(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΖ΄

Τετάρτη 8 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 8ο Γυμνάσιο Αχαρνών, το Δημοτικό Σχολείο των Εκπαιδευτηρίων Αργυρή-Λαιμού, το Δημοτικό Σχολείο Πολυδενδρίου Αττικής, το 5ο Δημοτικό Σχολείο Περιστερίου, το 4ο Γυμνάσιο Άνω Λιοσίων, το 19ο Δημοτικό Σχολείο Λαμίας, το 48ο Δημοτικό Σχολείο Πάτρας, το Δημοτικό Σχολείο Νίκαιας Λάρισας, το Μουσικό Σχολείο Λευκάδας και από το Γενικό Λύκειο Θεσπρωτικού Πρέβεζας, σελ.
3. Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας και οι Βουλευτές του κόμματός του κατέθεσαν πρόταση για τη σύσταση Εξεταστικής Επιτροπής με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό, σύμφωνα με το άρθρο 68 παράγραφος 2, εδάφια γ' και δ' του Συντάγματος σε συνδυασμό με το άρθρο 144 παράγραφος 5, εδ. Β' του Κανονισμού της Βουλής. , σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Τραγικές καθυστερήσεις υλοποίησης του έργου τμήματος ΠΑΘΕ Πολυκάστρου-Μαλγάρων και μέτρα αποτροπής τροχαίων δυστυχημάτων», σελ.
 ii. με θέμα: «Απένταξη των συμπληρωματικών έργων Ταμιευτήρα Μπραμιανών, αντιπλημμυρικών έργων Γρα Λυγιάς και Φράγματος Μύρτου Περιφερειακής Ενότητας (ΠΕ) Λασιθίου Κρήτης από το Ταμείο Ανάκαμψης και Ανθεκτικότητας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την Έκθεσή της στα σχέδια νόμων του Υπουργείου Εθνικής Οικονομίας και Οικονομικών: α) «Κύρωση του Απολογισμού του Κράτους οικονομικού έτους 2021».β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1.1.2021 έως 31.12.2023»., σελ.
2. Μόνη συζήτηση και ψήφιση επί των σχεδίων νόμων του Υπουργείου Οικονομίας και Οικονομικών:
 α. Κύρωση του Απολογισμού του Κράτους οικονομικού έτους 2021, σελ.
 β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΒΟΡΥΛΛΑΣ Α. , σελ.
 ΓΕΩΡΓΑΝΤΑΣ Γ. , σελ.
 ΚΑΡΑΟΓΛΟΥ Θ. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΡΚΟΠΟΥΛΟΣ Δ. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:
 ΠΑΡΑΣΤΑΤΙΔΗΣ Σ. , σελ.
 ΣΠΥΡΙΔΑΚΗ Α. , σελ.
 ΤΑΧΙΑΟΣ Ν. , σελ.

Γ. Επί του σχεδίων νόμων του Υπουργείου Οικονομίας και Οικονομικών:
 ΒΙΛΙΑΡΔΟΣ Β. , σελ.
 ΒΟΡΥΛΛΑΣ Α. , σελ.
 ΒΡΕΤΤΟΣ Ν. , σελ.
 ΚΑΖΑΜΙΑΣ Α. , σελ.
 ΚΑΠΕΤΑΝΟΣ Χ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΜΑΜΟΥΛΑΚΗΣ Χ. , σελ.
 ΜΑΡΚΟΠΟΥΛΟΣ Δ. , σελ.
 ΝΑΤΣΙΟΣ Δ. , σελ.
 ΠΑΠΠΑΣ Ν. , σελ.
 ΠΕΤΡΑΛΙΑΣ Α. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΦΩΤΟΠΟΥΛΟΣ Σ. , σελ.

Δ. ΠΑΡΕΜΒΑΣΕΙΣ:
 ΚΥΡΙΑΖΙΔΗΣ Δ. , σελ.
 ΛΑΖΑΡΙΔΗΣ Μ. , σελ.
 ΠΛΑΚΙΩΤΑΚΗΣ Ι. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜZ΄

Τετάρτη 8 Νοεμβρίου 2023

Αθήνα, σήμερα στις 8 Νοεμβρίου 2023, ημέρα Τετάρτη και ώρα 9.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα επιστολή σάς ενημερώνουμε σχετικά με τη συζήτηση των επικαίρων ερωτήσεων ότι στο πλαίσιο του κοινοβουλευτικού ελέγχου την Τετάρτη 8 Νοεμβρίου 2023 θα συζητηθούν οι επίκαιρες ερωτήσεις με αριθμό 333/5-11-2023 και με αριθμό 334/6-11-2023, οι οποίες θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο προεδρεύων της διαδικασίας όσο και οι ερωτώντες Βουλευτές.».

Κατόπιν τούτου, προχωρούμε στη συζήτηση της πρώτης με αριθμό 333/5-11-2023 επίκαιρης ερώτησης πρώτου κύκλου του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Υποδομών και Μεταφορών, με θέμα: «Τραγικές καθυστερήσεις υλοποίησης του έργου τμήματος ΠΑΘΕ Πολυκάστρου - Μαλγάρων και μέτρα αποτροπής τροχαίων δυστυχημάτων».

Κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Υπουργέ, με την υπ’ αριθμόν 687/12-9-2023 ερώτησή μου προς το Υπουργείο Υποδομών και Μεταφορών και προς το Υπουργείο Προστασίας του Πολίτη, με θέμα τις τραγικές καθυστερήσεις στην υλοποίηση του έργου του αυτοκινητόδρομου Πολυκάστρου - Μαλγάρων αλλά και την πλημμελή λήψη μέτρων αποτροπής πολυάριθμων δυστυχημάτων στην ως άνω οδό, υπέβαλα προς το Υπουργείο τέσσερα ερωτήματα.

Τα τρία πρώτα εξ αυτών αφορούσαν τις αιτίες καθυστέρησης του έργου, την πορεία υλοποίησης και την εκτίμηση ολοκλήρωσής του. Το τέταρτο αφορούσε τη λήψη μέτρων ασφαλείας για την αποφυγή ατυχημάτων. Αντί ουσιαστικής απαντήσεως από το Υπουργείο, έγινα αποδέκτης μιας επιστολής της εταιρείας «ΕΓΝΑΤΙΑ ΟΔΟΣ Α.Ε.», η οποία στο πρώτο σκέλος του ερωτήματος δήλωσε αναρμόδια να απαντήσει και στο δεύτερο έχει παραθέσει μια σειρά μέτρων ασφαλείας που έχει λάβει η διαχειρίστρια εταιρεία, χωρίς ωστόσο να προβεί σε οποιαδήποτε αποτίμηση για την αποτελεσματικότητα των μέτρων που έχει λάβει.

Είναι αξιοσημείωτο ότι το Υπουργείο Προστασίας του Πολίτη στη δική του έγγραφη απάντηση δίνει ιδιαίτερη έμφαση στην τοποθέτηση διαχωριστικών στηθαίων ασφαλείας ανάμεσα στα δύο ρεύματα, μέτρο που κατ’ επανάληψη και εγγράφως έχουν εισηγηθεί και η Διεύθυνση Αστυνομίας Κιλκίς αλλά και η Τροχαία Θεσσαλονίκης ως το πλέον ενδεδειγμένο μέτρο αποτροπής τροχαίων ατυχημάτων. Ωστόσο στο δικό της έγγραφο και στην παράθεση των ενεργειών της για τη λειτουργία, συντήρηση και βελτίωση του οδικού τμήματος που αφορούν την αναβάθμιση της παρεχόμενης ασφάλειας, η «ΕΓΝΑΤΙΑ ΟΔΟΣ» δεν κάνει αναφορά σε τοποθέτηση διαχωριστικών στηθαίων ασφαλείας ανάμεσα στα δύο ρεύματα κυκλοφορίας με σκοπό, βεβαίως, την πρόληψη των τροχαίων ατυχημάτων.

Ερωτάστε, λοιπόν, ποιοι είναι οι λόγοι καθυστέρησης του έργου, ποια η πορεία υλοποίησης και πότε εκτιμάται ότι θα ολοκληρωθεί και, βεβαίως, ποιος ο λόγος της μη τοποθέτησης στηθαίων ασφαλείας ανάμεσα στις λωρίδες κυκλοφορίας του τμήματος ΠΑΘΕ Μαλγάρων - Πολυκάστρου, παρ’ ότι το μέτρο αυτό το έχουν εισηγηθεί κατ’ επανάληψη η Διεύθυνση Αστυνομίας Κιλκίς αλλά και η Τροχαία Θεσσαλονίκης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός Υποδομών και Μεταφορών κ. Νίκος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε και κύριοι Βουλευτές, καλημέρα.

Ευχαριστώ για την ερώτηση. Είναι η δεύτερη φορά, βεβαίως, που απαντάω σε επίκαιρη ερώτηση για το ίδιο ζήτημα και όλως τυχαίως χθες πέρασα τον συγκεκριμένο δρόμο, ερχόμενος από το Πολύκαστρο, που είχα επισκεφθεί τη σιδηροδρομική γραμμή προς την Ειδομένη, το εν εκκρεμότητα έργο.

Πραγματικά, τα γεγονότα έχουν όπως τα περιγράφετε. Δηλαδή, είναι ένας δρόμος με σημαντική επικινδυνότητα. Είναι πολλοί αυτοί οι οποίοι θεωρούσαν στο παρελθόν ότι ο συγκεκριμένος δρόμος είναι ένας δρόμος όπου μπορείς να πας και να αναπτύξεις ταχύτητα και για πλάκα ακόμη, διότι έχει κάποια χαρακτηριστικά τα οποία είναι δεδομένα, δηλαδή είναι ένας πολύ ανοιχτός δρόμος, είναι μεγάλες ευθείες και, κατά συνέπεια, ευνοούν την ανάπτυξη ταχυτήτων.

Ποιο είναι, όμως, το πρόβλημα; Γιατί δεν έχουμε προχωρήσει στην τοποθέτηση των στηθαίων για τα οποία κάνετε την ερώτησή σας;

Όπως σας έχει απαντήσει η «ΕΓΝΑΤΙΑ ΟΔΟΣ Α.Ε.», έχουν ληφθεί κάποια μέτρα, κυρίως αυτά που αφορούν τα στηθαία στις εισόδους των τεχνικών έργων. Νομίζω ότι αυτή ήταν η σχετική απάντηση που πήρατε. Αυτή είναι η πάγια απάντηση που δίνει η «ΕΓΝΑΤΙΑ ΟΔΟΣ». Όμως, το πραγματικό πρόβλημα είναι άλλο.

Όπως ξέρετε, η Εγνατία Οδός είναι υπό παραχώρηση. Μέσα στις υποχρεώσεις του επόμενου παραχωρησιούχου, ο οποίος θα αναλάβει τη λειτουργία της Εγνατίας Οδού, είναι η κατασκευή δεύτερου κλάδου του ίδιου δρόμου, ώστε αυτός ο κλάδος να λειτουργήσει ως κλάδος καθόδου από το Πολύκαστρο προς τη Χαλάστρα και τη Θεσσαλονίκη.

Το ζήτημα, λοιπόν, είναι ο χρονισμός όλων των ενεργειών, ώστε να μην υπάρξουν τζάμπα χρηματοδοτήσεις -το καταλαβαίνετε αυτό-, να μην υπάρξουν λεφτά τα οποία θα πέσουν για μια υποχρέωση η οποία είναι υποχρέωση του αναδόχου της παραχώρησης. Ο παραχωρησιούχος, δηλαδή, υποχρεούται να κάνει έναν δεύτερο δρόμο, παράλληλο προς αυτόν, που θα ανεβαίνει προς το Πολύκαστρο και αυτό να τον κρατήσει ως κλάδο καθόδου.

Άρα αυτό που μας απασχολεί είναι το πώς το ΤΑΙΠΕΔ θα προχωρήσει πολύ γρήγορα την παραχώρηση να μην επιβαρυνθεί το ελληνικό δημόσιο με μια δαπάνη, την οποία δεν μπορεί να την αφαιρέσει από το τίμημα της παραχώρησης, διότι είναι πάρα πολύ δύσκολο αυτή να εκτιμηθεί οικονομικά. Υπάρχει καθυστέρηση στην παραχώρηση της Εγνατίας Οδού. Αυτή είναι που δημιουργεί το πρόβλημα. Κάνουμε αλλεπάλληλες συσκέψεις με την εταιρεία, ώστε να διευκολύνουμε το ΤΑΙΠΕΔ να προχωρήσει στην παραχώρηση. Για παράδειγμα, μία από αυτές θα γίνει αύριο το πρωί και ήταν ανεξάρτητο από την ερώτηση την οποία κάνατε.

Όμως, σε κάθε περίπτωση η αλήθεια είναι ότι πρέπει, κυρίως με μέτρα αστυνόμευσης αυτή τη στιγμή, να ελεγχθεί ο δρόμος, ώστε να μην υπάρχουν υπερβάσεις των ορίων ταχύτητας και να μην υπάρχουν και αυτές οι παράνομες προσπεράσεις που γίνονται. Μου έκανε εντύπωση ότι χθες υπήρχε μπλόκο της Τροχαίας στη συγκεκριμένη οδό την ώρα που κατέβαινα προς Θεσσαλονίκη.

Νομίζω ότι επί του παρόντος και με την προοπτική ότι μέχρι τέλος του έτους θα κλείσει το θέμα της παραχώρησης της Εγνατίας Οδού η αστυνόμευση μπορεί σε κάποιο μέτρο να ανατρέψει τα ζητήματα της οδικής επικινδυνότητας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον Υφυπουργό.

Τον λόγο έχει ο κ. Παραστατίδης για τη δευτερολογία του.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Υπουργέ, να επισημάνω ότι δεν καταθέτω την επίκαιρη ερώτηση και δεν επανέρχομαι για λόγους αντιπολιτευτικού οίστρου. Δεν είναι αυτός ο λόγος που το κάνω ούτε βεβαίως γιατί θέλω να χαϊδέψω αυτιά.

Έχω και εγώ μια προσωπική αγωνία, όπως και οι πολίτες του Κιλκίς έχουν μια πολύ μεγάλη αγωνία, γιατί ξέρετε περνούν οκτώ εκατομμύρια οχήματα κάθε έτος από αυτόν τον δρόμο και έχουν χαθεί πάνω από πενήντα ανθρώπινες ζωές τα τελευταία είκοσι χρόνια και έχουν γίνει ατυχήματα και έχουμε πάνω από εκατόν πενήντα σοβαρά τραυματίες. Και εγώ διασχίζω αυτόν τον δρόμο κάθε βδομάδα. Είναι ο δρόμος μέσω του οποίου πηγαίνω στο σπίτι μου. Αυτόν τον δρόμο διασχίζω και, μάλιστα, προ δύο εβδομάδων ήμουν και μάρτυρας ενός νέου ατυχήματος.

Έχει μεγάλη σημασία να έχουμε γνώση του χρονοδιαγράμματος και, βεβαίως, μέχρι την υλοποίηση του έργου να πάρουμε τα μέγιστα δυνατά μέτρα για να μπορέσουμε να προστατεύσουμε τις ανθρώπινες ζωές. Κατανοώ το θέμα το οικονομικό, κατανοώ το θέμα τού να εξοικονομήσουμε, βεβαίως, χρήματα και να βρούμε την καλύτερη δυνατή λύση, αλλά πρωτίστως θα πρέπει να προστατέψουμε τις ανθρώπινες ζωές. Μπορεί να συμβεί αύριο, την επόμενη εβδομάδα.

Υπάρχουν γονείς που αγωνιούν γιατί τα παιδιά τους μετακινούνται κάθε μέρα στη Θεσσαλονίκη για εργασία και διασχίζουν αυτόν τον δρόμο. Έχει πολύ μεγάλη σημασία σε αυτούς να δώσουμε μια απάντηση για ένα σχέδιο, το οποίο θα έχει ένα συγκεκριμένο χρονοδιάγραμμα και μέχρι την υλοποίησή του θεωρώ απαραίτητα τα στηθαία στις διαχωριστικές γραμμές, γιατί πράγματι θα σωθούν ανθρώπινες ζωές.

Προσωπικά θέλω να το τονίσω αυτό, γιατί το θεωρώ εξόχως σημαντικό. Και, βεβαίως, από εσάς περιμένουμε την υλοποίησή του. Έχει μεγάλη σημασία γιατί και η Τροχαία Θεσσαλονίκης αλλά και η Αστυνομική Διεύθυνση Κιλκίς το έχει επισημάνει στην απάντησή της ή στην εισήγησή της προς την «ΕΓΝΑΤΙΑ», αλλά και προς εμάς ως απάντηση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υφυπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Το καταλαβαίνω αυτό που λέτε, κύριε Βουλευτά. Πραγματικά δεν σας κρύβω ότι είναι ένας από τους δρόμους που έμαθα να οδηγώ, γιατί πραγματικά προκαλεί αυτός ο δρόμος να τρέξεις και όταν είσαι νέος, το τραβάει λίγο ο οργανισμός σου!

Θα σας πω το εξής: Δεν είμαι βέβαιος ότι είναι τόσο απλό το θέμα της εγκατάστασης των στηθαίων στα σημεία μεταξύ Χαλάστρας και Πολυκάστρου, όπως το ζητάει η Τροχαία, για τον πολύ απλό λόγο ότι η διατομή μίας συν μία λωρίδας, έστω και με ΛΕΑ, δεν είναι πάρα πολύ σίγουρο ότι μπορεί να δεχθεί μια άκριτη κατασκευή των στηθαίων χωρίς να δούμε την πραγματική μελέτη του δρόμου. Δεν είναι τόσο απλό όσο ακούγεται.

Εν πάση περιπτώσει, θα σας πω ότι ο βασικός προσανατολισμός του Υπουργείου είναι ότι πρέπει να προχωρήσει η παραχώρηση της Εγνατίας Οδού και να προτεραιοποιηθεί το έργο της κατασκευής του δεύτερου κλάδου και παράλληλα της απόδοσης αυτού με ασφάλεια στην κάθοδο προς Θεσσαλονίκη. Αυτό είναι το βασικότερο.

Ο στόχος είναι αυτό το οποίο το ΤΑΙΠΕΔ σε απάντηση που μου έστειλε την προηγούμενη εβδομάδα, ότι σκοπεύει μέχρι τέλος του έτους να κλείσει τη σύμβαση με τον παραχωρησιούχο, με τον προτιμητέο επενδυτή σήμερα. Ο στόχος είναι να διευκολυνθεί το ΤΑΙΠΕΔ σε αυτόν τον προγραμματισμό. Αυτό κινούμαι αυτή την εποχή. Προσπαθούμε όλες οι εκκρεμότητες οι οποίες υπάρχουν να κλείσουν σε ό,τι αφορά την Εγνατία Οδό τουλάχιστον από τη μεριά του Υπουργείου Υποδομών.

Νομίζω ότι θα πρέπει να κάνουμε μια συνάντηση και με την Τροχαία Θεσσαλονίκης και με την Τροχαία του Κιλκίς τουλάχιστον ως Υπουργείο Υποδομών, ώστε να συζητήσουμε την κατάσταση, να δούμε αν υπάρχουν κάποια μικρά μέτρα τα οποία μπορούμε να πάρουμε, μικρού κόστους, γιατί δεν μπορούν να επενδυθούν λεφτά κάπου που μετά από έναν χρόνο, ενάμισι-δύο χρόνια θα ξηλωθούν τα στηθαία και να δούμε αν μπορούμε με πολύ περιορισμένης έκτασης παρεμβάσεις, με περιορισμένες δαπάνες, να μπορέσουμε στο μέτρο του δυνατού να βελτιώσουμε την κατάσταση από άποψη οδικής ασφάλειας στον συγκεκριμένο δρόμο.

Θέλω να είμαι απόλυτα ειλικρινής. Καταλαβαίνω το πρόβλημα, αλλά πρέπει να γίνει αντιληπτό ότι το γεγονός ότι πολλοί από εμάς -βάζω και τον εαυτό μου μέσα- βλέπουμε ανοικτό δρόμο και ξεσαλώνουμε, γιατί συνήθως τα περισσότερα δυστυχήματα γίνονται από την υπερβολική ταχύτητα και από την εκτροπή προς το ρεύμα κυκλοφορίας, δεν σημαίνει ούτε ότι πρέπει να υπάρξει ένας αστυνομικός πίσω από τον καθένα μας, βέβαια, ούτε ότι για τον καθένα μας πρέπει να επενδύονται άπειρα λεφτά επειδή αποφασίζουμε να μην τηρήσουμε τον ΚΟΚ. Καταλαβαίνω το πρόβλημα, αλλά νομίζω ότι πρέπει να το προσαρμόσουμε στην πραγματικότητα που είναι ότι μόνο με την κατασκευή του οδικού κλάδου θα εξασφαλίσουμε τα επίπεδα ασφαλείας τα οποία χρειαζόμαστε στον συγκεκριμένο δρόμο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υφυπουργό.

Προχωρούμε τώρα στην πρώτη με αριθμό 334/6-11-2023 επίκαιρη ερώτηση δεύτερου κύκλου της Βουλευτού Λασιθίου της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Αικατερίνης (Κατερίνας) Σπυριδάκη προς τον Υπουργό Υποδομών και Μεταφορών, με θέμα: «Απένταξη των συμπληρωματικών έργων Ταμιευτήρα Μπραμιανών, αντιπλημμυρικών έργων Γρα Λυγιάς και Φράγματος Μύρτου Περιφερειακής Ενότητας (Π.Ε.) Λασιθίου Κρήτης από το Ταμείο Ανάκαμψης και Ανθεκτικότητας».

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υφυπουργέ, είναι σημαντικό το γεγονός ότι είστε εδώ για να δώσουμε απάντηση σε ένα τόσο ζωτικής σημασίας θέμα για την τοπική κοινωνία της Ιεράπετρας.

Και μιλώντας για την Ιεράπετρα και το Λασίθι θα ήθελα να θίξω δύο ζητήματα. Το πρώτο είναι η παρατεταμένη ξηρασία, η οποία, όπως όλοι καταλαβαίνουμε, επηρεάζει τόσο την αγροτική παραγωγή όσο και την τοπική οικονομία και την οικονομία της χώρας μας και προφανώς επιτάσσει την ανάγκη στοχευμένων αρδευτικών έργων στην περιοχή και σε δεύτερο χρόνο έχουμε τις καταστροφικές συνέπειες από τα ακραία καιρικά φαινόμενα που μας έπληξαν πέρσι στη Σητεία και φέτος την προηγούμενη εβδομάδα στα χωριά δυτικά της Ιεράπετρας. Αυτές οι φυσικές καταστροφές απαιτούν την κατασκευή αντιπλημμυρικών έργων.

Τα δύο αυτά, λοιπόν, ζητήματα οδηγούν στην πρόβλεψη του έργου κατασκευής συμπληρωματικών έργων Ταμιευτήρα Μπραμιανών, αντιπλημμυρικών έργων Γρα Λυγιάς και Φράγματος Μύρτου. Και τι έχουμε αυτή τη στιγμή; Ένα έργο το οποίο το κυνηγάμε χρόνια και μία Κυβέρνηση, την Κυβέρνηση της Νέας Δημοκρατίας, να μας δεσμεύεται τα εξής: Μας δεσμεύεται τον Αύγουστο του 2021 ότι το έργο θα μπει στο Πρόγραμμα Δημοσίων Επενδύσεων, μας δεσμεύεται τον Ιούλιο του 2022 ότι θα μπει στο Ταμείο Ανάκαμψης και Ανθεκτικότητας. Τον Οκτώβριο του 2022 μας ενημερώνει για το ποσό ύψους 53.500.000 ευρώ που έχει δεσμευτεί από τον προϋπολογισμό για αυτό το έργο και μας ορίζει ως καταληκτική ημερομηνία δημοπράτησης την 28η Δεκεμβρίου, ημερομηνία που έρχεστε και αλλάζετε, κύριε Υπουργέ, δύο φορές, όχι εσείς, στην Κυβέρνηση αναφέρομαι, εσείς δεν ήσασταν. Και προς έκπληξή μας τον Μάρτιο του 2023 διαπιστώνουμε ότι ο τότε Υπουργός Υποδομών κ. Καραμανλής δεν έχει καν υπογράψει τον διαγωνισμό.

Παρ’ όλα αυτά, όμως, τον Μάιο του 2023 ο Πρωθυπουργός κατά την προεκλογική του εκστρατεία -προς άγραν ψήφων προφανώς- μας ενημερώνει ότι το συγκεκριμένο έργο είναι ένα εκ των δύο από τα εννέα έργα υποδομής σύμπραξης δημοσίου - ιδιωτικού τομέα που αφορούν αρδευτικά έργα και γίνονται εδώ στο Λασίθι. Τον Ιούλιο του ίδιου έτους ο Υπουργός το βάζει στις δέκα προτεραιότητες του Υπουργείου και ακόμη και εσείς στις 3 Αυγούστου -διά ζώσης- μας διαβεβαιώνατε ότι όλα βαίνουν καλώς. Όμως, αντ’ αυτού τον Αύγουστο το έργο απεντάσσεται από το Ταμείο Ανάκαμψης και η τοπική κοινωνία το μαθαίνει Οκτώβριο. Αυτό συνιστά ανακολουθία και προκαλεί στην τοπική κοινωνία αγωνία.

Οπότε ερωτάστε, κύριε Υπουργέ -ερώτηση πρώτη- αν δεσμεύεστε ρητά ενώπιον των πολιτών της Ιεράπετρας που μας παρακολουθούν και του Κοινοβουλίου ότι το συγκεκριμένο έργο θα υλοποιηθεί κατά τη διάρκεια της δικής σας κυβερνητικής θητείας. Ερώτηση δεύτερη: Με ποιον συγκεκριμένο τρόπο έχετε σκοπό να χρηματοδοτήσετε το συγκεκριμένο έργο και με ποιο χρονοδιάγραμμα ανά φάση υλοποίησής του;

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ.

Κυρία Βουλευτά, ξέρω και τα Μπραμιανά. Βεβαίως, δεν έχω λύσει ακόμα αν είναι ο Μπραμιανός ή τα Μπραμιανά, γιατί το βλέπω να γράφεται με πολλούς τρόπους. Επισκέφτηκα την περιοχή όντως, ξέρω πολύ καλά και σε τι εξυπηρετεί το συγκεκριμένο φράγμα. Υπάρχουν -νομίζω, αν δεν κάνω λάθος- δεκαεπτά χιλιάδες στρέμματα θερμοκηπίων στην περιοχή της Ιεράπετρας, τα οποία περιμένουν να αρδευτούν από τη συγκεκριμένη εγκατάσταση.

Και όντως εγώ θα σας πω κάτι το οποίο δεν έχει βγει στις κάμερες. Όταν ο Πρωθυπουργός στη διάρκεια της θητείας της παρούσας Κυβέρνησης έκανε τις πρώτες επισκέψεις στα Υπουργεία, ένα από τα πρώτα ζητήματα τα οποία μας ρώτησε είναι τι γίνεται με το φράγμα των Μπραμιανών.

Το φράγμα των Μπραμιανών δεν απεντάχθηκε από το Ταμείο Ανάκαμψης με επίσπευση του Ταμείου Ανάκαμψης γιατί ελέγχθηκε και για κάποιον λόγο απορρίφθηκε, απεντάχθηκε από το συγκεκριμένο χρηματοδοτικό εργαλείο με απόφαση δική μας, δηλαδή του κ. Σταϊκούρα και δική μου, για τον πολύ απλό λόγο ότι μέσα στις δεσμεύσεις του Ταμείου Ανάκαμψης υπάρχει υποχρέωση στις 31-12-2025 να έχει παραδοθεί το έργο. Είναι πάρα πολύ δύσκολο να τελειώσει ένα φράγμα μέχρι τις 31-12-2025, ακόμα και αν συμβασιοποιηθεί τώρα, αν συμβασιοποιείτο και τον Σεπτέμβριο ακόμα, είναι πάρα πολύ δύσκολο. Και ακόμα πιο σημαντικό είναι να γεμίσει ο ταμιευτήρας, ο οποίος θέλει και μια μακρά χρονική περίοδο. Ο λόγος, λοιπόν, για τον οποίο απεντάχθηκε το έργο από εκεί είναι ότι αποφασίσαμε να το εντάξουμε σε άλλο χρηματοδοτικό εργαλείο.

Μόλις πριν από μία βδομάδα, λοιπόν, δημοσιεύθηκε μία πρόσκληση του Υπουργείου Ανάπτυξης για χρηματοδότηση ύψους 260 εκατομμυρίων ευρώ για έργα αντιπλημμυρικής προστασίας. Τα τέσσερα έργα αντιπλημμυρικής προστασίας τα οποία υπήρχαν στο Ταμείο Ανάκαμψης και τα οποία απεντάξαμε δεν είναι μόνο τα Μπραμιανά, το συγκεκριμένο έργο, είναι και το Ωραιόκαστρο της Θεσσαλονίκης, το οποίο έχει συμβασιοποιηθεί και το Λουτράκι και επίσης και το «Άκτιο - Αμβρακία». Και τα τέσσερα αυτά έργα θα υποβληθούν στη συγκεκριμένη πρόσκληση για να χρηματοδοτηθούν από το συγκεκριμένο χρηματοδοτικό εργαλείο του ΕΣΠΑ. Αυτό είναι η πρόθεσή μας.

Σε ό,τι αφορά το έργο για το οποίο ενδιαφέρεστε, υπάρχει εν εξελίξει διαγωνισμός. Αυτή τη στιγμή είμαστε στη φάση του ελέγχου της υψηλής έκπτωσης του αναδόχου. Αυτό κάνει η Επιτροπή, έχει υποβληθεί μία έκπτωση η οποία εκρίθη υψηλή και ο υποψήφιος ανάδοχος ελέγχεται για αυτή του την προσφορά. Είναι μία διαδικασία εν εξελίξει. Το γεγονός ότι απεντάχθηκε από το χρηματοδοτικό εργαλείο του Ταμείου Ανάκαμψης δεν σημαίνει ότι θα υπάρχει καθυστέρηση γιατί υπάρχει και το θέμα της ωρίμανσης της σύμβασης, του ελέγχου από το Ελεγκτικό Συνέδριο, όλα αυτά. Πιστεύουμε ότι θα χρονιστεί πολύ καλά με την ένταξη στο ΕΣΠΑ, ώστε να προχωρήσει το έργο.

Ξέρω ότι υπάρχει αγωνία στην τοπική κοινωνία. Θυμάμαι τον Πρόεδρο του ΤΟΕΒ, τον κ. Παπαδάκη -αν δεν κάνω λάθος- ο οποίος αγωνιούσε πάρα πολύ για το συγκεκριμένο έργο. Είναι από τα έργα εκείνα τα οποία έχουμε προτάξει και για τα οποία πολύ σύντομα θα έρθουμε στην περιοχή σας -άλλωστε ενδιαφέρει και τον Πρόεδρο σήμερα- για να μπορέσουμε να ανακοινώσουμε ότι το έργο παίρνει τον δρόμο του και όταν λέω ότι παίρνει τον δρόμο του, εννοώ ότι εγκαθίσταται εργολάβος.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Ορίστε, κυρία Σπυριδάκη, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ για την απάντησή σας, κύριε Υφυπουργέ, αλλά καταλαβαίνετε ότι πάλι μιλήσαμε για κάτι όχι ιδιαίτερα συγκεκριμένο. Και το λέω αυτό και για δύο λόγους: Ο πρώτος είναι ότι οι πολίτες της Ιεράπετρας αυτή τη στιγμή έχουν θυμό και δεν νιώθουν καμμία ασφάλεια να εμπιστευθούν αυθαίρετα λόγια, θέλουν κάτι πιο συγκεκριμένο. Και όχι μόνο από εσάς, αλλά και από άλλα κυβερνητικά στελέχη ακούσαμε ότι δεν προλαβαίνει το έργο να υλοποιηθεί μέχρι το τέλος του 2025 και γι’ αυτό απεντάσσεται από το Ταμείο Ανάκαμψης.

Και είναι δύο τα τινά: Είτε γνωρίζατε κατά τον σχεδιασμό του έργου ότι δεν προλαβαίνει να υλοποιηθεί, το οποίο είναι τραγικό γιατί ορίζει ότι συνειδητά είπατε ψέματα στους πολίτες του Λασιθίου προεκλογικά, είτε, δεύτερον, ότι κατά τον σχεδιασμό πιστεύατε ότι το χρονοδιάγραμμα είναι επαρκές, αλλά κάποιες δικές σας χρονοτριβήσεις έβγαλαν το έργο εκτός. Οπότε, στο δικό μου μυαλό είναι δύο τα τινά: Είτε μας λέγατε ψέματα ως Κυβέρνηση προεκλογικά είτε είστε ανεπαρκείς, οπότε αυτός ο τρόπος αυτή τη στιγμή απαιτεί κάτι λίγο πιο συγκεκριμένο όσον αφορά την υλοποίηση.

Διότι βλέπουμε πέρα από αυτό το δικό σας επιτελικό κράτος να λειτουργεί με τρεις ασυνέπειες: Δεν υπάρχει συνέπεια μεταξύ των Υπουργείων, όταν αλλάζει η ηγεσία. Δεν υπάρχει επικοινωνία μεταξύ των συνεργαζόμενων Υπουργείων, μιας και 2 του μήνα το Υπουργείο Πολιτισμού έστειλε επιστολή στην Εφορεία Αρχαιοτήτων Λασιθίου, με την οποία την καθιστά υπεύθυνη επιτήρησης του έργου το οποίο συνεχίζει να χαρακτηρίζει ως ενταγμένο στο Ταμείο Ανάκαμψης, στις 2 Νοεμβρίου. Και, τρίτον, δεν υπάρχει καμμία διασύνδεση του Πρωθυπουργού με τα Υπουργεία του, αφού εκτίθεται μεταξύ προεκλογικών του λόγων και μετεκλογικών σας πράξεων. Κάτι τέτοιο στο δικό μου μυαλό, στη δική μου λογική αποτελεί ένα χάος το οποίο, όμως, είναι εις βάρος του λαού, ο οποίος αγωνιά, δοκιμάζεται, προσδοκά και δεν θέλει να πάψει να ελπίζει και κάνατε ό,τι μπορούσατε για να του στερήσετε αυτή την ελπίδα.

Ας βάλουμε, λοιπόν, όλοι σαν ορόσημο στο μυαλό μας ότι η μέρα των εκλογών δεν είναι το τέλος του αγώνα, αλλά η αρχή. Και αν για σας η νίκη στις εκλογές σημαίνει εφησυχασμό, για μας σημαίνει ευθύνη και δέσμευση. Γι’ αυτό και είμαι εδώ αυτή τη στιγμή.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εγώ καταλαβαίνω και τη δυσπιστία του κόσμου, όπως καταλαβαίνω ότι δεν είστε και υποχρεωμένοι να δεχτείτε και τις διαβεβαιώσεις τις οποίες δίνω. Το αν είμαστε ανεπαρκείς θα κριθεί εκ του αποτελέσματος, διότι πάντα η νεκροψία φέρνει την απάντηση, κάτι που ξέρετε. Εγώ πιστεύω ότι θα πετύχουμε.

Από εκεί και πέρα τώρα σε ό,τι αναφέρατε σχετικά με το επιτελικό κράτος, για να τα βάλουμε σε μια σειρά, αυτή τη στιγμή επισήμως δεν έχει απενταχθεί από το Ταμείο Ανάκαμψης -που το Ταμείο Ανάκαμψης δεν είναι ένας ελληνικός θεσμός, εδώ υπάρχει μόνο η ΕΛΣΤΑΤ, είναι ένας ευρωπαϊκός θεσμός- το έργο. Είναι κάτι το οποίο ζητήσαμε και κάτι το οποίο εμείς έχουμε ανακοινώσει, αλλά η τελική αναθεώρηση του Ταμείου Ανάκαμψης, το τι θα υπάρξει επισήμως από τη μεριά της Ευρωπαϊκής Ένωσης, θα μας έρθει στο τέλος του έτους. Και είναι η τελευταία αναθεώρηση που γίνεται.

Εμείς ήμασταν ξεκάθαροι στις προθέσεις μας. Προφανώς το Υπουργείο Πολιτισμού δεν έχει επίσημη απάντηση. Μάλιστα, και με βάση το σημείωμα που έχω από τις δικές μου υπηρεσίες, από τις υπηρεσίες του Υπουργείου, λένε ότι εμείς ακόμα δεν έχουμε μάθει ότι απεντάχθηκε επισήμως από το Ταμείο Ανάκαμψης, διότι όντως δεν υπάρχει τέτοια απόφαση. Κατά συνέπεια δεν θα πρέπει να μπλέκουμε τα πάντα.

Εδώ θέλω να τονίσω το εξής. Υπάρχει συνέχεια στη διακυβέρνηση του Μητσοτάκη. Εμείς, δηλαδή, όντως παίρνουμε το νήμα από την προηγούμενη κυβέρνηση και συνεχίζουμε τα έργα κατά βάση με τον τρόπο με τον οποίο είχαν σχεδιαστεί. Όταν γίνεται ένας διαγωνισμός, είναι προφανές ότι ο διαγωνισμός μπορεί να τύχει πολλών καθυστερήσεων, μπορεί να πέσει σε εμπόδια, τα οποία ακόμα και η πιο επιμελής αναθέτουσα αρχή να μη μπορεί να ελέγξει, να μη μπορεί να τα προσδιορίσει εξαρχής. Αυτό συνέβη και στην περίπτωση του φράγματος των Μπραμιανών, διότι υπήρξαν τα ζητήματα των πολύ υψηλών εκπτώσεων. Και ξέρουμε πολύ καλά πώς είναι τιμολογημένα τα συγκεκριμένα έργα. Η επιτροπή εργάζεται πολύ σκληρά για να μπορέσει να αξιολογήσει την προσφορά που έχει υποβληθεί και η οποία μας δίνει τον προσωρινό ανάδοχο συν το γεγονός ότι υπάρχουν και άλλες εμπλοκές, οι οποίες δεν είναι τώρα του παρόντος να εκτεθούν στη Βουλή, έχουν να κάνουν με υπηρεσιακά θέματα, όχι του Υπουργείου, αλλά με εξωγενή θέματα, με θέματα τα οποία κρίνονται, δηλαδή, και στο τεχνικό συμβούλιο των δημοσίων έργων.

Πρέπει να γίνει σαφές ότι εμείς δεν αλλάζουμε τον σχεδιασμό. Πάντα αυτό που υπάρχει μπροστά μας είναι ο σκοπός. Και ο σκοπός είναι ότι το φράγμα των Μπραμιανών και τα αντιπλημμυρικά έργα αποτελούν πρώτη προτεραιότητα. Και δεν σας κρύβω ότι τα αντιπλημμυρικά έργα αποτελούν γενικώς προτεραιότητα. Όταν αναλάβαμε το Υπουργείο, είχαμε καταλήξει με τον κ. Σταϊκούρα ότι αυτό που έχει σημασία είναι ότι έχουμε αφήσει πίσω μας σε έναν μεγάλο βαθμό τις συντηρήσεις των έργων.

Μετά τη Θεσσαλία, λοιπόν, προέκυψε ότι υπάρχουν κάποια έργα τα οποία συνήθως η «πολιτική» τα θεωρεί ως «αχάριστα», ότι δεν της αποφέρουν άμεσα αποτελέσματα. Αυτά τα άμεσα αποτελέσματα περιμένετε κι εσείς, γιατί πολύ σωστά υποστηρίζετε τις απαιτήσεις, τις προσδοκίες, αν θέλετε, των ψηφοφόρων σας.

Η Θεσσαλία, λοιπόν, μας προσγείωσε στο ότι πραγματικά τα αντιπλημμυρικά είναι τέτοια έργα, είναι έργα στα οποία πρέπει να επενδύσουμε. Οπότε, δεν υπάρχει περίπτωση να αφήσουμε πίσω ούτε ένα από αυτά τα έργα, είτε αυτό αφορά τη Θεσσαλία -που έχει δοκιμαστεί με αυτόν τον πολύ σκληρό τρόπο με τον οποίο δοκιμάστηκε- είτε αφορά περιοχές της Κρήτης, όπου, δόξα τω Θεώ, δεν είχαμε αντίστοιχα φαινόμενα. Ωστόσο, θα πρέπει να αποτρέψουμε τέτοια φαινόμενα και στο μέλλον. Αυτή είναι η πραγματικότητα. Θα αναμετρηθούμε με τη δυσπιστία σας και πιστεύουμε ότι νικητές θα βγούμε εμείς.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Επιτρέψτε μου κι εμένα μια μικρή αναφορά, γιατί έχει γίνει πολύς λόγος για το συγκεκριμένο ζήτημα. Νομίζω ότι ο κύριος Υπουργός σήμερα ήταν απολύτως σαφής. Είπε, δηλαδή, ότι το έργο θα υλοποιηθεί, με δεδομένο ότι αλλάζει χρηματοδοτικό πρόγραμμα, περνάμε δηλαδή πλέον από το Ταμείο Ανάκαμψης στο ΕΣΠΑ. Ήδη ο κ. Ζερβός, ο Ειδικός Γραμματέας, έχει εκδώσει -μπορώ να σας τη δώσω- και τη σχετική πρόσκληση για την υποβολή προτάσεων όχι μόνο του συγκεκριμένου έργου, του εμπλουτισμού του φράγματος των Μπραμιανών και της αντιπλημμυρικής προστασίας της Γρα Λυγιάς, αλλά και όλων των αντιπλημμυρικών έργων που είχαν απενταχθεί από το Ταμείο Ανάκαμψης. Επομένως αυτό το έργο θα υλοποιηθεί. Υπάρχει συγκεκριμένο χρηματοδοτικό πρόγραμμα και φυσικά είναι ένα έργο το οποίο μας ενδιαφέρει ως Νομό Λασιθίου.

Και στο σημείο αυτό, κυρία Σπυριδάκη, αγαπητή Κατερίνα, θα ήθελα να σε διορθώσω λίγο. Όταν ο Πρωθυπουργός αναφέρθηκε στα δύο από τα εννέα εγγειοβελτιωτικά έργα, αναφέρθηκε στο φράγμα του Αγίου Ιωάννου. Άρα είναι το φράγμα του Αγίου Ιωάννη συν τη λιμνοδεξαμενή της Ζου. Είναι δύο από τα εννέα ΣΔΙΤ, τα οποία θα ενισχύσουν σε πολύ σημαντικό βαθμό την αναπτυξιακή και κοινωνική συνοχή του νομού μας.

Σας ευχαριστώ πολύ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Αυτό δεν είναι…(δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Όχι, αυτό δεν είναι. Το φράγμα των Μπραμιανών ήταν Ταμείο Ανάκαμψης.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό, θα ήθελα να ενημερώσω το Σώμα ότι έχουμε τρία αιτήματα Βουλευτών για άδεια απουσίας στο εξωτερικό. Πρόκειται για την κ. Κασιμάτη, για τον κ. Καββαδά και για την κ. Αντωνίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τις ζητηθείσες άδειες.

Θα ολοκληρώσουμε, λοιπόν, το πρώτο μέρος με μία ανακοίνωση.

Έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας και οι Βουλευτές του κόμματός του κατέθεσαν πρόταση για τη σύσταση εξεταστικής επιτροπής με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», σύμφωνα με το άρθρο 68 παράγραφος 2, εδάφια γ΄ και δ΄ του Συντάγματος σε συνδυασμό με το άρθρο 144 παράγραφος 5, εδ. Β΄ του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 28-32)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Στο σημείο αυτό θα κάνουμε μία ολιγόλεπτη διακοπή, πριν περάσουμε στη συζήτηση του νομοσχεδίου της σημερινής ημερήσιας διάταξης.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να σας ανακοινώσω ότι η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την έκθεσή της στα σχέδια νόμου του Υπουργείου Εθνικής Οικονομίας και Οικονομικών:

α) «Κύρωση του Απολογισμού του Κράτους οικονομικού έτους 2021».

β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1.1.2021 έως 31.12.2023».

Κατόπιν τούτου εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί των σχεδίων νόμου του Υπουργείου Εθνικής Οικονομίας και Οικονομικών:

α. Κύρωση του Απολογισμού του Κράτους οικονομικού έτους 2021.

β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021.

Η συζήτηση του απολογισμού και του ισολογισμού του κράτους γίνεται όπως ορίζει ο Κανονισμός της Βουλής, με ανάλογη εφαρμογή των άρθρων 122, 123 παράγραφος 8, 107 και 97.

Σύμφωνα, λοιπόν, με το άρθρο 107, που εφαρμόζεται αναλόγως, η Διάσκεψη των Προέδρων στη συνεδρίασή της στις 2 Νοεμβρίου 2023 αποφάσισε να διεξαχθεί η συζήτηση σε μία συνεδρίαση, με οργανωμένη συζήτηση. Ειδικότερα, στη σημερινή συνεδρίαση θα τοποθετηθούν οι εισηγητές, οι ειδικοί αγορητές, οι Υπουργοί και όσοι τυχόν ομιλητές εγγραφούν ηλεκτρονικά. Δικαίωμα δευτερολογίας στη διαδικασία αυτή έχουν μόνο οι εισηγητές και οι ειδικοί αγορητές μετά την ολοκλήρωση της ομιλίας του τελευταίου ομιλητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Παρακαλώ να ανοίξει το ηλεκτρονικό σύστημα εγγραφής των ομιλητών.

Τον λόγο έχει ο εισηγητής της Νέας Δημοκρατίας κ. Δημήτριος Μαρκόπουλος για δεκαπέντε λεπτά.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, το σημαντικότερο στοιχείο, η μεγαλύτερη διαφορά της δημοκρατίας έναντι των υπολοίπων πολιτευμάτων είναι η λογοδοσία, η διαδικασία του απολογισμού. Και αυτό σήμερα ερχόμαστε εδώ να κάνουμε στο ελληνικό Κοινοβούλιο, δηλαδή να κάνουμε τον απολογισμό ενός έτους καμπής, ενός κρίσιμου για τα δημόσια οικονομικά αλλά και συνολικά για την πορεία της χώρας έτους, του έτους 2021.

Είναι ένα αυτονόητο πολιτικό, κοινοβουλευτικό και, προφανώς, κοινωνικό μας καθήκον. Και λέω «κοινωνικό», καθώς το 2021 υπήρξε ένα από τα κρισιμότερα έτη, λόγω απρόοπτων συμβάντων όχι μόνο στην Ελλάδα αλλά και σε όλον τον πλανήτη, το οποίο καθόρισε την πορεία και των επόμενων προϋπολογισμών που κατατέθηκαν, για να μην πούμε κιόλας καλά-καλά ακόμα και της σημερινής οικονομικής κατάστασης της χώρας.

Θα ξεκινήσω σήμερα με κάποια δημοσιεύματα και μια κριτική που παρακολουθούμε από τον Τύπο και κυρίως από τα αντιπολιτευόμενα μέσα μαζικής ενημέρωσης, γιατί συνδέεται ευθέως με τη συζήτησή μας για τον απολογισμό - ισολογισμό του 2021, αναφορικά με τις απευθείας αναθέσεις και τις επισημάνσεις του Ελεγκτικού Συνεδρίου, το οποίο μάλιστα μας παρουσίασε χθες και μια σειρά θέσεών του στην αρμόδια επιτροπή.

Βλέπω, λοιπόν, ότι κάποιοι, μιλώντας για απευθείας αναθέσεις, ξεχνούν τον λόγο. Και ο λόγος ήταν ένας, μία λέξη με παγκόσμια ισχύ και εμβέλεια, δηλαδή «COVID». Όσοι δεν το έχουν καταλάβει μάλλον -εδώ κολλάει- ζούσαν σε άλλον πλανήτη το 2021, όχι σε άλλη χώρα, αλλά σε άλλον πλανήτη. Έχουν εκτοξευτεί σε άλλους γαλαξίες. Όσοι δεν κατανοούν την ανάγκη την τότε να στηθεί ένα κράτος εκτάκτου ανάγκης σημαίνει ότι πραγματικά ζουν στον δικό τους χωροχρόνο. Και οι απευθείας αναθέσεις τις οποίες αναφέρουν δεν είναι απευθείας αναθέσεις μεταξύ κολλητών και φίλων. Μία ανάλυση στα ίδια τα δημοσιεύματα τα οποία σήμερα παρουσιάζονται αποδεικνύει ότι ήταν αναθέσεις για φάρμακα, για υλικά, για υπηρεσίες αναγκαίες ώστε το κράτος να μπορέσει να βοηθήσει τις χιλιάδες συμπολίτες μας να αντεπεξέλθουν σε μια πρωτόγνωρη και πρωτοφανή υγειονομική κρίση, που όμοιά της ο πλανήτης δεν είχε ξαναδεί. Ας σοβαρευτούμε, επιτέλους, σε αυτή τη χώρα.

Και επειδή πολλοί με μεγάλη ευκολία επικαλούνται τα διεθνή παραδείγματα, θα τους προκαλούσα να δουν και τις πρακτικές άλλων ευρωπαϊκών κρατών. Κράτη εκτάκτου ανάγκης -για να το ξεκαθαρίζουμε- υπήρξαν σε όλον τον πλανήτη. Και αποφάσεις εκτάκτου ανάγκης υπήρξαν σε όλον τον πλανήτη, σε όλον τον αναπτυγμένο κόσμο. Τώρα, εάν κάποιοι ήθελαν οι πολίτες να πεθαίνουν στους δρόμους, χωρίς να υπάρξει μέριμνα, χωρίς να υπάρχουν υγειονομικά υλικά, χωρίς τα νοσοκομεία μας να μπορέσουν να αντεπεξέλθουν σε αυτή την πίεση, να βγουν να το πουν, γιατί η κοινωνία από αυτή την Κυβέρνηση κρατήθηκε όρθια. Αυτός είναι, αν θέλετε, ο ουσιαστικός απολογισμός του 2021. Και κριθήκαμε κιόλας και γι’ αυτό. Μη νομίζετε ότι στην εξίσωση των προηγούμενων διπλών εκλογών δεν μπήκαν και οι τρόποι αντιμετώπισης της πανδημίας.

Να περάσουμε, λοιπόν, στον απολογισμό για το έτος του 2021. Στα βασικά του μεγέθη ο απολογισμός δείχνει σαφώς επηρεασμένος από αυτό που είπα και πριν, δηλαδή από τη διαδικασία να υπάρξει ένα κράτος το οποίο θα αντιμετώπιζε έκτακτες ανάγκες, τον COVID. Η έκτακτη αυτή συνθήκη, όπως όλοι διαπιστώνουμε, επηρέασε όλες τις λειτουργίες του δημοσίου. Παρακολουθούμε, για παράδειγμα, μια υπέρβαση των στόχων του προϋπολογισμού. Αν θέλετε την άποψή μου, εκτός από φυσιολογική, είναι και στο μέτρο των συγκεκριμένων καταστάσεων συγκρατημένη. Είναι μία υπέρβαση η οποία είχε συγκεκριμένα και ορατά αποτελέσματα στους πολίτες. Μείναμε όρθιοι οι πολίτες. Δεν είδαμε ούτε την ανεργία το 2021 να ανεβαίνει. Θυμάμαι ότι κάποιοι τηλεοπτικά -και γι’ αυτό δεν ντρέπονταν να το λένε- φώναζαν: «Να δούμε τώρα τι θα κάνετε που η ανεργία θα πάει πάνω από 20% λόγω του COVID.»!

Η οικονομική δημοσιονομική πολιτική της Κυβέρνησης και του οικονομικού επιτελείου το 2021 ήταν αυτή η οποία εμπόδισε την αύξηση της ανεργίας, εμπόδισε την αύξηση των λουκέτων, κράτησε ανοιχτές τις επιχειρήσεις και σήμερα έχουμε αυτό το υλικό και μπορούμε πλέον να κοιτάζουμε με τα μάτια ευθεία και να λέμε ότι μπορούμε να πετύχουμε και μονοψήφιους δείκτες ανεργίας. Υπενθυμίζω ότι κάποιοι άλλοι άλλα έλεγαν το 2021, δηλαδή: «Ετοιμαστείτε για πρωτόγνωρο κύμα ανεργίας».

Η οικονομία μας το έτος αιχμής, το 2021, παρέμεινε λοιπόν όρθια, έστω και με τις αναγκαίες από τις συνθήκες παρεμβάσεις. Μην ξεχνάμε, εξάλλου, πως τα όποια ελλείμματα ή αποκλίσεις από τους εθνικούς προϋπολογισμούς ακολούθησαν την ευρωπαϊκή, για να μην πούμε και την παγκόσμια, πεπατημένη, μια διεθνή πρακτική για να στηριχθούν οι κοινωνίες, η οποία τελικά απέδωσε, αν δούμε πως η οικονομία δεν εισήλθε στον φαύλο κύκλο μιας τεράστιας ύφεσης, όπως κάποιοι φοβούνταν.

Επίσης δεν πρέπει να ξεχνάμε στιγμή το γεγονός ότι η χώρα μας πάλι το 2021 -γι’ αυτό και το χαρακτηρίζω έτος σημαντικό και έτος καμπής- δέχθηκε μία υβριδική επίθεση στα βορειοανατολικά της σύνορα στον Έβρο από την Τουρκία, από την εργαλειοποίηση του δράματος χιλιάδων μεταναστών. Μην ξεχνάμε τις πιέσεις από το μεταναστευτικό, που δημιούργησαν νέα δεδομένα και στην ελληνική οικονομία και μην ξεχνάμε την ανάγκη που υπήρξε για επανεξοπλισμούς της χώρας αναγκαίους, οι οποίοι έφτασαν σε μεγαλύτερα ποσοστά από αυτά τα οποία είχαν προϋπολογιστεί.

Το να δώσουμε κοντά στα 2,5 δισεκατομμύρια ευρώ για νέους εξοπλισμούς, όπως είναι ο απολογισμός της οικονομικής χρονιάς του 2021, δεν ήταν κάτι το οποίο το κάναμε επειδή θέλαμε να δαπανήσουμε τα χρήματα του ελληνικού λαού. Μάλιστα θυμάμαι και τις αστειότητες που είχαν ακουστεί από την Αριστερά τα τότε χρόνια, ότι «βούτυρο θέλει ο κόσμος, ψωμί θέλει, δεν θέλει κανόνια». Να δω τι έχουν να πουν σήμερα όλοι αυτοί οι δήθεν φιλειρηνιστές -γιατί όλα αυτά είναι δήθεν, δεν είναι πραγματικά, όλοι είμαστε φιλειρηνιστές-, όταν συμβαίνουν όλα αυτά που συμβαίνουν με τον πόλεμο στη Γάζα.

Τότε, λοιπόν, το 2021 δώσαμε 2,5 δισεκατομμύρια ευρώ, συγκριτικά με τα 530 εκατομμύρια ευρώ, αν δεν κάνω λάθος, που είχαμε δώσει την προηγούμενη χρονιά, για να θωρακίσουμε την ελληνική οικονομία, για να μπορούμε να κοιτάμε τον πολίτη στα μάτια και να νιώθει ασφάλεια. Και το ψωμί αντί κανονιών, κύριε Παππά, ήταν μια λάθος στρατηγική και, αν θέλετε τη γνώμη μου, πρέπει να αναστοχαστείτε πάνω σ’ αυτό, ιδιαίτερα σε αυτή τη συγκυρία.

Το 2021, λοιπόν, υπήρξε το έτος που ξεκίνησε η υγειονομική, αμυντική και διπλωματική θωράκιση της χώρας μας και αυτό δυστυχώς στις σύγχρονες κοινωνίες δεν είναι χωρίς κόστος. Έπρεπε λόγω αυτών των συνθηκών και του μεταναστευτικού τέσσερις φορές να αναθεωρηθεί ο προϋπολογισμός μας. Όχι πως αυτό κρύβει κάτι. Οι τέσσερις αναθεωρήσεις του προϋπολογισμού κρίθηκαν αναγκαίες γιατί οι καταστάσεις ήταν κρίσιμες, γιατί οι καταστάσεις δημιούργησαν ανάγκες.

Να διατρέξουμε λίγο και κάποια νούμερα. Ας μπούμε στην αποτίμηση της γενικής εικόνας.

Συγκεκριμένα, στο σκέλος των καθαρά εισπραχθέντων εσόδων παρουσιάζεται μια εικόνα υπέρβασης. Αυτή αγγίζει το ποσοστό του 3,69%, δηλαδή από 52,97 δισεκατομμύρια ευρώ, που είχαν προϋπολογιστεί, τα καθαρά εισπραχθέντα έσοδα έφτασαν στα 54,92 δισεκατομμύρια, απόκλιση εκ του τεθέντος στόχου της τάξης του 1,95 δισεκατομμυρίου ευρώ.

Στα έξοδα, εξαιρουμένων των χρηματοοικονομικών συναλλαγών, βλέπουμε να υπάρχει μια αντίστοιχη εικόνα, με αυτά να φτάνουν στα 67,81 δισεκατομμύρια ευρώ, από στόχο 64,92 δισεκατομμυρίων, δηλαδή μια απόκλιση της τάξης του 2,58%. Δεν βλέπετε τεράστιες αποκλίσεις, στις τάξεις των μονοψήφιων ποσοστών κινούνται, όμως πρέπει να τις επισημάνουμε.

Σε ό,τι αφορά το έλλειμμα, να πούμε πως αυτό παρουσιάστηκε μικρότερο κατά 8,26 δισεκατομμύρια ευρώ έναντι του 2020 και διαμορφώθηκε στα 14,50 δισεκατομμύρια ευρώ.

Στο σημείο αυτό θέλω να κάνω κι ένα σχόλιο για την πορεία των ληξιπρόθεσμων και απλήρωτων υποχρεώσεων του ελληνικού δημοσίου. Επρόκειτο για μια μεγάλη επί χρόνια πληγή, που ήταν τα ληξιπρόθεσμα, κάτι που επηρέασε τη λειτουργία επιχειρήσεων, νοικοκυριών και συνολικά της οικονομίας. Στα χρόνια του ΣΥΡΙΖΑ και των Ανεξαρτήτων Ελλήνων να θυμίσουμε ότι οι επιχειρήσεις είχαν πληγεί από τη μη πληρωμή υποχρεώσεων του κράτους σε αυτές. Και θέλω να πω επίσης ότι συνολικά εμείς κάναμε και μια πολύ μεγάλη τομή, η οποία έχει τη βάση εκκίνησής της στο 2021. Τότε μπήκαν τα θεμέλια για τη στρατηγική ταχύτερης αποπληρωμής των συντάξεων και για έναν νέο ΕΦΚΑ. Μας παραδώσανε έναν ΕΦΚΑ δυσλειτουργικό και αυτή τη στιγμή, το 2023, κοιτάζουμε στα μάτια τον Έλληνα συνταξιούχο και του λέμε ότι δεν θα παίρνει τη σύνταξή του τρία, πέντε ή επτά χρόνια αργότερα. Και αυτό είναι μία επιτυχία η οποία τα θεμέλιά της τα έχει στο 2021 και πρέπει να το πιστώσουμε στο οικονομικό επιτελείο.

Επίσης θα πρέπει να επισημάνουμε τη μεγάλη προσπάθεια που συντελείται αθόρυβα αλλά αποτελεσματικά από τις υπηρεσίες που υποστηρίζουν τη δημόσια οικονομική ζωή της χώρας, όπως το Γενικό Λογιστήριο του Κράτους και την ΑΑΔΕ, για την αντιμετώπιση μιας σειράς δυσλειτουργιών. Για παράδειγμα, στους εσωτερικούς ελέγχους, σε θέματα GDPR, σε ζητήματα δηλαδή στα οποία έχουν κατά το παρελθόν καταγραφεί καθυστερήσεις, έχει γίνει μεγάλη προσπάθεια και προφανώς αναγνωρίζουμε και πρέπει να ενταθεί η προσπάθεια στελέχωσης αυτών των υπηρεσιών μέσω του ΑΣΕΠ. Στο μέτρο, λοιπόν, του δυνατού θα πρέπει να συνεχιστεί αυτή η προσπάθεια.

Στην ανάλυση του φορολογικού αποτυπώματος για το 2021, διαπιστώνουμε μια μεγάλη συμμετοχή του ΦΠΑ στα έσοδα. Φτάνει στα 15,02 δισεκατομμύρια ευρώ, ποσοστό 34,79% επί των εισπραχθέντων εσόδων. Καταγγέλλει η Αντιπολίτευση και λέει «οι έμμεσοι φόροι…», «ο ΦΠΑ…» κ.λπ.. Και εμείς ερχόμαστε και προτείνουμε ένα νέο νομοσχέδιο πάταξης της φοροδιαφυγής, για να βρούμε νέους πόρους. Αντίδραση και εκεί! Και αντίδραση για ποιον λόγο; Αντίδραση για την αντίδραση!

Εδώ στο νομοσχέδιο για τη φοροδιαφυγή θα μετρηθούμε όλοι. Γιατί πετάει την «καραμέλα» πάγια το πολιτικό σύστημα στο σύνολό του και οι εκάστοτε αντιπολιτεύσεις ότι δεν πάταξε κανένας τη φοροδιαφυγή. Να την κοιτάξουμε κατάματα, να τη δούμε τη φοροδιαφυγή σε βάθος; Δεν μπορεί να πηγαίνει ο Έλληνας πολίτης για να πάρει μια υπηρεσία από έναν ελεύθερο επαγγελματία και στις δεκαπέντε επισκέψεις να μην του έχει κόψει ο ελεύθερος επαγγελματίας ούτε μία απόδειξη. Μην πέφτουμε συνέχεια σε αυτή τη χώρα από τα σύννεφα. Μην κατηγοριοποιούμε μεν και μη λέμε για κοινωνικές και επαγγελματικές ομάδες, αλλά εδώ πέρα κάνουμε όλοι ότι είμαστε ανήξεροι, ότι δεν ξέρουμε! Πέφτουμε από τα σύννεφα διαρκώς σε αυτή τη χώρα! Ας κοιτάξουμε, λοιπόν, το πώς θα κάνουμε εκκίνηση στην πάταξη της φοροδιαφυγής. Μη στρέφουμε συνεχώς τα προβλήματα και τα βάζουμε κάτω από το χαλί. Είναι λάθος.

Οι έμμεσοι φόροι, κακά τα ψέματα, είναι οι πιο άμεσα και εύκολα εισπράξιμοι. Ακούω όμως και με μια ευκολία να λέμε το παράδειγμα της Ισπανίας για την ακρίβεια. Μα, η Ισπανία τα μέτρα αυτά τα πήρε πίσω. Δεν απέδωσαν. Η ίδια η προηγούμενη κυβέρνηση του κ. Τσίπρα, ο κ. Τσίπρας το 2018 έλεγε «δεν μειώνουμε τον ΦΠΑ στα τρόφιμα, γιατί είναι μια μείωση η οποία δεν θα περάσει στον καταναλωτή». Τώρα τι άλλαξε; Απλά άλλαξε η κυβέρνηση και λέμε ό,τι μας κατέβει με μεγάλη ευκολία; Σε κάθε περίπτωση πρέπει οι προσεγγίσεις μας να είναι ρεαλιστικές και όχι λαϊκιστικές.

Γυρνώντας πίσω στα δεδομένα του κρατικού ισολογισμού ως προς το 2021, θα τονίσω πως και στο επίπεδο του φόρου εισοδήματος η Ελλάδα κινήθηκε περίπου στον μέσο ευρωπαϊκό όρο, δηλαδή πέριξ του 30% επί των εισπραχθέντων συνολικών φορολογικών εσόδων, αγγίζοντας τα 13,31 δισεκατομμύρια.

Ως προς τον ειδικό φόρο κατανάλωσης στην ενέργεια, στα 6,65 δισεκατομμύρια ευρώ που καταγράφονται συμπεριλαμβάνονται και οι ειδικές συνθήκες που υπήρξαν λόγω COVID. Να πούμε και για όσους παρακολουθούν και τα διεθνή ενεργειακά ότι η εικόνα πίεσης από την Ουκρανία είχε ξεκινήσει κάποιους μήνες πριν, δεν έπεσε σαν κεραυνός εν αιθρία ο πόλεμος στην Ουκρανία. Εδώ λοιπόν -κύριε Κουκουλόπουλε, ξέρω ότι εσείς τα παρακολουθείτε τα ενεργειακά- υπήρξε μια πρώτη επίδραση και το 2021.

Μεγάλη και διαχρονική είναι επίσης η συζήτηση αναφορικά με την κατοικία. Ο τακτικός φόρος στα ακίνητα άγγιξε τα 2,62 δισεκατομμύρια ευρώ. Μην ξεχνάμε πως ο εμβληματικός φόρος του ΕΝΦΙΑ μειώθηκε από τη δική μας την Κυβέρνηση.

Στα έξοδα του προϋπολογισμού οφείλουμε να ξεχωρίσουμε τις παρεμβάσεις στήριξης του ιδιωτικού από τον δημόσιο τομέα με ποσό άνω των 13 δισεκατομμυρίων ευρώ, για να κρατηθεί ζωντανή η επιχειρηματικότητα, για να κρατηθεί ζωντανός ο ιδιωτικός τομέας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σε δύο λεπτά ολοκληρώνω.

Θα μου επιτρέψετε επίσης στο σημείο αυτό να κάνω και μια ειδικότερη αναφορά ως προς την πορεία του δανεισμού, των δανείων. Η Ελλάδα επί σειρά ετών υπέφερε από τις δανειακές της επιβαρύνσεις. Το 2021 και επιβεβαιώνοντας μια πορεία ανάπτυξης της χώρας που σφραγίστηκε προ ολίγων ημερών με την ανάκτηση της επενδυτικής βαθμίδας -μια τεράστια επιτυχία, που, όσο και να προσπαθούν κάποιοι προφανώς με μεγάλη, ογκώδη άγνοια των οικονομικών να την υποβαθμίσουν, δεν υποβαθμίζεται- θα πρέπει να θυμίσουμε ότι ξεκίνησε το 2021, λοιπόν, η πρόωρη αποπληρωμή των δανειακών υποχρεώσεων της χώρας, μια πολιτική στην οποία πάτησε το οικονομικό μας επιτελείο για να φέρει την ανάκτηση της επενδυτικής βαθμίδας.

Γιατί τι κάναμε με το 2021 και τη στρατηγική της πρόωρης αποπληρωμής δανείων; Δημιουργήσαμε θετική εικόνα, δημιουργήσαμε όρους βιωσιμότητας σε ό,τι αφορά τον δανεισμό μας, δώσαμε την καλή έξωθεν μαρτυρία ότι η Ελλάδα ανακάμπτει. Και για όποιον δεν το πιστεύει τον παραπέμπω στα δημοσιεύματα της τότε εποχής. Οι εγκυρότερες εφημερίδες, τα σημαντικότερα μέσα μαζικής ενημέρωσης στον χώρο της παγκόσμιας οικονομίας έγραφαν για τη μεγάλη ανάταξη δυνάμεων της χώρας μας.

Να πούμε ότι το 2021 υπήρξε ένα σημαντικό έτος στις αποκρατικοποιήσεις. Το Ελληνικό προχώρησε, όπως και οι αποκρατικοποιήσεις στην Αφάντου στη Ρόδο, στις μαρίνες Αλίμου και Χίου. Γίνεται δουλειά και σ’ αυτό το επίπεδο.

Τέλος, στο επίπεδο των ταμειακών διαθεσίμων να πούμε πως η χώρα μας έχει ήδη δημιουργήσει μια μεγάλη ζώνη ασφαλείας, ένα «μαξιλάρι» 37 δισεκατομμυρίων ευρώ, το οποίο τα προηγούμενα χρόνια ήταν απολύτως αναγκαίο για να κτίσουμε αξιοπιστία. Με την ανάκτηση της επενδυτικής βαθμίδας και με την προώθηση σειράς σοβαρών μεταρρυθμίσεων μετά το 2019, η χώρα, κακά τα ψέματα, έχει δώσει τις εξετάσεις της με επιτυχία. Μάλιστα θα λέγαμε πως η επενδυτική βαθμίδα δίνει και άλλα, πρόσθετα περιθώρια. Οπωσδήποτε η διατήρηση αυτών των ταμειακών διαθεσίμων έχει το δικό της κόστος, αλλά πρέπει να επισημάνουμε πως η Ελλάδα έχει πλέον και άλλα «χαρτιά» και άλλα δημοσιονομικά εργαλεία που της προσδίδουν αξιοπιστία, πέραν του «μαξιλαριού» των 37 δισεκατομμυρίων ευρώ.

Κυρίες και κύριοι συνάδελφοι, το 2021 υπήρξε ένα έτος-σταθμός, ένα κομβικό έτος για την εξέλιξη των οικονομικών πραγμάτων της πατρίδας μας, ένα έτος δοκιμασίας αλλά και επιτυχίας. Υπήρξε το έτος που η κοινωνική συνοχή δοκιμάστηκε, αλλά κατορθώθηκε να μείνουμε όρθιοι. Η ανεργία δεν εκτοξεύτηκε, αλλά μειώθηκε. Οι επιχειρήσεις δεν έκλεισαν, αλλά ανέκαμψαν. Η Ελλάδα είναι πλέον σε έναν αδιαμφισβήτητο δρόμο προόδου, έναν δρόμο που ως έτος εκκίνησης είχε το 2021. Είναι μία κατάκτηση όλων μας. Είναι όμως και μία νίκη της Κυβέρνησης της Νέας Δημοκρατίας, της Κυβέρνησης του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 8ο Γυμνάσιο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το ΠΑΣΟΚ - Κίνημα Αλλαγής, στον κ. Πάρι Κουκουλόπουλο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως ορθά επισημάνθηκε από τον προλαλήσαντα συνάδελφο, η επικαιρότητα σήμερα περιλαμβάνει, μεταξύ άλλων, το ζήτημα των απευθείας αναθέσεων που θέτει το Ελεγκτικό Συνέδριο. Ακούσαμε την κυβερνητική εκδοχή από τον εισηγητή της Πλειοψηφίας.

Αγαπητέ συνάδελφε, θα συμφωνήσετε, πιστεύω, μαζί μου ότι στη Βουλή πρέπει να προσπαθήσουμε πάρα πολύ όλοι μας, όλες οι πτέρυγες, όλα τα κόμματα να διαφοροποιήσουμε την ποιότητα και τον τρόπο του λόγου και τον τρόπο με τον οποίο απευθυνόμαστε στους πολίτες, να μην έχουμε τη λογική των εντυπώσεων της στιγμής ή της ημέρας. Αν ισχύει αυτό που είπατε για τις απευθείας αναθέσεις όσον αφορά τα νοσοκομεία, ότι δηλαδή ο COVID, η πανδημία ήταν αυτή που επέβαλε τις απευθείας αναθέσεις, θα το δούμε και του χρόνου. Αν αυτό συνεχιστεί και το 2022 -θα δούμε τι θα μας πει και το Ελεγκτικό Συνέδριο-, τότε υπάρχει ένα ζήτημα. Νομίζω ότι συμφωνείτε μαζί μου.

Όμως γενικότερα μιλώντας για τις απευθείας αναθέσεις, επειδή το Ελεγκτικό Συνέδριο αναφέρεται και στους ΟΤΑ, υπάρχει ένα θέμα που ήρθε στην επικαιρότητα με έναν τραγικό τρόπο. Αναφέρομαι στη Θεσσαλία. Έχουν δει το φως της δημοσιότητας πρακτικές του Β΄ βαθμού αυτοδιοίκησης σε συγκεκριμένες περιοχές της Θεσσαλίας. Κοιτάξτε, δεν είναι έτσι. Μην «ξανοίγεστε». Δεν είναι έτσι τα πράγματα. Το 2020 είχαμε τον «Ιανό». Κηρύχθηκε, ορθά, σε κατάσταση έκτακτης ανάγκης μια μεγάλη περιοχή της Θεσσαλίας. Αυτό επιτρέπει φυσικά και ένα καθεστώς απευθείας αναθέσεων, υιοθέτησης κατεπειγουσών διαδικασιών και όλα αυτά. Αυτό το καθεστώς διατηρήθηκε δύο ολόκληρα χρόνια με συνεχείς παρατάσεις. Μάλιστα φέτος τον Μάρτη, επειδή είχε λήξει η διετία, υπήρξε καθεστώς έκτακτης ανάγκης από ένα ψιλόβροχο σε έναν μικρό δήμο της Καρδίτσας, για να γίνει εκεί μια νέα ανάθεση στον γνωστό όμιλο, ύψους άνω των 30 εκατομμυρίων ευρώ.

Δεν είναι, λοιπόν, όλα τα ζητήματα ίδια και από την άλλη όλο αυτό το καθεστώς είχε ένα αποτέλεσμα το οποίο κρίθηκε από ένα πρωτοφανές στην έντασή του καιρικό φαινόμενο. Δεν υπάρχει διαφωνία σε αυτό. Από την άλλη, όμως, ο απολογισμός των έργων πραγματικής αντιπλημμυρικής προστασίας είναι πενιχρότατος, παρά τη διευκόλυνση των δύο βαθμών αυτοδιοίκησης με ένα καθεστώς έκτακτης ανάγκης, άρα και τη δυνατότητα απευθείας αναθέσεων.

Όσοι έχουν ασκήσει διοίκηση ξέρουν πολύ καλά, αγαπητοί συνάδελφοι, ότι το ζήτημα της διευκόλυνσης δημοσίων αρχών σε περιπτώσεις έκτακτης ανάγκης -που περιλαμβάνει, μεταξύ των άλλων, και τις απευθείας αναθέσεις ή εν πάση περιπτώσει τις συνοπτικές διαδικασίες για να κάνουν τη δουλειά τους- πρέπει να χρησιμοποιείται με πολλή φειδώ, με πολλή επιμέλεια, με πολλή προσοχή και πραγματικά εκεί όπου υπάρχει μόνον έκτακτη ανάγκη και όχι γενικά να αντιστρέφονται τα πράγματα και με επίκληση αυτού του γεγονότος να γίνονται πράγματα τα οποία δεν πάνε μπροστά την κοινωνία μας, δεν πάνε μπροστά τις δημόσιες υποθέσεις και δημιουργούν τεράστια ερωτήματα για τη διαχείριση δημοσίου χρήματος.

Δεύτερο ζήτημα, κύριε Πρόεδρε, που θέλω να θέσω, πριν μπω στο κύριο μέρος της εισήγησής μου, είναι αυτό που θέσαμε εχθές πριν από την έναρξη της διαδικασίας στην επιτροπή. Το 2021 υπήρξε η κρατική ενίσχυση στην αεροπορική εταιρεία «AEGEAN» με 120 εκατομμύρια ευρώ με έναν ορισμένο τρόπο, με τα warrants, με ένα δικαίωμα προαίρεσης του δημοσίου, που το δημόσιο μπορούσε να το ασκήσει μέχρι τον Ιούλιο του 2026. Το δημόσιο το άσκησε την προηγούμενη Παρασκευή, παίρνοντας πίσω 85 εκατομμύρια ευρώ. Το ποσό ανάκτησης του δημοσίου έχει απόλυτη συνάφεια, απόλυτη συνάρτηση, συσχέτιση με την τιμή της μετοχής της «AEGEAN». Έτσι είναι η συμφωνία που είχε κάνει το κράτος με την αεροπορική εταιρεία.

Ποια είναι τα δεδομένα που έχουμε;

Το πρώτο δεδομένο είναι ότι οι μεγάλες εταιρείες κατασκευής αεροσκαφών ήδη δεν μπορούν να ανταποκριθούν στις παραγγελίες αεροσκαφών, γιατί το πτητικό έργο γενικότερα σε παγκόσμιο επίπεδο έχει επανέλθει στα προ πανδημίας επίπεδα και διαρκώς αυξάνεται.

Το δεύτερο δεδομένο που επηρεάζει τη μετοχή ενός τέτοιου ομίλου είναι η κίνηση του τουρισμού, για την οποία οι προβλέψεις οι κυβερνητικές για το 2024 λένε ότι θα ανέβει αισθητά. Αυτό είναι μια βασική υπόθεση εργασίας στην οποία βασίζεται ο προϋπολογισμός και οι στόχοι του, που θα συζητήσουμε σε έναν μήνα από σήμερα.

Με βάση αυτά τα δεδομένα, προφανώς το ιστορικό υψηλό που πέτυχε η συγκεκριμένη εταιρεία, ο συγκεκριμένος όμιλος πριν από λίγες εβδομάδες, δεν σημαίνει ότι είναι και ένα ρεκόρ το οποίο δεν θα επαναληφθεί. Εκτός και αν η Κυβέρνηση, κύριε Υπουργέ, ξέρει κάτι που δεν ξέρουμε εμείς, ότι δηλαδή θα πάρει την κατρακύλα η μετοχή. Σε αυτή την περίπτωση φυσικά όλα αυτά δεν ισχύουν, αλλά δεν νομίζω να υπάρχει κάτι τέτοιο.

Όπως σας είπα και χθες, πρέπει να πάρετε πίσω την απόφαση, γιατί υπάρχει βλάβη του δημοσίου, ύψους τουλάχιστον 35 εκατομμυρίων ευρώ. Λίγη υπομονή αν δείχναμε, αφού μπορούμε να περιμένουμε ως δημόσιο μέχρι τον Ιούλιο του 2026, θα μπορούσαμε να έχουμε ανάκτηση του συνόλου του ποσού και ακόμα μεγαλύτερου ποσού, ενδεχομένως και εντόκως όπως είπατε χθες, κύριε Υπουργέ. Η απόφαση πρέπει να παρθεί οπωσδήποτε πίσω και νομίζω ότι η Κυβέρνηση δεν πρέπει να επιμένει σε τέτοιες λανθασμένες αποφάσεις.

Έρχομαι στο θέμα που συζητάμε σήμερα, κύριε Πρόεδρε.

Ο ισολογισμός και ο απολογισμός του κράτους του 2021 μοιάζει σε μια πρώτη ανάγνωση ότι είναι κατά μία έννοια ένα θέμα ρουτίνας, ας μου επιτραπεί να πω. Και όμως δεν είναι έτσι. Έχει τρεις παραμέτρους μια τέτοια συζήτηση.

Η πρώτη είναι ότι εδώ συζητάμε όχι εν θερμώ, αλλά με την άνεση του χρόνου πια, μιας και έχουμε απολογισμό. Συζητάμε για να κρίνουμε την αξιοπιστία της Κυβέρνησης και των κομμάτων. Τι είπαμε, δηλαδή, όλοι μας στον προϋπολογισμό του 2021, όταν συζητούνταν τον Δεκέμβρη του 2020, και ποια είναι τα τελικά αποτελέσματα; Πού πήγαν οι προβλέψεις του καθενός από εμάς; Είναι πολύ σημαντικό ζήτημα.

Δεύτερον, είναι μια καλή αφορμή για να συζητήσουμε για τα μεγάλα ζητήματα της χώρας, γιατί πάντοτε ο προϋπολογισμός και ο απολογισμός μάς φέρνουν μπροστά στη μεγάλη εικόνα της χώρας, σε μεγάλα ζητήματα, σε μεγάλα προβλήματα.

Και το τρίτο βέβαια είναι η έκθεση του Ελεγκτικού Συνεδρίου που συνοδεύει τον ισολογισμό - απολογισμό. Η δικαστική εξουσία είναι μια ανεξάρτητη αρχή και κατά συνέπεια έχει μια ιδιαίτερη πραγματικά σημασία σε ένα καθεστώς φιλελεύθερης δημοκρατίας αυτή η συζήτηση, γιατί υπάρχει κι αυτή η έκθεση.

Επειδή είμαστε σε μια εποχή που είτε με τα μέσα κοινωνικής δικτύωσης είτε με μια έντονη μονομέρεια που εμφανίζουν τα μέσα ενημέρωσης σχεδόν, που στο σύνολό τους καλύπτονται προωθώντας μόνο την κυβερνητική εκδοχή των πραγμάτων σε πάρα πολλά κρίσιμα ζητήματα επικαιρότητας, έχει μεγάλη σημασία, όπως είπα και στην αρχή, χωρίς το άγχος της επικαιρότητας να ανταποκριθούμε σε ένα ερώτημα που προκύπτει σήμερα, να συζητήσουμε ήρεμα και σοβαρά, να κάνουμε αντιπαράθεση σε ένα επίπεδο πολιτικού πολιτισμού για συγκεκριμένα ζητήματα, μεγάλα, μεσαία και μικρά, που αφορούν τους πολίτες.

Στο πρώτο πεδίο, λοιπόν, περί του τι είπε ο καθένας μας και για να θέσω εδώ αμέσως και τη στάση μας είναι προφανές, κυρίες και κύριοι συνάδελφοι, ότι, όπως είχαμε καταψηφίσει τον προϋπολογισμό, θα καταψηφίσουμε και τον απολογισμό - ισολογισμό. Δεν είναι δυνατόν να τον ψηφίσουμε, γιατί είχαμε καταψηφίσει τον προϋπολογισμό, με εξαίρεση τις αμυντικές δαπάνες, όπως πράττουμε εδώ και δεκαετίες ως ΠΑΣΟΚ. Και το ερώτημα είναι ένα: Ποιες είναι οι βασικές μας προβλέψεις;

Όσον αφορά στον προϋπολογισμό του 2021, ήμασταν σε συνθήκες πανδημίας, θυμίζω -και ορθά επισημάνθηκε νωρίτερα- στα τέλη του 2020, έχει έρθει η μετάλλαξη «Δέλτα», έχουμε πολλές απώλειες ανθρώπινων ζωών, κυρίως στη βόρεια Ελλάδα, έχουμε όλη αυτή τη φοβερή κατάσταση που ζούσαμε, το lockdown διαρκείας που κράτησε περίπου έξι μήνες, ξεκινώντας από τη δυτική Μακεδονία, την πατρίδα μου, που είχε κρατήσει έναν μήνα περισσότερο, ήταν καταστάσεις πρωτόγνωρες αυτές που ζήσαμε πραγματικά.

Σε εκείνο το σκηνικό, λοιπόν, του 2020 η αείμνηστη Φώφη Γεννηματά, μιλώντας εκ μέρους του ΠΑΣΟΚ, είχε βάλει τρεις μεγάλες προτεραιότητες, οι οποίες θα ήταν το κριτήριο, όμως, για όλη την επόμενη χρονιά. Δυστυχώς τα τραγικά γεγονότα που ακολούθησαν δεν της επέτρεψαν στον προϋπολογισμό του 2022 να κάνει τον δικό της απολογισμό επί των πεπραγμένων του 2021. Έγιναν όμως από την Κοινοβουλευτική μας Ομάδα μετά.

Είπε, λοιπόν, η Φώφη Γεννηματά τότε: «Το μεγάλο γεγονός της πανδημίας πρέπει να μας οδηγήσει σε μια ριζική ανασυγκρότηση και ανόρθωση του Εθνικού Συστήματος Υγείας και αυτό δεν το βλέπω, κύριε Πρόεδρε, στον προϋπολογισμό». Το βλέπουμε μήπως σήμερα ή μήπως βλέπουμε στοιχεία κατάρρευσης σε πάρα πολλά σημεία που συγκροτούν το οικοδόμημα του Εθνικού Συστήματος Υγείας; Μάλλον το δεύτερο ισχύει.

Το δεύτερο ζήτημα που έθεσε η αείμνηστη Φώφη Γεννηματά ήταν το ζήτημα των ανισοτήτων. Σε πρόσφατη συζήτηση για τους δείκτες -γιατί πάμε σε προϋπολογισμούς στόχων- πρότεινα στον αρμόδιο Υφυπουργό που είναι και σήμερα παρών να συμφωνήσουμε να πάμε σε ένα κοινά συμφωνημένο επιστημονικό δείκτη που αποτυπώνει τις ανισότητες, όχι για να καβγαδίζουμε, αλλά για να βλέπουμε πώς εξελίσσονται, αν διευρύνονται ή μειώνονται, και να κάνουμε ενδιαφέροντα διάλογο υπέρ των πολιτών. Διότι γι’ αυτό μας στέλνουν εδώ οι πολίτες, για να βελτιώσουμε τη ζωή τους, όχι για κανέναν άλλο λόγο. Δεν πιστεύω να διαφωνεί κανείς σε αυτό.

Και οι ανισότητες εμείς λέμε, με βάση τα διαθέσιμα στοιχεία, ότι διευρύνθηκαν και το 2021, όπως εξακολουθούν να διευρύνονται και τα 2022-2023 και σήμερα και θα τα πούμε και στον προϋπολογισμό του 2024.

Το τρίτο ζήτημα που έβαλε η αείμνηστη Φώφη Γεννηματά -κι εδώ ολοκληρώνω την αναφορά στην αείμνηστη Πρόεδρό μας- ήταν το ζήτημα της στέρεης, της σίγουρης ανάπτυξης, της παραγωγικής ανασυγκρότησης της χώρας με καλά αμειβόμενες θέσεις εργασίας. Εδώ και αν επιβεβαιώθηκε η αείμνηστη Φώφη Γεννηματά και ο πολιτικός μας λόγος!

Η Κυβέρνηση πρόσφατα ανακοίνωσε ότι έχουμε πάει κοντά στο 10% στην ανεργία, φτάσαμε δηλαδή στα προμνημονιακά επίπεδα για να πάμε επιτέλους στην απελευθέρωση των τριετιών. Την ίδια ώρα, όμως, το Υπουργείο Εργασίας σε μια υποσημείωσή του έλεγε ότι ως ποσοστό μεν φτάνουμε την απασχόληση που είχαμε στην προμνημονιακή περίοδο, αλλά με τριακόσιες χιλιάδες λιγότερους εργαζόμενους. Διότι το brain drain από τη μία και αυτή η βραδεία, αλλά τεράστια απειλή που λέγεται δημογραφικό, δηλαδή η μείωση του πληθυσμού -είτε από φυσικούς λόγους είτε λόγω του brain drain- το οποίο συνεχίζεται αυξομειούμενο χρόνο με τον χρόνο τα τελευταία δεκαπέντε χρόνια, μας οδηγεί σε μια τέτοια κατάσταση. Δηλαδή μειώνεται η ανεργία, αλλά μειώνεται γιατί μειώνεται η απασχόληση και όχι γιατί αυξάνονται οι θέσεις εργασίας σε απόλυτο αριθμό. Προσέξτε πόσο σημαντική είναι αυτή η παρατήρηση.

Έτσι λοιπόν έρχομαι στο δεύτερο, κυρίες και κύριοι συνάδελφοι, που αφορά τα μεγάλα ζητήματα της χώρας. Τα μεγάλα ζητήματα της χώρας αιτιολογούν βέβαια και την ψήφο μας. Η ψήφος μας ήταν τότε αρνητική για τους τρεις μεγάλους λόγους που είχε θέσει η Πρόεδρός μας τότε, αλλά είναι ακόμα παραπάνω αρνητική για συγκεκριμένα μεγάλα θέματα, τα οποία εμπεριέχονται στον απολογισμό.

Πρώτον, το 2021 είναι ένας χρόνος στον οποίο χωρίς καμμία αιτιολογική βάση, παρά από μια εμμονή και ιδεοληψία και από μια γαλαντόμα διάθεση υπέρ των ολίγων, υπέρ των κατεχόντων πλούτο, η Κυβέρνηση άνοιξε την ψαλίδα μεταξύ έμμεσης και άμεσης φορολογίας, ενισχύοντας ευθέως τις ανισότητες.

Δεύτερον, το καθεστώς επιστρεπτέας προκαταβολής που σε έναν βαθμό, όντως, λειτούργησε στηρίζοντας επιχειρήσεις -δεν έχουμε καμμία αντίρρηση σε αυτό- δεν είχε κανένα μέτρο. Παράδειγμα κλασικό τα Airbnb. Τι δουλειά είχε μια βραχυχρόνια μίσθωση να επιδοτείται μέσω της επιστρεπτέας προκαταβολής, γεγονός που δυστυχώς συνέβη εκείνο το διάστημα;

Υπήρξε μια τεράστια δημοσιονομική επέκταση με αμφίβολο δημοσιονομικό αποτέλεσμα, διότι η Κυβέρνηση το συνηθίζει αυτό επί δικαίων και αδίκων, «πάρε, κόσμε», είχε και ποσοτική χαλάρωση, τη δυνατότητα της χαλάρωσης του προϋπολογισμού από την Ευρωπαϊκή Ένωση και τη διαχείριση και με έναν τρόπο όχι υπεύθυνο.

Είχαμε το ενεργειακό στο οποίο η Κυβέρνηση άργησε πάρα πολύ να αντιδράσει. Κύριε συνάδελφε, έχετε δίκιο για την Ουκρανία, αλλά η ενεργειακή κρίση, επειδή ασχολούμαι πραγματικά χρόνια με την ενέργεια, ξεκίνησε αυτοτελώς το 2021, γιατί αυτές είναι οι ωδίνες της μετάβασης, αυτοί που εμπορεύονται ορυκτά καύσιμα γενικά, είτε στέρεα είτε το φυσικό αέριο, βλέποντας ότι υπάρχει ημερομηνία λήξης, προσπαθούν να κερδοσκοπήσουν νωρίτερα. Αυτή είναι η μεγάλη εικόνα σε παγκόσμιο επίπεδο. Θα δούμε και άλλα τέτοια επεισόδια σε αυτό το έργο.

Τέλος, κύριε Πρόεδρε, το 2021 ήταν μια χρονιά κατά την οποία ήρθε στη Βουλή η σύμβαση για την αμυντική θωράκιση της χώρας με τα αεροσκάφη και τις φρεγάτες. Μπήκαμε σε μια διαδικασία που εμείς στηρίξαμε -είναι αυτονόητο τι κάνει το ΠΑΣΟΚ σε ζητήματα αμυντικής θωράκισης, δεν τα διαπραγματεύεται-, έχουμε, όμως, το δημοσιονομικό ζήτημα.

Θέσαμε από τότε την εξαίρεση αυτών των δαπανών από το δημόσιο έλλειμμα και σε δεύτερο χρόνο προτείναμε την ανάληψη μιας εθνικής προσπάθειας, την οποία πρέπει να συμμετέχουμε όλοι, έτσι ώστε αυτές οι δαπάνες να αναλαμβάνονται σε έναν μεγάλο βαθμό και από τον ευρωπαϊκό, τον κοινοτικό προϋπολογισμό, γιατί δεν αφορούν μόνο την Ελλάδα. Τα σύνορά μας είναι σύνορα όλης της Ευρώπης και όχι μόνον της Ελλάδας.

Το έθεσα προχθές -μαζί με τον κ. Μαρκόπουλο ήμασταν και άλλους δύο συναδέλφους- ως κεντρικό ζήτημα στην παρέμβαση που έγινε από την πλευρά μας στη διακοινοβουλευτική συνέλευση η οποία έγινε στη Μαδρίτη πριν από δύο εβδομάδες.

Θέλω να πω όμως, κυρίες και κύριοι συνάδελφοι, ότι η Κυβέρνηση το έθεσε και αυτή στο ECOFIN διά του Υπουργού κ. Χατζηδάκη, αλλά πιστεύω ότι λίγο καθυστέρησε. Όταν έπεφταν οι υπογραφές με τους εταίρους μας ,γιατί είναι από ευρωπαϊκές χώρες αυτοί οι εξοπλισμοί, έπρεπε να μπει πιεστικά, πιστεύω, από τότε αυτό το ζήτημα με το έλλειμμα κ.λπ..

Εν πάση περιπτώσει, ποτέ δεν είναι αργά. Εμείς δεν μένουμε μεμψιμοιρώντας, προτείνουμε να αναληφθεί μια εθνική προσπάθεια από όλους. Διότι το 2022 η Ελλάδα πλήρωσε για αμυντικές δαπάνες 3,54% του ΑΕΠ και είναι η πρώτη χώρα στο ΝΑΤΟ. 3,4% έχουν οι Ηνωμένες Πολιτείες και 3,54% έχουμε εμείς ως ποσοστό δαπάνης σε σχέση με το ΑΕΠ για τις αμυντικές δαπάνες και θα συνεχίζεται αυτό μέχρι τα τέλη του 2029.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε, με αυτό.

Έχουμε πει πολλές φορές στον κύριο Υπουργό ότι το 2032 δεν είναι ένα ορόσημο για να κινδυνολογούμε ή για να χάσουμε την ηρεμία μας, αλλά δεν είναι και πολύ μακριά.

Πρέπει να βάλουμε την κλεψύδρα δίπλα, γιατί μέχρι τότε έχουμε χαμηλή γενικότερα εξυπηρέτηση χρέους, ακόμα και με αυτό το δεδομένο που είπα νωρίτερα και πρέπει να βρούμε έναν τρόπο να σπάσουμε έναν φαύλο κύκλο χαμηλής ανάπτυξης, που προβλέπουν όλα τα μακροοικονομικά μοντέλα, και αυτό είναι το κεντρικό σημείο και αυτός είναι ο βασικός περιορισμός για τον οποίο είμαστε μέσα.

Τέλος, η έκθεση του Γενικού Λογιστηρίου του Κράτους, κύριε Πρόεδρε -και με αυτό ολοκληρώνω- θέτει αρκετά ζητήματα. Εμείς θέλουμε να υπογραμμίσουμε δύο θέματα, που μοιάζουν τεχνικά, αλλά δεν είναι. Είναι το ζήτημα των λογιστικών προτύπων και της ενίσχυσης διαδικασιών εσωτερικού ελέγχου σε όλα τα Υπουργεία.

Είναι ζητήματα που πρέπει ομόθυμα και ομόφωνα να υιοθετήσουμε όλοι και να πιέσουμε την Κυβέρνηση να προχωρήσει με γρήγορα βήματα σε αυτούς τους δύο τομείς, γιατί είναι για το καλό της χώρας. Ό,τι βελτιώνει τη διαχείριση, ό,τι προσθέτει διαφάνεια στα δημόσια οικονομικά, είναι για το καλό της χώρας και για το καλό των συμπολιτών μας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δύο συνοδοί εκπαιδευτικοί από το 8ο Γυμνάσιο Αχαρνών (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει ο κατάλογος των ομιλητών.

Θα δώσω τώρα τον λόγο στον εισηγητή από τον ΣΥΡΙΖΑ – Προοδευτική Συμμαχία κ. Χαράλαμπο Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Επιτρέψτε μου, κυρίες και κύριοι συνάδελφοι, να ξεκινήσω με τις ευχές μου στην Ελληνική Αεροπορία, ελέω και της σημερινής ημέρας, Μιχαήλ Αρχαγγέλου.

Κυρίες και κύριοι συνάδελφοι, η κατάθεση της έκθεσης του Ελεγκτικού Συνεδρίου επί του απολογισμού για την εκτέλεση του προϋπολογισμού του 2021 είναι μια αφορμή για να θυμηθούμε τις βασικές κριτικές που είχαν ασκηθεί από την μεριά της Αξιωματικής Αντιπολίτευσης, από τη μεριά του ΣΥΡΙΖΑ, προς την ασκούμενη οικονομική πολιτική της πρώτης τετραετίας της κυβέρνησης Μητσοτάκη. Τι έλεγε τότε ο ΣΥΡΙΖΑ; Τι κριτική ακούσαμε επί του προϋπολογισμού του 2021; Και τι λέει σήμερα το ίδιο το Ελεγκτικό Συνέδριο, δικαιώνοντας ή καταρρίπτοντας τις ανησυχίες και τους ισχυρισμούς μας;

Τότε λέγαμε ότι η Κυβέρνηση συμπεριφερόταν δημοσιονομικά ανεύθυνα, όσον αφορά την παροχή έκτακτων ενισχύσεων, ενισχύσεων που υποτίθεται ότι θα απευθύνονταν στα κατώτερα εισοδηματικά στρώματα, ενώ στην πραγματικότητα κατευθύνθηκαν σε ολιγοπωλιακούς δρώντες με αφορμή την πανδημία.

Τι λέει λοιπόν σήμερα; Τι μας είπε και το Ελεγκτικό Συνέδριο χθες; Ότι η βελτίωση του λόγου χρέος προς ΑΕΠ, το καθαρό χρέος της χώρας, σημείωσε δυσθεώρητη αύξηση της τάξεως των 14 δισεκατομμυρίων ευρώ σε ένα μόλις έτος, κάνοντας το χρέος της χώρας να προσεγγίσει για το 2021 τα 388,5 δισεκατομμύρια ευρώ από τα 374 δισεκατομμύρια ευρώ της προηγούμενης χρονιάς. Αυτό αναφέρεται ρητά στη σελίδα 64.

Παράλληλα, στην έκθεση του Ελεγκτικού Συνεδρίου για το 2021 αναφέρεται ότι τα καθαρά εισπραχθέντα έσοδα ανέρχονται σε 54,92 δισεκατομμύρια ευρώ, ήτοι 1,95 δισεκατομμύριο και 3,69% πάνω από την αρχική πρόβλεψη του προϋπολογισμού του ίδιου έτους.

Επίσης αναφέρεται ότι ο ΦΠΑ –προσέξτε το αυτό γιατί νομίζω ότι γλαφυρά αποτυπώνει ακριβώς την ανισονομία και την αδικία που συντελείται- κυρίες και κύριοι συνάδελφοι, ανέρχεται στο ποσοστό του 34,79% επί των εισπραχθέντων φορολογικών εσόδων, όταν το αντίστοιχο ποσοστό του φόρου εισοδήματος των νομικών προσώπων είναι μόλις 5,96%. Εξαπλάσια είναι η είσπραξη μέσα από τους έμμεσους φόρους, σε σχέση με αυτούς που επιβάλλετε στη φορολόγηση των νομικών προσώπων. Τα ποσοστά αυτά αποδεικνύουν τον βαθμό της άδικης φορολογικής πολιτικής που ασκεί η Νέα Δημοκρατία.

Τι άλλο έλεγε τότε ο ΣΥΡΙΖΑ; Ότι η ελληνική κυβέρνηση προσπαθούσε να καλυφθεί πολιτικά για τη συρρίκνωση των πραγματικών εισοδημάτων των λαϊκών στρωμάτων μέσα από αλόγιστη δημοσιονομική επέκταση, που διοχετεύονταν σε έκτακτες, ad hoc θα έλεγα, ενισχύσεις.

Τι λέει, λοιπόν, η σημερινή έκθεση του Ελεγκτικού Συνεδρίου; Ότι μόνο το 2021 ψηφίστηκαν τέσσερις έκτακτοι προϋπολογισμοί συνολικού ύψους 4,75 δισεκατομμυρίων ευρώ, δηλαδή το 7% επί του ψηφισμένου προϋπολογισμού, εκ των οποίων τα 4,25 δισεκατομμύρια ευρώ περίπου αφορούσαν αποκλειστικά στην αντιμετώπιση της πανδημίας μέσω αναγκαίας δημοσιονομικής επέκτασης.

Ωστόσο η μορφή των ενισχύσεων δεν είχε μόνιμη μορφή στην κατεύθυνση δημιουργίας ενός ισχυρού δημοσιονομικού συστήματος υγείας, την ενίσχυση των μεταφορών, της παιδείας κ.λπ., αλλά είχαν τον χαρακτήρα των έκτακτων μέτρων.

Τι έλεγε ο ΣΥΡΙΖΑ το 2020 ή το 2021; Ότι η Κυβέρνηση δεν είχε αρκούντως προετοιμαστεί για τις αλλαγές που έπρεπε να γίνουν στο Εθνικό Σύστημα Υγείας, ώστε να θωρακίσει τη δημόσια υγεία και τον πληθυσμό της χώρας.

Τι διαβάζουμε στον απολογισμό του Ελεγκτικού Συνεδρίου; Ότι η Κυβέρνηση είχε προϋπολογίσει, για παράδειγμα, την επιχορήγηση στον ΕΟΠΥΥ 300 εκατομμύρια ευρώ και σημείωσε απόκλιση –προσέξτε- 376 εκατομμύρια ευρώ, ήτοι 125% παραπάνω από το προϋπολογισθέν ποσό μετά από δύο διαδοχικές χρονιές, που σημειωνόταν απόκλιση από 75% έως και 300%. Αυτό αναφέρεται ρητά στη σελίδα 35. Δηλαδή ότι η Κυβέρνηση τότε συστηματικά υποεκτιμούσε τη δημοσιονομική επιβάρυνση που προέκυπτε από το κόστος διαχείρισης της πανδημίας και την ανάγκη της χώρας μας να προετοιμαστεί κατάλληλα γι’ αυτήν. Τις συνέπειες τις ξέρουμε πλέον όλες και όλοι. Εκατοντάδες νεκρών, ειδικά το 2021.

Τι έλεγε τότε ο ΣΥΡΙΖΑ για τη μετάβαση της οικονομίας στην μεταπανδημική συνθήκη; Ότι η κυβέρνηση βιάστηκε να κηρύξει το τέλος της πανδημίας και να περιορίσει την έκταση των μέτρων ενίσχυσης της εργασίας.

Τι λέει σήμερα το Ελεγκτικό Συνέδριο; Ότι η Κυβέρνηση βιάστηκε να περιορίσει την επιδότηση της εργασίας ακόμα περισσότερο και απ’ ό,τι είχε εκτιμήσει στον αρχικό προϋπολογισμό του κράτους, σημειώνοντας απόκλιση 526 εκατομμύρια ευρώ, έναντι του αρχικού προϋπολογισθέντος ποσού των 644 εκατομμυρίων ευρώ.

Τι άλλο έλεγε τότε ο ΣΥΡΙΖΑ για την «παρδαλή» εξωτερική και αμυντική πολιτική της χώρας; Ότι η κυβέρνηση προβαίνει σε τεράστιους στρατιωτικούς εξοπλισμούς, έξω από οποιαδήποτε λογική μακροχρόνιου αμυντικού σχεδιασμού της χώρας, με βάση εφήμερους υπολογισμούς στην εξωτερική πολιτική μας.

Τι λέει σήμερα το Ελεγκτικό Συνέδριο; Ότι η υπέρβαση κατά την εκτέλεση του προϋπολογισμού για την αγορά οπλικών συστημάτων πλησιάζει το 2021 τα 2,27 δισεκατομμύρια ευρώ.

Τι άλλο έλεγε τότε και λέει και σήμερα το κόμμα της Αξιωματικής Αντιπολίτευσης; Ο ΣΥΡΙΖΑ τότε και τώρα λέει ότι η Κυβέρνηση έχει μια αδικαιολόγητη καθυστέρηση στην απορρόφηση των πόρων του Ταμείου Ανθεκτικότητας και Ανάκαμψης. Σήμερα οι λιμνάζοντες πόροι, κυρίες και κύριοι συνάδελφοι, υπολογίζονται σε 4,5 δισεκατομμύρια ευρώ. Από τα υποτιθέμενα 6,6 δις πληρωμών μόνο τα 2,5 αφορούν πραγματικές πληρωμές προς την οικονομία. Δηλαδή σήμερα, τρία και πλέον ολόκληρα χρόνια μετά, έχει απορροφηθεί λογιστικά μόλις το 22% των πόρων του Ταμείου Ανθεκτικότητας και Ανάκαμψης και πραγματικά μόλις το 8%.

Τι έλεγε, όμως, τότε το Ελεγκτικό Συνέδριο; Μήπως τα μοχλεύει ο ΣΥΡΙΖΑ τα στοιχεία του Ταμείου Ανθεκτικότητας και Ανάκαμψης για να παρουσιάζονται μειωμένα; Όχι. Το Ελεγκτικό Συνέδριο, λοιπόν, επιβεβαιώνει την τάση αυτή από τότε. Αναφέρει ότι σε σχέση με τον προϋπολογισμό του 2021 οι πιστώσεις υπό κατανομή υπολείπονται κατά 2,33 δισεκατομμύρια ευρώ, οφειλόμενες εξ ολοκλήρου στη μη υλοποίηση των δράσεων που περιλαμβάνονται στο Ταμείο Ανθεκτικότητας και Ανάκαμψης, ήδη από τα πρώτα στάδια της υλοποίησής του.

Ο ΣΥΡΙΖΑ τότε έλεγε, ομοίως με την περίπτωση των έργων του Ταμείου Ανθεκτικότητας και Ανάκαμψης, έτσι και τα έργα του Προγράμματος Δημοσίων Επενδύσεων σημείωναν σημαντικές καθυστερήσεις στην εκτέλεσή τους.

Τι λέει σήμερα η έκθεση του Ελεγκτικού Συνεδρίου; Ότι τα έξοδα για έργα χρηματοδοτούμενα αμιγώς από το Πρόγραμμα Δημοσίων Επενδύσεων, σημείωσαν υστέρηση σχεδόν 2,4 δισεκατομμύρια ευρώ, πάνω δηλαδή από 60% του τελικού προϋπολογισμού για το εν λόγω έτος.

Αυτά, κυρίες και κύριοι της Κυβέρνησης, λένε για εμάς ότι οι φόβοι μας για την ασκούμενη οικονομική πολιτική δυστυχώς επιβεβαιώθηκαν και ότι η έκθεση του Ελεγκτικού Συνεδρίου, που σήμερα συζητάμε, είναι ένα καμπανάκι γι’ αυτά που έρχονται, γι’ αυτά που έπονται.

Για να μην πλατιάζουμε όμως, για να μη φεύγουμε από το αντικείμενο της σημερινής συζήτησης εδώ σε επίπεδο Ολομέλειας, που άπτεται φυσικά της έγκρισης του απολογισμού για το 2021, της σημερινής συζήτησης, επιτρέψτε μου να υπογραμμίσω και μερικές ακόμα παρατηρήσεις της παρούσας έκθεσης, της διαδήλωσης ουσιαστικά, που αναφέρει το Ελεγκτικό Συνέδριο. Η έκθεση καλεί τη διοίκηση, δηλαδή την Κυβέρνηση, να συμμορφωθεί σε μια σειρά από προβληματικές πρακτικές κατά τη σύνταξη του τακτικού προϋπολογισμού του κράτους, παρατηρήσεις για τις οποίες θα θέλαμε να γνωρίζουμε αν η Κυβέρνηση τις έχει εν τέλει λάβει υπ’ όψιν της κατά την άσκηση της τρέχουσας οικονομικής της πολιτικής.

Παράδειγμα πρώτον: Η έκθεση αναφέρει ρητά ότι η Κυβέρνηση συστηματικά υποεκτιμά τις υποχρεώσεις που προκύπτουν από την εκτέλεση δικαστικών αποφάσεων. Ξέρετε πάρα πολύ καλά ότι σωρεύονται οι δικαστικές αποφάσεις και δημιουργούν μια υποχρέωση του κράτους απέναντι σε οφειλέτες, ή σε ανθρώπους, ή σε επιχειρήσεις που έχουν δικαιωθεί. Τι συμβαίνει με αυτό;

Δεύτερον, αναφέρει τον ελλιπή εσωτερικό έλεγχο των Υπουργείων, κομβικής για εμάς σημασίας ζήτημα, που το αναφέραμε και στις επιτροπές, κύριε Υπουργέ. Αναφέρει λοιπόν τον ελλιπή εσωτερικό έλεγχο των Υπουργείων από τις αδύναμες και υποστελεχωμένες, αφυδατωμένες στελεχιακά υπηρεσίες, που μπορούν να αποτελέσουν -και δυστυχώς αποτελούν- εστία κακοδιαχείρισης.

Τρίτο παράδειγμα: Αναφέρει την απουσία μητρώων υποχρεώσεων που πηγάζουν από χρηματοπιστωτικούς κινδύνους, όπως για παράδειγμα τα ρίσκα που αναφέραμε για τις καταπτώσεις εγγυήσεων, οιονεί καταπτώσεις εγγυήσεων, που πηγάζουν από προγράμματα όπως ο «ΗΡΑΚΛΗΣ 1» ή «ΗΡΑΚΛΗΣ 2» για τα δημόσια οικονομικά.

Τέταρτον, αναφέρει ότι το σύνολο των απλήρωτων υποχρεώσεων της κεντρικής διοίκησης στις 31-12-2021 ανήλθε σε 270,14 εκατομμύρια ευρώ, παρουσιάζοντας αύξηση σε ποσοστό 98,98% έναντι του προηγούμενου έτους.

Και βέβαια αναφέρει ότι, πέμπτον, το σύνολο των ληξιπρόθεσμων υποχρεώσεων κατά την ίδια ημερομηνία ανήλθε σε 37,89 εκατομμύρια ευρώ, παρουσιάζοντας αύξηση σε ποσοστό 27,89%, σε σχέση πάντοτε με το προηγούμενο έτος.

Και φυσικά, εν κατακλείδι, ένα έκτο σημείο, που, όμως, έχει ιδιαίτερο συμβολισμό και ουσία, είναι ότι η έκθεση του Ελεγκτικού Συνεδρίου, σημειώνει σε ξεχωριστό μάλιστα κεφάλαιο, την καθυστέρηση που σημειώνεται στην ολοκλήρωση της λογιστικής μεταρρύθμισης της κεντρικής διοίκησης. Στη σελίδα 68 το αναφέρει με τον πιο γλαφυρό τρόπο.

Νομίζω, λοιπόν, ότι για τη συμμόρφωση της διοίκησης με όλες αυτές τις υποδείξεις θα πρέπει, κύριε Υπουργέ, να ενημερωθούμε κατά πόσον υπάρχει βούληση ενσωμάτωσης αυτών των παρατηρήσεων. Διότι παίζουν έναν καθοριστικό και για εμάς κομβικό ρόλο στην εύρυθμη λειτουργία της διοίκησης εν γένει, αλλά φυσικά και του ελέγχου από πλευράς του Ελεγκτικού Συνεδρίου.

Δεδομένου λοιπόν, κυρίες και κύριοι συνάδελφοι, της καταψήφισης του προϋπολογισμού του 2021 από την πλευρά μας αλλά και μετά τη συζήτηση γύρω από την έκθεση του Ελεγκτικού Συνεδρίου, που άπτεται του απολογισμού του ίδιου έτους 2021, η τοποθέτηση της Αξιωματικής Αντιπολίτευσης είναι στο να καταψηφίσει τον εν λόγω απολογισμό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε και για την τήρηση του χρόνου.

Κυρίες και κύριοι συνάδελφοι, γίνεται το γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο των Εκπαιδευτηρίων Αργυρή - Λαιμού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο ο κύριος Υπουργός για μία σύντομη παρέμβαση.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε, για ένα λεπτό μόνο, να απαντήσω λίγο σε δύο σχόλια, και του κ. Κουκουλόπουλου και του εκπροσώπου του ΣΥΡΙΖΑ.

Να πω κατ’ αρχάς για τη λογιστική μεταρρύθμιση ότι σωστά το θίγετε και είναι και δική μας προτεραιότητα να προχωρήσει. Ήδη έχουν εκδοθεί λογιστικές πολιτικές, έχει οριστικοποιηθεί το ηλεκτρονικό τιμολόγιο για τις πληρωμές στο δημόσιο, είναι ήδη εδώ, και τώρα προχωράμε στο τεχνικό μέρος, στο «Gov-ERP». Τελείωσε η πρώτη φάση των επτά μελετών. Αρχίζει μέσα στον μήνα η πιο κρίσιμη φάση, τα «blueprints» που λέμε, οι τεχνικές προδιαγραφές, ώστε να αρχίσουν στο τέλος του 2024 αυτά που λέμε «user acceptance tests», δηλαδή οι δοκιμές με τους χρήστες, ώστε το 2025 να μπει σε εφαρμογή. Πιο κρίσιμο σε αυτό είναι και το μητρώο παγίων, που το αναφέραμε χθες στις επιτροπές. Μεγάλο έργο να αποτιμηθεί η υπηρεσιακή κατάσταση του δημοσίου και σίγουρα είναι πάρα πολύ κρίσιμο, συμφωνούμε όλοι σε αυτό.

Ο κ. Κουκουλόπουλος έθιξε πάλι το θέμα της «AEGEAN». Νομίζω ότι χθες το αναλύσαμε πάρα πολύ. Είναι θέμα ρίσκου. Κανείς δεν ξέρει αν θα ανέβει ή θα κατέβει η τιμή της μετοχής του χρόνου. Το εξασκήσαμε σε μια στιγμή που ήταν σε ιστορικό ρεκόρ η τιμή. Να πω ότι μετά την εισβολή στο Ισραήλ λίγο έπεσε η τιμή, οπότε ευτυχώς που το εξασκήσαμε νωρίς. Θα δούμε. Κανείς δεν ξέρει. Οι χρηματιστηριακές τιμές έχουν 50% πιθανότητες να ανέβουν, 50% πιθανότητες να πέσουν. Αλλά υπάρχει και το κόστος του χρήματος. Όσο καθυστερείς, υπάρχει ο τόκος, 4% είναι το κόστος δανεισμού του δημοσίου. Είναι κανείς σίγουρος ότι του χρόνου θα είναι 4% πάνω από το ιστορικό ρεκόρ; Μπορεί να είναι, αλλά δεν το ξέρει κανείς. Αλλά δεν μπορούμε να ρισκάρουμε τα δημόσια οικονομικά.

Τέλος, για τον εσωτερικό έλεγχο συμφωνούμε όλοι. Είναι προτεραιότητα και δική μας να ενισχυθεί περαιτέρω. Και για τις ανισότητες συμφωνούμε απολύτως και δεσμευόμαστε στο σχέδιο του προϋπολογισμού. Στον προϋπολογισμό επιδόσεων θα υπάρχει ειδικό κεφάλαιο για τις ανισότητες κατόπιν της πρότασής σας. Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει ο ειδικός αγορητής από την Ελληνική Λύση κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, ξεκινώντας από τον απολογισμό, που αφορά τη δεύτερη ολόκληρη χρήση της Νέας Δημοκρατίας και στην περίοδο της πανδημίας. Ουσιαστικά αφορά στην κορύφωση της τραγικής διαχείρισής της, με την απαράδεκτη κοινωνική καταστολή και με μια απίστευτη δημοσιονομική σπατάλη, και όλα αυτά με δανεικά.

Αυτή ακριβώς η δημοσιονομική σπατάλη, την οποία προσπαθεί σήμερα να καλύψει η Κυβέρνηση με νέους φόρους, όπως με τη διατήρηση των ίδιων συντελεστών στις αυξημένες τιμές και με τα απαράδεκτα τεκμήρια για τους ελεύθερους επαγγελματίες, που δεν ήταν στο προεκλογικό της πρόγραμμα – το τονίζω- οδήγησε, σε κάποιο βαθμό, στην πληθωριστική μείωση του δημοσίου χρέους, κάτι που συνεχίζεται, αφού ο πληθωρισμός αυξάνεται ξανά.

Ο απολογισμός κατατέθηκε στη Βουλή σχετικά έγκαιρα, δηλαδή έναν χρόνο μετά το τέλος της χρήσης, πέρυσι, στις 15-12-2022. Εντούτοις, υποβάλλεται προς συζήτηση σήμερα, ενδεχομένως, επειδή η Κυβέρνηση θεωρεί ότι οι πολίτες έχουν εγκρίνει πολιτικά τα πεπραγμένα της με το 41% που πήρε στις εκλογές.

Για εμάς, όμως, η πολιτική ευθύνη προϋποθέτει ενδελεχή έλεγχο των εφαρμοσμένων οικονομικών και πολιτικών, όπως της σπατάλης, της πανδημίας, του εγκλήματος των Τεμπών, των πυρκαγιών, των πλημμυρών και των υποκλοπών με εξεταστικές επιτροπές.

Η πρώτη μας παρατήρηση τώρα, όσον αφορά στον ισολογισμό, είναι, όπως κάθε χρόνο, η αρνητική θέση των πολιτών, στα πλην 352 δισεκατομμύρια το 2021, από πλην 340 δισεκατομμύρια το 2020, πλην 318 δισεκατομμύρια το 2019 και πλην 217 δισεκατομμύρια το 2018, όπου ανέλαβε η Νέα Δημοκρατία. Δηλαδή αυξάνεται συνεχώς η αρνητική καθαρή θέση των πολιτών. Τι σημαίνει; Σημαίνει πως αν ξεπουλήσουμε ό,τι έχουμε και δεν έχουμε, θα μείνουμε χρεωμένοι με 352 δισεκατομμύρια, κάτι που ασφαλώς δεν ισχύει.

Έχουμε, λοιπόν, μια κατακόρυφη αύξηση της αρνητικής καθαρής θέσης κατά 135 δισεκατομμύρια σε τέσσερα χρόνια, κάτι που είναι αρκετό για να μην εγκρίνουμε ούτε τον απολογισμό ούτε τον ισολογισμό. Δεν θα υπογραφούν πράγματα που δεν ισχύουν. Αυτό είναι εύλογο, φυσικά, αφού έχουμε άλλες επιδιώξεις για την Ελλάδα και άλλες εκτιμήσεις όσον αφορά στην αξία της και στην καθαρή θέση των πολιτών, ενώ, εκτός αυτού, υπάρχουν θέματα και σημαντικές ασάφειες σε κάποιες εγγραφές, όπως στις απαιτήσεις, στα πάγια περιουσιακά στοιχεία και στις συμμετοχές.

Επιπλέον παραμένουν αρκετές λογιστικές αδυναμίες, οι οποίες εκμηδενίζουν τη χρησιμότητα του παρόντος ισολογισμού. Όπως αναφέρει το Ελεγκτικό Συνέδριο, ο απολογισμός είναι σε ταμειακή βάση, ενώ οι χρηματοοικονομικές καταστάσεις -ο ισολογισμός δηλαδή- καταρτίστηκε, εν μέρει, με ένα είδος διπλογραφικού λογιστικού συστήματος, που, όμως, δεν καλύπτει όλα τα κονδύλια. Κάποια καλύπτει και κάποια δεν καλύπτει.

Υπάρχουν, επιπλέον, κάποιες διαφορές μεταξύ των στοιχείων του απολογισμού και της κατάστασης ταμειακών ροών, παρά το ότι και τα δύο δείχνουν ταμειακές ροές, καθώς επίσης της κατάστασης χρηματοοικονομικής επίδοσης ή των αποτελεσμάτων χρήσης και του απολογισμού, αφού είναι σε διαφορετική βάση. Η χρήση, πάντως, του λογιστικού πλαισίου της γενικής κυβέρνησης, με βάση τα διεθνή λογιστικά πρότυπα, επιχειρείται από το 2014. Έχουν περάσει σχεδόν δέκα χρόνια από τότε και δεν έχει γίνει απολύτως τίποτα. Η καταληκτική ημερομηνία δε για την ολοκλήρωση της λογιστικής μεταρρύθμισης ήταν η 1η Ιανουαρίου του 2023, ενώ δόθηκε παράταση έως την 1η Ιανουαρίου του 2025 όπου υποθέτουμε πως δεν θα τηρηθεί ξανά, όπως όλες οι προηγούμενες.

Το πιο σημαντικό όμως είναι ότι παραμένει η μη καταγραφή των παγίων, όπως σημειώνει και το Ελεγκτικό Συνέδριο στο συμπέρασμά του. Ο Υπουργός, βέβαια, μας είπε ότι θα κατατεθεί τώρα κάποια εγκύκλιος για να αρχίσει η καταγραφή κάποτε -το έχουμε ακούσει από το 2019 συνεχώς- δεν πιστεύουμε ότι θα συμβεί. Δεν έχουν, λοιπόν, αποτιμηθεί ούτε τα πάγια ούτε οι συμμετοχές, που όμως συνεχίζουν να ξεπουλιούνται, κάτι που είναι απαράδεκτο και ανεπίτρεπτο.

Συνεχίζοντας, όπως έχουμε ήδη αναφέρει, η καθαρή θέση επιβαρύνθηκε με 11,9 δισεκατομμύρια ή με τα μισά περίπου, σε σχέση με τα 22,5 δισεκατομμύρια του 2020. Αυτή η κάποια βελτίωση οφείλεται στα εξής:

Πρώτον, στην αύξηση των εσόδων από φόρους στα 45,4 δισεκατομμύρια από 40,9 δισεκατομμύρια, επειδή λειτούργησε κάπως η οικονομία και ξεκίνησε ο τουρισμός, με κύρια πηγή τον ΦΠΑ –τι άλλο- και τον φόρο των επιχειρήσεων. Επίσης, δεύτερον, στην πρόσθετη ροή 1,29 δισεκατομμύρια από τα ANFA.

Όσον αφορά στους φόρους, μια τάξη μεγέθους των επιμέρους εισροών δίνεται στην εκτέλεση του προϋπολογισμού που έδωσε η Κυβέρνηση σε ταμειακή βάση και έχει διαφορετικά νούμερα. Προσπαθούμε να καταλάβουμε, πάντα βλέπουμε διαφορετικές μεθόδους, διαφορετικά νούμερα. Φαίνεται δε μια περαιτέρω ανάλυση της προέλευσης των εσόδων από φόρους, δηλαδή από τον ΦΠΑ και από τις επιχειρήσεις. Από αυτήν προκύπτει ότι σε σχέση με το 2020 είχαμε περισσότερα, 2,4 δισεκατομμύρια από ΦΠΑ και 1,4 δισεκατομμύρια από φόρους νομικών προσώπων. Πάντως, με βάση τον απολογισμό του Ελεγκτικού Συνεδρίου, επιτεύχθηκε ουσιαστικά ο στόχος για τα έσοδα από φόρους, με μικρή απόδοση -λιγότερα δηλαδή- 406 εκατομμύρια.

Όσον αφορά στις δαπάνες είχαμε σε επίπεδο χρηματοοικονομικών καταστάσεων αύξηση 2,5 δισεκατομμύρια από το 2020 στα 68,1 δισεκατομμύρια από 65,8 δισεκατομμύρια, που οφείλεται κυρίως στην αύξηση των αποσβέσεων, ενώ στα λοιπά κονδύλια δεν είχαμε μεγάλες διαφορές σε σχέση με το 2020.

Οφείλουμε να σημειώσουμε εδώ ότι κατατέθηκε συμπληρωματικός προϋπολογισμός ύψους 4,75 δισεκατομμύρια το 2021 όπου από αυτά τα 4,25 αύξησαν τις δαπάνες για την πανδημία, ενώ τα 150 εκατομμύρια προορίζονταν για τους πληγέντες από τις πυρκαγιές και τα 350 εκατομμύρια για το Πρόγραμμα Δημοσίων Επενδύσεων. Επομένως, οι δαπάνες της πανδημίας διατηρήθηκαν στα ίδια επίπεδα με το 2020, αν και είχε προβλεφθεί μια μικρή μείωσή τους. Υπενθυμίζουμε πως ο «Ιανός» είχε συμβεί το 2020, ενώ είχαν δοθεί για πλημμυροπαθείς από τον έκτακτο προϋπολογισμό μόλις 84 εκατομμύρια, σε ένα σύνολο συμπληρωματικού προϋπολογισμού λόγω COVID ύψους 14,9 δισεκατομμυρίων. Στα 14,9 δισεκατομμύρια δόθηκαν για τον «Ιανό» μόλις 85 εκατομμύρια.

Προφανώς, λοιπόν, τα ποσά για τον «Ιανό» -με 82 εκατομμύρια- συγκρίσιμα με τις εκταμιεύσεις για τον «Ντάνιελ» έως τις 17 Οκτωβρίου του 2023 ήταν πάρα πολύ λίγα, όταν σπαταλήθηκαν τεράστια ποσά στην πανδημία με απευθείας αναθέσεις -κάποια από αυτά- ενώ τα αντιπλημμυρικά δεν έγιναν.

Ακόμη χειρότερα δόθηκαν πολύ λίγα για παραγωγικούς σκοπούς στην πανδημία, όπως στον πρωτογενή τομέα. Από τα 50 δισεκατομμύρια της πανδημίας μόλις 183 εκατομμύρια, σε σύγκριση με τα 50 δισεκατομμύρια που δόθηκαν για την πανδημία και που χρηματοδοτήθηκαν φυσικά με δανεικά.

Αναφέρω τώρα σε ορισμένες επιμέρους δαπάνες τα εξής:

Πρώτον, οι δαπάνες για εξοπλιστικά ήταν 2,53 δισεκατομμύρια, έχοντας αυξηθεί σημαντικά σε σχέση με το 2020. Δεύτερον, στα νοσοκομεία δόθηκαν 1,54 δισεκατομμύρια και ενώ είχαν προϋπολογιστεί 1,31 δόθηκαν λιγότερα. Δόθηκαν, επίσης, στον ΕΟΠΥΥ για παροχή υπηρεσιών υγείας 676 εκατομμύρια, για αγορές υγειονομικού υλικού 186 εκατομμύρια και για αγορές εμβολίων 234 εκατομμύρια, το οποίο δεν είναι χαμηλό ποσόν. Συνολικά για τα νοσοκομεία και την πρωτοβάθμια φροντίδα υγείας στον προϋπολογισμό του 2021 υπήρχε πρόβλεψη εξόδων 2,79 δισεκατομμυρίων από 2,7 δισεκατομμύρια, λίγο παρακάτω δηλαδή από το 2020, ενώ τελικά αυξήθηκαν στα 3,2 δισεκατομμύρια.

Ουσιαστικά, δηλαδή, οι δαπάνες της πανδημίας -14,9 δισεκατομμύρια το 2020 και ανάλογα το 2021- ήταν περισσότερο ενισχύσεις διαφόρων κλάδων, παρά της υγείας. Για παράδειγμα δόθηκαν τα παρακάτω, σύμφωνα με την έκθεση του Εθνικού Συμβουλίου:

Πρώτον, 2,6 δισεκατομμύρια σε φορείς τα οποία ήταν κατά 2,1 δισεκατομμύρια παραπάνω από τον προϋπολογισμό του ίδιου έτους.

Δεύτερον, 2,73 δισεκατομμύρια για επιστρεπτέα, που δεν είχαν προβλεφθεί, ενώ το μεγαλύτερο μέρος της επιστρεπτέας τελικά δεν εισπράχθηκε. Εάν καταλαβαίνω καλά από τα 8,5 περίπου δισεκατομμύρια επιστράφηκαν ή θα επιστραφούν -δεν έχουν επιστραφεί ακόμη- μόλις τα 3 δισεκατομμύρια.

Τρίτον, κάποια μικρά επιδόματα πρόνοιας ύψους 146 εκατομμύρια για θέρμανση, 163 εκατομμύρια, από πρόβλεψη 79 εκατομμύρια, παρά τις τότε χαμηλές τιμές καυσίμων, αφού δεν είχε ξεκινήσει ακόμη ο πόλεμος της Ουκρανίας.

Τρίτον, στους ΟΤΑ δόθηκαν 2,75 δισεκατομμύρια, ενώ γενικότερα οι μεταβιβάσεις σε ΟΤΑ έχουν αυξηθεί σε επίπεδα προ μνημονίων, αυτό μας έχει κάνει ιδιαίτερα μεγάλη εντύπωση. Εύλογα, λοιπόν, ρωτήσαμε πού οδηγούνται όλα αυτά τα χρήματα στους ΟΤΑ, ειδικά όταν έχουμε ελλείψεις σε αντιπλημμυρικά στη Θεσσαλία και αλλού.

Τέταρτον, στα μέσα μαζικής μεταφοράς -ΣΤΑΣΥ, ΟΑΣΑ και ΟΣΥ- δηλαδή στο μετρό και στα λεωφορεία της Αθήνας δόθηκαν 236 εκατομμύρια ενώ είχαν προϋπολογιστεί 148 εκατομμύρια, γεγονός που θεωρούμε απαράδεκτο, αφού ο ΟΑΣΑ και ο ΣΤΑΣΥ είναι ευθύνη του Υπερταμείου όχι του δημοσίου.

Οι ελλείψεις πάντως στα μέσα μαζικής μεταφοράς δεν σχετίζονται με την πανδημία, αλλά με συσσωρευμένες αδυναμίες υπό τη διοίκηση του ζημιογόνου και αναποτελεσματικού Υπερταμείου -το Υπερταμείο είναι ζημιογόνο και αναποτελεσματικό- το Υπερταμείο των ξένων που όλοι γνωρίζουμε ότι μας επιβλήθηκε με τα μνημόνια τα οποία υπέγραψαν και τα τρία κόμματα που σήμερα ονομάζονται τρόικα εσωτερικού.

Πέμπτον, μεγάλο πρόβλημα είναι το κλασικό, το ότι, δηλαδή, χρησιμοποιήθηκε αποθεματικό για να κλείσουν «τρύπες», όπως πολύ σωστά επισημαίνει, ως μη ενδεδειγμένο, κάθε χρόνο λέει το Ελεγκτικό Συμβούλιο ότι το μέτρο αυτό -τα αποθεματικά- δεν πρέπει να χρησιμοποιούνται με αυτόν τον τρόπο.

Τέλος, μάς έκανε εντύπωση το μέγεθος των εισπράξεων από δάνεια και εξοφλήσεις δανείων στην κατάσταση ταμειακών ροών, τα οποία ανέρχονται σε 1,13 τρισεκατομμύρια και 1,12 τρισεκατομμύρια αντίστοιχα. Τρισεκατομμύρια όχι δισεκατομμύρια.

Πρόκειται για repos μέσω των καταθέσεων των οργανισμών του δημοσίου, ύψους περίπου 48 δισεκατομμυρίων, όπως μας είπε το Ελεγκτικό Συμβούλιο, τα οποία όμως σχεδόν διπλασιάστηκαν και γι’ αυτόν τον διπλασιασμό δεν μας δόθηκε καμμία απάντηση.

Περαιτέρω, στα πάγια είχαμε μια μικρή αύξησή τους που δεν γνωρίζουμε πού οφείλεται, ενώ συνεχίζουν να μην καταγράφονται, όπως σημειώνει το Ελεγκτικό Συνέδριο.

Στις ιδιωτικοποιήσεις τώρα: Το κυριότερο έσοδο του 2021 ήταν από τη μεταβίβαση του Ελληνικού στη «LAMDA» ύψους 253 εκατομμυρίων. Εδώ ρωτήσαμε γιατί δεν εισπράχθηκαν τα 300 εκατομμύρια όσο ήταν ο προϋπολογισμός. Γιατί δηλαδή εισπράχθηκαν 253 εκατομμύρια αντί για 300 εκατομμύρια; Πιθανόν να μας απαντήσετε σήμερα. Χθες δεν μας απαντήσατε.

Συνολικά τα έσοδα από τις αποκρατικοποιήσεις ήταν μόλις 647 εκατομμύρια ευρώ, ενώ γενικότερα συνολικά στο πρόγραμμα έως το 2021 -από το 2011 αν θυμάμαι καλά που ξεκίνησε- έχει αποδώσει από τις αποκρατικοποιήσεις 6,52 δισεκατομμύρια από τα 50 δισεκατομμύρια που έλεγε ο Σόιμπλε και από τα 300 δισεκατομμύρια που έλεγε το 2010 το ΔΝΤ αναφερόμενο σε λευκή τρύπα. Πρόκειται, λοιπόν, για πλήρη αποτυχία, ενώ εκτός του ότι δεν απέδωσε έσοδα δεν βοηθάει καν την οικονομία. Μόλις 6,52 δισεκατομμύρια από τόσα χρήματα που έλεγαν οι άλλοι οργανισμοί.

Όσον αφορά στο Πρόγραμμα Δημοσίων Επενδύσεων, είχαν αυξηθεί τα ποσά στα 9,35 δισεκατομμύρια που το θεώρησαν τότε σωστό, αλλά τελικά καταβλήθηκαν λιγότερα, περί τα 8,6 δισεκατομμύρια, όπου δυστυχώς δεν διατέθηκαν για επενδύσεις αλλά και αυτά, ένα μεγάλο μέρος τους, απλά για να καλύψει τρύπες.

Στις συμμετοχές και στο μητρώο παγίων δεν έχει νόημα να αναφερθούμε, αφού δεν διενεργείται μια κανονική αποτίμηση όλα τα τελευταία χρόνια, αλλά μόνο στις αλλαγές που σημειώθηκαν το 2021 όπως στις εξής:

Πρώτον μείωση της αξίας του ΕΤΕΑΝ στα 543 εκατομμύρια, από 1,01 δισεκατομμύριο. Και εδώ ρωτήσαμε γιατί έγινε αυτή η μείωση, αυτή η διαγραφή, αλλά ούτε εδώ πήραμε απάντηση.

Δεύτερον στα ΕΑΣ, αύξηση κεφαλαίου κατά 42,5 εκατομμύρια το 2021 και καταγράφεται με κεφάλαιο τελικά 64,2 εκατομμύρια. Σωστό αυτό, αφού είχαν μείνει με συσσωρευμένες ζημιές και πρέπει να δραστηριοποιηθούν τώρα και λόγω της Ουκρανίας που πρέπει να στέλνουμε όπλα.

Τρίτον, στην ΕΑΒ είχαμε αύξηση κεφαλαίου 60,49 εκατομμύρια και καταγράφεται στο ίδιο ποσόν, αφού καταγραφόταν πριν με μηδενική αξία. Και εδώ είναι σωστό γιατί η ΕΑΒ είναι σημαντική.

Προβληματικά τώρα είναι τα εξής:

Πρώτον το ΤΧΣ, το Ταμείο Χρηματοπιστωτικής Σταθερότητας με τα 5,14 δισεκατομμύρια που εκτιμάται, τα οποία όμως εξαϋλώνονται μετά την αύξηση της Πειραιώς.

Δεύτερον το Υπερταμείο με τα 3,09 δισεκατομμύρια, χωρίς αποτίμηση παγίων και συμμετοχών, κάτι εντελώς απαράδεκτο επειδή λειτουργεί δήθεν με ιδιωτικοοικονομικά κριτήρια και ελέγχεται από ορκωτό λογιστή, ο οποίος παραδόξως το δέχεται και υπογράφει.

Τρίτον τα λιμάνια μας, που καταγράφονται σε αξίες πολυκατοικίας στα Σεπόλια ενώ ξεπουλιούνται. Πουλάμε δηλαδή πάγια, χωρίς να γνωρίζουμε καν πόσο αξίζουν. Όσο τύχει.

Τέταρτον η ΕΛΒΟ καταγράφεται με μηδενική αξία που παραχωρήθηκε και που παραμένει αδρανής.

Πέμπτον η «ΕΓΝΑΤΙΑ» που καταγράφεται με 6,12 δισεκατομμύρια που προορίζονται για παραχώρηση όμως στην «ΤΕΡΝΑ» για πολύ λιγότερα, το ξέρουμε, ως συντήρηση 1,5 δισεκατομμύριο. Όμως, από ότι φαίνεται η «ΤΕΡΝΑ» δεν μπορεί ακόμη να εκταμιεύσει το ποσό.

Και τέλος ο ΟΣΕ με 97,8 εκατομμύρια ευρώ που συνεχίζει να συσσωρεύει ζημιές. Δώσαμε στους Ιταλούς την «ΤΡΑΙΝΟΣΕ» και συσσωρεύουμε τώρα ζημίες στον ΟΣΕ.

Περαιτέρω, το συνολικό ποσό των απαιτήσεων είναι 112,8 δισεκατομμύρια. Αλλά τα 108,8 δισεκατομμύρια θεωρούνται μη εισπράξιμα, οπότε στην ουσία οι πολίτες οφείλουν στο κράτος μόλις 4 δισεκατομμύρια ευρώ. Γιατί δεν τους το λέει αλήθεια η Κυβέρνηση, για να τους χαρακτηρίζει δημόσια ως φοροφυγάδες; Χρωστάνε 4 δισεκατομμύρια στο κράτος.

Στο δημόσιο χρέος τώρα. Το χρέος της κεντρικής διοίκησης αυξήθηκε. Κάθε χρόνο αυξάνεται κατά 14,3 δισεκατομμύρια ευρώ στα 388,4 λιγότερα από προηγουμένως. Όμως το ΑΕΠ αυξήθηκε ονομαστικά σε 181,68 δισεκατομμύρια από 165,4 το 2020, οπότε μειώθηκε κάπως ο λόγος χρέος προς ΑΕΠ από 226,1% στα 213,8%.

Στα θετικά είναι η μεγάλη μέση διάρκεια αποπληρωμής του χρέους στα 18,7 έτη, που όμως μειώνεται συνεχώς και το μέσο επιτόκιο στο 1,57% που όμως αυξάνεται και έχει πλέον ξεπεράσει το 3,5%. Στα παράγωγα είχαμε πληρωμές 2 δισεκατομμυρίων και επιβάρυνση των αποτελεσμάτων, ενώ συνολικά οι κρατικές εγγυήσεις ήταν 28,84 δισεκατομμύρια από τις οποίες οι εγγυήσεις του προγράμματος «ΗΡΑΚΛΗΣ» ανέρχονταν στα 18,56 δισεκατομμύρια –τώρα θα έχουμε και «ΗΡΑΚΛΗΣ ΙΙΙ»- με τις τράπεζες σήμερα να έχουν αποθρασύνει εντελώς και να χρεώνουν ό,τι θέλουν. Εδώ μας είπε ο Υπουργός ότι δεν πρόκειται να εκπέσουν εγγυήσεις. Όμως, εμείς έχουμε διαβάσει ότι οι μεγάλες τράπεζες, κάποιες από τις τράπεζες, θέλουν να πληρωθούν 2 δισεκατομμύρια ως δόση των εγγυήσεων. Θα το δούμε.

Στα ταμειακά διαθέσιμα ήταν 20,8 δισεκατομμύρια έναντι 18,8 δισεκατομμύρια το 2020, ενώ αναφέρεται ότι μπορεί να υπάρχουν κι άλλα.

Συμπερασματικά, κλείνοντας πρόκειται για έναν ακόμη αναξιόπιστο ισολογισμό που δεν καταρτίζεται με διπλογραφικό λογιστικό σύστημα και δεν αποτυπώνει την καθαρή θέση των πωλητών, αφού δεν καταγράφονται και δεν αποτιμώνται τα πάγια, όπως συμβαίνει επίσης στο Υπερταμείο που είναι εκτός δημοσίου και όπως είπαμε, ελέγχεται από ορκωτούς που δυστυχώς υπογράφουν τέτοιες καταστάσεις.

Επρόκειτο για μια ακόμη ζημιογόνο χρήση, όπου δαπανήθηκαν τεράστια ποσά για την πανδημία, όχι όμως για νοσηλείες αλλά για τη στήριξη εταιρειών και για αναθέσεις που δεν ξέρουμε πού πήγαν και πρέπει οπωσδήποτε να ελεγχθούν όλα αυτά με μια συγκεκριμένη επιτροπή.

Γενικότερα η διαχείριση της πανδημίας ήταν εγκληματική, με πολύ περισσότερους νεκρούς συγκριτικά με άλλες χώρες και με κοινωνικό διχασμό, ενώ δεν επιδοτήθηκαν οι παραγωγοί, ο πρωτογενής τομέας και η εργασία, αλλά υπηρεσίες όπως η εστίαση και ο τουρισμός, καθώς επίσης η μη απασχόληση αντί να επιδοτηθεί η εργασία. Δεν ενισχύθηκε δε καν το Εθνικό Σύστημα Υγείας, το οποίο ακόμη νοσεί και βρίσκεται σε πολύ άσχημη κατάσταση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):**  Εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοχτώ μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Πολυδενδρίου Αττικής.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθητές και μαθήτριες και ένας εκπαιδευτικός συνοδός τους από το 5ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής από τη Νίκη, κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε σε συζήτηση περί της κύρωσης του απολογισμού του κράτους οικονομικού έτους 2021 και την κύρωση του ισολογισμού και των λοιπών χρηματοοικονομικών καταστάσεων της κεντρικής διοίκησης περιόδου αναφοράς 1η Ιανουαρίου 2021 έως 31η Δεκεμβρίου /2021.

Η θέση της Νίκης είναι ότι το κράτος μας πρέπει να καταρτίζει αξιόπιστες οικονομικές καταστάσεις που θα παρουσιάζουν την πραγματική χρηματοοικονομική κατάσταση της χώρας, χωρίς ουσιαστικά ευρήματα από το Ελεγκτικό Συνέδριο.

Η έκθεση του Ελεγκτικού Συνεδρίου αναφέρει στις σελίδες 60, 61 ότι κατά τον διενεργηθέντα έλεγχο επί της ορθότητας και της αξιοπιστίας των χρηματοοικονομικών καταστάσεων του έτους 2021 προέκυψαν σημαντικά ευρήματα, τα οποία συνοψίζονται ως εξής:

Δεν καταγράφονται τα πάγια περιουσιακά στοιχεία στον ισολογισμό. Δηλαδή, όλη η ακίνητη και κινητή περιουσία του κράτους είναι εκτός ισολογισμού. Κρατικές ιδιοκτησίες, εδαφικές εκτάσεις, ακίνητα, νησιά και νησίδες, δάση, έργα υποδομών, όπως δρόμοι, γέφυρες, λιμενικές, εγκαταστάσεις, τεχνητές λίμνες, φράγματα, αρχαιολογικοί χώροι, θαλάσσιες ζώνες, μεταλλευτικές ζώνες, πάσης φύσεως οχήματα, τεχνικός εξοπλισμός απουσιάζουν παντελώς από τον ισολογισμό. Είναι σαν να μην υπάρχουν.

Το παραπάνω αποτελεί ομολογία ότι τα πάγια περιουσιακά στοιχεία δεν έχουν απογραφεί σε ένα ενιαίο μητρώο παγίων και δεν έχει αποτιμηθεί η εύλογη αξία τους, δεν ελέγχονται για απαξίωσης και καταστροφές, δεν αποσβένονται σε ετήσια βάση.

Μετά από δεκαετίες το γεγονός και μόνο ότι το κράτος μας δεν έχει καταφέρει να καταγράψει την ακίνητη και κινητή περιουσία του, εγείρει ερωτηματικά για ποιους λόγους συμβαίνει αυτό: Αν η δημόσια περιουσία προστατεύεται επαρκώς από καταπατήσεις, κλοπές και φθορές. Ας παραδεχτούμε ότι είναι μία διαχρονική αποτυχία του δημοσίου τομέα και του πολιτικού μας συστήματος.

Οπότε η πληροφόρηση που λαμβάνουμε, διαβάζοντας τις οικονομικές καταστάσεις του έτους 2021, είναι ότι το κράτος μας δεν γνωρίζει την πάγια περιουσία του, δεδομένου ότι το σχετικό κονδύλι είναι μηδέν. Η επιμέτρηση ορισμένων περιουσιακών στοιχείων και υποχρεώσεων γίνεται με το προηγούμενο λογιστικό πλαίσιο, δηλαδή δεν εφαρμόζεται πλήρως το υφιστάμενο λογιστικό πλαίσιο αλλά και το προηγούμενο. Βασική αρχή της λογιστικής επιστήμης είναι ότι η κατάρτιση οικονομικών καταστάσεων γίνεται με την πλήρη εφαρμογή ενός και μόνο λογιστικού πλαισίου. Δεν είναι δυνατόν να εφαρμόζουμε κατά το δοκούν το νέο και το παλαιότερο λογιστικό πλαίσιο. Η χρήση δύο διαφορετικών λογιστικών πλαισίων είναι μη αποδεκτή και προφανώς έχει επίπτωση στην αξιοπιστία των οικονομικών καταστάσεων.

Δεν αναγνωρίζονται στον ισολογισμό προβλέψεις για χρηματοοικονομικούς κινδύνους, παραδείγματος χάριν καταπτώσεις εγγυήσεων, καθώς δεν έχει καταρτιστεί λογιστικό σύστημα παρακολούθησης των σχετικών ζημιών και υποχρεώσεων. Ενδεικτικά αναφέρουμε ότι δεν έχουν αναγνωριστεί τυχόν προβλέψεις για εγγυήσεις του ελληνικού δημοσίου σε ανεξόφλητα δάνεια ποσού 28,84 δισεκατομμύρια ευρώ, σελίδες 80, 81, 82. Το μεγαλύτερο μέρος των εγγυήσεων ποσού 18,56 δισεκατομμύρια ευρώ αφορά εγγυήσεις τιτλοποίησης δανείων στα πλαίσια του προγράμματος «ΗΡΑΚΛΗΣ» και τη στήριξη των τραπεζών.

Αντιλαμβανόμαστε, γενικότερα, για δάνεια με εγγυήσεις του ελληνικού δημοσίου υπάρχει σοβαρός λόγος να μην αποπληρωθούν από τους οφειλέτες, οπότε να έχουμε κατάπτωση εγγυήσεων και τελικά, να πληρώσει το ελληνικό δημόσιο, δηλαδή ο Έλληνας φορολογούμενος. Ο ισχυρισμός περί ανυπαρξίας κινδύνου κατάπτωσης εγγυήσεων ή έστω μέρους αυτών δεν γίνεται αποδεκτός από το Ελεγκτικό Συνέδριο, φυσικά ούτε από τη Νίκη.

Καθυστέρηση υλοποίησης λογιστικής μεταρρύθμισης, μέσω της οποίας θα επιτευχθεί η ουσιαστική αναβάθμιση της χρηματοοικονομικής πληροφόρησης. Παρ’ όλες τις προσπάθειες βελτίωσης της χρηματοοικονομικής πληροφόρησης, είναι φανερό πως η δημόσια διοίκηση υστερεί ξεκάθαρα στην κατάρτιση αξιόπιστων χρηματοοικονομικών καταστάσεων και για το έτος 2021. Πιστεύουμε ότι η λογιστική μεταρρύθμιση θα επιτευχθεί ταχύτερα ως εξής: Με τη συνεργασία με φορείς που έχουν ειδίκευση στη λογιστική και ελεγκτική επιστήμη, όπως η Επιτροπή Λογιστικής Τυποποίησης και Ελέγχων, το Οικονομικό Επιμελητήριο Ελλάδος, το Σώμα Ορκωτών Ελεγκτών και οι ελεγκτικές εταιρείες. Με την εκπαίδευση στελεχών της δημόσιας διοίκησης στα διεθνή λογιστικά πρότυπα δημοσίου τομέα ΕΨΕΣ. Με την αξιοποίηση νέων τεχνολογιών. Με τη συνεργασία με τα ελληνικά πανεπιστήμια και τους νέους επιστήμονες.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Καλούμε την Κυβέρνηση να λάβει σοβαρά υπ’ όψιν της την έκθεση του Ελεγκτικού Συνεδρίου και να επιταχύνει τις διαδικασίες για τη διόρθωση των ευρημάτων που αναφέρονται και κυρίως, την πλήρη καταγραφή της ακίνητης και κινητής περιουσίας του κράτους και επιτέλους, να καταρτίσουν οικονομικές καταστάσεις που να παρέχουν αληθή και εύλογη εικόνα από κάθε ουσιώδη άποψη όλων των περιουσιακών στοιχείων και των υποχρεώσεων της χώρας μας.

Με τα ευρήματα που μας παρουσιάζει το Ελεγκτικό Συνέδριο στην έκθεσή του και σεβόμενοι το κύρος του θεωρούμε ότι οι οικονομικές καταστάσεις δεν παρέχουν αληθή και εύλογη εικόνα από κάθε ουσιώδη άποψη, οπότε η Νίκη δεν μπορεί να δώσει την έγκρισή της για την κύρωση του απολογισμού του κράτους οικονομικού έτους 2021 και την κύρωση του ισολογισμού και των λοιπών χρηματοοικονομικών καταστάσεων της κεντρικής διοίκησης, περιόδου αναφοράς από 1ης Ιανουαρίου 2021 έως 31ης Δεκεμβρίου 2021.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών, ο κ. Κόντης Ιωάννης.

Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι συνάδελφοι, σχετικά με τον απολογισμό και τον ισολογισμό του 2021 διαβάζω κάποια πράγματα από την έκθεση του Ελεγκτικού Συνεδρίου. Βγάζουμε σαν συμπέρασμα ότι οι έμμεσοι φόροι στην ουσία είναι σε μεγάλο βαθμό μεγαλύτεροι από τους άμεσους και βασικά, βλέπουμε ότι το κράτος βασίζει ένα μεγάλο μέρος των εσόδων του, τελικά πάντα, στους καταναλωτές, το ΦΠΑ κ.λπ.. Βλέπουμε ότι οι μεγάλες επιχειρήσεις και οι μεγάλοι όμιλοι δεν συνεισφέρουν τόσο πολύ στον προϋπολογισμό μας, στα έσοδά μας.

Το αποτέλεσμα του προϋπολογισμού από δραστηριότητες -πλην χρηματοοικονομικών συναλλαγών- διαμορφώθηκε σε έλλειμμα 14,5 δισεκατομμυρίων ευρώ, έναντι περίπου του ιδίου ποσού των 14,84 δισεκατομμυρίων ευρώ που ήταν ο στόχος. Σίγουρα είναι μικρότερο από το προηγούμενο έτος. Όμως από τον έλεγχο της ορθότητας και αξιοπιστίας του απολογισμού, βλέπουμε ότι υπάρχει παρέμβαση των αρχών της καθολικότητας και της ειλικρίνειας και ακρίβειας, λόγω μη συμπερίληψης ορισμένων εσόδων και εξόδων, σε συνδυασμό με την επανειλημμένη προ-εκτίμηση των προβλέψεων του προϋπολογισμού ως προς το ύψος επιμέρους εξόδων που έχουν πάγιο επαναλαμβανόμενο χαρακτήρα, λέει το Ελεγκτικό Συνέδριο.

Επίσης, βλέπουμε πλημμελή χρήση των πιστώσεων τακτικού αποθεματικού για τη χρηματοδότηση δαπανών φορέων της κεντρικής διοίκησης που δεν είναι συμβατές με τον κατά νόμο προορισμό του, καθώς και υψηλά αδιάθετα υπόλοιπα σε ορισμένους από τους φορείς που ενισχύθηκαν κατά τη λήξη της χρήσης. Αύξηση των απλήρωτων και ληξιπρόθεσμων υποχρεώσεων της κεντρικής διοίκησης σε σχέση με το προηγούμενο έτος και πλημμελή τήρηση από ορισμένους φορείς του μητρώου δεσμεύσεων, στο οποίο δεν καταγράφονται ορθά τα πραγματικά υπόλοιπα των ληξιπρόθεσμων υποχρεώσεων, με αποτέλεσμα να μην είναι ακριβείς οι δημοσιονομικές αναφορές στο Γενικό Λογιστήριο.

Η ύπαρξη αδρανών ή με ελάχιστες κινήσεις λογαριασμών διαχείρισης ενσήμων και υλικού ορισμένων ΔΟΥ, πράγμα που εγκυμονεί κινδύνους απώλειας φθοράς των αντικειμένων διαχειρίσεων. Επίσης, η οργάνωση, στελέχωση και λειτουργία των Υπουργείων, που εκτιμάται ότι θα συμβάλλει ουσιωδώς στην εγκαθίδρυση της νομιμότητος δημοσιονομικά και στην αποτροπή δημοσιονομικών κινδύνων, δεν είναι επί του παρόντος επαρκής σε τέτοιο βαθμό, ώστε να είναι αποτελεσματική.

Στην κατάσταση των ταμειακών ροών με την οποία να παρέχονται πληροφορίες, τα στοιχεία χάριν των οποίων έγιναν πληρωμές κ.λπ., βλέπουμε ότι υπάρχουν κάποιες ασυμβατότητες.

Η περίοδος αναφοράς, σύμφωνα με την κατάσταση χρηματοοικονομικής επίδοσης, ήταν ελλειμματική ως προς το ποσό των 12 δισεκατομμυρίων -11,92 δισεκατομμύρια συγκεκριμένα- που αποτυπώθηκε στο συσσωρευμένο έλλειμμα της κεντρικής διοίκησης και αυξήθηκε ισόποσα, με επακόλουθο την επιβάρυνση της καθαρής θέσης των πολιτών, η οποία παρέμεινε αρνητική με αυξητικές τάσεις, από στα 340 δισεκατομμύρια την 31η Δεκεμβρίου 2020 στα 352 δισεκατομμύρια.

Οι συνολικές υποχρεώσεις αυξήθηκαν σημαντικά σε σχέση με την προηγούμενη χρήση. Ανήλθαν σε 418 δισεκατομμύρια από 400 δισεκατομμύρια το προηγούμενο έτος. Και το δημόσιο χρέος, επίσης, το χρέος της κεντρικής διοίκησης, ως ποσοτικό μέγεθος, αυξήθηκε σημαντικά κατά την περίοδο αναφοράς, στο ποσό των 14,5 δισεκατομμυρίων, σε ποσοστό 3,84%, παρότι εδώ αναφέρει ότι η σχέση του χρέους προς το ΑΕΠ βελτιώθηκε ουσιωδώς, κυρίως λόγω της μεγάλης αύξησης του ΑΕΠ, η οποία είναι συζητήσιμη και αυτή για τον τρόπο που προσμετράται.

Τα σημαντικότερα ευρήματα είναι ότι υπάρχει καθυστέρηση υλοποίησης της λογιστικής μεταρρύθμισης της κεντρικής διοίκησης, μέσω της οποίας εκτιμάται ότι θα επιτευχθεί η ουσιαστική αναβάθμιση της ποιότητας της παρεχόμενης χρηματοοικονομικής πληροφόρησης. Ως προς τα πάγια στοιχεία, εξακολουθούν να μην καταγράφονται ακίνητα, υποδομές κ.λπ. στον ισολογισμό και επηρεάζει αρνητικά το ύψος των περιουσιακών στοιχείων και η μέτρηση ορισμένων περιουσιακών στοιχείων δεν διενεργείται με βάση τη λογιστική πολιτική.

Το θέμα είναι ότι, διαβάζοντας όλα αυτά, βλέπουμε ότι υπάρχουν θέματα γενικά στην κατάρτιση του απολογισμού, τα οποία παραδέχεται το Ελεγκτικό Συνέδριο και στη ζωή μας δεν βλέπουμε κάποια εισφορά των χρημάτων που βλέπουμε ότι έχουμε εισέλθει σαν έξοδα από το κράτος. Στις συγκοινωνίες, ας πούμε, που έχουμε ένα ποσό γύρω στα 500 εκατομμύρια, αν θυμάμαι καλά, από το κράτος, δεν είδαμε τίποτα ούτε επιπλέον λεωφορεία που είχαμε πει ότι κατά την περίοδο της πανδημίας θα αγοράζαμε -εγώ θυμάμαι κάτι ουγγρικά λεωφορεία, που τελικά νοικιάστηκαν μάλλον- ούτε βλέπουμε καλυτέρευση στις μεταφορές, για να μην αναφερθώ και στο θέμα των Τεμπών, που θεωρητικά θα έπρεπε να έχουν γίνει με το συγχρηματοδοτούμενο σκέλος επενδύσεις, οι οποίες είναι περίπου 481.775.000 ευρώ.

Βλέπουμε σε άλλους τομείς, ας πούμε στην υγεία, να μην υπάρχει κάποια βελτίωση, αλλά να βλέπουμε κάθε χρόνο και χειροτέρευση των νοσοκομείων, των υπηρεσιών που προσφέρονται στους πολίτες. Πλέον, τα νοσοκομεία μας είναι σε μια κατάσταση για την οποία δεν θα πρέπει να λέμε κάθε μέρα πόσο κακή είναι. Την αντιμετωπίζουμε. Κάποιος θέλει να κλείσει ραντεβού να κάνει μια εξέταση και μπορεί να περιμένει και έξι μήνες, αν πρόκειται για ειδικές εξετάσεις, όπως μαγνητικές, αξονικές κ.λπ.. Συνωστίζονται στις εφημερίες πολίτες με άμεσα προβλήματα και δεν μπορούν να επιλυθούν και πάρα πολλοί πεθαίνουν εκεί.

Επίσης, αντίστοιχα, βλέπουμε πολύ μικρές εισφορές του κράτους, πολύ μικρές επενδύσεις σε τομείς οι οποίοι είναι αναγκαίοι σε μια πολιτεία, όπως είναι ο πολιτισμός και ο αθλητισμός. Βλέπουμε ότι τα ποσά έχουν μειωθεί πάρα πολύ, άσχετα αν βλέπουμε ότι στον αθλητισμό, θεωρητικά, έχουμε 420 εκατομμύρια ευρώ σε σύνολο.

Στο συγχρηματοδοτούμενο σκέλος βλέπουμε, επίσης, ένα ποσό 11 εκατομμυρίων ευρώ για τον αθλητισμό και 620 εκατομμυρίων ευρώ στο Παιδείας και Θρησκευμάτων. Νομίζουμε ότι θα μπορούσε να γίνει μια κατανομή κάπως καλύτερη, ώστε να πηγαίνουν χρήματα στον πολιτισμό και στον αθλητισμό. Διότι τα παιδιά μας μπορούν μέσω του αθλητισμού να ξεφύγουν από πολλούς κινδύνους που ελλοχεύουν σήμερα και καταστρέφουν τις νέες ζωές. Αντί να στρέφονται στη βία και να ξεσπούν, όπως βλέπουμε καθημερινά πλέον, να αθλούνται σε χώρους οι οποίοι θα τους προσφερθούν και να μην αθλούνται στους δρόμους, χτυπώντας κατά ομάδες η μία ομάδα την άλλη. Η βία πλέον έχει μπει στη ζωή τους από τότε που περιορίστηκε η συμμετοχή τους στον αθλητισμό.

Θεωρούμε, λοιπόν, ότι, όπως στο Υπουργείο Ναυτιλίας θα μπορούσε να υπάρχει μια μεγαλύτερη προσέγγιση στις επενδύσεις στις δημόσιες σχολές μας, οι οποίες έχουν υποβαθμιστεί από την εποχή που σπούδασα εγώ σε μια αντίστοιχη σχολή του Ασπροπύργου, των πλοιάρχων. Θα έπρεπε να υπάρχει μεγαλύτερη προσοχή, ειδικά για τους νέους μας.

Τέλος, μας κάνει εντύπωση -εγώ δεν συμμετείχα σε επιτροπές, γιατί αντικατέστησα τον εισηγητή μας σε ένα πρόβλημα που είχε- εάν σημειώνετε, τελικά, όλα αυτά τα ποσά που πληρώνουμε, ένα σύνολο περίπου 300 εκατομμυρίων ευρώ από το Μετανάστευσης και Ασύλου και δεν ξέρουμε ακριβώς πού πηγαίνουν αυτά. Μέσα σε αυτά περικλείονται τα επιδόματα που τους δίνουμε -γιατί είναι χρήματα από τον προϋπολογισμό μας- ή είναι τα περίφημα προγράμματα «ΗΛΙΟΣ», «ΣΤΕΓΑΣΗ» κ.λπ.; Θα ήταν πολύ ενδιαφέρον να τα γνωρίζουν αυτά οι Έλληνες, γιατί υπάρχει η εντύπωση στον κόσμο ότι τα έχει αναλάβει όλα η Ευρωπαϊκή Ένωση και όχι ότι επιβαρύνεται αυτών των θεμάτων. Βλέπω μέχρι το Υπουργείο Εθνικής Άμυνας ότι συνεισφέρει στο θέμα των μεταναστών. Είναι τρία-τέσσερα Υπουργεία μαζί και στο σύνολο πληρώνουμε χρήματα χωρίς να γνωρίζουμε τι γίνεται τελικά με αυτά τα χρήματα.

Με όλα αυτά εμείς θεωρούμε ότι, παρ’ ότι αφορά στο έτος 2021, δεν μπορούμε να υπερψηφίσουμε αυτόν τον ισολογισμό και το κλείνουμε εδώ, με αυτόν τον τρόπο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει -και κλείνει ο κύκλος των εισηγητών και ειδικών αγορητών- από την Πλεύση Ελευθερίας ο κ. Καζαμίας Αλέξανδρος.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ο προϋπολογισμός του 2021 καταρτίστηκε εν μέσω της πανδημίας του κορωνοϊού, αλλά εφαρμόστηκε σε μια περίοδο όπου είχαν αρχίσει να υποχωρούν τα περιοριστικά μέτρα υγείας που επηρέασαν τη δραστηριότητα της οικονομίας. Γι’ αυτό, σε αντίθεση με το 2020, έτος κατά το οποίο η ελληνική οικονομία συρρικνώθηκε κατά 9,2% του ΑΕΠ, το 2021, παρ’ όλο που είχαμε ξανά ελλειμματικό προϋπολογισμό, η οικονομία αναπτύχθηκε κατά 8,4%, ακριβώς διότι το έλλειμμα αυτή τη φορά δεν συνοδεύτηκε από εξίσου αυστηρά μέτρα περιορισμού της οικονομικής κυκλοφορίας και διακίνησης.

Βεβαίως, το 8,4% ήταν αυτό που οι οικονομολόγοι αποκαλούν «bounce growth», δηλαδή ανάπτυξη αναπηδήσεως. Αυτό σημαίνει ότι το 8,4% της ανάπτυξης δεν οφείλετο κυρίως σε νέες δραστηριότητες της οικονομίας, αλλά σε παλαιές δραστηριότητες που το 2020 είχαν ανασταλεί λόγω των περιοριστικών μέτρων του κορωνοϊού και οι οποίες επανήλθαν το 2021.

Προς τιμήν του, ο κύριος Υφυπουργός εχθές, στην αρμόδια επιτροπή, αποδέχθηκε αυτή την ανάλυση.

Το 2021, η Πλεύση Ελευθερίας δεν ήταν στο Κοινοβούλιο. Όμως, διατυπώσαμε θέσεις για την οικονομία και τον προϋπολογισμό τόσο με τις ετήσιες παρεμβάσεις της επικεφαλής μας, της κ. Κωνσταντοπούλου, στη Διεθνή Έκθεση Θεσσαλονίκης όσο και με αρθρογραφία στον Τύπο. Αφ’ ενός, θεωρήσαμε ότι ο ελλειμματικός προϋπολογισμός του 2021 συνέβαλε στο να επιτευχθεί μια γρήγορη επιστροφή προς το τέλος της πανδημίας κοντά στα επίπεδα που είχε το ΑΕΠ δύο χρόνια πριν, αν και θεωρούμε ότι το έλλειμμα του προϋπολογισμού του 2021 θα μπορούσε να είχε συγκρατηθεί σε ελαφρώς χαμηλότερα επίπεδα. Αφ’ ετέρου, τονίσαμε ότι αυτή η επιστροφή δεν στηρίχτηκε σε νέα ανάπτυξη, όπως άφηνε τότε να εννοηθεί η προπαγάνδα της κυβέρνησης.

Αντιθέτως, υπογραμμίζαμε και τότε ότι στο κλείσιμο του 2021 το Ακαθάριστο Εθνικό Προϊόν ήταν λίγο χαμηλότερο από ό,τι δύο χρόνια νωρίτερα, δηλαδή το 2019, όπως δείχνουν και τα επίσημα στοιχεία που παρουσίασε εχθές στην αρμόδια επιτροπή η Αντιπρόεδρος του Ελεγκτικού Συνεδρίου. Το 2021, το ΑΕΠ ήταν στα 181,7 δισεκατομμύρια ευρώ, ενώ το 2019 ήταν στα 183,4 δισεκατομμύρια ευρώ.

Βασικός λόγος γι’ αυτή τη γρήγορη ανάκαμψη ήταν η απόφαση της Ευρωπαϊκής Ένωσης να άρει προσωρινά τους απαράδεκτους στόχους του τρίτου μνημονίου για τα θεόρατα πλεονάσματα του προϋπολογισμού, στους οποίους η κυβέρνηση Τσίπρα καταδίκασε την οικονομία μας για την πενταετία 2018-2022.

Έτσι τέθηκε σε λειτουργία, προσωρινά, η ρήτρα διαφυγής της Ευρωπαϊκής Ένωσης που διέκοψε προσωρινά τη σκληρή λιτότητα του τρίτου μνημονίου για την τριετία 2020-2022 και επέτρεψε τελικά στον προϋπολογισμό του 2021 να έχει έλλειμμα της τάξης του -4,7%. Όπως γνωρίζουν οι πολίτες, οι ελλειμματικοί προϋπολογισμοί βοηθούν την ανάκαμψη, ενώ οι πλεονασματικοί, προϋπολογισμοί στους οποίους επιστρέφουμε από φέτος, σημαίνουν νέα λιτότητα και χαμηλούς ρυθμούς ανάπτυξης.

Έχοντας θέσει το ιστορικό και μακροοικονομικό πλαίσιο, θα ήθελα τώρα να εστιάσω σε τρεις κεντρικές πτυχές του ισολογισμού - απολογισμού του 2021. Αυτές είναι τα έσοδα, δηλαδή, οι φόροι, το δημόσιο χρέος και τα έξοδα.

Σχετικά με τα έσοδα θεωρούμε ότι τα 55 δισεκατομμύρια ευρώ που εισέπραξε το δημόσιο το 2021 συνέχισαν να αντανακλούν την προβληματική φορολογική δομή που εισήγαγαν τα μνημόνια και η τρόικα το 2010. Βάσει αυτής, οι φόροι εισοδήματος, που αποτελούν κοινωνικά τους δικαιότερους φόρους, καταλαμβάνουν ένα μικρό μερίδιο των εσόδων του κράτους το 2021, κοντά στο 13%, σύμφωνα με την έκθεση του Ελεγκτικού Συνεδρίου, που είναι στα ίδια επίπεδα με εκείνα που είχε η χώρα και το 2017, επί ΣΥΡΙΖΑ. Αυτό συμβαίνει, κατά τη γνώμη μας, διότι δεν φορολογούνται επαρκώς τα μεγάλα εισοδήματα και τα υπερκέρδη των τραπεζών και των μεγάλων επιχειρήσεων.

Η Ελλάδα, ως γνωστόν, είναι και πρωταθλήτρια παγκοσμίως στις offshore αποταμιεύσεις, μια κατάσταση που, δυστυχώς, μετακυλά το κύριο βάρος της φορολογίας στους μισθωτούς και στους συνταξιούχους, δηλαδή, στις κατηγορίες του πληθυσμού που μια δικαιότερη φορολογική δομή θα έπρεπε να προστατεύσει.

Ταυτόχρονα, λόγω της διατήρησης του μνημονιακού καθεστώτος και μετά από τη λήξη του τρίτου μνημονίου, τα έσοδα του κράτους το 2021, στηρίχθηκαν και πάλι σε δύο άμεσους οριζόντιους φόρους, στον ΦΠΑ και στον ειδικό φόρο κατανάλωσης, που είναι ίδιοι και για τους φτωχούς και για τους πλούσιους, καθώς, βεβαίως, και στον ΕΝΦΙΑ. Μόνος του ο ΦΠΑ κάλυψε το 35% των εσόδων του κράτους το 2021, ενώ μαζί με τον ειδικό φόρο κατανάλωσης κάλυψαν σχεδόν το μισό.

Αυτή η φορολογική δομή μας βρίσκει ριζικά αντίθετους, διότι είναι κοινωνικά άδικη και διαιωνίζει το καθεστώς αυθαιρεσίας και ασυδοσίας που διέπει το τραπεζικό σύστημα, καθώς και τις πολυεθνικές επιχειρήσεις και τις εγχώριες μεγάλες επιχειρήσεις στη χώρα μας. Ταυτόχρονα, αυτή η φορολογική δομή αποτελεί μία από τις χειρότερες πλευρές της κληρονομιάς των μνημονίων που η Πλεύση Ελευθερίας επιδιώκει σθεναρά να ανατρέψει.

Το δεύτερο μεγάλο ζήτημα της εκτέλεσης του απολογισμού του 2021 ήταν το δημόσιο χρέος. Λόγω του ελλειμματικού προϋπολογισμού της χρονιάς εκείνης, το δημόσιο χρέος αυξήθηκε ξανά το 2021, φτάνοντας σε επίπεδα ρεκόρ. Σύμφωνα με την έκθεση του Ελεγκτικού Συνεδρίου, σε απόλυτους αριθμούς, το χρέος έφτασε τότε τα 389 δισεκατομμύρια ευρώ. Δηλαδή, το υψηλότερο -μέχρι εκείνη τη στιγμή- σημείο του από το ξέσπασμα της κρίσης του 2008. Και ως ποσοστό του Ακαθαρίστου Εθνικού Προϊόντος ανήλθε στο 214%.

Η Πλεύση Ελευθερίας, θεωρεί, ότι το δημόσιο χρέος της χώρας δεν είναι νόμιμο και υποστηρίζει, ταυτόχρονα, πως οικονομικά δεν είναι βιώσιμο. Γι' αυτό θεωρούμε ότι ο προϋπολογισμός του 2021 έπρεπε να έχει άλλη πρόβλεψη για το δημόσιο χρέος από αυτή που παρουσιάζει η Κυβέρνηση στον απολογισμό της. Το ζήτημα αυτό για την Πλεύση Ελευθερίας είναι τόσο κεντρικό, ώστε το θεωρούμε από μόνο του επαρκή αιτία για να καταψηφίσουμε όλον τον απολογισμό του 2021.

Έρχομαι τώρα στην τρίτη πτυχή της κριτικής μας για τον απολογισμό του 2021 που αφορά στα έξοδα. Κατ’ αρχάς, παρ’ ότι χρονιά πολύνεκρης πανδημίας, τα προϋπολογισμένα έξοδα του Υπουργείου Υγείας ήταν μικρότερα από εκείνα του Εθνικής Αμύνης. Με έμφαση, κυρίως, στα εξοπλιστικά προγράμματα ο προϋπολογισμός για την άμυνα αρχικά ήταν 5,4 δισεκατομμύρια ευρώ. Κάλυπτε, δηλαδή, το 10% όλου του προϋπολογισμού του κράτους ή αλλιώς το 3% του Ακαθάριστου Εθνικού Προϊόντος. Αυτό, είναι αρκετά επάνω από τον στόχο του 2% που μας ζητά το ίδιο το ΝΑΤΟ να ξοδεύουμε για την άμυνα.

Παράλληλα, ο προϋπολογισμός για την υγεία το 2021 ήταν αρχικά στα 4,2 δισεκατομμύρια ευρώ, δηλαδή, 1,2 δισεκατομμύριο ευρώ λιγότερο από ό,τι στην άμυνα.

Όπως γνωρίζουμε, ο προϋπολογισμός του 2021, αναθεωρήθηκε τέσσερις φορές, κυρίως, λόγω της πανδημίας.

Είναι γεγονός ότι στον απολογισμό, τα έξοδα για την υγεία, έως το τέλος του έτους αυξήθηκαν κατά 1,1 δισεκατομμύριο ευρώ από τα προβλεπόμενα. Όμως, αυτό που προκαλεί εντύπωση είναι ότι αντί να δει κάποιος τα έξοδα για την άμυνα να παραμένουν στα ίδια επίπεδα ή να μειώνονται, για να χρηματοδοτήσουν αυτή την αύξηση στην υγεία, μέσα στο 2021 τα ήδη υψηλά έξοδα για την άμυνα αυξήθηκαν ακόμα περισσότερο. Φυσικά, όλα με δανεικά, φτάνοντας τα 5,8 δισεκατομμύρια ευρώ ή το 3,2% του ΑΕΠ. Και αυτά τα δανεικά ήρθαν τη στιγμή που το χρέος ήταν υψηλότερο και από τα πιο μαύρα χρόνια της κρίσης.

Άλλος τομέας στον οποίο ο απολογισμός εξόδων προκαλεί έκπληξη, είναι η παιδεία. Εκεί, στο τέλος του έτους ο απολογισμός δείχνει πως έμεινε αχρησιμοποίητο ένα ποσό 131 εκατομμυρίων ευρώ, δηλαδή, κάπου το 3% του προϋπολογισμού του Υπουργείου. Από αυτά, τα 38 εκατομμύρια ευρώ ήταν αχρησιμοποίητα ποσά σε παροχές εργαζομένων. Οι παροχές εργαζομένων στο Υπουργείο Παιδείας αφορούν στα έξοδα, κυρίως για τους διορισμούς δασκάλων και καθηγητών. Τα κονδύλια που παρέμειναν αχρησιμοποίητα στο Υπουργείο Παιδείας -από αυτά τα 38 εκατομμύρια ευρώ- ήταν για μισθούς καθηγητών. Είναι ένα ποσό που θα μπορούσε να καλύψει μέχρι και χίλιους περισσότερους καθηγητές στα σχολεία τη χρονιά εκείνη, ενώ 87 εκατομμύρια ευρώ ήταν αχρησιμοποίητα ποσά με τα οποία θα μπορούσαν να αγοράσουν εξοπλισμό. Ήταν στο κονδύλι για τον εξοπλισμό.

Αυτά θα ήταν ικανά, για να εξοπλίσουν και τα δεκατρείς χιλιάδες πεντακόσια σχολεία της χώρας με σύγχρονο εξοπλισμό σε μία σειρά από τομείς. Και ρωτήσαμε στην αρμόδια επιτροπή εχθές τον κύριο Υπουργό δεν ξοδεύτηκαν αυτά τα ποσά, αλλά -δυστυχώς- δεν πήραμε απάντηση. Και σας ξαναρωτώ τώρα κύριε Υπουργέ, γιατί έμειναν αχρησιμοποίητα αυτά τα ποσά από το Υπουργείο Παιδείας;

Έρχομαι τώρα σε μια παρατήρηση για το Υπουργείο Προεδρίας, το οποίο έχει ευθύνη για τις σχέσεις της κυβέρνησης με τα μέσα μαζικής ενημέρωσης. Σύμφωνα με τον απολογισμό της έκθεσης του Ελεγκτικού Συνεδρίου, η Γενική Γραμματεία Ενημέρωσης του Υπουργείου Προεδρίας, που επιδοτεί τα μέσα μαζικής ενημέρωσης, επιχορήγησε μέχρι το τέλος του έτους επιπλέον 19 εκατομμύρια ευρώ σε επιδοτήσεις προς μέσα μαζικής ενημέρωσης που δεν είχαν προϋπολογιστεί. Αυτά ισοδυναμούν με τέσσερις φορές περισσότερα από τον αρχικό προϋπολογισμό της για «επιχορηγήσεις σε λοιπά νομικά πρόσωπα για λοιπούς σκοπούς». Τέτοια είναι η αδιαφάνεια που περιστοιχίζει αυτό το κονδύλι συγκεκριμένα.

Στο Υπουργείο Προστασίας του Πολίτη -και μιλάμε για μια χρονιά μεγάλων πυρκαγιών, περιλαμβανομένης και της πυρκαγιάς που έκαψε τον δρυμό της βόρειας Εύβοιας- προκαλεί ιδιαίτερη έκπληξη το πόσα αδιάθετα κονδύλια υπάρχουν σε αρκετές πυροσβεστικές υπηρεσίες της χώρας. Χθες ο Υπουργός είπε ότι ξοδεύτηκαν αρκετά εκατομμύρια για την αγορά εναέριων μέσων πυρόσβεσης το 2021. Όμως, στην περίπτωση των γήινων μέσων πυρόσβεσης και των πυροσβεστικών υπηρεσιών, βλέπουμε ότι στην περίπτωση της Πυροσβεστικής Εύβοιας, ο προϋπολογισμός προέβλεπε αρχικά έξοδα της τάξης των 45.000 ευρώ και μετά από την τεράστια πυρκαγιά που είχαμε στην Εύβοια, το ποσό αυτό ανήλθε μόνο στα 50.000 ευρώ. Δηλαδή, ήταν σαν να μην έγινε απολύτως τίποτα στην Εύβοια το 2021. Και εξ αυτών των 50.000 ευρώ, τα 30.000 πήγαν σε αγορές ειδών συντήρησης και επισκευής μεταφορικών μέσων ξηράς. Προφανώς, δηλαδή, για να διορθωθούν κάποιες βλάβες των πυροσβεστικών οχημάτων. Πρόκειται για μηδαμινά ποσά, τα οποία συντηρούν το καθεστώς υποστελέχωσης και ανεπαρκών μέσων πυρόσβεσης που υπάρχει στις περισσότερες περιοχές της χώρας.

Για να έχετε και κάποιο συγκριτικό μέτρο, το Υπουργείο Προστασίας του Πολίτη την ίδια στιγμή ξόδεψε το δεκαπλάσιο ποσό, δηλαδή 550.000 ευρώ, για την ασφάλεια μελών της κυβέρνησης και πολιτικών προσώπων για φρουρούς - σεκιούριτι, ενώ το Υπουργείο Εσωτερικών ξόδεψε εξήντα φορές περισσότερα, δηλαδή, 3 εκατομμύρια ευρώ σε έξοδα -και διαβάζω, όπως τα λέει ο απολογισμός- «έξοδα προβολής, διαφήμισης και δημοσίων σχέσεων». 3.000.000 ευρώ! Και αυτά αφορούν μόνο σε ένα Υπουργείο, ενώ ο αρχικός προϋπολογισμός για τα έξοδα «προβολής, διαφήμισης και δημοσίων σχέσεων» στο Υπουργείο Εσωτερικών ήταν 1.000.000 ευρώ. Δηλαδή, υπήρξε τριπλάσια αύξηση μετά από τις αναθεωρήσεις του προϋπολογισμού.

Κλείνοντας, κύριε Πρόεδρε, θα ήθελα να συνοψίσω τους λόγους για τους οποίους η Πλεύση Ελευθερίας καταψηφίζει τον ισολογισμό και απολογισμό του 2021.

Πρώτον, τα δημόσια οικονομικά εκείνο το έτος βασίστηκαν σε ένα άδικο φορολογικό σύστημα, που στηρίζεται –κυρίως- στους έμμεσους οριζόντιους φόρους και στη συντριπτική συμβολή των μισθωτών και των συνταξιούχων.

Δεύτερον, τα αυξημένα έξοδα για την υγεία που χρησιμοποιήθηκαν για την αντιμετώπιση της πανδημίας, δυστυχώς, δεν μετασχημάτισαν τις δομές του Εθνικού Συστήματος Υγείας. Δύο χρόνια αργότερα, δυστυχώς, έχουμε το ίδιο ΕΣΥ που είχαμε και πριν από την πανδημία.

Παράλληλα, ο απολογισμός του 2021 δεν παρουσίασε με επαρκή διαφάνεια ποια ακριβώς ποσά ανατέθηκαν απευθείας για την αντιμετώπιση της πανδημίας τη χρονιά εκείνη και κυρίως, σε ποιους;

Τέλος, για μια ακόμα φορά, το 2021 δεν αντιμετώπισε αποτελεσματικά την ωρολογιακή βόμβα του μη βιώσιμου δημοσίου χρέους, επιβαρύνοντας έτσι την εθνική οικονομία με ένα τεράστιο βάρος, το οποίο επωμίστηκε και συνεχίζει να επωμίζεται ο Έλληνας φορολογούμενος.

Για αυτούς τους λόγους θα ψηφίσουμε «όχι» στον απολογισμό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κύριε συνάδελφε, και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθήτριες και μαθητές και τέσσερις εκπαιδευτικοί συνοδοί τους από το 4ο Γυμνάσιο Άνω Λιοσίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ζητήσει ο Πρόεδρος της Κοινοβουλευτικής Ομάδας «Νίκη», ο κ. Νατσιός.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος ΝΙΚΗ):** Ευχαριστώ, κύριε Πρόεδρε.

Κύριοι συνάδελφοι, κύριε Υπουργέ, χρόνια πολλά σήμερα για την εορτή των Αρχαγγέλων, ατρόμητοι προστάτες της εθνικής μας αξιοπρέπειας και κυριαρχίας. Γιορτάζει και η Πολεμική μας Αεροπορία.

Σήμερα είναι και η επέτειος του Ολοκαυτώματος του Αρκαδίου. Ήταν 8 Νοεμβρίου του 1866, στην Κρήτη.

Ένας λαός, αγαπητοί μου, που οι πρόγονοί του ολοκαυτώθηκαν για την ελευθερία δεν αξίζει τέτοια μεταχείριση, όπως αυτή που βιώνει ο λαός μας. Δεν αξίζει να τον έχουν οδηγήσει στην οικονομική εξαθλίωση και να του παίρνουν το σπίτι του ντόπια και ξένα «αρπακτικά». Δεν αξίζει να διαλύονται τα νοσοκομεία του, να ξενιτεύονται τα παιδιά του για να εργαστούν, να περιμένει επιδόματα φτώχειας για να πληρώσει ακόμα και είδη πρώτης ανάγκης. Δεν είναι δυνατόν να του έχει αφαιρεθεί η ιστορική μνήμη και τα παιδιά του να μεγαλώνουν χωρίς ρίζες και πίστη.

Δεν αξίζει ο λαός μας τη ληστρική υπερφορολόγηση που του έχει επιβάλλει η Κυβέρνηση της χώρας του. Επιπλέον, δεν αξίζει η γη του να καίγεται ή να καταποντίζεται και να απειλείται η εδαφική ακεραιότητα της πατρίδας του, της ποτισμένης με το αίμα των προγόνων του, από ανέντιμους βόρειους και ανατολικούς γείτονες, καθώς και από ύπουλους καλοντυμένους εχθρούς, που έρχονται, όπως έρχονται πάντοτε, για να καρπωθούν ό,τι έχει και δεν έχει αυτός ο τόπος, μεταμφιεσμένοι πολλές φορές οι εχθροί μας σε φίλους. Πόσα ολοκαυτώματα χρειάζονται, για να έρθει επιτέλους η πολυπόθητη ελευθερία;

Για τον απολογισμό της κεντρικής διοίκησης του κράτους του οικονομικού έτους 2021 θα σταθώ σε ορισμένα βασικά σημεία ή μάλλον, θα έλεγα, σε σημεία και τέρατα, βάσει της έκθεσης του Ελεγκτικού Συνεδρίου, για την ορθότητα και αξιοπιστία των στοιχείων που παρουσιάζονται.

Προσπερνώ το γεγονός ότι παραβιάζεται μια βασική αρχή της λογιστικής επιστήμης. Δηλαδή, αντί να καταρτίζετε οικονομικές καταστάσεις με βάση ένα και μόνο λογιστικό πλαίσιο, εφαρμόζετε σε κάποια στοιχεία το προηγούμενο λογιστικό πλαίσιο και σε άλλα το ισχύον. Αυτό, καταλαβαίνετε, μία εφορία δεν θα το ανεχόταν σε μία ιδιωτική επιχείρηση. Φαντάζομαι ότι υπήρχαν λόγοι που έγινε. Ωστόσο, είναι σώφρον το κράτος πρώτο να δίνει το καλό παράδειγμα, ώστε να αξιώνει και τον σεβασμό από τους πολίτες του. Πρώτα, λοιπόν, το κράτος να δίνει το παράδειγμα.

Ο Πλάτων, ο μεγάλος φιλόσοφος, στον διάλογο του με τίτλο «Μενέξενος», λέει κάτι πολύ σημαντικό: **«**Πολιτεία γὰρ τροφὴ ἀνθρώπων ἐστίν, καλὴ μὲν ἀγαθῶν, ἡ δὲ ἐναντία κακῶν»**.** Και σε νεοελληνική απόδοση: Γιατί, στα αληθινά, η πολιτεία, το κράτος, είναι τροφός και παιδαγωγός των ανθρώπων και η ωραία πολιτεία πλάθει τους ωραίους και συνετούς ανθρώπους, η κακή ενάντια τους κακούς πολίτες.

Ας πάμε σε άλλα, πιο σημαντικά ζητήματα. Το Ελεγκτικό Συνέδριο επισημαίνει ότι η κρατική ιδιοκτησία λείπει παντελώς από τον ισολογισμό. Δηλαδή, οι εδαφικές εκτάσεις, τα κτήρια, οι εγκαταστάσεις, οι πάσης φύσεως εξοπλισμοί, για να μην πω περισσότερα, είναι σαν να μην υπάρχουν. Με απλά λόγια, το κράτος μας ομολογεί δηλαδή, ότι δεν γνωρίζει την πάγια περιουσία του, δεν την έχει καταγράψει, δεν την έχει αποτιμήσει και επομένως, ούτε την ελέγχει. Όταν δεν ξέρεις τι έχεις πώς μπορείς να το προστατεύσεις από κλοπή, από φθορά και από καταπάτηση; Πρόκειται για μια διαχρονική αδυναμία του ελληνικού κράτους και πρέπει κάποτε να αντιμετωπιστεί σοβαρά και συστηματικώς. Διότι, κάποιος κακόβουλος θα έλεγε ότι επίτηδες τόσα χρόνια το πολιτικό σύστημα αποφεύγει την καταμέτρηση της δημόσιας περιουσίας, ώστε να κλείνει το μάτι στην καταπάτηση της περιουσίας του ελληνικού λαού και να καλλιεργεί την πελατειακή διαφθορά.

Κατά δεύτερον, θα σταθούμε σε ένα μελανό σημείο που πονάει εκατοντάδες χιλιάδες ελληνικά νοικοκυριά και οικογένειες και λέγεται εγγυήσεις για τα κόκκινα δάνεια του προγράμματος «ΗΡΑΚΛΗΣ». Η έκθεση του Ελεγκτικού Συνεδρίου αναφέρει την παροχή εγγυήσεων, ύψους 18,56 δισεκατομμυρίων ευρώ του ελληνικού δημοσίου προς τα funds. Οι ιδιωτικές τράπεζες ξεφορτώνονται κόκκινα δάνεια σε ξένα funds αγνώστων μετόχων, ώστε τα τελευταία να αρπάξουν τα σπίτια των Ελλήνων οφειλετών για ψίχουλα. Όμως, με ποιον όρο; Εάν αυτά τα funds δεν καταφέρουν να πληρώσουν έστω και τούτα τα ψίχουλα για την αρπαγμένη περιουσία, μπαίνει ως εγγυητής να πληρώσει για λογαριασμό τους το δημόσιο, δηλαδή ο ίδιος ο ελληνικός λαός. Πρόκειται για μία μεγάλη ανηθικότητα και αδικία. Είναι τρανή απόδειξη ότι δεν σέβεστε τον ελληνικό λαό ούτε τον θέλετε νοικοκύρη στο σπίτι του.

Βέβαια, για να μη σηκώσετε σκόνη και κουρνιαχτό γύρω από το απαράδεκτο αυτό θέμα, δεν αναγνωρίζετε στον ισολογισμό προβλέψεις για χρηματοοικονομικούς κινδύνους, όπως οι καταπτώσεις αυτών των εγγυήσεων για ανεξόφλητα κόκκινα δάνεια. Δεν έχετε καταρτίσει κανένα λογιστικό σύστημα παρακολούθησης των σχετικών ζημιών και υποχρεώσεων, τη στιγμή που όλοι μας αντιλαμβανόμαστε ότι είναι υπαρκτός ο κίνδυνος να μην αποπληρωθούν αυτά τα δάνεια και τελικά, να κληθεί να τα πληρώσει το ελληνικό δημόσιο.

Μπροστά σε έναν τέτοιον ελλιπή και αναξιόπιστο απολογισμό, όπως ανέφερε ο προλαλήσας Βουλευτής μας, ο κ. Βορύλλας, η Νίκη δεν μπορεί προφανώς να δώσει την έγκρισή της για την κύρωσή του.

Θα μου επιτρέψετε, επίσης, να κάνω και δύο σχόλια για το ίδιο το περιεχόμενο του απολογισμού, να επικεντρωθώ σε δύο -εντός εισαγωγικών- «λεπτομέρειες», σταγόνες μεν στον ωκεανό, που αποκαλύπτουν, όμως, τον τρόπο σκέψης της Κυβέρνησης. Εξάλλου, εξ όνυχος τον λέοντα.

Διαβάζουμε στον απολογισμό των εξόδων της κεντρικής διοίκησης, στην κατηγορία εξόδων C33 με τίτλο «Αγορές τιμαλφών» και συγκεκριμένα «αγορές λοιπών έργων τέχνης», ότι προϋπολογίσατε 52.000 ευρώ και τελικά, ο ελληνικός λαός χρεώθηκε με 1.248.700 ευρώ, για να αγοράσετε έργα τέχνης.

Στην περιοχή μου, στη γενέτειρά μου, την Πιερία έχουμε μια παροιμία: «Η ψείρα μας στον Όλυμπο κι εμείς στα πανηγύρια». Αυτά ήταν σπατάλες την εποχή που οι Έλληνες συμπολίτες μας έψαχναν στα σκουπίδια για φαγητό είτε ξεσπιτώνονταν για χρέη λίγων χιλιάδων ευρώ ή το χειρότερο αφαίρεσαν τη ζωή τους από την οικονομική τους απελπισία, την εποχή εκείνη γίνονταν αυτά με τις αγορές έργων τέχνης, που είχατε κλείσει τους ναούς και δεν βοηθιούνταν ούτε από το φιλόπτωχο παγκάρι.

Την περασμένη Κυριακή στην εκκλησία αναγνώστηκε το Ευαγγέλιο για τον πλούσιο και τον φτωχό Λάζαρο. Έκανε αδιάφορο φαγοπότι ο πλούσιος την ώρα που ο φτωχός Λάζαρος πάλευε να χορτάσει από τα ψίχουλα τα πίπτοντα εκ της τραπέζης του πλουσίου. Ίσως δεν έχετε κατανοήσει το μέγεθος της ντροπής, γιατί θεωρείτε ότι δεν παραβιάσατε κανένα νόμο ξοδεύοντας, εν μέσω κρίσης, χρήματα για έργα τέχνης.

Ο Μέγας Βασίλειος στον λόγο του περί πλεονεξίας κατονομάζει ως κλέφτη και λωποδύτη όχι μόνο αυτόν που αρπάζει τα ρούχα κάποιου, αλλά και εκείνον που δεν ντύνει τον γυμνό, αν και μπορεί να το κάνει. Λέει ο Μεγάλος Άγιος: «Τοσούτους αδικείς όσοις παρέχειν εδύνασο» Δηλαδή: «Τόσους αδικείς στη ζωή σου όσους θα μπορούσες να βοηθήσεις» Και εξηγεί: «Πρόσεξε. Το ψωμί που εσύ παρακρατείς είναι του πεινασμένου, το ένδυμα που φυλάς στις αποθήκες σου είναι του γυμνού, το παπούτσι που σαπίζει στο σπίτι σου είναι του ξυπόλυτου».

Εμείς θα συμπληρώναμε, αν μπορούμε να συμπληρώσουμε τον Μεγάλο ουρανοφάντωρα Άγιο: «Ο ιδρώτας του ελληνικού λαού που το ξόδεψε σε έργα τέχνης είναι εκείνο που τον έχει ανάγκη». Εσείς μπορείτε να αισθάνεστε ότι βρίσκεστε στο απυρόβλητο, αλλά να το ξέρετε ότι θα έρθει η στιγμή που θα λειτουργήσουν και οι πνευματικοί νόμοι.

Δεύτερη σταγόνα στον ωκεανό είναι ένα ακόμα ζήτημα του κρατικού απολογισμού που αφορά ιδιαιτέρως στον Πρωθυπουργό και στην εκτόξευση των εξόδων του στο προσωπικό του Υπουργείο, αυτό το Υπουργείο της Κυβέρνησης, της Προεδρίας της Κυβερνήσεως. Υπερδιπλασιάσατε τη δαπάνη σας στον επονομαζόμενο Τομέα Επικοινωνίας και Ενημέρωσης από 14 σε 34,2 εκατομμύρια ευρώ. Δηλαδή, ξοδέψατε περισσότερο από 20 εκατομμύρια ευρώ από όσα προϋπολογίσατε για να γυαλίζει το προφίλ σας στα δελτία ειδήσεων. Μάλιστα, στον φετινό προϋπολογισμό αναφέρονται δυόμισι χιλιάδες πεντακόσιοι τριάντα ένας επικοινωνιολόγοι και δημοσιογράφοι. Ναι, τόσοι είναι. Πάνω από δυόμισι χιλιάδες κρατικοδίαιτοι είναι ο επικοινωνιακός στρατός που δουλεύει για να ψιμυθιώνει, να φτιασιδώνει τον Πρωθυπουργό, τους εκλεκτούς του και το ανίκανο επιτελικό κράτος.

Την ίδια στιγμή που ξοδεύετε ασύστολα για την προσωπική σας επικοινωνιακή προβολή, έχετε φιμώσει και τη φωνή της Νίκης από τα τηλεοπτικά κανάλια, ενώ δεν μας αποδίδετε τη νόμιμη και προβλεπόμενη κρατική επιδότηση. Ελπίζετε ότι με αυτόν τον τρόπο η Νίκη, φτωχή και άφωνη, θα ξεχαστεί και θα σβήσει. Κάνετε μεγάλο λάθος. Η Νίκη, το Δημοκρατικό Πατριωτικό μας Κίνημα, είναι η φωνή της συνείδησης του απλού ελληνικού λαού. Έτσι ταπεινά μπήκε στη Βουλή και με ταπεινότητα θα αγωνίζεται να καταργήσει τις μειοδοσίες, τα εγκλήματα και τις αδικίες που διαπράττονται εις βάρος του ελληνικού έθνους και λαού.

Κυρίες και κύριοι συνάδελφοι, μιλώντας για σώφρονα και συνετή οικονομική διαχείριση του ιδρώτα του ελληνικού λαού, ας συμφωνήσουμε σε κάποια βασικά πράγματα.

Ας συμφωνήσουμε ότι το τεράστιο και αυξανόμενο έλλειμμα στο ισοζύγιο τρεχουσών συναλλαγών αποκαλύπτει ότι η ελληνική οικονομία έχει άμεση εξάρτηση από τις εισαγωγές, επομένως είναι ευάλωτη στις διεθνείς κρίσεις.

Ας συμφωνήσουμε ότι ακόμα και να υπεραναπτύξουμε την νούμερο ένα βιομηχανία μας, τον τουρισμό, δημιουργούμε έσοδα που εξαφανίζονται σε εισαγόμενα προϊόντα.

Ας συμφωνήσουμε, επίσης, ότι υπάρχει μια πρωτόγνωρη διεθνής οικονομική κρίση που εγκυμονεί κινδύνους για τον εθνικό επισιτισμό μας.

Ας συμφωνήσουμε ότι αξίζει να αφήσουμε κάτω τα μολύβια και τις οθόνες και να ασχοληθούμε με τον πρωτογενή τομέα μας, να κάνουμε και νέες επενδύσεις, αλλά στενά εποπτευόμενες για την οργάνωση της αγροτικής και κτηνοτροφικής μας παραγωγής.

Ας συμφωνήσουμε ότι αξίζει να διατρεφόμαστε από δικά μας ελληνικά αγνά προϊόντα και να έχουμε καλύτερα προϊόντα στο τραπέζι μας, αλλά και τα χρήματα που δαπανούμε να μένουν στην Ελλάδα και να δημιουργούμε νέο εισόδημα για άλλες ελληνικές οικογένειες.

Μέχρι να συμφωνήσουμε σε αυτά θα αντιμετωπίζουμε ακρίβεια αλλά και το απότοκο της ακρίβειας τη βία. Οι κάποτε νοικοκύρηδες αγρίεψαν από τη φτώχεια και την ανέχεια τόσα χρόνια και τώρα πια αγρίεψαν και οι νέοι μας. Η παραβατική συμπεριφορά των ανήλικων παιδιών μας έχει αυξηθεί τόσο σε συχνότητα όσο και σε πρωτόγνωρη βαναυσότητα. Πρόκειται για παιδιά μεγαλωμένα σε ανεξέλεγκτες οθόνες, με ακούσματα σκουπίδια από τη μουσική τραπ, που εξυμνεί την παραβατικότητα πολλές φορές, παιδιά με έλλειψη σεβασμού προς τον νόμο, τους θεσμούς και τον ίδιο τον συνάνθρωπο. Μόνο τον μήνα Σεπτέμβριο η Αστυνομία προχώρησε σε χιλιάδες τριακόσιες πενήντα τρεις συλλήψεις ανηλίκων σε όλη τη χώρα, που περιλαμβάνουν οπλοφορία, ναρκωτικά, σωματικές βλάβες και δεκαεπτά βιασμούς παρακαλώ. Αυτά είναι πρωτάκουστα δεδομένα για τον πολιτισμό μας. Η μεγαλύτερη αποτυχία μας είναι στην ανατροφή και διαπαιδαγώγηση των νέων μας, των παιδιών μας.

Πολλές είναι οι αιτίες. Ακούστε κάτι: «Στην ομάδα του Γκοφρουά τα πράγματα ήταν πιο εύκολα γιατί ο Εντ μοίρασε ένα σωρό γροθιές στις μύτες και οι παίκτες πήραν τις θέσεις τους χωρίς πολλές διαμαρτυρίες. Είναι βλέπετε πολύ δυνατά τα χτυπήματα του Εντ. Ο Γκοφρουά, όπως είπε, δεν είστε εντάξει, μας έχει στραβώσει ο ήλιος. Εγώ του απάντησα πως αν τον ενοχλούσε ο ήλιος, δεν είχε παρά να κλείσει τα μάτια. Πιαστήκαμε στο ξύλο. “Ε, παιδιά”, φώναξε ο Αλσέστ από το τέρμα του, αλλά κανείς δεν του έδωσε σημασία. Εγώ συνέχισα να παίζω ξύλο με τον Γκοφρουά, του είχα σκίσει το φανελάκι του που ήταν ολοκαίνουργιο και είχε κόκκινο χρώμα, αυτός μου έδινε κλωτσιές στο καλάμι. Ο Ρούφους κυνηγούσε τον Ανιάν. Ο Εντ άρχισε να μοιράζει γροθιές στις μύτες που βρίσκονταν πιο κοντά του, δηλαδή στους συμπαίκτες του. Όλοι φώναζαν, έτρεχαν, διασκέδαζαν πολύ. Ήταν απίθανο».

Είναι κείμενο στη γλώσσα σε βιβλίο πέμπτης δημοτικού. Αυτά διδάσκονται σε εννιάχρονα και δεκάχρονα παιδιά και μετά απορούμε γιατί αγρίεψαν τα παιδιά μας. Τα διδάσκουμε αυτό που μας έλεγε μια αρχαία λατινική παροιμία: «Homo homini lupus», ο άνθρωπος για τον άνθρωπο λύκος. Με αυτά τα κείμενα αυτό προωθείτε. Ας μην απορούμε.

Όπως έλεγε και με κυνική ειλικρίνεια ο λυμεώνας του ελληνικού έθνους, ο Κίσινγκερ: «Δεν υπάρχει πολιτεία που να ενδιαφέρεται για το καλό των κατοπινών γενεών γιατί το μέλλον δεν έχει εκλογική περιφέρεια».

Η οικονομική ανέχεια είναι μια σημαντική παράμετρος, συνάδελφοι, που πολύ συχνά οδηγεί τους νέους σε παραβατικές συμπεριφορές. Η φτώχεια γεννά την αγανάκτηση, η αγανάκτηση γεννά τάσεις βίας και οι τάσεις βίας γίνονται το όχημα που συνοδεύει τον νέο στον δρόμο προς το έγκλημα. Όσο πιο πολύ εξαθλιώνονται οι συνθήκες διαβίωσης ενός νέου τόσο το κοινό έγκλημα φαντάζει σε πολλούς ως μονόδρομος, ως μοναδική έξοδος διαφυγής από τη δυστυχία και την ανισότητα.

Αν ο νέος δεν έχει πνευματικό υπόβαθρο ώστε να στηριχθεί στην πρόνοια του Θεού, η φτώχεια γίνεται ένα ανυπόφορο βάρος που πρέπει να αποτιναχθεί από πάνω του πάση θυσία και αφού δεν υπάρχει αξιοκρατία, ο νέος απαντά στη διαφθορά του κράτους πληρώνοντάς το με το ίδιο νόμισμα. Αφού βλέπει παντού αδικίες, με αδικία ανταποδίδει και εκείνος. Αφού βλέπει την ατιμωρησία να υπερισχύει, στην ατιμωρησία επενδύει και εκείνος.

Να πω κάτι για την ποινικοποημένη σήμερα λέξη τιμωρία. Μια ωραία ετυμολογική ανάλυση μας λέει ότι η λέξη τιμωρία παράγεται από τη λέξη τιμή, που στην ελληνική γλώσσα έχει τη σημασία που της δίνουμε όλοι, εκτός από την οικονομική, σημαίνει και αξιοπρέπεια, αλλά και από τη λέξη ώρα.

Η λέξη ώρα, αγαπητοί μου, στην αρχαία αρτιμελή μορφή της γλώσσας μας, στην ιστορική ορθογραφία γραφόταν και με δασεία και με οξεία. Ώρα σημαίνει χρονική διάρκεια, εξ ου και ωραίος και ώριμος και άγουρος και αγόρι, αλλά γραφόταν με ψιλή και οξεία που σημαίνει πρόνοια και φροντίδα. «Εμνήσθην των ημερών των αρχαίων» θα πουν κάποιοι με τις δασείες και τις ψιλές.

Αν ενώσουμε, συνθέσουμε, όπως λέμε εμείς οι δάσκαλοι, τη λέξη τιμή που σημαίνει αξιοπρέπεια και τη λέξη ώρα με ψιλή και οξεία που σημαίνει φροντίδα και πρόνοια, τιμωρία σημαίνει ο προνοών και φροντίζων για την αξιοπρέπεια και την τιμή σου. Αυτή είναι η ετυμολογική ερμηνεία της λέξης.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Προέδρου)

Αγαπητοί μου, η παρανομία που κρύβεται πίσω από αξιώματα και γραβάτες και πολιτικά γραφεία –τελειώνω σε λίγο, κύριε Πρόεδρε- γίνεται ο κήρυκας της εγκληματικότητας στις φτωχογειτονιές. Για έναν φτωχό νέο το έγκλημα φαντάζει ο πιο άμεσος τρόπος να υπερπηδήσει το κοινωνικό χάσμα που τον χωρίζει από τις εύπορες τάξεις. Το εύκολο χρήμα του κοινού εγκλήματος σημαίνει εύκολη και ανέξοδη κοινωνική αναγνώριση. Έτσι, γεμίζει με ξυλοκέρατα το ψυχικό κενό ενός νέου που δεν γνωρίζει την αιώνια προοπτική του ανθρώπου και έμαθε ότι τούτη εδώ είναι η μοναδική ζωή και σε αυτή τη ζωή πρέπει να αρπάξει ό,τι προλαβαίνει, φάγωμεν, πίωμεν, αύριο γαρ αποθνήσκωμεν.

Μία οικογένεια που ζει με τον καθημερινό βραχνά της φτώχειας, δεν μπορεί να αντεπεξέλθει οικονομικά στις εξωσχολικές δραστηριότητες που πρέπει να απολαμβάνει κάθε παιδί. Αν οι μισθοί που μπαίνουν στο νοικοκυριό φτάνουν ίσα ίσα για τα τρόφιμα και τους λογαριασμούς του μήνα, το παιδί δεν μπορεί να ψυχαγωγηθεί ούτε μπορεί να κοινωνικοποιηθεί σε υγιείς δραστηριότητες που θα του μάθουν την πειθαρχία και τους κανόνες συμπεριφοράς σε ένα κοινωνικό σύνολο. Μία τέτοια ενασχόληση είναι για παράδειγμα ο αθλητισμός που δρα ευεργετικά στην ψυχική ισορροπία των παιδιών και τα μαθαίνει να λειτουργούν με αλληλοσεβασμό, να εξοικειώνονται με τον υγιή ανταγωνισμό, να διαχειρίζονται την απογοήτευση και τον θυμό τους, να συμμορφώνονται στις οδηγίες ενός προπονητή, να μοχθούν για έναν ομαδικό στόχο.

Ο κοινωνικός αποκλεισμός που υφίστανται τα παιδιά φτωχών οικογενειών έχει ως αποτέλεσμα να οδηγούνται άθελά τους στην απομόνωση και να αναπτύσσουν τυφλό μίσος κατά πάντων. Πολλές φορές οι νέοι ταυτίζονται με τα προβλήματα των γονιών τους και για να τους υπερασπιστούν έρχονται σε ευθεία κόντρα με την κοινωνία, που τη θεωρούν υπεύθυνη για την αδυναμία του πατέρα τους και της μητέρας τους. Το φτωχό παιδί υφίσταται ένα καθημερινό βιωματικό μπούλινγκ από μια αδιάφορη πολιτεία που το σπρώχνει στο περιθώριο της ζωής.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Προέδρου)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ λίγο να συντομεύσετε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δύο λεπτά, κύριε Πρόεδρε, τελειώνω, τελευταία σελίδα.

Και πολλές φορές η μοναδική άμυνά του είναι να αυτοεξοριστεί σε ένα γκετοποιημένο τρόπο ζωής, να συσπειρωθεί με τους ομοιοπαθείς φίλους του και να αναπτύξει αισθήματα ρεβανσισμού απέναντι στο κράτος, τους νόμους και την κοινωνία. Κάπως έτσι γεννιούνται συμμορίες όπου ο νέος νιώθει ότι αναπληρώνει την ανθρώπινη επικοινωνία και την αναγνώριση που του λείπει.

Όμως, τα παιδιά δεν είναι ούτε πολιτικοί αναλυτές ούτε «life coach» του εαυτού τους για να διαχειριστούν ψυχολογικά τη δυστυχία που χτυπά το σπιτικό τους. Απλά θέλουν να ζήσουν όπως όλα τα παιδιά αξίζει να ζουν, χωρίς αποκλεισμούς και με ίση πρόσβαση στα δικαιώματα, τις ευκαιρίες και τις υγιείς χαρές της ζωής, να μη νιώθουν σαν παιδιά ενός κατώτερου θεού, διότι είναι νομοτελειακό ότι όπου σπέρνεις αδικία θερίζεις μίσος.

Σήμερα, αγαπητοί μου, που γιορτάζουμε τους Αγίους Αρχαγγέλους μας, τους ακοίμητους φρουρούς των ανατολικών συνόρων μας, ας αναφωνήσουμε το «στώμεν καλώς» του Ταξιάρχη Μιχαήλ μπροστά στον πόλεμο που άνοιξε το κακό, η αδικία και η απανθρωπιά στον κόσμο μας, να πούμε «στώμεν καλώς, στώμεν μετά φόβου Θεού», να προσευχηθούμε και να αγωνιστούμε με όλη μας τη δύναμη για αυτή την ταλαιπωρημένη και χιλιοβασανισμένη πατρίδα μας το τρικυμισμένο πρόσωπο του λαού μας να ξαναγίνει ηλιόλουστο, να βασιλεύσει ξανά η ελπίδα και η αρχοντιά και η αγάπη στην πατρίδα μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος -ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης και του ευχόμαστε και χρόνια πολλά για την ονομαστική του εορτή! Θα ακολουθήσει η Κοινοβουλευτική Εκπρόσωπος της Πλεύσης Ελευθερίας και μετά θα μπω στον κατάλογο των ομιλητών.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε και για τις ευχές σας.

Κυρίες και κύριοι συνάδελφοι, συζητούμε την έκθεση επί του απολογισμού των εσόδων και εξόδων του προϋπολογισμού του 2021 και νομίζω ότι αυτή η έκθεση είναι, πραγματικά, ένας καταπέλτης που γκρεμίζει το οικοδόμημα, το αφήγημα περί χρηστής διαχείρισης, περί δημοσιονομικών μεγεθών τα οποία είναι σε πολύ καλή κατάσταση, το αφήγημα ότι είναι μια επιτυχημένη δημοσιονομική πολιτική η οποία οδηγεί τη χώρα σε άλλους δρόμους και σε άλλες κατευθύνσεις.

Και μάλιστα, αυτά που αναφέρονται στην έκθεση του Ελεγκτικού Συνεδρίου θα έλεγα ότι δεν είναι μόνο ανησυχητικά αλλά ότι μας τρομάζουν και θέλω να σταχυολογήσω ορισμένα από αυτά γιατί έχουν μια αξία. Πιθανόν σε άλλες συνθήκες η έκθεση του Ελεγκτικού Συνεδρίου από μόνη της θα οδηγούσε σε μομφή στο οικονομικό επιτελείο για αυτά τα οποία αναφέρει μέσα. Μιλάει για παράβαση των αρχών της καθολικότητας και της ειλικρίνειας και της ακρίβειας που διέπουν την κατάρτιση του προϋπολογισμού. Δηλαδή, λέει ότι υπάρχει επανειλημμένη υποεκτίμηση προβλέψεων των εξόδων που έχουν πάγιο και επαναλαμβανόμενο χαρακτήρα -και γιατί όλα αυτά;- φυσικά, για να είναι οι προβλέψεις του προϋπολογισμού ευχάριστες στους πιστωτές, στους αξιολογητές του αξιόχρεου της χώρας και στους πολίτες πολλές φορές. Είναι μία έκθεση όπου δεν λέει κουβέντα ο προϋπολογισμός για τα ελλείμματα και τη διόγκωση του κρατικού χρέους.

Επίσης, μιλάει για πλημμελή χρήση πιστώσεων του τακτικού αποθεματικού που δεν είναι συμβατές με τον κατά νόμο προορισμό τους. Δηλαδή, τα αποθεματικά χρησιμοποιούνται πολύ απλά αντικανονικά για χρηματοδότηση μη προβλεπόμενων από τον νόμο δαπανών φορέων της κεντρικής διοίκησης και φυσικά, υπάρχουν και υψηλά αδιάθετα. Άρα, αντί να χρηματοδοτούνται από τον τακτικό προϋπολογισμό, έχουμε το αποθεματικό ως ειδικό λογαριασμό.

Και, επίσης, μιλάει για αύξηση απλήρωτων και ληξιπρόθεσμων υποχρεώσεων κεντρικής διοίκησης σε σχέση με το προηγούμενο έτος. Αυτό δεν χρειάζεται να πούμε γιατί γίνεται. Είναι σαφές ότι είναι η δημιουργική λογιστική στην οποία η Κυβέρνηση της Νέας Δημοκρατίας αρέσκεται διαχρονικά, για να μη φαίνονται τα τεράστια ελλείμματα του κρατικού προϋπολογισμού και, βεβαίως, το κρατικό χρέος το οποίο δεν καταγράφεται ορθά.

Φτιάχνετε, λοιπόν, -και σας κατηγορούμε ευθέως- ψεύτικους προϋπολογισμούς και το κάνετε γιατί όλο αυτό το διάστημα σε αυτό το οποίο έχετε πρωταγωνιστήσει και επιδοθεί -και το λέει πάλι η έκθεση του Ελεγκτικού Συνεδρίου- είναι σε ένα ρεκόρ απευθείας αναθέσεων, πάνω από τριακόσιες δεκατέσσερις χιλιάδες απευθείας αναθέσεις μέσα στη διετία Μητσοτάκη με συνολικό ύψος 4,5 δισεκατομμυρίων ευρώ. Μάλιστα στα νοσοκομεία πάνω από 87% είναι οι απευθείας αναθέσεις. Αυτό είναι που χαρακτηρίζει τη χρηστή διαχείριση της Κυβέρνησής σας.

Όμως, πάμε στον προϋπολογισμό. Τεράστιες αποκλίσεις μεταξύ εκτιμήσεων για τους στόχους του προϋπολογισμού και των τελικών στόχων. Τρανταχτό παράδειγμα: προϋπολογισμός του 2022, διαβάζω και θα καταθέσω τον πίνακα: Τον Νοέμβριο του 2022, έναν μήνα πριν κλείσει ο προϋπολογισμός, λέτε ότι θα έχουμε πρωτογενές αποτέλεσμα μείον 3,4 δισεκατομμύρια ευρώ -ενάμιση μήνα πριν ολοκληρωθεί ο προϋπολογισμός του έτους 2022- και στα απολογιστικά στοιχεία τα οποία δημοσιοποιήσατε με το προσχέδιο του προϋπολογισμού του 2024 το μείον 3,4 δισεκατομμύρια ευρώ -ενάμιση μήνα πριν κλείσει ο προϋπολογισμός- γίνεται συν 273 εκατομμύρια ευρώ. Καταθέτω τον πίνακα.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, είναι η αξιοπιστία των προβλέψεών σας και γιατί το λέω; Γιατί πάνω σε αυτές τις προβλέψεις στηρίζετε τον προϋπολογισμό της επόμενης χρονιάς. Και όταν υπάρχουν τόσο μεγάλες αποκλίσεις, πώς μπορεί κάποιος να πει ότι οι εκτιμήσεις του φετινού προϋπολογισμού αποτελούν αξιόπιστη βάση για όσα θα γίνουν το επόμενο έτος; Προφανώς και δεν αποτελούν.

Άρα, έλλειμμα αξιοπιστίας που πιστοποιεί το Ελεγκτικό Συνέδριο στα απολογιστικά στοιχεία του 2021, προφανές έλλειμμα αξιοπιστίας στα προσχέδια και σχέδια προϋπολογισμών με πολύ μεγάλες αποκλίσεις μεταξύ αυτών που εσείς εκτιμάτε και αυτά τα οποία τελικά υλοποιούνται, ένα γενικευμένο έλλειμμα αξιοπιστίας της Κυβέρνησης που δεν είναι μόνο δημοσιονομικό, είναι και πολιτικό.

Και αυτό το λέμε, γιατί τρανταχτό παράδειγμα είναι αυτά τα οποία εξαγγέλθηκαν για τη φορολογία τις προηγούμενες ημέρες. Τι λέγατε προεκλογικά; Ότι είστε η Κυβέρνηση που έχει μειώσει πάνω από πενήντα φόρους, ότι είστε η Κυβέρνηση που αποκατέστησε την αδικία στη μεσαία τάξη από τη ναι όντως φορομπηχτική πολιτική του ΣΥΡΙΖΑ. Τι λέγατε; Ότι δεν θα επιβάλλετε κανένα νέο φόρο. Τι κάνατε, όμως, ταυτόχρονα; Μια σειρά εξαγγελιών, παροχών και υποσχέσεων που ο ίδιος ο Πρωθυπουργός -και έχει αξία αυτό- τις συνέδεε με τη γενικόλογη καταπολέμηση της φοροδιαφυγής, χωρίς όμως να λέει συγκεκριμένα τι θα κάνει. Ήρθε, όμως, η ώρα και επιβάλλετε οριζόντια φορολόγηση σε πεντακόσιες χιλιάδες αυτοαπασχολούμενους, τους οποίους βαφτίζετε συλλήβδην ως φοροφυγάδες. Και, βεβαίως, είναι αυτοί οι οποίοι δηλώνουν έσοδα έως 10.000 ευρώ. Μήπως ξεχνάτε ότι εσείς μειώσατε στο 9% τη φορολογία για τα έσοδα ως 10.000 ευρώ το 2019; Και τώρα αυτούς στους οποίους κλείνατε το μάτι το 2019 και ορθώς προχωρήσατε σε μείωση της φορολογίας, επειδή δηλώνουν έως 10.000 ευρώ, ξαφνικά δεν τους θεωρείτε αδικημένους από τον ΣΥΡΙΖΑ αλλά τους θεωρείτε φοροφυγάδες σύμφωνα με την Κυβέρνηση Μητσοτάκη;

Και όλα αυτά τα κάνετε τη στιγμή που είναι αδύνατος ο υπολογισμός του ακριβούς ποσού για τη φορολογία από τις κληρονομιές, για τη φορολογία από έσοδα από τυχερά παιχνίδια και την ίδια στιγμή που οι φοροαπαλλαγές είναι στο 26,7% των φορολογικών εσόδων. Και αντί να έχετε ήδη ενσωματώσει την κοινοτική οδηγία για τη φορολόγηση των πολυεθνικών -κάτι που γίνεται μόλις τώρα, αύριο θα περάσει στην Ολομέλεια η φορολόγηση των πολυεθνικών εταιρειών, μετά από αρκετά χρόνια καθυστέρησης- αντί να πάρετε εθνικά μέτρα για τις εταιρείες με εμπορική δραστηριότητα στην Ελλάδα, αυτό που κάνετε είναι να στοχοποιείτε συλλήβδην τους ανθρώπους της αγοράς.

Επιβάλλετε, λοιπόν, κεφαλικό φόρο για να πάρετε 1 δισεκατομμύριο ευρώ επιπλέον από τους επαγγελματίες και απασχολούμενους, την ίδια στιγμή που εσείς καθυστερείτε τη σύνδεση των ταμειακών μηχανών, την ίδια στιγμή που εσείς καθυστερείτε την καθολική εφαρμογή των POS στην αγορά, την ίδια στιγμή που εσείς οι ίδιοι ένα μήνα πριν, και λιγότερο στο προσχέδιο του προϋπολογισμού, προσδιορίζατε μηδενικό στόχο εσόδων από την πάταξη της φοροδιαφυγής για το 2024. Αυτά είναι πεπραγμένα και γραπτά της δικής σας Κυβέρνησης, του δικού σας οικονομικού επιτελείου.

Ορατός, λοιπόν, ο κίνδυνος να κλείσουν πάρα πολλοί αυτοαπασχολούμενοι, μετά από αυτό το μέτρο. Δεν ξέρω αν αυτός είναι ο στόχος σας, τελικά, γιατί κάνατε συνέργειες, κάνατε πτωχευτικό και τώρα προαναγγέλλετε και έκτακτη οριζόντια φορολογία. Είναι σαφές ότι θέλετε να εφαρμόσετε αυτά που έλεγε η έκθεση Πισσαρίδη, ότι πολλές μικρές ατομικές επιχειρήσεις στην Ελλάδα είναι δομικό πρόβλημα της ελληνικής οικονομίας και μετέρχεστε κάθε τρόπο για να το επιτύχετε.

Και, βέβαια, το επιχείρημα της Κυβέρνησης ότι όλα αυτά γίνονται δήθεν για το δημόσιο συμφέρον και ότι τα έσοδα θα πάνε στην υγεία και στην παιδεία, πολύ απλά δεν τα πιστεύει κανένας. Τα είπε ο εισηγητής μας κ. Κουκουλόπουλος, ο οποίος σας είπε και για την υπόθεση της «AEGEAN». Εσείς λέτε ότι παίρνετε ρίσκο. Εμείς λέμε ότι κάνετε εξυπηρέτηση. Όμως, το λέει όχι το ΠΑΣΟΚ αλλά και το ΚΕΠΕ.

Καταθέτω τη μελέτη του ΚΕΠΕ για την αποεπένδυση του Ταμείου Χρηματοπιστωτικής Σταθερότητας από τις τράπεζες. Μιλάει για εξαιρετικά ζημιογόνα πολιτική, με 46 δισεκατομμύρια να έχουν σωρευτεί από το 2011 και ζημιές που θα υπερβούν τα 40 δισεκατομμύρια ευρώ, σύμφωνα όχι με το ΠΑΣΟΚ αλλά με την έκθεση της MOODY’s ακριβώς ένα μήνα πριν.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, βέβαια, επειδή θα μας πείτε ότι αυτό συμβαίνει και σε άλλες περιπτώσεις, το ίδιο το ΚΕΠΕ λέει ότι σε παρόμοιες περιπτώσεις στις Ηνωμένες Πολιτείες είχαμε κέρδη ή ζημιές, όπως στη Μεγάλη Βρετανία όπου υπάρχει περίπου 17% ζημιά, όταν στην Ελλάδα το ποσοστό αυτό υπερβαίνει το 95%.

Μιλάτε, λοιπόν, για δημόσιο συμφέρον και λέτε ότι τα κάνετε όλα στο βωμό του δημοσίου συμφέροντος. Πρώτο παράδειγμα είναι το θέμα της αποεπένδυσης του ΤΧΣ από τις τράπεζες και το θέμα της «AEGEAN». Ως δεύτερο παράδειγμα, καταθέτω την ερώτηση και την απάντηση που το επιβεβαιώνει για το ζήτημα των προστίμων που κατέβαλε η χώρα για την απώλεια δασμών, λόγω πλημμελούς ελέγχου και από την κυβέρνηση του ΣΥΡΙΖΑ αλλά και επί δικής σας θητείας. Η ζημία που υπήρξε, λοιπόν, εκτιμάται στα 680 εκατομμύρια ευρώ περίπου.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, βεβαίως, το πιο τρανταχτό παράδειγμα είναι ότι την ίδια στιγμή που ψάχνετε εναγωνίως δημόσια έσοδα για να υποστηρίξετε τις προεκλογικές εξαγγελίες σας και όχι τις ανάγκες της κοινωνίας, έχουμε 9 δισεκατομμύρια ευρώ έσοδα από τόκους για τις ελληνικές τράπεζες. Ακούσατε κάτι γι’ αυτό; Οι τράπεζες το 2023 θα έχουν αύξηση πάνω από 50% στα έσοδα από τόκους. Ακούσατε την Κυβέρνηση να μιλάει μήπως για φορολόγηση των «υπερ-υπερ-υπερκερδών» των τραπεζών; Σιγή ιχθύος! Τράπεζες με διπλάσιο επιτοκιακό περιθώριο σε σχέση με τον μέσο όρο των ευρωπαϊκών τραπεζών -3,13 έναντι ακόμα 1.59- και με τον δείκτη δανείων προς καταθέσεις να είναι από τους χαμηλότερους στην Ευρώπη, κάτω από 60%, όταν ο ίδιος δείκτης είναι στο 110%. Άρα έσοδα από τόκους όχι από δάνεια που δίνουν, γιατί δεν υπάρχει πιστωτική επέκταση, γιατί η πιστωτική επέκταση των τραπεζών επί Κυβέρνησης Μητσοτάκη είναι μόνο με την ασφάλεια του Ταμείου Ανάκαμψης. Άρα οι τράπεζες δεν δίνουν δάνεια, αλλά εισπράττουν υπερέσοδα 9 δισεκατομμυρίων από τόκους. Κι εσείς τους παρακολουθείτε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, βέβαια, -και ολοκληρώνω, κύριε Πρόεδρε- έρχομαι στο χρόνιο πρόβλημα των προμηθειών και στα έσοδα από τις προμήθειες των τραπεζών.

Καταθέτω -γιατί το έχετε ξεχάσει- την ερώτηση που το ΠΑΣΟΚ πρώτο είχε υποβάλει στη Βουλή το 2019 και τα δημοσιεύματα σε σχέση με τις υπέρογκες και παράλογες χρεώσεις από τις προμήθειες των τραπεζών, οι οποίες μάλιστα φέτος έχουν αυξηθεί ως έσοδα. Και πριν από τέσσερα χρόνια μπήκε η Επιτροπή Ανταγωνισμού. Αλήθεια ποια είναι τα αποτελέσματα; Πέρασαν τέσσερα ολόκληρα χρόνια και, δυστυχώς, οι πολίτες συνεχίζουν να χρεώνονται καταχρηστικά με υπέρογκες προμήθειες και η Κυβέρνηση δεν κάνει τίποτα παρά τη σύσταση και της Τράπεζας της Ελλάδος.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ολοκληρώνω, κύριε Πρόεδρε -γιατί αυτό αφορά επίσης την πολιτική του οικονομικού επιτελείου της Κυβέρνησης- με το ζήτημα του ιδιωτικού χρέους, ενός ακόμα τομέα όπου η Κυβέρνηση είναι και αναξιόπιστη και αποτυχημένη. Από το 2020 μέχρι σήμερα έχουν βγει σε πλειστηριασμό εκατόν σαράντα οκτώ χιλιάδες ακίνητα. Το 2023, έχουν αναρτηθεί εξήντα χιλιάδες πλειστηριασμοί, το 2024, εξήντα πέντε χιλιάδες πλειστηριασμοί με μέση αξία κατοικίας -προσέξτε!- τα 128.000 ευρώ. Δεν μιλάμε για βίλες, για εξοχικά και για υπερπολυτελή ακίνητα όπως επικοινωνιακά περνάτε. Εσείς τι κάνατε; Πτωχευτικό Κώδικα. Υπάρχει φορέας επαναπόκτησης ακινήτων που ψηφίστηκε το 2020; Τρία χρόνια μετά δεν υπάρχει, αλλά έχετε προβλέψει, λέει, πιστοποιητικό ευάλωτου, για να μένει στο σπίτι του. Πόσοι, κύριε Υπουργέ, έχουν πάρει αυτό το πιστοποιητικό; Λιγότεροι από ογδόντα δανειολήπτες!

Το ιδιωτικό χρέος είναι στα 270 δισεκατομμύρια ευρώ, ενώ τρία εκατομμύρια εννιακόσιοι ογδόντα πέντε χιλιάδες χρωστούν στην εφορία, δύο εκατομμύρια τριακόσιοι χιλιάδες χρωστούν στον ΕΦΚΑ, ένα εκατομμύριο χρωστούν σε τράπεζες και funds, ενώ η Κυβέρνηση έχει κάνει δέκα χιλιάδες ρυθμίσεις όλες κι όλες μέσω του εξωδικαστικού. Μιλάμε για την πλήρη αποτυχία!

Και, βέβαια, το χειρότερο είναι ότι το θέμα τού ποιοι είναι αδύναμοι δανειολήπτες και πρέπει να στηριχθούν και να μη χάσουν την πρώτη κατοικία τους, η Κυβέρνηση το έχει εκχωρήσει ολοκληρωτικά στους servicers και στα funds. Δεν υπάρχει κυβέρνηση, δεν υπάρχει πολιτεία σε αυτή τη χώρα να εφαρμόζει κοινωνική πολιτική για τους, πραγματικά, ευάλωτους. Αυτό εναπόκειται στη διακριτική ευχέρεια των servicers.

Για όλα αυτά, λοιπόν, για την πλήρη αναξιοπιστία την οποία επιβεβαιώνουν και τα στοιχεία του προϋπολογισμού που καταθέτετε αλλά και η έκθεση του ανώτατου δημοσιονομικού δικαστηρίου της χώρας το οποίο απογυμνώνει την επικοινωνιακή σας τακτική περί πολύ καλών δημοσιονομικών και χρηστής διαχείρισης, εμείς όχι μόνο διαφωνούμε και καταψηφίζουμε αλλά θα συνεχίζουμε να αναδεικνύουμε ότι όλο αυτό που προσπαθείτε πολύ εύσχημα να περάσετε, είναι πολύ απλά ένας γίγαντας με πήλινα πόδια.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου και θα ακολουθήσουν οι κύριοι Κωτσός και Καπετάνος και μετά θα μπούμε πάλι στους Κοινοβουλευτικούς Εκπροσώπους.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το έτος 2021 σημαδεύτηκε από μεγάλα γεγονότα που καθόρισαν την πορεία της χώρας μας συνολικά. Μέσα από την ιστορία των αριθμών ισολογισμού και απολογισμού μπορεί, ωστόσο, κανείς να φωτίσει εκείνες τις πτυχές της ιστορίας που αποδεικνύουν τους λόγους για τους οποίους η Πλεύση Ελευθερίας στοχευμένα μόνο να καταψηφίσει μπορεί το υπό ψήφιση νομοσχέδιο.

Ο συνάδελφός μου Αλέξανδρος Καζαμίας εξέθεσε στην αρμόδια επιτροπή ότι 131 εκατομμύρια ευρώ έμειναν αχρησιμοποίητα στον χώρο της παιδείας και κατ’ επέκταση και του αθλητισμού. Κοιτώντας δύο χρόνια πίσω, όχι μόνο τους μαθητές και τους καθηγητές που υπέφεραν στη διάρκεια της πανδημίας και αγωνίστηκαν για τις αναγκαίες ισορροπίες συνέχισης της εκπαίδευσης και παραγωγής έργου, αλλά και τους αθλητές που εκείνη τη χρονιά χάρισαν στην Ελλάδα τα μετάλλια των Ολυμπιακών Αγώνων του Τόκιο, αναρωτιέμαι τι είδους εξήγηση μπορεί να δώσει η Κυβέρνησή σας στους αθλητές μας Στέφανο Ντούσκο, Μίλτο Τεντόγλου, στην Εθνική Ομάδα Πόλο Ανδρών, στον Λευτέρη Πετρούνια και στον Θοδωρή Ιακωβίδη που έκαναν τους Έλληνες και τις Ελληνίδες να δακρύσουν από χαρά και συγκίνηση τόσο για τις επιδόσεις τους εντός των γηπέδων όσο και με τις δηλώσεις τους. Γιατί δεν διανεμήθηκαν τα χρήματα αυτά στην παιδεία και στον αθλητισμό, ως είχε προβλεφθεί; Πώς να εξηγήσει κανείς στους ήρωες εκείνης της εποχής που δεν βλέπουν τα χρήματα του κρατικού προϋπολογισμού να φθάνουν σε δομές, προπονητές και αθλητές για την ενίσχυση της προσπάθειάς τους με τα κατάλληλα μέσα αλλά διατίθενται στις ομοσπονδίες που αναδιανέμουν τους πόρους σε κυβερνητικής επιρροής παράγοντες του αθλητισμού, ότι υπήρχε αποθεματικό δυνάμει του εγκριθέντος προϋπολογισμού, αλλά στο πλαίσιο της ενίσχυσης της παιδείας δεν κρίθηκε ότι έκανε να χρησιμοποιηθεί;

Και ενώ ο κ. Σταϊκούρας, τότε Υπουργός Οικονομικών, κατά την κατάθεση του προϋπολογισμού έτους 2021, δίνει ιδιαίτερη έμφαση στην υλοποίηση του δυσμενούς σεναρίου που προέβλεπε το προσχέδιο του προϋπολογισμού με μέτρα στήριξης της οικονομίας ειδικά στον τομέα της υγείας από την αιτία της σοβαρότερης οικονομικής κρίσης που έπληξε τη χώρα μας και την παγκόσμια κοινότητα, εν τούτοις η συνολική πολιτική της Κυβέρνησης που δεν περιελάμβανε μόνιμα δημοσιονομικά μέτρα, δεν στάθηκε ικανή να δημιουργήσει μια νέα εικόνα που να αξίζει στον Έλληνα φορολογούμενο όταν απευθύνεται στα δημόσια νοσοκομεία, να απολαμβάνει τις παροχές που δικαιούται, που έχει αιμοδοτήσει και στηρίξει σε καθεστώς πολλαπλής κρίσης. Υποστελέχωση, ανεπάρκεια γιατρών και νοσηλευτικού προσωπικού, έλλειψη υποδομών, έλλειψη υλικών ακόμα και αναγκαίων για τη βασική λειτουργία των δομών υγείας, έφεραν τότε αλλά και δύο χρόνια μετά την απόγνωση και την απελπισία για την ολιγωρία του κρατικού μηχανισμού.

Η πανδημία, όμως, δεν κατέδειξε μόνο την ανικανότητα της Κυβέρνησης να διαχειριστεί τις δωρεές που δόθηκαν για εξοπλισμό των νοσοκομείων της χώρας και τα κονδύλια που προϋπολογίστηκαν για την ενίσχυση της οικονομίας στον τομέα της υγείας, κατέδειξε και το αμείλικτο πρόσωπο των συνεργατών της, των τραπεζιτών και των παρ’ αυτώ εταιρειών διαχείρισης κόκκινων δανείων. Επιχειρήσεις που καταστράφηκαν οικονομικά με τα παρατεταμένα lock down από τα χρέη που δημιούργησαν εκείνη την περίοδο, σήμερα εισπράττουν τα αποτελέσματα του δικού σας απολογισμού που μας καλείτε να υπερψηφίσουμε.

Είχαμε κατασχέσεις και πλειστηριασμούς για οφειλές μετά την πρόσθεση υπέρογκων τόκων και την πώληση των δανείων από τις τράπεζες στα funds. Δεν δώσατε καμμία δυνατότητα ουσιαστικής ρύθμισης. Παραπλανήσατε τους πολίτες με την προσφορά του εξωδικαστικού μηχανισμού ρύθμισης χρεών που μόνο ελάχιστοι κατάφεραν να συγκεντρώνουν τις προϋποθέσεις ένταξής τους σε αυτόν τον μηχανισμό, ώστε να εξαιρεθούν από τη λαίλαπα των μέτρων αναγκαστικής εκτέλεσης. Απεναντίας, φροντίσατε να αφήσετε τα funds να προβαίνουν σε μη νόμιμες χρεώσεις μέσα από αδιαφανείς διαδικασίες, προκειμένου να διευκολύνετε την αποσυμφόρηση των τραπεζών και την απαλλαγή τους από τα κόκκινα χαρτοφυλάκια.

Σήμερα που μιλάμε αναμένεται η διενέργεια άμεσα άνω των δεκαπέντε χιλιάδων νέων πλειστηριασμών, συνολικής εκτιμώμενης αξίας 1,5 δισεκατομμυρίου ευρώ, απότοκο και εκείνης της περιόδου έτους 2021 που η κυβέρνησή σας όχι μόνο δεν προστάτεψε την επιχειρηματικότητα, αλλά δημιούργησε προϋποθέσεις οικονομικής καταστροφής.

Το 2021 είναι, όμως, και η χρονιά που προστατεύετε με κάθε τρόπο τον δικό σας κατηγορούμενο για στυγερά εγκλήματα Δημήτρη Λιγνάδη. Είναι η χρονιά που γυναικοκτονίες οδηγούν στην αντίδραση των κακοποιημένων γυναικών που δημιουργούν κινήματα, προσπαθώντας να αναδείξουν την ολιγωρία της δικής σας πολιτικής βούλησης που παραμένει και σήμερα ανύπαρκτη στον τομέα της πρόληψης, της ενασχόλησης με τη θεσμοθέτηση του όρου «γυναικοκτονία» στον Ποινικό μας Κώδικα.

Η Πλεύση Ελευθερίας έχει διά της Προέδρου της Ζωής Κωνσταντοπούλου πολλές φορές με ιδιαίτερη έμφαση αξιώσει την προσοχή της πολιτείας στο ζήτημα της ποινικής προστασίας των γυναικών, όπως επίσης στη θεσμική αποκήρυξη της έμφυλης βίας. Η έξαρση της βίας κατά των γυναικών το έτος 2021 δεν αποτέλεσε λόγο αναμόρφωσης του δικαιικού μας συστήματος ούτε τότε ούτε και σήμερα, με αποτέλεσμα τα θύματα να μην απολαμβάνουν της ενδεδειγμένης προστασίας από τη δικαιοσύνη.

Και επειδή στον απολογισμό σας δεν θα μπορούσε κανείς να μη θυμηθεί τα πεπραγμένα σας στον τομέα της περιβαλλοντικής πολιτικής και της προστασίας του πολίτη, όπως εμείς εννοούμε την προστασία, θεωρούμε ότι η πολιτική σας υπήρξε επικίνδυνη και πρόσφορη για την παρακάτω οξεία κριτική. Η αδυναμία ή η ανικανότητα του κράτους να ολοκληρώσει το Εθνικό Κτηματολόγιο και το Δασολόγιο, καθώς και οι καθυστερήσεις στις διαδικασίες κύρωσης των δασικών χαρτών, σε συνδυασμό με νομοθετήματα των τελευταίων τεσσάρων τουλάχιστον ετών που δεν εξασφαλίζουν, αλλά αντιτίθενται κατ’ ουσίαν στην προστασία του περιβάλλοντος, τη βιώσιμη ανάπτυξη και την ορθολογική οργάνωση του χώρου, αποτελούν ένα εκρηκτικό μείγμα.

Παρά τις καταδίκες από το Ευρωπαϊκό Δικαστήριο παρατηρούμε τη διαδοχική επιχείρηση θέσπισης και ψήφισης νομοθετημάτων που επιχειρούν την εκμετάλλευση του αιγιαλού, την επαναφορά της οριοθέτησης οικισμών χωρίς την έκδοση προεδρικού διατάγματος, τον αποχαρακτηρισμό αναδασωτέων εκτάσεων που έχουν κριθεί από τα αρμόδια δασαρχεία -ν.4986/2022- την κατοχύρωση μη δασικού χαρακτήρα περιοχών με παράκαμψη των θεσμοθετημένων διαδικασιών των δασικών χαρτών, με την περίπτωση πυρόπληκτης περιοχής της Ανατολικής Αττικής, προσθήκες στον ν.4626/2019. Αυτά μάλιστα, σε συνδυασμό με τη στασιμότητα της εκπόνησης τοπικών και ειδικών πολεοδομικών σχεδίων, της μη ολοκλήρωσης των ειδικών περιβαλλοντικών μελετών οι οποίες εμπεριέχουν σημαντικό κομμάτι χωροταξικής οργάνωσης μέσω του καθορισμού χρήσεων γης για τις προστατευόμενες περιοχές του δικτύου «NATURA 2000».

Παρατηρούμε, αντίθετα, τη νομοθέτηση κατ’ εξαίρεση χωρικού σχεδιασμού σε τέτοιον βαθμό ώστε η εξαίρεση να αποτελεί πλέον τον κανόνα. Βλέπουμε την πολεοδομία για τον τουρισμό να αποτελεί ένα ακόμα βήμα προς την απορρύθμιση του συστήματος χωρικού σχεδιασμού, το Υπουργείο Τουρισμού να αναλαμβάνει την αρμοδιότητα της έκδοσης και αναθεώρησης οικοδομικών αδειών για νέα ή υφιστάμενα μεγάλα ξενοδοχεία και εγκαταστάσεις, παρακάμπτοντας τόσο τις τοπικές υπηρεσίες δόμησης ΥΔΟΜ, όσο και την κεντρική του ΥΠΕΝ.

Έχουμε επί των ζητημάτων του δημοσίου χωρικού σχεδιασμού, όπως για παράδειγμα στην περίπτωση του προγράμματος ανασυγκρότησης της βόρειας Εύβοιας μετά την καταστροφική πυρκαγιά του Αυγούστου 2021, τη διεύρυνση του κατ’ εξαίρεση σχεδιασμού με την προώθηση μελετών από επιτροπές ιδιωτών που εκπονούνται μέσω μελετητικών γραφείων της κατά βούληση επιλογής της κυβερνώσας σας πολιτείας, οι οποίες μελέτες προσφέρονται υπό μορφή δωρεάς στη διοίκηση, σε μια διοίκηση που καταφεύγει όλο και πιο συχνά σε πρακτικές κακής νομοθέτησης, όπως είναι η συνεχιζόμενη θέσπιση παρεκκλίσεων, η προσθήκη ρυθμίσεων σε τελείως διαφορετικής θεματολογίας νομοσχέδια και νομοσχέδια αναρμόδιων Υπουργείων, συχνά χωρίς να έχει προηγηθεί η ελάχιστη έστω δημόσια διαβούλευση, με ελλιπέστατη τεκμηρίωση και αιτιολόγηση των προτεινόμενων διατάξεων, με εισαγωγή διατάξεων εμφανώς φωτογραφικού χαρακτήρα, αποσαρθρώνοντας έτσι κάθε έννοια χρηστής διοίκησης, κάθε συνταγματικό θεσμικό πλαίσιο λειτουργίας ενός ευρωπαϊκού κράτους δικαίου.

Το 2021 συνεχίστηκε το έργο του Ελληνικού Κτηματολογίου χωρίς αξιολογήσεις των παραδοτέων, χωρίς λογοδοσία, χωρίς διαφάνεια ως προς τα χρήματα που δαπανήθηκαν για την κτηματογράφηση και την ορθότητα των εγγραφών στο πλαίσιο των ανειλημμένων υποχρεώσεων των αναδόχων. Ήδη σήμερα έχουμε γίνει μάρτυρες των απόκοσμων καταστάσεων εν είδει τριτοκοσμικής χώρας που επικρατούν στα κτηματολογικά γραφεία της χώρας που δεν λειτουργούν και δεν θα λειτουργήσουν με την ηλεκτρονική σας γραφειοκρατία.

Το 52% του πληθυσμού της χώρας αδυνατεί να έχει πρόσβαση σε ψηφιακά εργαλεία και δεν διαθέτει ψηφιακή παιδεία. Τα έτη 2020 - 2021 ήταν μια καλή αφορμή για να δημιουργήσετε με αλματώδη τρόπο τη μετάβαση της καθημαγμένης από την πανδημία και την παρατεταμένη οικονομική κρίση ελληνικής κοινωνίας στην ψηφιακή εποχή. Προσπαθήσατε να μας πείσετε ότι αποτελεί πανάκεια η όλη μετάβαση στις μεθόδους της τεχνητής νοημοσύνης σαν να είναι το πρόβλημα της εξέλιξης του κράτους δικαίου η ψηφιακή γνώση και η κατάκτηση, ενώ εικόνες ντροπής σε σχολεία χωρίς υποδομές, σε νοσοκομεία χωρίς γάζες, σε πυροσβεστικά σώματα χωρίς εξοπλισμό, στιγματίζουν την ανικανότητά σας.

Και ήρθε στον απόηχο του έτους 2021 η προετοιμασία του πεδίου δράσης της Ευρωπαϊκής Κεντρικής Τράπεζας, η οποία παρακολουθώντας την εξέλιξη της οικονομίας των κρατών-μελών της Ευρωπαϊκής Ένωσης και δεδομένης της πολεμικής σύρραξης μεταξύ Ρωσίας και Ουκρανίας καθιέρωσε την πολιτική της αύξησης των επιτοκίων στα δάνεια των πολιτών.

Ο απολογισμός του έτους 2021 βρήκε τους Έλληνες φορολογούμενους αποδυναμωμένους, με το έγκλημα του Κτηματολογίου να συνεχίζεται και να απειλεί τις περιουσίες τους από τη μία και από την άλλη να αγωνιούν για την αποπληρωμή των δόσεων των στεγαστικών τους δανείων που λίγους μήνες μετά, τα είδαν να εκτοξεύονται και να εκτινάσσουν τον οικιακό προϋπολογισμό σε δυσθεώρητα ύψη.

Εξοπλιστικά προγράμματα, αγορά πολεμικών φρεγατών και λοιπά άλλα, που καθόρισαν την εξωτερική μας πολιτική, μας οδήγησαν σταδιακά, με την έναρξη πολέμου στην Oυκρανία, στην κλιμάκωση των συνεπειών μιας στάσης που αποκηρύσσει την ειρήνη και πλαισιώνει πολεμοχαρείς και ανάξιες της ιστορίας και της πορείας της χώρας μας πρακτικές.

Θα κλείσω με ένα σχόλιο για την οικονομική πολιτική μιας χρονιάς που στιγματίστηκε από τις πυρκαγιές, τόσο στην Εύβοια, όσο και στην Αττική και στην Ηλεία: Καμμία πρόληψη, καμμία παρέμβαση για τη διάσωση του διασωθέντος πλούτου και τη στήριξη των τοπικών κοινωνιών. Τα κονδύλια που διατέθηκαν από τον προϋπολογισμό σας για την ενίσχυση του Πυροσβεστικού Σώματος ήταν ελάχιστα, ενώ η αξιοποίηση των εθελοντών και των εποχικών πυροσβεστών αποτέλεσαν και τότε και σήμερα άγνωστο ζητούμενο από την Κυβέρνησή σας. Απεναντίας το πέπλο προστασίας των ισχυρών βιομηχανιών που δρουν ανεξέλεγκτες και ρυπαίνουν το περιβάλλον ναρκοθετώντας τη ζωή μας την ίδια, η παροχή διευκολύνσεων σε ισχυρούς παράγοντες της εκποίησης του πλούτου μας με «φωτογραφικούς» διαγωνισμούς στους οποίους μειοδοτούν οι γνωστοί σας και επίλεκτοι, όπως στην περίπτωση «ΛΑΡΚΟ - ΓΕΚ ΤΕΡΝΑ», αποτέλεσε και τότε και σήμερα δείγμα μιας σκληρής ανάλγητης προς τον Έλληνα πολίτη στάσης που δεν τιμά κανέναν και κυρίως ένα κόμμα που οφείλει στις τράπεζες ανερυθρίαστα 435 εκατομμύρια ευρώ συντελώντας στην αρνητική προοπτική της οικονομίας με την προβολή του έτους 2021 στο σήμερα αποθαρρυντικά και ενοχλητικά για όλους τους Έλληνες είτε σας ψήφισαν είτε όχι.

Η κολοσσιαία προσωπικότητα του Μίκη Θεοδωράκη που έφυγε από τη ζωή το έτος 2021, υμνητή της ειρήνης και υπερασπιστή των αδικημένων μέσα από τις μοναδικές δημιουργικές συνθέσεις και τη στάση ζωής του άφησε στον χρόνο αυτόν ένα ανεξίτηλο αποτύπωμα με το παράδειγμά της ζωής του να φωτίζει το σήμερα και τον δρόμο για την πολυπόθητη ελευθερία μας και τη διεκδίκησή της με όλη μας τη δύναμη.

Η Πλεύση Ελευθερίας υπηρετώντας πιστά τους Έλληνες πολίτες αυτής της χώρας συνεχίζει στον δρόμο που έχει διακηρύξει, καταψηφίζοντας το σχέδιο νόμου που αφορά στον ισολογισμό και τον απολογισμό του έτους 2021.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε, και για την απόλυτη τήρηση του χρόνου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα έξι μαθήτριες και μαθητές και τέσσερις συνοδοί εκπαιδευτικοί από το 19ο Δημοτικό Σχολείο Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο για ένα λεπτό ο Υπουργός και αμέσως μετά προχωράμε στους ομιλητές.

Κύριε Πετραλιά, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Όσον αφορά κάποια σχόλια του κ. Κατρίνη ότι οι προβλέψεις του προϋπολογισμού είναι ευχάριστες και αισιόδοξες, να θυμίσω ότι στον προϋπολογισμό του 2022 προβλέπαμε 1,2 πρωτογενές έλλειμμα, ήρθε 0,1 πρωτογενές πλεόνασμα και στον προϋπολογισμό του 2023 πλεόνασμα 0,7 και αναμένουμε πλεόνασμα 1,1, κάτι που πιστοποιούν και οι οίκοι αξιολόγησης και οι θεσμοί.

Επίσης, να πω ότι τα ληξιπρόθεσμα μετράνε κανονικά στο έλλειμμα κατά EZA. Σε αυτά τα νούμερα προστίθενται τα ληξιπρόθεσμα, ασχέτως πότε τα πληρώνεις. Τα ληξιπρόθεσμα έχουν μειωθεί σημαντικά και γι’ αυτό εξήλθαμε και της ενισχυμένης εποπτείας, καθώς ήταν όρος κατά τα προηγούμενα χρόνια, ακριβώς γιατί εκκαθαρίσαμε τις συντάξεις.

Όσον αφορά το σχόλιο της Πλεύσης Ελευθερίας -το άκουσα και χθες- ότι υπάρχουν κάποια αδιάθετα στο Υπουργείο Παιδείας όσον αφορά τα μισθολογικά, να θυμίσουμε ότι το 2021 πέντε μήνες τα σχολεία ήταν κλειστά και προφανώς μέσα στα κονδύλια για τα μισθολογικά περιλαμβάνονται και οι υπερωρίες. Δεν γινόταν να πληρώνεις υπερωρίες σε δασκάλους που δεν είναι εκεί.

Ευχαριστώ θερμά.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Κωτσός Γεώργιος.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, έχουμε σήμερα μια σημαντική διαδικασία λογοδοσίας, όπου επί της ουσίας αξιολογείται μέσα από την κύρωση του απολογισμού και του ισολογισμού του 2021 η αξιοπιστία της Κυβέρνησης αναφορικά με την εκτέλεση του προϋπολογισμού του συγκεκριμένου έτους.

Αναμφίβολα, αγαπητές και αγαπητοί συνάδελφοι, κρίνεται η αποτελεσματικότητα και η αξιοπιστία της Κυβέρνησής μας, την οποία, όμως, επέδειξε κατά την υλοποίηση του προϋπολογισμού, καθώς κατορθώσαμε να υλοποιήσουμε το σύνολο των προεκλογικών μας δεσμεύσεων και των προγραμματικών δεσμεύσεων εκείνης της χρονιάς, παρά τις όποιες αντιξοότητες αντιμετωπίσαμε το 2021, γιατί πραγματικά το 2021 ήταν ένα ιδιαίτερο έτος με την πανδημία να βρίσκεται σε εξέλιξη, να έχουμε γεωπολιτικές κρίσεις ιδιαίτερα με τη γείτονα χώρα, να έχουμε μία κλιματική κρίση η οποία έχει εκδηλωθεί λίγο νωρίτερα στο τέλος του 2020 ιδιαίτερα στη Θεσσαλία, στην Εύβοια με τον «Ιανό», αλλά και πάρα πολλές πυρκαγιές και ταυτόχρονα οι αγορές από το τέλος του 2021 προεξοφλούσαν τη γεωπολιτική κρίση στην Ανατολική Ευρώπη ανάμεσα στην Ουκρανία και τη Ρωσία, με αποτέλεσμα να έχουμε μια αύξηση στο ενεργειακό ισοζύγιο.

Αυτή, λοιπόν, την κρίσιμη χρονιά, που η χώρα μας κλήθηκε να αντιμετωπίσει, αλλά και η Κυβέρνησή μας να σταθεί δίπλα στους συμπολίτες μας θεωρώ ότι τα καταφέραμε με τον καλύτερο δυνατό τρόπο. Η συλλογική μας αντίδραση στην πανδημία ήταν εξαιρετικά επιτυχής, εφόσον κατορθώσαμε να προστατέψουμε και τον οικονομικό και τον παραγωγικό ιστό της χώρας μας μέσα από μία πολύ συγκεκριμένη σειρά μέτρων στήριξης της οικονομίας, στήριξης της κοινωνίας. Ελήφθη άμεσα ένα ευρύ πλέγμα μέτρων ύψους 43, περίπου, δισεκατομμυρίων ευρώ, προκειμένου να παραμείνει η οικονομία ανοιχτή και να παραμείνει η αναπτυξιακή διαδικασία της χώρας μας σε υψηλό επίπεδο.

Η οικονομία μας ανέκαμψε και ξεπέρασε τις αρχικές εκτιμήσεις καλύπτοντας σχεδόν το σύνολο των απωλειών του 2020. Δεν είναι τυχαίο εξάλλου το γεγονός ότι η EUROSTAT έχρισε την Ελλάδα πρωταθλήτρια εκείνη τη χρονιά, ιδιαίτερα όταν το τελευταίο τρίμηνο του 2021 είχαμε μία ανάπτυξη που ξεπερνούσε τα 13,4% έναντι 11,4% της Ιρλανδίας και 3,9% στον μέσο όρο της Ευρωζώνης. Από την περίοδο των Ολυμπιακών Αγώνων, επί της ουσίας, αγαπητές και αγαπητοί συνάδελφοι, είχαμε να δούμε τέτοιο εύρος και τέτοια εκτίναξη στους αναπτυξιακούς δείκτες αναφορικά με τη χώρα μας. Επιπρόσθετα, το 2021 εγκρίθηκε και το σχέδιο «Ελλάδα 2.0», το οποίο ήταν θεμελιώδες στον οικονομικό και κοινωνικό μετασχηματισμό της χώρας μας επιδρώντας στο σύνολο της κοινωνικής και αναπτυξιακής ζωής, τις τεχνολογίες, τις αντιλήψεις, στην ενεργειακή μετάβαση, στις νέες τεχνολογίες, την ψηφιοποίηση του κράτους, στη μείωση της γραφειοκρατίας, συμβάλλοντας έτσι αποτελεσματικά και ουσιαστικά στη γενικότερη μεταρρύθμιση στην πολιτική.

Στη χώρα μας, λοιπόν, το 2021 πετύχαμε σταθερότητα, αλλά και πολιτική συνέχεια. Αυτή η πολιτική σταθερότητα μάς έκανε ικανούς να προσελκύσουμε επενδύσεις, να μπορέσουμε να είμαστε πρώτοι στην απορρόφηση ευρωπαϊκών πόρων, να διεκδικούμε από τους ευρωπαϊκούς θεσμούς, όπως η Ευρωπαϊκή Κεντρική Τράπεζα, μια ευνοϊκή μεταχείριση στα ελληνικά ομόλογα. Πετύχαμε ανάπτυξη για την οποία μιλούσαν επί της ουσίας παγκόσμιοι κολοσσοί, όπως η «MICROSOFT», η «AMAZON», η «PFIZER», που είδαν ευκαιρίες στην Ελλάδα, ήρθαν στην Ελλάδα και επένδυσαν στη χώρα μας δημιουργώντας πολλές καλές και καλοπληρωμένες θέσεις εργασίας.

Για να δούμε ποια ήταν τα ιδιαίτερα χαρακτηριστικά της πολιτικής που εφαρμόσαμε το 2021 και τι πετύχαμε μέσα από αυτές τις πολιτικές: Οι επενδύσεις και οι εξαγωγές αυξήθηκαν. Είχαμε πλεονασματικό αγροτικό ισοζύγιο για πρώτη φορά μετά το 1980 και συρρίκνωση του ελλείμματος στο εμπορικό ισοζύγιο. Το πραγματικό διαθέσιμο των νοικοκυριών αυξήθηκε. Το οικονομικό κλίμα βελτιώθηκε.

Τα μη εξυπηρετούμενα δάνεια μειώθηκαν. Οι τραπεζικές καταθέσεις αυξήθηκαν κατά 37 δισεκατομμύρια ευρώ ως απότοκο, αν θέλετε, και της καλής οικονομικής κατάστασης που δημιουργήθηκε στην ελληνική κοινωνία. Ταυτόχρονα είχαμε και την πρώτη αύξηση του κατώτατου μισθού μετά από πάρα πολλά χρόνια, μετά από μία περίοδο παγώματος, μειώσεων και ανασφάλειας που επικρατούσε στην ελληνική κοινωνία. Έγιναν μόνιμες προσλήψεις εκπαιδευτικών, ενισχύοντας τη δημόσια εκπαίδευση και δίνοντας τον τόνο για το πώς φανταζόμαστε το εκπαιδευτικό σύστημα στη χώρα μας.

Η ανεργία άρχισε να μειώνεται. Και βέβαια είχαμε μία σειρά από γενναίες μειώσεις φόρων και ασφαλιστικών εισφορών. Όλα αυτά -ξαναλέω- σε μία περίοδο και σε μία χρονιά με έντονες κρίσεις, είτε κλιματική, είτε ενεργειακή, είτε υγειονομική, είτε γεωπολιτική, όπου η χώρα μας και η Κυβέρνησή μας μέσα από μία σειρά συγκεκριμένων μέτρων, αλλά κυρίως δημιουργώντας και την αίσθηση της αυτοπεποίθησης και της εξωστρέφειας κατόρθωσε να πετύχει αυτά τα πολύ θετικά αποτελέσματα.

Η μεγάλη, λοιπόν, εικόνα της ελληνικής οικονομίας ήταν θετική, με περισσότερες, καλύτερες και πιο ευνοϊκές προοπτικές για το επόμενο έτος. Παρατηρήσαμε, λοιπόν, μία σταδιακή μετατροπή του οικονομικού μοντέλου της ελληνικής οικονομίας, το οποίο πλέον έχει γίνει πιο παραγωγικό, πιο εξωστρεφές, με περισσότερη αυτοπεποίθηση, πιο καινοτόμο και είναι αυτό που θα οδηγήσει στη συνέχεια στην οικονομική ανάπτυξη και θα έχει και ουσιαστικό αντίκτυπο στην οικονομική και κοινωνική ζωή του τόπου μας.

Ως Κυβέρνηση, λοιπόν, αποδείξαμε αφ’ ενός μεν ότι είχαμε και έχουμε πλήρη επίγνωση των ζητημάτων που απασχολούν την κοινωνία, το ευρύτερο περιβάλλον -διεθνές, γεωπολιτικό- και ταυτόχρονα αξιοποιώντας την εργατικότητα αλλά και τη συνέπεια του ελληνικού λαού κατορθώσαμε να κάνουμε βήματα προς τα μπρος, να δημιουργήσουμε ουσιαστικά μία Ελλάδα πιο σύγχρονη, πιο αποτελεσματική, με περισσότερη αυτοπεποίθηση, με περισσότερη εξωστρέφεια. Και έτσι θα συνεχίσουμε και τα επόμενα χρόνια.

Γι’ αυτό θα ήθελα να σας καλέσω να ξεπεράσετε ίσως και τους εαυτούς σας και τις μικροκομματικές και μικροπολιτικές επιδιώξεις και να στηρίξετε την κύρωση του Ισολογισμού και του Απολογισμού, διότι μόνον θετικά αποτελέσματα είχε να επιδείξει για τη χώρα μας βάζοντας τα θεμέλια για όλο αυτό που βλέπουμε πλέον με την ανάκτηση της επενδυτικής βαθμίδας, με τη χώρα μας να γίνεται ένας αξιόπιστος εταίρος και στην Ευρώπη και σε όλο το διεθνές περιβάλλον...

**ΔΙΟΝΥΣΙΟΣ ΧΑΤΖΗΔΑΚΗΣ:** Και να εξοπλίζεται.

**ΓΕΩΡΓΙΟΣ ΚΩΤΣΟΣ:**…και βεβαίως να ενισχύει και την αμυντική της θωράκιση. Πολύ σωστά παρεμβαίνει και με διορθώνει ο Ναύαρχος.

Να είστε καλά. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Θα ακολουθήσει τώρα ο κ. Χρήστος Καπετάνος και αμέσως μετά ο Κοινοβουλευτικός Εκπρόσωπος του ΣΥΡΙΖΑ.

Κύριε συνάδελφε, έχετε τον λόγο.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κύριε Υπουργέ, κύριοι συνάδελφοι, κατ’αρχάς θα μου επιτρέψετε να ευχηθούμε χρόνια πολλά στην Πολεμική μας Αεροπορία. Σήμερα οι άνθρωποι αυτοί που με γενναιότητα υπερασπίζονται τα σύνορά μας γιορτάζουν και γιορτάζει και η πατρίδα μας.

Συζητάμε σήμερα για την κύρωση του απολογισμού και του ισολογισμού του έτους 2021. Εγώ δεν θα σας μιλήσω με κάποιο γραπτό κείμενο, παρ’ ότι είναι τέτοια η φύση της κύρωσης, αλλά με κάποιους κανόνες πρακτικής λογικής, πολιτικής λογικής.

Και ας πάρουμε τα πράγματα με τη σειρά.

Είπε ο Εκπρόσωπος του ΠΑΣΟΚ: Έγιναν αναθέσεις στους ΟΤΑ το 2021 και ήταν υπέρμετρες, ξεφύγαμε. Ξεχνάμε ότι δεν ήταν μόνο ο «Ιανός» -που στην πατρίδα μου τη Λάρισα το πληρώσαμε πολύ ακριβά-, δεν ήταν μόνο αυτά τα οποία έγιναν από τους ΟΤΑ Α΄ και Β΄ βαθμού για τον «Ιανό». Ήταν και ο μεγάλος σεισμός στον Τύρναβο, στην Ελασσόνα, σε όλο σχεδόν τον Νομό Λάρισας, αλλά και γενικότερα τη Θεσσαλία. Και αυτός στις αρχές του 2021. Ήταν και οι πυρκαγιές που είχαμε το ίδιο έτος. Ήταν πολλά τα γεγονότα τα οποία σημάδεψαν εκείνη τη χρονιά.

Είπε μετά ο Εκπρόσωπος, νομίζω πάλι του ΠΑΣΟΚ, για τις αναθέσεις στα νοσοκομεία. Τώρα να συζητήσουμε για τον COVID εκείνη τη χρονιά; Νομίζω ότι τα λόγια είναι περιττά. Ευτυχώς που η Νέα Δημοκρατία ήταν τότε κυβέρνηση και δεν μπορούμε να συζητήσουμε τίποτε άλλο, διότι ο κάθε Έλληνας ανατριχιάζει στη σκέψη και μόνο να μην ήταν τότε η Νέα Δημοκρατία και να μην είχε ακολουθηθεί η συγκεκριμένη πολιτική που ναι, ήταν και επιδοματική και σε ανθρώπους που είχαν ανάγκη λόγω του COVID, και μπορέσαμε να αντεπεξέλθουμε σε αυτή τη δύσκολη πορεία που είχαμε πάρει.

Μας είπαν μετά για ψεύτικους προϋπολογισμούς και ισολογισμούς, ότι αυτούς φέρνει η Κυβέρνηση της Νέας Δημοκρατίας. Γνωρίζετε πολύ καλά ότι η έκθεση της Ολομέλειας του Ελεγκτικού Συνεδρίου μίλησε για την ορθότητα και την αξιοπιστία και του συγκεκριμένου ισολογισμού και απολογισμού που σήμερα φέρνουμε προς κύρωση.

Η μόνη έλλειψη αξιοπιστίας στην πολιτική ζωή πάντως τις τελευταίες ημέρες ήταν αυτό που ανακοίνωσε η συνιστώσα «Ομπρέλα», ότι αξιοπιστία δεν έχει η ηγεσία του ΣΥΡΙΖΑ. Άρα, λοιπόν, μην μπερδεύουμε τα πράγματα για το ποιος είναι αξιόπιστος και ποιος προσπαθεί να γίνει αξιόπιστος αλλά δεν μπορεί.

Πάμε παρακάτω. Τι κατάφερε η Νέα Δημοκρατία αυτό το έτος, το 2021, ένα έτος που μπήκαν πραγματικά οι βάσεις για να φτάσουμε σήμερα την ελληνική οικονομία εδώ που είναι; Και δεν μπορεί σήμερα να αρνείται κάποιος ότι η ελληνική οικονομία έχει πάρει έναν δρόμο που είναι δρόμος προόδου και ανάπτυξης, έστω και με προβλήματα, με παραλείψεις. Πάντα αυτά υπάρχουν. Είναι όπως η πορεία ενός ανθρώπου που γεννιέται και προχωράει στη ζωή του, αναπτύσσεται. Αναπτύσσεται, όμως, με προβλήματα και με θέματα τα οποία πρέπει να διορθώσει και να βελτιώσει. Και γι’ αυτό είμαστε εδώ και γι’ αυτό αυτή η Βουλή νομοθετεί αδιάκοπα. Τι κατάφερε, λοιπόν, με βάση αυτό το δύσκολο έτος του 2021 να μπορέσουμε σήμερα να έχουμε;

Καταφέραμε να έχουμε μια χώρα όπου η ανεργία έχει φτάσει στο 10%. Θυμάστε πόσο την παραλάβαμε; Στα χρόνια του ΣΥΡΙΖΑ είχε φτάσει περίπου στο 20% αυτή η ανεργία.

Μειώθηκαν οι ασφαλιστικές και φορολογικές υποχρεώσεις των Ελλήνων. Κι έρχεται ο ΣΥΡΙΖΑ σήμερα και μας λέει: ναι, αλλά εσείς φέρνετε ένα νομοσχέδιο που ζητάτε από τους ελεύθερους επαγγελματίες να πληρώσουν. Μα, είπε κανένας ότι είναι μια κατάσταση η οποία είναι ευχάριστη αυτή που υπάρχει με τη φοροδιαφυγή; Ή λέει κάποιος ότι πρέπει να μείνουν τα πράγματα ως έχουν; Εμείς φέρνουμε μια πρόταση. Ποια είναι η αντιπρόταση που υπάρχει; Ποτέ δεν εκφράστηκε και κανένας δεν νομίζω να γνωρίζει ποια είναι η αντιπρόταση. Προσπαθούμε, παίρνουμε από δω και από κει το τι υπάρχει και τι δεν υπάρχει.

Η χώρα μας επίσης, για να μην ξεχνιόμαστε, είναι μια χώρα που έχει φτάσει το δημόσιο χρέος -κι είναι πρώτη αυτή τη στιγμή σε όλο τον ΟΟΣΑ- από το 207% στο 172%. Πρόκειται για τη μεγαλύτερη μείωση δημοσίου χρέους. Ποια άλλη χώρα το έχει κάνει αυτό; Και βεβαίως είναι και το γεγονός ότι όλοι οι διεθνείς οίκοι μάς επικροτούν για την ανάκτηση της επενδυτικής μας βαθμίδας. Είναι πράγματα τα οποία δείχνουν ποια είναι η πορεία της ελληνικής οικονομίας.

Διότι, κυρίες και κύριοι συνάδελφοι, δεν χρειάζεται ούτε να βαυκαλιζόμαστε ούτε να επαινούμε χωρίς να υπάρχει αντίκρισμα. Είναι βέβαιον ότι η Ελλάδα προχωράει και προχωράει με σταθερά βήματα, προχωράει και διορθώνει πράγματα και καταστάσεις οι οποίες είχαν συμβεί τα προηγούμενα χρόνια και χρειάζεται τη συναίνεση και τη βοήθεια όλων των κομμάτων του ελληνικού Κοινοβουλίου. Είμαστε μια οκτακομματική Βουλή. Δεν είμαστε μια Βουλή πλέον όπου είναι λίγα τα κόμματα και όπου δεν υπάρχουν πολλές θέσεις, προτάσεις, αντιπροτάσεις. Δεν χρειάζεται η στείρα αντιπολιτευτική κριτική. Εδώ έρχεται σήμερα προς κύρωση ένας απολογισμός και ισολογισμός που πραγματικά μπόρεσε και έβαλε την Ελλάδα σε στέρεες βάσεις, στις βάσεις που σήμερα πορευόμαστε και βλέπετε ότι όλες οι χώρες της Ευρώπης αναγνωρίζουν τις προσπάθειες που έχει κάνει αυτή η Κυβέρνηση και ο Έλληνας Πρωθυπουργός, ο Κυριάκος Μητσοτάκης.

Άρα, λοιπόν, ας ψηφίζουμε επιτέλους χωρίς μεμψιμοιρίες, ας ψηφίζουμε με γνώμονα ποιο είναι το συμφέρον για τους πολίτες που εκπροσωπούμε εδώ ο καθένας μας, ο καθένας από τους τριακόσιους, έτσι ώστε να μπορέσουμε να προσθέσουμε περισσότερα από όσα τυχόν αφαιρέσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Καλείται τώρα στο Βήμα ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Παππάς. Θα ακολουθήσει ο Κοινοβουλευτικός Εκπρόσωπος της Ελληνικής Λύσης και ένας ακόμα ομιλητής.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε για τον Απολογισμό και με έκπληξη διαπιστώνω ότι εκ μέρους και του εισηγητή αλλά και των Βουλευτών της Νέας Δημοκρατίας υπάρχει ένα άγχος απαντήσεων προς την Αντιπολίτευση.

Νομίζω, κύριοι Βουλευτές της Νέας Δημοκρατίας, θα έπρεπε να απαντήσετε στο Ελεγκτικό Συνέδριο, όχι σε εμάς, το οποίο λέει για τις απευθείας αναθέσεις ότι δεν υπήρξε προγραμματισμός, δεν υπήρξε επαρκής αιτιολόγηση, υπήρξε παράκαμψη των διοικητικών υπηρεσιών, υπήρχαν περιπτώσεις όπου ήταν ασαφές το αντικείμενο της σύμβασης, δεν υπήρχαν εχέγγυα διαφάνειας, δεν υπήρχαν σαφή κριτήρια, δεν γίνονταν διαπραγματεύσεις.

Και θυμήθηκα παλαιότερα ως τομεάρχης υποδομών ότι ο καθόλα σεβαστός και απολύτως υπεύθυνος για το δράμα των Τεμπών κ. Καραμανλής είχε παραγγείλει διά της ΟΣΥ 250.000 ευρώ γάντια από ένα επιπλάδικο στις Σέρρες, απολύτως διαφανώς, με απόλυτη διαφάνεια! Αλλά αυτό είναι ένα δείγμα από τις τριακόσιες δεκατέσσερις χιλιάδες απευθείας αναθέσεις και τα 4,5 δισεκατομμύρια τα οποία επιλέξατε να αξιοποιήσετε με αυτόν τον τρόπο.

Ένα σχόλιο σε σχέση με τα μακροοικονομικά. Ο κύριος Υπουργός πριν μας είπε ότι καλώς είναι αισιόδοξοι για την οικονομία. Εάν δείτε το τι εκτιμάτε εσείς και το τι εκτιμά η Κομισιόν, νομίζω θα αναθεωρήσετε αυτή σας τη δήλωση, κύριε Υπουργέ, πρώτον και δεύτερον, αναμένουμε και από εσάς και από το οικονομικό επιτελείο μια δήλωση για το αν θα αναθεωρηθούν οι εκτιμήσεις από το προσχέδιο του προϋπολογισμού στο σχέδιο του προϋπολογισμού. Διότι έχουν μεσολαβήσει βεβαίως οι αρνητικές παρατηρήσεις για το οικονομικό κλίμα που δημοσίευσε το ΙΟΒΕ και βεβαίως, άλλες διεθνώς καταστάσεις σε σχέση με το οικονομικό κλίμα, τις τιμές των καυσίμων κ.λπ., που λογικά τις περιγράφετε στο προσχέδιο του προϋπολογισμού, αλλά δεν φαίνεται να επηρεάζουν τις προβλέψεις τις οποίες έχετε καταγράψει.

Θα ήταν δε ευχής έργον να παραδεχτείτε, γιατί αυτό αφορά και τα μελλούμενα στη συζήτηση που πρέπει δημιουργικά να κάνουμε μέσα στο Κοινοβούλιο, ότι η ανάπτυξη η οποία προέκυψε τα προηγούμενα χρόνια προέκυψε επειδή είχατε τη δυνατότητα πολύ μεγάλων δημόσιων δαπανών. Αυτό πρέπει να είναι ένα μάθημα, νομίζω, οικονομικής πολιτικής, το οποίο και εσείς να το κρατήσετε και να αποσυμφορηθεί και λίγο η συζήτηση για το αν μπορεί ή πρέπει να παρεμβαίνει το δημόσιο, το κράτος με δαπάνες, όταν η οικονομία βρίσκεται σε κίνδυνο.

Εάν υπάρχει ένα μάθημα από τα τελευταία χρόνια, από τις αλλεπάλληλες κρίσεις, ήταν ότι οι οικονομίες χρειάστηκαν μεγάλη δημόσια παρέμβαση. Μην ντρέπεστε να το παραδεχτείτε και εσείς και ότι είναι αναντικατάστατος ο ρόλος του δημοσίου. Άλλο που με τη δική σας τη Δεξιά, τη συντηρητική προσέγγιση έγινε με όρους τους οποίους περιγράφει το Ελεγκτικό Συνέδριο και στο οποίο δεν θεωρείτε ότι έχετε χρέος με λεπτομέρεια να απαντήσετε μέχρι στιγμής.

Αυτή λοιπόν είναι η κατάσταση. Θα περιμένουμε και το σχέδιο του προϋπολογισμού, για να δούμε εάν είστε ένα οικονομικό επιτελείο, μια Κυβέρνηση, μια πλειοψηφία που κοιτάει έξω από το παράθυρο, βλέπει τι συμβαίνει και αυτό το αποτυπώνει και στον προϋπολογισμό.

Θα σας έλεγα δε ότι παρ’ όλο που η χώρα μας ήταν στην κορυφή σε σχέση με τις δαπάνες κατά τη διάρκεια των αλλεπάλληλων κρίσεων στην Ευρώπη, καταλήξαμε να είμαστε δέκατοι όγδοοι στους είκοσι επτά στην ανάπτυξη μεταξύ 2019 και 2023. Προσέξτε να δείτε τι έγινε. Ήσασταν πρωταθλητές στις δαπάνες. Εμείς δεν σας λέγαμε να μην κάνετε δαπάνες, δεν είμαστε η παράταξη που θέλει και την πίτα αφάγωτη και τον σκύλο χορτάτο. Βεβαίως πρέπει να υπάρξει δημόσια παρέμβαση όταν υπάρχει κρίση, αλλά ο τρόπος με τον οποίο διοχετεύτηκαν δεν είχε τα αναμενόμενα αναπτυξιακά αποτελέσματα. Καταγράφεται λοιπόν και αυτό στα μειονεκτήματα των δικών σας επιλογών.

Μπαίνουμε σε μια φάση που πλέον δεν έχει τα χαρακτηριστικά της προηγούμενης, δηλαδή αυτές οι μεγάλες δημόσιες δαπάνες δεν υπάρχουν.

Ναύαρχε, δεν υπάρχουν σε αυτή τη φάση οι δυνατότητες να αυξήσετε πάλι το δημόσιο χρέος κατά 60% και μένει γυμνό το τέρας της ακρίβειας, το οποίο μεθοδευμένα το αφήνετε να πέσει πάνω στα κεφάλια των νοικοκυριών και των επιχειρήσεων, με ανανεωμένη δε και με αλλαγμένο όνομα τη ρήτρα αναπροσαρμογής και για τους λογαριασμούς ρεύματος. Θα έρθει η λυπητερή στα νοικοκυριά και τις επιχειρήσεις το επόμενο διάστημα.

Τώρα βλέπουμε και τα αποτελέσματα επιλογών που έγιναν κατά τη διάρκεια της προηγούμενης περιόδου.

«AEGEAN». Όταν αποφασίσατε να δώσετε τα 120 εκατομμύρια, σας φέραμε το παράδειγμα -εδώ ήμασταν τον Νοέμβρη του 2020- και σας είπαμε «Γιατί δεν κάνετε αυτό που κάνει η γερμανική κυβέρνηση με τη «LUFTHANSA»;». Όσα λεφτά έδωσε, τα πήρε σε μετοχές.

Και πάτε και ασκείτε τώρα το δικαίωμα, το οποίο για το δημόσιο το εξασφαλίσατε με δυσμενέστερους όρους απ’ ό,τι για τους ιδιώτες, γιατί το δημόσιο πήρε ένα δικαίωμα για κάθε τέσσερις μετοχές και χάνει το δημόσιο 35 εκατομμύρια ευρώ. Και θα μας πει ο Υπουργός «Πού ξέρετε αν θα ανέβει η μετοχή;». Υπάρχουν εκτιμήσεις ότι θα ανέβει η μετοχή λοιπόν, κύριε Υπουργέ, και χάνει το δημόσιο, σας λέμε εμείς, 35 εκατομμύρια ευρώ.

Με λύπη όμως θα πω ότι αυτό το σύμπτωμα είναι λεπτομέρεια μπροστά σε αυτό που πάει να γίνει με τις τράπεζες. Στις τράπεζες το ελληνικό δημόσιο έχει βάλει πάνω από 42-43 δισεκατομμύρια και μαθαίνουμε ότι έχετε πρόθεση να πάτε στη συνολική αποεπένδυση του ΤΧΣ, στη συνολική απόσυρση του δημοσίου, του ΤΧΣ δηλαδή, από τη συμμετοχή στο μετοχικό κεφάλαιο των τραπεζών, σε μια εποχή που…

**ΜΑΚΑΡΙΟΣ ΛΑΖΑΡΙΔΗΣ:** (δεν ακούστηκε)

**ΝΙΚΟΛΑΟΣ ΠΑΠΠΑΣ:** Κύριε Λαζαρίδη, μην εξεγείρεστε. Ακούστε λίγο με προσοχή. Αυτή τη στιγμή οι τράπεζες είναι εύρωστες και μια χαρά. Ένα δισεκατομμύριο η καθεμιά έχει ανακοινώσει ότι θα έχει κέρδη.

Δυνητικά το δημόσιο λοιπόν θα μπορούσε να εισπράξει μερίσματα 750 εκατομμύρια. Το απεμπολείτε λοιπόν αυτό το δικαίωμα και μαθαίνουμε ότι θέλετε άρον άρον να αποσυρθείτε. Δεν μπορεί να μείνει σε αυτό το επίπεδο η συζήτηση.

Σας ενημερώνω, κύριε Υπουργέ, ότι θα ζητήσουμε ειδική συνεδρίαση των αρμόδιων επιτροπών, της Επιτροπής Οικονομικών και της Επιτροπής Παραγωγής και Εμπορίου, με την παρουσία των κυρίων του ΤΧΣ, για να μας εξηγήσουν τη στρατηγική τους, να μας εξηγήσουν τις αποτιμήσεις τους, να μας εξηγήσουν τις εκτιμήσεις τους, να μας πουν τι σας εισηγήθηκαν, να δούμε αν πήραν τη γνώμη κάποιου ειδικού και να δούμε αν εσείς θεωρείτε λογικό το ελληνικό δημόσιο να απωλέσει 40 δισεκατομμύρια ευρώ.

Γι’ αυτό σας είπα ότι η υπόθεση με την «AEGEAN» είναι μια λεπτομέρεια. Και μην αρχίσετε τα περί λαϊκισμού τώρα και εξόδου από το ευρώ και το γνωστό ποίημα που λέτε πάντα. Διότι και στις Ηνωμένες Πολιτείες έβγαλαν και κέρδος, το δημόσιο έβγαλε και κέρδος από τη συμμετοχή του στις τράπεζες και στη Βρετανία είχε πάρα πολύ μικρές απώλειες.

Ερωτώ λοιπόν ποια είναι η πολιτική ηγεσία, η οποία θα πάρει στις πλάτες της την απόφαση το δημόσιο να απωλέσει 40 δισεκατομμύρια ευρώ από τη διάσωση των τραπεζών. Εδώ θα πρέπει να μιλήσουμε ανοικτά, κύριοι, και δεν αφορά μόνο την παράταξή σας. 40 δισεκατομμύρια ευρώ για να αποπληρωθούν θέλουν χρόνια. Υπερβαίνει το όριο της δικής σας Κυβέρνησης η ανάγκη αποπληρωμής αυτού του ποσού και δεν είναι σαν τα 35 που χάνουμε ή δεν χάνουμε -χάνουμε σίγουρα λέμε εμείς- από την «AEGEAN». Πρόκειται για τεράστιο ποσό.

Και το λέω αυτό διότι είχε και την πρόνοια ο Κυβερνητικός Εκπρόσωπος εχθές να επιτεθεί στον Στέφανο Κασσελάκη για το 2015. Θέλησε να καταστεί Κυβερνητικός Εκπρόσωπος όλων των τελευταίων κυβερνήσεων. Από το 1995 μέχρι το 2015 το ελληνικό δημόσιο χρέος αυξήθηκε κατά 200 δισεκατομμύρια. Δεν θα τρελάνουμε τον κόσμο εδώ. Είναι γνωστό το τι έγινε.

Διότι αν παρακολουθήσει κανένας τα στελέχη της Νέας Δημοκρατίας, δύναται να θεωρήσει ότι ξαφνικά γεννήθηκε ένα δημόσιο χρέος που μας έφερε σε αδιέξοδο το 2015 και μάλιστα, τον Γενάρη του 2015. Δεν είναι αυτή η αλήθεια και το γνωρίζετε πάρα πάρα πολύ καλά.

Έγινε και μια κουβέντα περί αξιοπιστίας. Κοιτάξτε να δείτε, δεν είναι καλές μέρες να μιλάτε για αξιοπιστία εσείς, νομίζω. Δεν είναι καλές μέρες, διότι έχετε έρθει σε κατά μέτωπο σύγκρουση με τις προεκλογικές σας εξαγγελίες.

Διαβάζω. Δεν μου είναι εύκολο, αλλά θα το κάνω, θα διαβάσω ακριβώς τι έλεγε ο κ. Μητσοτάκης. 2 Ιουνίου του 2023: «Εμείς φόρους δεν θέλουμε, κόψαμε φόρους. Θα στηρίξουμε τη μικρομεσαία επιχείρηση, θα μειώσουμε κι άλλο τους φόρους». 29 Μαΐου στο Περιστέρι: «Δεν είμαστε αυτοί που θα ξανατσακίσουμε τους ελεύθερους επαγγελματίες, επιστρέφοντας στο νόμο Κατρούγκαλου. Με τη Νέα Δημοκρατία στην Κυβέρνηση ξέρετε τι πληρώνετε σε ασφαλιστικές εισφορές».Τις ασφαλιστικές εισφορές έχετε ήδη προλάβει να τις αυξήσετε.

Θέλω να σας παροτρύνω ειλικρινώς να μπορέσετε να προλάβετε, στοιχειωδώς, να απαντήσετε στις αιτιάσεις και τα επιχειρήματα που έχουν καταθέσει όλοι οι επαγγελματικοί κλάδοι για το απρόοπτο, το άδικο και το ατελέσφορο της δικής σας πρωτοβουλίας, η οποία δεν έχει να κάνει καθόλου με την πάταξη της φοροδιαφυγής. Διότι για την καταπολέμηση της φοροδιαφυγής στο πρόγραμμά σας λέτε ότι θα κάνετε αυτόματους ψηφιακούς ελέγχους, εντατικοποίηση των φορολογικών ελέγχων, εντάξει, μάλιστα.

**ΜΑΚΑΡΙΟΣ ΛΑΖΑΡΙΔΗΣ:** Κι αυτά τα κάναμε.

**ΝΙΚΟΛΑΟΣ ΠΑΠΠΑΣ:** Βεβαίως, βεβαίως, τα κάνατε και τώρα ήρθατε επί δικαίων και αδίκων λοιπόν και επιβάλλετε αυτόν τον φόρο.

Τέλος -και ολοκληρώνω, κύριε Πρόεδρε- θα περιμέναμε να είστε ενεργοί στη συζήτηση η οποία εξελίσσεται στην Ευρώπη για το σύμφωνο σταθερότητας. Και εδώ πέρα δεν είναι η Ελλάδα πλέον μια ταπεινή εξαίρεση στο τι συμβαίνει στην Ευρώπη. Υπάρχουν κι άλλες χώρες που έχουν υψηλό δημόσιο χρέος. Γιατί δεν τολμάει η Ελλάδα λοιπόν να συμμετέχει στη συζήτηση; Έθεσα το θέμα στον κ. Χατζηδάκη και μου απάντησε «Ό,τι και να γίνει στη συζήτηση στην Ευρώπη, εμείς δεν πρόκειται να συμμετέχουμε και θα είμαστε τα καλά παιδιά».

Μα δεν είναι η κατάσταση εκεί που ήταν την περασμένη δεκαετία. Έχει ανοίξει η συζήτηση, έχει φουντώσει. Το σύμφωνο σταθερότητας έδειξε τα όριά του, ειδικά οι παράμετροι στις οποίες δεσμεύονται τα κράτη. Αυτό το σύστημα έδειξε τα όριά του και έχει φουντώσει μια συζήτηση στην Ευρώπη.

Είναι δυνατόν η Ελλάδα να απουσιάζει, ρητά και από επιλογή, από αυτή τη συζήτηση; Τι είναι; Ο Μακρόν και ο υπουργός του των οικονομικών που βάζουν μείζονα ζητήματα για το σύμφωνο σταθερότητας τι είναι; Είναι τίποτα ακραίοι; Η πρόταση του ESM, η οποία φαίνεται ότι είναι πιο «μαλακή», πιο ήπια, από τις προτάσεις των φειδωλών και της Γερμανίας προκύπτει από κάποιους ακραίους; Η πρόταση του Ευρωπαϊκού Δημοσιονομικού Συμβουλίου;

Δεν μας αφορά αυτό σαν Ελλάδα; Δεν πρέπει να μπούμε ενεργητικά σε αυτή τη συζήτηση; Ή θα μείνουμε στη γραμμή που έχουν τα κόμματα και μάλλον η πτέρυγα του κόμματος με το οποίο έχετε αδελφοποιηθεί, του Ευρωπαϊκού Λαϊκού Κόμματος υπό τον κ. Βέμπερ, και όλων των φειδωλών, που λένε ότι δεν πρέπει να αλλάξει τίποτα; Εκεί έχετε ένα τεράστιο κενό.

Και από κοντά βεβαίως -έχουμε καταθέσει σχετική ερώτηση και ελπίζω πάρα πολύ σύντομα να πάρουμε και τις απαντήσεις- υπάρχει και το θέμα του ιδιωτικού χρέους, που είναι ο ελέφαντας στο δωμάτιο και για το οποίο δεν φαίνεται να παίρνετε πρωτοβουλίες. Έχουν αυξηθεί τα ληξιπρόθεσμα τα τρία τελευταία χρόνια κατά πολύ, 2,5 δισ. για τις επιχειρήσεις, 4,2 δισ. για τα νοικοκυριά και 1,5 εκατομμύριο ΑΦΜ βρίσκονται σε μέτρα αναγκαστικής είσπραξης.

Αυτή είναι μια συνθήκη που θα υπονομεύει μονίμως τις αναπτυξιακές προοπτικές και δεν λέτε δυστυχώς να το καταλάβετε και δεν το καταλαβαίνετε. Ή μάλλον μπορεί να το καταλαβαίνετε, αλλά είστε δέσμιοι άλλων ιδεών, οι οποίες ιδέες αποτυπώνονται στο σχέδιο Πισσαρίδη και υλοποιούνται και διά της φορολόγησης των ελεύθερων επαγγελματιών, με τον τρόπο που επιλέγετε να τους φορολογήσετε, και με τον τρόπο που έχετε χειριστεί την κρίση της ενέργειας, και με τον τρόπο που δεν χειρίζεστε και δεν απαντάτε στη μεγάλη κρίση του ιδιωτικού χρέους, η οποία μαστίζει τα ελληνικά νοικοκυριά και τις ελληνικές επιχειρήσεις.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοί, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τρεις συνοδοί εκπαιδευτικοί από το 48ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Στυλιανός Φωτόπουλος και θα ακολουθήσει ο κ. Καράογλου.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όσον αφορά τη συζήτηση για τον απολογισμό της χρήσης 2021 θα πω λίγα πράγματα και επιγραμματικά, δεδομένου ότι ο ειδικός αγορητής της Ελληνικής Λύσης κ. Βιλιάρδος νομίζω ότι στην ομιλία του ήταν αρκετά αναλυτικός. Είναι δεδομένο -και το έχουμε αποδεχτεί νομίζω όλοι- ότι η λογιστική μεταρρύθμιση της κεντρικής διοίκησης αποτελεί ένα πολύπλοκο και με ιδιαίτερες απαιτήσεις έργο.

Παρ’ όλα αυτά η ελληνική κρατική διοίκηση -και το θέτω διακομματικά- έχει ξεκινήσει μια διαδικασία εδώ και περίπου μια δεκαετία. Παρ’ όλα αυτά, σήμερα που μιλάμε, στο τέλος του 2023, δεν έχουμε καταφέρει να απογράψουμε και να αποτιμήσουμε τον μεγάλο όγκο των παγίων. Αυτό τι σημαίνει; Αυτό σημαίνει ότι οι οικονομικές καταστάσεις τις οποίες καλούμαστε εμείς σήμερα να εγκρίνουμε ή όχι είναι, να το πω έτσι, λάθος και είναι λάθος τόσο σε επίπεδο ισολογισμού όσο και σε επίπεδο και σε επίπεδο της κατάστασης αποτελεσμάτων χρήσης. Διότι καταλαβαίνουμε όλοι ότι θα αυξηθούν, και σε ποσότητα και σε αξία τα πάγια, θα μεταβληθεί και η κατάσταση των αποτελεσμάτων χρήσης κατά το ποσό των αποσβέσεων. Είναι λογικό και νομίζω ότι σε αυτό συμφωνούμε, όσοι έχουμε τουλάχιστον μια μικρή πείρα στα οικονομικά.

Κάτι παρόμοιο συμβαίνει και με τις απαιτήσεις, στις οποίες όλοι όσοι έχουμε μια μικρή εμπειρία στα οικονομικά συμφωνούμε ότι θα πρέπει το ποσό των απαιτήσεων να αναπροσαρμοστεί. Υπάρχουν εγγραφές οι οποίες θα πρέπει να διαγραφούν, όπως επίσης κάτι θα πρέπει να γίνει και με το σκέλος που αφορά την εγγυοδοσία. Υπάρχει περίπτωση να μην εισπραχθούν. Θα πρέπει να φύγει από το κομμάτι των απαιτήσεων και να γίνουν οι σχετικές προβλέψεις.

Από εκεί και πέρα, διαβάζοντας την έκθεση του Ελεγκτικού Συνεδρίου, θα σας πω επί τροχάδην αυτό το οποίο αναφέρει στη σελίδα 86, το οποίο αφορά την αύξηση κατά 102,6% του ανεξάρτητου υπολοίπου δανείων υπέρ των οποίων έχει εγγυηθεί το ελληνικό δημόσιο. Εγώ σας ακούω όταν λέτε ότι δεν θα υπάρξει περίπτωση κατάπτωσης εγγυήσεων που δόθηκαν στο πλαίσιο του προγράμματος «ΗΡΑΚΛΗΣ». Παρ’ όλα αυτά και το Ελεγκτικό Συνέδριο εκφράζει τις επιφυλάξεις του.

Συμπερασματικά, όταν έχουμε κονδύλια τα οποία δεν ανταποκρίνονται στην πραγματικότητα και άρα και οι οικονομικές καταστάσεις δεν ανταποκρίνονται στην πραγματικότητα, οι οικονομικές καταστάσεις τις οποίες καλούμαστε να εγκρίνουμε και να υπερψηφίσουμε δεν εξυπηρετούν τον λόγο για τον οποίο συντάσσονται.

Φεύγω από το κομμάτι του προϋπολογισμού-απολογισμού της χρήσης 2021 και έρχομαι σε ένα θέμα το οποίο θα μας απασχολήσει ιδιαίτερα και την επόμενη εβδομάδα και τους επόμενους μήνες και αφορά το φορολογικό. Τις τελευταίες μέρες γινόμαστε όλοι μάρτυρες ενός επικοινωνιακού τσουνάμι κατασυκοφάντησης των ελεύθερων επαγγελματιών, χαρακτηρίζοντάς τους συλλήβδην -όχι από όλους- ως φοροφυγάδες. Να ενημερώσουμε, για όσους δεν το ξέρουν, ότι η φοροδιαφυγή δεν έχει ταμπέλα, «υδραυλικοί», «γιατροί», «δικηγόροι», αλλά έχει ονοματεπώνυμο, είναι αυτός κι αυτός ο οποίος συνελήφθη να κάνει φοροδιαφυγή.

Στην Ελληνική Λύση πιστεύουμε ότι και με τα νέα μέτρα -για τα οποία παρεμπιπτόντως δεν είχατε κάνει καμμία αναφορά προεκλογικά και οι εκλογές δεν ήταν πριν τρία χρόνια, ήταν πριν τρεις-τέσσερις μήνες- δεν θα οδηγήσουν στο αποτέλεσμα το οποίο εσείς προσδοκάτε. Πιστεύουμε ότι θα έχουμε ένα φαινόμενο αντίστοιχο με αυτό το οποίο είχαμε την περίοδο του νόμου Κατρούγκαλου για το ασφαλιστικό, κάτι το οποίο οδήγησε μικρές ατομικές επιχειρήσεις απλά να κλείσουν και να αναζητήσουν διέξοδο οι πρώην ελεύθεροι επαγγελματίες σε μεγαλύτερα σχήματα ως υπάλληλοι.

Κάτι αντίστοιχο πιστεύουμε ότι θα γίνει και με την πολυαναμενόμενη και ως κορωνίδα στη μάχη κατά της φοροδιαφυγής διασύνδεση των POS με τις ταμειακές μηχανές. Θεωρούμε ότι δεν θα δώσει τα αναμενόμενα αποτελέσματα, καθώς είναι γνωστό ότι στην αγορά όσοι περνάνε από το POS ποσά, χτυπάνε και τις αντίστοιχες αποδείξεις στην ταμειακή μηχανή. Άρα και φορολογούνται, άρα και διαβιβάζονται στο ESM. Αλλά αυτό, πρώτα ο θεός να είμαστε καλά, έχουμε καιρό μέχρι του χρόνου για να το συζητήσουμε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Άκουσα και συναδέλφους νωρίτερα, οι οποίοι μας ζητάνε προτάσεις για το θέμα της φοροδιαφυγής. Μα εμείς από την πρώτη μέρα στη Βουλή, και στην πρώτη θητεία της Ελληνικής Λύσης και στη δεύτερη, έχουμε πει ότι η φοροδιαφυγή πατάσσεται με έναν τρόπο, καθιστώντας τη μη ελκυστική. Ο πιο σίγουρος τρόπος γι’ αυτό είναι ο γραμμικός φόρος, ο flat tax, σε επιχειρήσεις και σε φυσικά πρόσωπα, αναγνωρίζοντας τα πάντα, όλα τα έξοδα. Δεν υπάρχει άλλη λύση. Δεν μπορούμε να έχουμε έναν εφοριακό πάνω από κάθε Έλληνα, πάνω από κάθε επιχείρηση, όπως δεν μπορούμε να έχουμε έναν αστυνομικό ή έναν τροχονόμο.

Κλείνοντας την ομιλία μου θα σταθώ σε δύο ακόμη στοιχεία. Ειδικά για το πρώτο δεν ακούω να γίνεται συζήτηση και αφορά τα στατιστικά του ενιαίου φόρου ιδιοκτησίας ακινήτων -του ΕΝΦΙΑ- μεταξύ των χρήσεων 2022 και 2021.

Δεν θα σταθώ στο επικοινωνιακό του πράγματος, δηλαδή στο γεγονός ότι παρότι μειώσατε τους φόρους καταφέρατε να εισπράξετε περισσότερα, γιατί πολύ απλά ανεβάσατε τις αντικειμενικές αξίες και γι’ αυτό νομίζω ότι θα το βρούμε μπροστά μας σε δικαστικές διενέξεις που θα έχουμε με τους δήμους.

Θα σταθώ σε κάτι το οποίο νομίζω ότι βγάζει μάτι και είναι η μείωση των ιδιοκτητών ακινήτων φυσικών προσώπων μεταξύ των χρήσεων 2021-2022 κατά τριάντα χιλιάδες τετρακόσια ογδόντα επτά άτομα. Τι σημαίνει αυτό; Αυτό σημαίνει αυτό το οποίο σας λέμε ότι οι Έλληνες ξεπουλάνε, η ελληνική περιουσία αφελληνίζεται, funds και διάφοροι περίεργοι τύποι οι οποίοι συστήνουν εταιρείες, έρχονται και αγοράζουν τις περιουσίες των Ελλήνων και σε αυτό εμείς απλά κοιτάμε και μιλάμε για άμεσες ξένες επενδύσεις.

Το δεύτερο θέμα το οποίο δεν το έχουμε αναδείξει -το ανέφερε ο κ. Παππάς στο κλείσιμο της ομιλίας του- είναι το θέμα των ληξιπρόθεσμων οφειλών ,τόσο για τα φυσικά πρόσωπα όσο και για τις επιχειρήσεις. Δεν μπορώ να καταλάβω αυτή την προτεσταντική λογική, αυτή την τιμωρητική λογική την οποία έχετε, να βλέπετε τα ληξιπρόθεσμα να αυξάνονται κάθε χρόνο -κάτι το οποίο αποτυπώνεται και στον απολογισμό τον οποίο μόλις μας καταθέσατε- και παρ’ όλα αυτά να μην προχωράτε σε μία γενναία νομοθετική ρύθμιση, τόσο για τα ασφαλιστικά ταμεία όσο και για τις οφειλές προς την φορολογική διοίκηση. Είναι δυνατόν; Για ποιον λόγο το κάνετε αυτό; Τι κερδίζουμε; Έχουμε καταφέρει το μεγαλύτερο μέρος των Ελλήνων να είναι φορολογικά ληξιπρόθεσμοι, να μην είναι φορολογικά ενήμεροι και το κράτος να μην εισπράττει. Ειλικρινά, δεν μπορώ να καταλάβω ποια λογική σας οδηγεί σε αυτές τις αποφάσεις.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Επόμενος ομιλητής είναι ο κ. Θεόδωρος Καράογλου, Βουλευτής της Νέας Δημοκρατίας.

Θα ακολουθήσει ο κ. Νικόλαος Βρεττός, Κοινοβουλευτικός Εκπρόσωπος της Νίκης, κ. Στυλιανός Πέτσας και στη συνέχεια ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

Ορίστε, κύριε Καράογλου, έχετε το λόγο.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όταν κάνεις απολογισμό αξιολογείς το σύνολο των δράσεων για μια συγκεκριμένη χρονική περίοδο. Πρόκειται για μια πολύ ουσιαστική διαδικασία, που βοηθάει να αναλύσεις δεδομένα, να κατανοήσεις μεθοδολογίες και βάσει των διδαγμάτων να χαράξεις μια ασφαλέστερη πορεία προς την κατεύθυνση που θέλεις να ακολουθήσεις.

Υπό αυτή την έννοια κάθε απολογισμός περιλαμβάνει μεταξύ άλλων και τη διαχείριση του παρελθόντος. Πώς δηλαδή, θα αξιοποιήσεις τα πεπραγμένα ως μάθημα για το μέλλον, εξάγοντας πολύτιμα συμπεράσματα αναφορικά με τη λήψη αποφάσεων και τη βελτίωση σε μια σειρά από διάφορους τομείς.

Αυτό ακριβώς περιέχει και πράττει και η έκθεση του Ελεγκτικού Συνεδρίου επί του απολογισμού και του ισολογισμού για το 2021. Συζητούμε για τους οικονομικούς δείκτες μιας ιδιαίτερα ευάλωτης χρονικής περιόδου, δεδομένου ότι η ελληνική οικονομία -όπως συνέβαινε σε παγκόσμιο επίπεδο, λόγω της πανδημίας του κορωνοϊού- βίωνε μια συρρίκνωση της συνολικής δραστηριότητάς της σε κομβικούς κλάδους, όπως ο τουρισμός, η ψυχαγωγία, οι μεταφορές, το εμπόριο και γενικά οι δραστηριότητες που χαρακτηρίζονται από υψηλό βαθμό απόδοσης, συνάθροισης και διεπαφής.

Υπενθυμίζω, για παράδειγμα, ότι το 2021 -την συζητούμενη χρονιά για τον ισολογισμό και απολογισμό- η εστίαση στην Ελλάδα ξεκίνησε να λειτουργεί από τα μέσα του μηνός Μαΐου. Μέσα σε εκείνο, λοιπόν, το ευμετάβλητο περιβάλλον, με το lockdown σε περιοχές όπου κρινόταν επιβεβλημένο, η ελληνική Κυβέρνηση συνέχιζε να εφαρμόζει πολιτικές που εμπόδισαν το κύμα της πανδημίας να προλάβει μαζικές διαστάσεις, με αποτέλεσμα οι απώλειες ανθρώπινων ζωών να είναι μικρότερες συγκριτικά με την υπόλοιπη Ευρώπη και να μην καταρρεύσει το Εθνικό Σύστημα Υγείας.

Ασφαλώς δεν πρέπει να παραβλέπουμε ότι από τον Ιούλιο του 2019 και μέχρι την έναρξη της πανδημίας στις αρχές του Μαρτίου του 2020 η ελληνική οικονομία βρισκόταν στα πρώτα στάδια μιας έντονης επενδυτικής δραστηριότητας και συστηματικής ανάπτυξης, γεγονός που μας επέτρεψε να απορροφήσουμε αποτελεσματικά τους κραδασμούς της επόμενης δεκαετίας. Το γεγονός αυτό μας επέτρεψε να κρατήσουμε ενεργά μια σειρά από δημοσιονομικά και χρηματοπιστωτικά εργαλεία, που σκοπό είχαν αφ’ ενός τη συνέχιση της ενίσχυση των εισοδημάτων όσων συμπολιτών μας τέθηκαν εκτός εργασίας και αφ’ ετέρου την περαιτέρω στήριξη της ρευστότητας όσων επιχειρήσεων αναγκάστηκαν να αναστείλουν τη λειτουργία τους.

Παράλληλα, παρέμειναν σε ισχύ φορολογικές παρατάσεις, αλλά και διευκολύνσεις στις υποχρεώσεις δανειακών και φορολογικών οφειλών νοικοκυριών, επιχειρήσεων και επαγγελματιών. Οι επιστρεπτέες προκαταβολές, τα εγγυοδοτικά προγράμματα που ενεργοποιήθηκαν από την Αναπτυξιακή Τράπεζα, η επιδότηση ενοικίου, η επιδότηση δανείων, το πρόγραμμα για την εστίαση και τον τουρισμό συνδέθηκαν με θέσεις εργασίας, στήριξαν τους μικρομεσαίους και έβαλαν τις βάσεις για τον ολικό μετασχηματισμό της ελληνικής οικονομίας.

Ο προλαλήσας εκλεκτός συνάδελφος, Βουλευτής Λάρισας, κ. Χρήστος Καπετάνος δεν χρησιμοποίησε αριθμούς, όντας δικηγόρος. Καταλαβαίνετε ότι οι δικηγόροι, γενικότερα, είναι καλύτεροι στα λόγια παρά στους αριθμούς. Εμένα θα μου επιτρέψετε ως οικονομολόγος να χρησιμοποιήσω κάποιους αριθμούς τώρα και θα έλεγα, λοιπόν, σε επίπεδο αριθμών από την επισκόπηση του κρατικού προϋπολογισμού του 2021 προκύπτει ότι το σκέλος των εσόδων εμφανίζει υπέρβαση κατά 1 δισεκατομμύριο 952 εκατομμύρια ευρώ.

Ως προς το σκέλος των δαπανών υλοποιήθηκε εντός των ορίων των πιστώσεων μετά την ψήφιση τεσσάρων συμπληρωματικών προϋπολογισμών, συνολικού ύψους 4 δισεκατομμυρίων 750 εκατομμυρίων ευρώ. Με τους δύο εξ αυτών ενισχύθηκαν οι πιστώσεις του αρχικώς ψηφισθέντος προϋπολογισμού εξόδων μη χρηματοοικονομικών συναλλαγών κατά 3,15 δισεκατομμύρια και με τους άλλους δύο οι πιστώσεις του αρχικώς ψηφισθέντος προϋπολογισμού δημοσίων επενδύσεων κατά 1,6 δισεκατομμύριο ευρώ.

Το έλλειμμα για τη συγκεκριμένη χρήση του 2021 διαμορφώθηκε στα 14 δισεκατομμύρια 449 εκατομμύρια, μειωμένο κατά 341 εκατομμύρια έναντι της αρχικής πρόβλεψης.

Από εκεί και πέρα θα αναφερθώ σε κάποιους αριθμούς που είναι ενδεικτικοί του τι ακριβώς συνέβη εξαιτίας του κορωνοϊού. Το επίδομα θέρμανσης ανήλθε σε 163 εκατομμύρια 220 χιλιάδες ευρώ, ενώ είχε προϋπολογιστεί σε 84 εκατομμύρια ευρώ με συνέπεια να υπερβεί τις αρχικές προβλέψεις κατά 79,2 εκατομμύρια ευρώ.

Οι μεταβιβάσεις στα νοσοκομεία ανήλθαν σε 1 δισεκατομμύριο 540 εκατομμύρια, ενώ είχαν προϋπολογιστεί σε 1 δισεκατομμύριο 31 εκατομμύρια με συνέπεια να υπερβούν τις αρχικές προβλέψεις κατά 227 εκατομμύρια 960 χιλιάδες ευρώ.

Οι μεταβιβάσεις στους Οργανισμούς Τοπικής Αυτοδιοίκησης -κομβικής σημασίας εκείνη την περίοδο, γιατί όλοι μας θυμόμαστε τον σημαντικό ρόλο που διαδραμάτισαν οι Οργανισμοί Τοπικής Αυτοδιοίκησης Α΄ και Β΄ βαθμού την περίοδο του κορωνοϊού- ανήλθαν σε 2,75 δισεκατομμύρια ενώ είχαν προϋπολογιστεί σε 2,55 δισεκατομμύρια, δηλαδή περίπου 196 δισεκατομμύρια έχουν υπερβεί τις αρχικές προβλέψεις. Συγκρατήστε επίσης ότι η ενίσχυση σε νομικά πρόσωπα για την υλοποίηση μέτρων προστασίας της δημόσιας υγείας από τον κορωνοϊό ανήλθε σε 263 εκατομμύρια, ενώ είχε προϋπολογιστεί σε 2 εκατομμύρια, ενώ η ενίσχυση με τη μορφή της επιστρεπτέας προκαταβολής σε επιχειρήσεις ανήλθε σε 2,73 δισεκατομμύρια, αν και δεν είχε προϋπολογιστεί αντίστοιχο ποσό.

Με λίγα λόγια αγαπητές συναδέλφισσες και αγαπητοί συνάδελφοι, ο προϋπολογισμός του 2021 ανταποκρίθηκε στις απαιτήσεις και τις ανάγκες της εποχής και διακρίθηκε για την κοινωνική του ανταποδοτικότητα. Δεσμευτήκαμε και κάναμε πράξη πως κανένας συμπολίτης μας δεν θα μείνει πίσω μόνος και αβοήθητος. Και κάπως έτσι η μετά COVID εποχή έχει ως κύριο χαρακτηριστικό την υψηλή διατηρήσιμη βιώσιμη και έξυπνη ανάπτυξη. Ανάπτυξη για τους πολλούς κι όχι για τους λίγους. Ανάπτυξη που σήμερα μας επιτρέπει να μοιράζουμε το μέρισμα της στο σύνολο της κοινωνίας. Ο προϋπολογισμός του 2021, κυρίες και κύριοι συνάδελφοι, ήταν προϋπολογισμός ευθύνης, συνέπειας και ανάκαμψης.

Αποδείχθηκε επίσης, πως ήταν φιλοεπενδυτικός, αισιόδοξος, ευέλικτος και αξιοπρεπής, διότι μας οδήγησε στο ξέφωτο της πραγματικής ανάπτυξης. Δυστυχώς, σήμερα, η ελληνική οικονομία είναι παραγωγική και ανταγωνιστική αφού προηγουμένως, το 2021, διοχετεύσαμε στην πραγματική οικονομία περισσότερα από 7,5 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Κυρίες και κύριοι συνάδελφοι, ο απολογισμός της Κυβέρνησης της Νέας Δημοκρατίας από τον Ιούλιο του 2019 μέχρι και σήμερα είναι ένας απολογισμός ιδιαίτερα θετικός. Το πιστοποιούν βασικά μεγέθη της οικονομίας, όπως η ανάπτυξη του διαθέσιμου εισοδήματος, οι φορολογικές ελαφρύνσεις, η δραστική μείωση της ανεργίας, αλλά και η πρόσφατη κατάκτηση της επενδυτικής βαθμίδας για τη χώρα μας μετά από αρκετά χρόνια. Καθένας από τους παραπάνω στόχους επιτεύχθηκε σε χρονικές περιόδους που οι διαδοχικές εξωγενείς κρίσεις ταυτίστηκαν με την καθημερινότητα όλων μας, απαιτώντας ειδικούς χειρισμούς και δημοσιονομικές επιβαρύνσεις.

Γι’ αυτό, κλείνοντας, θα πω ότι ο καλύτερος απολογισμός οικονομικός και πολιτικός αποτυπώνεται στην καθημερινότητα του Έλληνα πολίτη της ελληνικής κοινωνίας. Σε αυτά τα τεσσεράμισι χρόνια η Ελλάδα κατέγραψε μια αδιαμφισβήτητα σημαντική και μετρήσιμη πρόοδο σε όλα τα επίπεδα. Αποδείξαμε στην πράξη τι σημαίνει άσκηση υπεύθυνης πολιτικής, βελτιώνοντας ουσιαστικά τη ζωή των πολιτών οι οποίοι άλλωστε γι’ αυτόν τον λόγο μας επιβράβευσαν στις εκλογές του Μαΐου και του Ιουνίου του 2023.

Τέλος, αποδείξαμε και κάτι ακόμη, ότι για την αντιμετώπιση έκτακτων καταστάσεων δεν απαιτούνται μονάχα μέτρα αλλά κυρίως δομικές αλλαγές, μεταρρυθμίσεις που μας επιτρέπουν να προσαρμοζόμαστε στα νέα δεδομένα.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καράογλου.

Καλείται στο Βήμα ο κ. Νικόλαος Βρεττός, Κοινοβουλευτικός Εκπρόσωπος από τη Νίκη, για έξι λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, η κύρωση του απολογισμού για το 2021, μιας και αυτή τη χρονιά συζητάμε, είναι μια διαδικασία σοβαρής ανάλυσης πολιτικών συμπερασμάτων. Δεν υπάρχει περίπτωση να μην είναι σωστά καταγεγραμμένος, γιατί ο έλεγχος από το Ελεγκτικό Συνέδριο είναι στο τοπικό επίπεδο με κάποιες παρατηρήσεις που δεν δημιουργούν καμμία άλλη περαιτέρω παρενέργεια.

Κι επειδή ακούσαμε τους κυβερνητικούς Βουλευτές να είναι ικανοποιημένοι -και γιατί άλλωστε να μην είναι εμείς αποδείξαμε και με την ομιλία του Προέδρου μας κ. Νατσιού και με του ειδικού αγορητή μας ότι αν το διαβάσετε απλά καταλαβαίνετε ότι όχι απλώς δεν είναι επιτυχημένος, αλλά ήταν μια ευκαιρία, χρησιμοποιώντας όλη αυτή τη δυσχέρεια του δεύτερου κύκλου της πανδημίας, να αποδείξετε πόσο ανάλγητη οικονομική πολιτική ασκείτε για τα λαϊκά στρώματα. Και αυτό έγινε με δύο συγκεκριμένες πολιτικές.

Η πρώτη ήταν ότι το 2021 αυξήσατε τις αντικειμενικές αξίες και κυρίως στις λαϊκές περιοχές, γιατί σε περιοχές με υψηλές αντικειμενικές αξίες υπήρξαν και μειώσεις. Άρα βρήκατε την ευκαιρία σε μια περίοδο δυσλειτουργίας και μη κανονικότητας να φορτώσετε καινούργιες αυξήσεις. Τι πρόβλημα έχουν οι αντικειμενικές αξίες; Ξέρουμε ότι στην πόλη μου τον Άγιο Δημήτριο που είναι ένας λαϊκός δήμος αυξήσατε τις αντικειμενικές αξίες κατά τέτοιο τρόπο έτσι ώστε να έχει πιο υψηλή αντικειμενική αξία ο Άγιος Δημήτριος από τη Νέα Σμύρνη, την Ηλιούπολη, τον Άλιμο, γειτονικές περιοχές όπου οι εμπορικές αξίες των ακινήτων είναι πολλαπλάσιες.

Κατ’ αυτόν τον τρόπο τι κάνατε; Επιβαρύνατε σε μια περίοδο που υπολειτουργούσε οικονομικά το κράτος -σύμφωνα με τις δικές σας επιλογές γιατί δική σας ευθύνη ήταν αυτό- περιοχές που απευθύνονται στα λαϊκά στρώματα, παρασύροντας πάνω από είκοσι φόρους που έχουν να κάνουν με την αύξηση των αντικειμενικών αξιών. Κι αυτό το γνωρίζατε. Δεν είναι κάτι που προέκυψε, που δεν μπορούσατε να το ελέγξετε, συνειδητά το κάνατε, με αποτέλεσμα -πέρα από τις αυξήσεις των μεταβιβάσεων, των γονικών παροχών, όλες αυτές που ήταν εκτός ορίων- να θυματοποιηθούν συμπολίτες μας οι οποίοι είχαν ανάγκη την επιχορήγηση, επιδότηση του ελάχιστου εγγυημένου εισοδήματος, εννοώ τα προνοιακά βοηθήματα.

Ξέρετε ότι πάρα πολλοί συμπολίτες μας αποκλείστηκαν, γιατί αυξήθηκαν οι αντικειμενικές αξίες. Επίσης, το ίδιο επιβαρύνθηκαν και τα στεγαστικά επιδόματα. Όσο δε για το κοινωνικό οικιακό τιμολόγιο της ΔΕΗ -το ξέρετε τόσο καλά που επανέρχεστε τώρα- το ανακοινώσατε μετά από τόσα χρόνια σε μια περίοδο κατά τη δική σας εξαιρετική ανάπτυξη οικονομική.

Άρα, εσείς το 2021 είχατε σε αυτό τον τομέα μια αποτυχημένη κοινωνική πολιτική σε γνώση σας.

Βρήκατε, όμως, χρόνο για να αγοράσετε έργα τέχνης. Είναι δυνατόν μέσα σε μια τέτοια περίοδο, που στενάζει και υγειονομικά; Διότι τότε πλέον έρχεται το δεύτερο κύμα του 2021 αν θυμάστε, όπου αρχίζουν και υπάρχουν προβλήματα, τα νοσοκομεία αρχίζουν και φορτίζουν, δεν μπορούν να εξυπηρετηθούν. Και τι κάνατε; Δώσατε -λέει- περισσότερα χρήματα για την υγεία. Για ποιον λόγο; Για να βοηθήσετε τους ασθενείς; Επ’ ουδενί τρόπω. Οι καταστάσεις, αν δεν ξέρετε ή δεν ήσασταν τότε, ήταν τραγικές.

Το να εξοπλίσετε κάποιες ΜΕΘ ή να πάρετε κάποια μηχανήματα -που ήταν στους διαδρόμους- μέσα σε χώρους, οι οποίοι ήταν απαράδεκτοι για την ανθρώπινη αξιοπρέπεια και τη ζωή, το να διασωληνώνετε ανθρώπους μέσα στη βρώμα των δωματίων και στα μικρόβια που ήταν τέσσερις ασθενείς και να φεύγουν… Εσείς τα λεφτά τα δώσατε. Μπορεί να χάρηκαν οι προμηθευτές, μπορεί να πούλησαν ειδικά μηχανήματα, τα οποία όμως δεν είχαν τη στελέχωση, γιατί είχατε φροντίσει ως Κυβέρνηση να διώξετε το νοσηλευτικό προσωπικό. Αυτό το νοσηλευτικό προσωπικό που στον πρώτο κύκλο της πανδημίας στάθηκε και κράτησε το αφήγημα, εσείς κοιτάξατε να το τιμωρήσετε.

Άρα, με αυτές τις πολιτικές μπορεί κάποιοι να διαβάζουν τα νούμερα, αλλά κυρίως, πρέπει να ενδιαφέρονται για τις πολιτικές. Γιατί τα νούμερα είναι σωστά. Άλλωστε, η πατρίδα μας είναι διάσημη για τη δημιουργική της λογιστική, ακόμα και όταν μια δημιουργική λογιστική οδήγησε τη χώρα μας στον χορό των μνημονίων.

Σήμερα τρέχουν πολλές προστάτιδες χώρες να αθωώσουν τον υπεύθυνο τότε της ΕΛΣΤΑΤ. Επομένως, όλα αυτά τα έγγραφα -που είναι σωστά, τυπικά, δομημένα- δεν αποτυπώνουν την πραγματική φροντίδα και θέλησή σας να υπερασπίσετε τα λαϊκά στρώματα και τα μικρά ακόμα και τα μεσαία, απλώς να εξυπηρετήσετε ένα αφήγημα που το πιστεύετε. Δηλαδή, το ξεπούλημα της δημόσιας και ιδιωτικής περιουσίας.

Για όλους αυτούς τους λόγους, κανένας σοβαρός και έντιμος Βουλευτής δεν θα ενέκρινε ποτέ αυτή την κύρωση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί-συνοδοί τους από το Γενικό Λύκειο Κάτω Τιθορέας.

Καλώς ήρθατε, παιδιά.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο κ. Στυλιανός Πέτσας, Βουλευτής της Νέας Δημοκρατίας, για επτά λεπτά.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Πριν εισέλθω στο θέμα του απολογισμού και του ισολογισμού του 2021, θα ήθελα να αναφερθώ σε δύο σημεία που ακούστηκαν προηγουμένως.

Πρώτον, στην αναφορά που έχει να κάνει με την επένδυση του ελληνικού δημοσίου μέσω του Ταμείου Χρηματοπιστωτικής Σταθερότητας, του ΤΧΣ, στις ελληνικές τράπεζες. Άκουσα από τον Κοινοβουλευτικό Εκπρόσωπο του ΣΥΡΙΖΑ, τον κ. Παππά, να διατυπώνει ένα ρητορικό ερώτημα: Ποιος θα αναλάβει ενώπιον του ελληνικού λαού το χρέος να υποστεί μια ζημιά το ελληνικό δημόσιο -δηλαδή, οι ίδιοι οι φορολογούμενοι- περίπου 40 δισεκατομμύρια ευρώ από την ενδεχόμενη αποεπένδυση στο ΤΧΣ, όταν το ελληνικό δημόσιο έχει επενδύσει περίπου 46 δισεκατομμύρια ευρώ τα προηγούμενα χρόνια από το 2011 και μετά;

Ομολογώ ότι τέτοια αυτοκριτική δεν έχω ξανακούσει, γιατί ο ΣΥΡΙΖΑ ζημίωσε 40 δισεκατομμύρια ευρώ το ελληνικό δημόσιο και τους Έλληνες μικρομετόχους με το κλείσιμο των τραπεζών τον Ιούνιο του 2015 και με το δημοψήφισμα-παρωδία της 5ης Ιουλίου 2015 και με τον τρόπο της ανακεφαλαιοποίησης των τραπεζών, αχρείαστης ανακεφαλαιοποίησης των τραπεζών, που ακολούθησε το κλείσιμο των τραπεζών τον Δεκέμβριο του 2015.

Πραγματικά, ελπίζω να βρουν το θάρρος, σε αυτή τη συζήτηση που είπαν ότι θα προκαλέσουν με την κοινή συνεδρίαση της Επιτροπής Οικονομικών Υποθέσεων και της Επιτροπής Παραγωγής και Εμπορίου, να αναλάβουν τις ευθύνες τους για αυτό το τραγικό αποτέλεσμα. Ήταν μια τυχοδιωκτική πολιτική, που συνολικά ζημίωσε τους Έλληνες φορολογούμενους και γενικά την ελληνική οικονομία με πάνω από 100 δισεκατομμύρια ευρώ! Αυτά δεν τα λέω τώρα. Τα έχω γράψει από το 2016. Όποιος θέλει, μπορεί να ανατρέξει στα δημοσιεύματα εκείνης της εποχής.

Μάλιστα, εδώ ίσως αξίζει να πω κάτι και για τον κ. Κατρίνη, γιατί κατέθεσε στα Πρακτικά, νομίζω, κάτι αντίστοιχο από μία έκθεση του ΚΕΠΕ. Ποια κριτική ήταν αυτή που ασκούσε ο κ. Κατρίνης; Στην Κυβέρνηση του Κυριάκου Μητσοτάκη; Δεν ήταν στην κυβέρνηση του Γιώργου Παπανδρέου, μονοκομματική κυβέρνηση του ΠΑΣΟΚ, το 2011; Δεν ήταν το ΠΑΣΟΚ στην τρικομματική κυβέρνηση εθνικής σωτηρίας του Λουκά Παπαδήμου; Δεν ήταν στην κυβέρνηση Σαμαρά, τρικομματική στην αρχή και στη συνέχεια δικομματική, το ΠΑΣΟΚ; Για τις ανακεφαλαιοποιήσεις, εννοώ, που προηγήθηκαν του 2015. Τι κριτική ασκεί τώρα;

Αντίθετα, αυτή η τοποθέτηση του ΠΑΣΟΚ θολώνει τα νερά στον αποκλειστικό υπεύθυνο της τρομερής ζημίας που έχουν υποστεί οι Έλληνες μέτοχοι αλλά και οι Έλληνες φορολογούμενοι με τον τρόπο που ακολούθησε τη διακυβέρνηση το πρώτο εξάμηνο του 2015 ο ΣΥΡΙΖΑ.

Δεύτερο στοιχείο. Αναφέρθηκε εδώ για τα ζητήματα των απευθείας αναθέσεων μιας έκθεσης του Ελεγκτικού Συνεδρίου, που δεν είναι η έκθεση του απολογισμού και ισολογισμού που συζητούμε σήμερα εδώ, αλλά είναι μια ειδική έκθεση που αφορά τις αναθέσεις που έχουν πραγματοποιήσει διάφοροι φορείς του δημοσίου, κυρίως ΟΤΑ και νοσοκομεία, η οποία δόθηκε στη δημοσιότητα χθες. Παρακαλώ, να τη δείτε αυτή την έκθεση. Είναι μια έκθεση που αναφέρεται σε ζητήματα που έχουν να κάνουν με συστηματικά προβλήματα στην εφαρμογή των δημοσίων συμβάσεων στη χώρα μας. Θα περίμενα, πραγματικά, να κάνουμε μια σοβαρή συζήτηση πώς μπορούμε να βελτιώσουμε το υφιστάμενο πλαίσιο, τον ν.4412/2016 όπως τροποποιήθηκε το 2021, είτε αφορά τους κανονικούς διαγωνισμούς για να γίνουν πιο γρήγοροι, είτε αφορά τη διαδικασία απευθείας αναθέσεων, είτε αφορά τη διαδικασία αναθέσεων χωρίς προηγούμενη δημοσίευση, δηλαδή, με διαπραγμάτευση. Θα ήταν πολύ σημαντικό.

Θα ήταν, επίσης, πολύ σημαντικό αντί να λέμε γενικά νούμερα για απευθείας αναθέσεις, να τα δούμε λίγο. Μιλάμε για τριακόσιες μία χιλιάδες συμβάσεις και πλέον με αντικείμενο περίπου 3,2 δισεκατομμύρια ευρώ, δηλαδή περίπου 10.000 ευρώ η απευθείας ανάθεσης κατά μέσο όρο, που καταλαβαίνουμε όλοι ότι αυτό έχει να κάνει κυρίως με την αναποτελεσματικότητα στο να προβλέψει κάποιος και να υλοποιήσει γρήγορα μια σύμβαση, όταν καθυστερεί ένας πολύ μεγάλος διαγωνισμός ή όταν μιλάμε για δαπάνες που έχουν να κάνουν με την πανδημία ή με θέματα εκτάκτων αναγκών. Όμως και εκεί υπάρχουν πολύ μεγάλα περιθώρια βελτίωσης, ιδίως στα ζητήματα διαπραγμάτευσης χωρίς προηγούμενη δημοσίευση, δηλαδή, το άρθρο 32, παράγραφος 2γ, ώστε να προχωρούμε γρήγορα, πάντα προς το συμφέρον των φορολογουμένων, αλλά και για να παρέχεται η υπηρεσία ή το έργο το οποίο αναμένουν οι πολίτες από εμάς.

Έρχομαι τώρα στα ζητήματα που αφορούν τον απολογισμό και τον ισολογισμό του 2021 που συζητούμε σήμερα, κύριε Πρόεδρε. Είναι ένας ιστορικός απολογισμός για δύο λόγους:

Πρώτον, διακόσια χρόνια μετά την Ελληνική Επανάσταση του 1821, φαντάζομαι, οι ερευνητές του μέλλοντος θα μπορούν να δουν τι πέτυχε η Ελληνική Δημοκρατία, όπως αποκρυσταλλώνεται στα νούμερα ενός τέτοιου απολογισμού.

Δεύτερον, το 2021 είναι μια χρονιά που μιλάμε για τέσσερις συμπληρωματικούς προϋπολογισμούς. Τέσσερις συμπληρωματικούς προϋπολογισμούς, πραγματικά, για να αντιμετωπίσουμε τα ζητήματα που έχουν να κάνουν με την πανδημία -τρεις εξ αυτών- και ένας για τα αποτελέσματα των φυσικών καταστροφών, ιδίως των πυρκαγιών του Αυγούστου του 2021 και όσα αυτές προκαλούσαν σε τέσσερις περιφέρειες της χώρας.

Δεν μπορεί, λοιπόν, να περνάμε έτσι έναν τέτοιο απολογισμό. Να τον βλέπουμε με σεβασμό και να κοιτάζουμε στο τέλος δυο-τρία βασικά πράγματα, στα οποία θέλω να αναφερθώ, σεβόμενος και τον χρόνο.

Πρώτον, τα έσοδα. Τα έσοδα του προϋπολογισμού, τελικά, όπως είχαν προϋπολογιστεί από το οικονομικό επιτελείο, έκλεισαν λίγο-πολύ εκεί που προβλεπόταν με κάποιες μικρές υπερβάσεις, κάποιες μικρές υστερήσεις. Γιατί; Διότι το ελληνικό ΑΕΠ, κυρίες και κύριοι συνάδελφοι, αυξήθηκε κατά 8,4% το 2021, όταν είχε μειωθεί 9,3% το 2020, τη χρονιά της κορύφωσης της πανδημίας. Δηλαδή, έκανε ένα τρομερό ριμπάουντ που δεν έχει προηγούμενο και έκλεισε την πληγή που προκάλεσε η πανδημία και άρα τα έσοδα αυξήθηκαν, όπως αυξήθηκε και η οικονομική δραστηριότητα.

Δεύτερον, στα έξοδα ξανά δεν παρατηρούνται τίποτα ιδιαίτερες μεταβολές σε σχέση με τις προβλέψεις. Αντίθετα, υπάρχουν κάποιες υπερβάσεις. Πού; Στις κοινωνικές παροχές, στα κοινωνικά προνοιακά επιδόματα, στα λοιπά μάλιστα κοινωνικά προνοιακά επιδόματα, και στις επιχορηγήσεις κατά 228 εκατομμύρια ευρώ για τα νοσοκομεία. Θα ψέξουμε την Κυβέρνηση, επειδή έδειξε κοινωνική συνοχή σε μια πολύ δύσκολη χρονιά;

Σε σχέση με το χρέος, ακούστηκε ότι αυξήθηκε πάρα πολύ. Νομίζω είπε και ο εισηγητής του ΣΥΡΙΖΑ, ο κ. Μαμουλάκης, ότι αυξήθηκε 14 δισεκατομμύρια ευρώ, 3,8%. Νομίζω είναι στη σελίδα 81, γιατί κοιτούσα τον πίνακα. Γιατί δεν είπε ότι στη σελίδα 83 λέει το Ελεγκτικό Συνέδριο ότι αυξήθηκε το ΑΕΠ πολλαπλάσια, 9,8%, σε ονομαστικούς όρους και έτσι το δημόσιο χρέος περιορίστηκε ως ποσοστό του ΑΕΠ; Λέει, μάλιστα, ότι η πιστοληπτική ικανότητα της χώρας είναι σταθερή ή με θετική προοπτική, όπως αποδείχθηκε με την αναβάθμιση της πιστοληπτικής ικανότητας και την ανάκτηση επενδυτικής βαθμίδας αυτή τη χρονιά που διανύουμε σήμερα.

Επομένως, για τα τρία αυτά βασικά σημεία, που είναι πολύ καθοριστικά, ώστε να μπορούμε όλοι να διδασκόμαστε, να βλέπουμε τα βασικά μας λάθη και να προσπαθούμε να τα διορθώσουμε, να βλέπουμε πού πηγαίνουμε καλά και να προσπαθούμε να το ενισχύσουμε, θα περίμενα μια πολύ σοβαρή συζήτηση και όχι μικροκομματικά τσιτάτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω -αν μου επιτρέπετε με λίγη ανοχή, κύριε Πρόεδρε- με ένα θέμα ειδικού ενδιαφέροντος. Θα δείτε μέσα στη σελίδα 17 ένα ζήτημα που έχει να κάνει με τα έσοδα τα οποία βεβαιώνονται και τα έσοδα τα οποία εισπράττονται. Υπάρχει μια πολύ μεγάλη απόκλιση διαχρονικά, όποιες εκθέσεις του Ελεγκτικού Συνεδρίου και αν δείτε. Γιατί συμβαίνει αυτό; Προφανέστατα, τα έσοδα που βεβαιώνονται δεν είναι αυτά τα έσοδα τα οποία προϋπολογίζει το Γενικό Λογιστήριο του Κράτους. Έχει ενσωματώσει μέσα το ποσοστό εισπραξιμότητας, ώστε να μην πέφτει έξω ο προϋπολογισμός.

Όμως, εδώ πρέπει να δούμε πού υπάρχουν χρόνιες αδυναμίες και ποια έσοδα από αυτά δεν μπορούν να εισπραχθούν και ιδού πεδίον δόξης λαμπρό για διακομματική συναίνεση, ώστε να διαγράφονται γρήγορα έσοδα που δεν πρόκειται να εισπραχθούν ποτέ και να μην απασχολούν τη φορολογική διοίκηση, ώστε η φορολογική διοίκηση να επικεντρώνεται στους ελέγχους τους εκεί που τα χρέη, οι οφειλές των υπόχρεων σε αυτά τα βεβαιωθέντα έσοδα είναι πιο πρόσφατες, άρα και πιο εύκολα εισπράξιμες για το καλό όχι μόνο του προϋπολογισμού, αλλά φυσικά για το καλό της ελληνικής κοινωνίας.

Κλείνω, κύριε Πρόεδρε, λέγοντας συγχαρητήρια στο οικονομικό επιτελείο που εκείνη την πολύ δύσκολη χρονιά του 2021 κατάφερε υπό την ηγεσία του Πρωθυπουργού, του Κυριάκου Μητσοτάκη, να φέρει αυτό τον προϋπολογισμό σε πέρας σχεδόν στα πλαίσια τα οποία είχαν προϋπολογιστεί και καλώ όλους να δουν τις καλύτερες μέρες για την ελληνική οικονομία, τις οποίες έχουν καταγράψει όλοι οι διεθνείς οίκοι αξιολόγησης και να δούμε τι πραγματικά μπορούμε να κάνουμε, μακριά από μικροκομματικές μεμψιμοιρίες.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πέτσα.

Καλείται στο Βήμα ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας, για δώδεκα λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, πιστεύω ότι και με την τοποθέτηση του εισηγητή μας, των ομιλητών μας -και επειδή ακολουθώ τον κ. Πέτσα- δόθηκαν όλες οι απαντήσεις που έχουν να κάνουν με τον απολογισμό του 2020-2021.

Το 2020-2021 είναι μια ιδιαίτερη χρονιά, που ειπώθηκε από όλους, γιατί στην πραγματικότητα, είμαστε σε μια φάση που ερχόμαστε μετά το 2020, όπου είχαμε τις πολύ έντονες επιβαρύνσεις από την πανδημία, αλλά παράλληλα και το 2021 αρχίζουμε να μπαίνουμε σε μια κανονικότητα οικονομίας. Όμως, παρέμεναν πάρα πολύ μεγάλες υποχρεώσεις και ανάγκες να στηριχθούν κοινωνικές ομάδες και στο κομμάτι της εργασίας και στο κομμάτι της ασφάλισης και στο κομμάτι των αυξημένων δαπανών που υπήρχαν για την υγεία.

Υπό αυτή, λοιπόν, την έννοια, θα πρέπει να αντιληφθούμε ότι το 2021, στην πραγματικότητα, το κράτος παρέμενε ο εργοδότης των πολιτών οι οποίοι είχαν μπει σε αναστολή. Ουσιαστικά, ήταν αυτός που χρηματοδοτούσε σε μεγάλο βαθμό την οικονομία εκεί που χρειαζόταν να γίνουν στηρίξεις. Στήριζε με επιδόματα τις κοινωνικές ομάδες και παράλληλα, είχε και ένα υπέρογκο κόστος για τη λειτουργία του σκέλους που είχε να κάνει με τα νοσοκομεία.

Και επειδή άκουσα και μια κριτική σε αυτό το κομμάτι, με τι προϋπολογισμό ξεκινήσαμε το 2021 και πού καταλήξαμε, ήταν προφανές ότι δεν μπορούσε κανένας να προβλέψει ακριβώς πώς θα είναι η πορεία της πανδημίας και πόσο μεγάλη θα είναι η επιβάρυνση στο Εθνικό Σύστημα Υγείας. Και αυτό που έχει σημασία και ειπώθηκε είναι ότι το Εθνικό Σύστημα Υγείας στηρίχθηκε συνολικά και μπόρεσαν να γίνουν όλες οι πράξεις οι οποίες χρειάζονταν, ώστε να έχουν οι Έλληνες πολίτες την καλύτερη δυνατή φροντίδα.

Είναι πολύ σημαντικό ότι, παρ’ όλο που υπήρχε όλο αυτό το πλαίσιο, καταφέραμε να υλοποιήσουμε μια κυβερνητική πολιτική που στηριζόταν με μειώσεις φόρων και ασφαλιστικών εισφορών και δικαιώθηκε απόλυτα η πολιτική μας στο γεγονός ότι υπήρχαν περισσότερα έσοδα τη στιγμή που είχαμε μείωση των φορολογικών συντελεστών. Ήταν αυτό που πολλές φορές με συγχωρείτε, αλλά δεν μπορεί να το αντιληφθεί η Αριστερά, όταν λέμε ότι, όταν μειώνονται οι φορολογικοί συντελεστές, αλλά αυξάνεται η οικονομία, αυτομάτως έχουμε πολύ περισσότερα φορολογικά έσοδα.

Να θυμηθούμε για τον εισαγωγικό φόρο, ότι το 22% το κάναμε 9%. Να θυμηθούμε τις τρεις μονάδες μείωση των ασφαλιστικών εισφορών. Και επειδή άνοιξε μια κουβέντα και δεν θέλω να το αφήσω να πέσει κάτω, προφανώς η Κυβέρνηση είχε αναφερθεί και στο σκέλος της φορολογίας, ότι στοχεύει στην πάταξη της φοροδιαφυγής και το φορολογικό νομοσχέδιο, όπως έχει παρουσιαστεί, έχει μια σειρά από αυτές τις κατευθύνσεις.

Στο κομμάτι που συνδέεται -και αναφέρθηκε και ο Κοινοβουλευτικός Εκπρόσωπος του ΣΥΡΙΖΑ, νομίζω και των άλλων κομμάτων- και στο σκέλος που αναφέρεται στους ελεύθερους επαγγελματίες, δεν αναφερόμαστε σε νέο φόρο. Αναφερόμαστε σε ένα μαχητό τεκμήριο, το οποίο προφανώς και στη συζήτηση που θα γίνει θα αποτυπωθεί με τέτοιο τρόπο, ώστε σε καμμία περίπτωση να μη δημιουργείται αίσθημα αδικίας, ότι οι άνθρωποι που πραγματικά βρίσκονται κάτω από αυτό το εισόδημα θα κληθούν να πληρώσουν φόρους. Εκεί πέρα είναι μια ανοικτή συζήτηση που θα γίνει, αλλά με ένα πλαίσιο πάντοτε φορολογικής δικαιοσύνης, όπως έχει αποδείξει διαχρονικά όλα αυτά τα πέντε χρόνια που κυβερνά η Κυβέρνηση ότι το έχει μια βασική σταθερά.

Σε αυτό το σημείο με συγχωρείτε, κύριοι συνάδελφοι της Αντιπολίτευσης, αλλά δεν θα δεχθούμε υποδείξεις από το κόμμα που κατ’ εξοχήν υπερφορολόγησε -ο κ. Πολάκης έχει πει τον ακριβή χαρακτηρισμό για το τι έκανε- τη μεσαία τάξη και να μας κουνά τώρα το δάχτυλο, ότι δήθεν εμείς ερχόμαστε και δεν θέλουμε να στηρίξουμε τη μεσαία τάξη.

Έρχομαι στο κομμάτι το οποίο αναφέρεται -και έγινε κουβέντα- στην ειδική έκθεση του Ελεγκτικού Συνεδρίου. Στο κομμάτι το οποίο παρουσιάζει και έχει ένα μεγάλο ενδιαφέρον -γιατί, άμα δούμε, αυτές είναι επαναλαμβανόμενες εκθέσεις σε μεγάλο βαθμό του Ελεγκτικού Συνεδρίου- θα πρέπει να δούμε παθογένειες που σε μεγάλο βαθμό καθυστερούν διαγωνιστικές διαδικασίες, με αποτέλεσμα να χρειάζεται να πάμε σε άλλες μορφές, ουσιαστικά συμβάσεις μέσω διαπραγματεύσεων, για να μπορέσουν να λειτουργήσουν οι υπηρεσίες.

Ειδικά, όμως, για το 2021 -και με συγχωρείτε και εδώ πέρα θα πω ότι είναι ένας ευθύς λαϊκισμός- δεν μπορούμε να μην εκτιμήσουμε τις ανάγκες της πανδημίας. Τα νοσοκομεία, προφανώς, είχαν προγραμματισμό για συγκεκριμένο αριθμό ασθενών. Θέλετε να μου πείτε το ότι ξεκίνησαν να προμηθεύονται επιπλέον αναπνευστήρες και ότι ξεκίνησαν να προμηθεύονται επιπλέον φάρμακα τα οποία χρειάζονταν, το ότι έπρεπε μετά από ένα σημείο να αρχίσουν να προμηθεύονται αντιιικά από μοναδικές εταιρείες που ήταν οι μόνες που τα έβγαζαν, δεν ήταν λογικό ότι αυτομάτως, προκειμένου να καλυφθούν αυτές οι αυξημένες ανάγκες, θα πηγαίναμε και σε διαδικασίες που δεν μπορούσαν να έχουν το χρονικό διάστημα που απαιτούν συνήθως έτη για να μπορέσουν να καλυφθούν;

Επί της αρχής, λοιπόν, προφανώς, θα πρέπει να βρούμε τις μορφές και τις διαδικασίες, ώστε να κινούνται πιο γρήγορα οι διαγωνιστικές διαδικασίες. Από την άλλη, όμως, πλευρά, δεν μπορούμε να εκτιμούμε τις ιδιαίτερες συνθήκες.

Εγώ θα σας φέρω και ένα παράδειγμα. Αναλαμβάνοντας Υπουργός από τον Σεπτέμβριο και μετά, έπρεπε να έχουμε κλίνες από ιδιωτικές κλινικές. Χρησιμοποιούσαμε υπηρεσίες ιδιωτών. Τα νοσοκομεία χρησιμοποιούσαν αυτές τις υπηρεσίες, προκειμένου να καλύψουν αυξημένες ανάγκες. Μπορούσε εκεί πέρα να οδηγηθεί μια διαγωνιστική διαδικασία με τους όρους που απαιτούνται και τη χρονική διάρκεια; Προφανώς, θα πήγαιναν σε διαδικασίες με διαπραγμάτευση.

Άρα και αυτό το επισημαίνει το Ελεγκτικό Συνέδριο, ότι μπορεί να υπάρχουν αυτές οι στρεβλώσεις οι οποίες γίνονται σε μια κανονικότητα, γιατί το βρίσκαμε και σε προηγούμενα χρόνια, αλλά υπάρχουν και οι ιδιαίτερες συνθήκες της συγκεκριμένης περιόδου. Και για αυτόν τον λόγο, αργότερα -και θα φανεί και στις εκθέσεις που θα γίνουν και το 2022 και μετά- έχει μπει και αρχίζει να μπαίνει το σύστημα και με τις διαπραγματεύσεις που γίνονταν στο φάρμακο από την Επιτροπή Διαπραγμάτευσης, αλλά και συνολικά σε ένα στάδιο που, όπως σωστά ειπώθηκε από τον προλαλήσαντα, θα πρέπει να δούμε πώς θα βελτιώσουμε όλες αυτές τις διαδικασίες, ώστε να μην υπάρχουν οι παθογένειες οι οποίες υπήρξαν.

Ως προς το κομμάτι τώρα που έχει να κάνει -επειδή ειπώθηκε και αυτό, μπήκαμε σε μια συζήτηση- με τη δήλωση που έκανε ο Πρόεδρος του ΣΥΡΙΖΑ για τον λόγο που χρεώθηκε η χώρα και την απάντηση που υπήρξε από τον Παύλο Μαρινάκη, κύριε Παππά, προφανέστατα, δεν έχει πει κανένας κάτι. Υπάρχει μια διαδικασία. Η χώρα το 2009, λόγω στρεβλώσεων που υπάρχουν, έφτασε στο χείλος της χρεοκοπίας και για αυτόν τον λόγο, υποχρεωθήκαμε να μπούμε στα μνημόνια και εκεί πέρα, το κάθε κόμμα κάνει την αποτίμησή του και προφανώς, έχουμε αναφερθεί εμείς και στην καταστροφική δεκαετία του 1980.

Όμως, κύριε Παππά, το γεγονός ότι έγινε μια διαχείριση κρίσεων το 2012-2015 και η χώρα ήταν έτοιμη να βρίσκεται σε ένα πλαίσιο κανονικότητας μετά από θυσίες των Ελλήνων και είχαμε την περίφημη διαπραγμάτευση του Αλέξη Τσίπρα με τον κ. Βαρουφάκη, που μας στοίχισε 100 δισεκατομμύρια ευρώ και έχασε πέντε-έξι χρόνια η χώρα και αυτό το οποίο πετύχαμε φέτος με την επενδυτική βαθμίδα θα μπορούσαμε να το είχαμε οκτώ χρόνια πριν, αν δεν είχε μεσολαβήσει η δική σας διακυβέρνηση, είναι κάτι που ο κ. Κασσελάκης εμμέσως πλην σαφώς το έγραφε. Όμως, τότε ήταν είκοσι τεσσάρων ετών. Διότι αυτά που έγραφε ο κ. Κασσελάκης, όταν ήταν είκοσι τεσσάρων, ήταν σε μεγάλο βαθμό η κριτική που σας κάναμε και φέρατε τη χώρα σε αυτή τη διάλυση.

Άρα, ακόμα και αν δεν ξέρει καλά την ιστορία, επειδή βρισκόταν στην Αμερική, να πάρει να διαβάσει τα άρθρα του για το πώς έβλεπε τη διακυβέρνησή σας και τώρα που έχει αναλάβει τη διακυβέρνηση της Αξιωματικής Αντιπολίτευσης να κάνει επιτέλους την αυτοκριτική για το τι στοιχίσατε το πρώτο εξάμηνο του 2015 και πώς λόγω αυτής της επιβάρυνσης της χώρας, στην πραγματικότητα, βγήκαμε από τον κυκεώνα των μνημονίων πολύ αργότερα από ό,τι θα μπορούσαμε να πάμε και κόντεψαν να πάνε στράφι οι θυσίες του ελληνικού λαού.

Θα υπάρξει και το σκέλος, κύριε Υπουργέ, του προϋπολογισμού που σε λίγες μέρες που θα ξεκινήσει -φαντάζομαι- η συζήτηση για να οδηγηθούμε σε ένα ευρύτερο πλαίσιο. Δεν πρέπει να ξεχνάμε ότι αυτή η Κυβέρνηση από το 2019 ψηφίστηκε και έχει υλοποιήσει -κι είναι πολύ σημαντικό- ήδη από το πρώτο οικονομικό νομοσχέδιο που έφερε, το 50% των δεσμεύσεων που ανέλαβε στο προεκλογικό της πρόγραμμα για τη διακυβέρνηση 2023-2027.

Εμείς είμαστε μια Κυβέρνηση που με έναν ξεκάθαρο τρόπο πιστεύουμε, ότι η ανάπτυξη της οικονομίας αυτομάτως ευνοεί, όλους όσοι βρίσκονται εδώ πέρα. Δεν βλέπουμε δογματικά καταστάσεις και ακόμα και απολογισμός του 2020-2021 δείχνει, ότι σε μεγάλο βαθμό τότε, μετά από ένα καταστροφικό έτος 2020 λόγω της πανδημίας του παγκόσμιου καταστροφικού έτους, είμαστε η χώρα που έχουμε τη μεγάλη ανάπτυξη το 2020-2021 και μπαίνουν οι βάσεις, προκειμένου πριν δύο-τρεις μήνες να αποκτήσουμε την επενδυτική βαθμίδα και να βλέπουμε πια ότι η τετραετία η οποία έρχεται, είναι μια τετραετία μεγάλης οικονομικής ανάπτυξης.

Οπότε, εδώ θα βρισκόμαστε, κυρίες και κύριοι συνάδελφοι. Θα συζητάμε κάθε χρόνο και κάποια στιγμή θα καταλάβετε ότι οι πολιτικές που προάγουν την κοινωνική ευαισθησία είναι οι πολιτικές οι οποίες έρχονται από φιλελεύθερες κυβερνήσεις και όχι από σοσιαλιστικές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Παππάς για ένα λεπτό.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, ευχαριστώ πολύ.

Ήταν πάρα πολύ ενδιαφέρουσα η αφήγηση του Κοινοβουλευτικού Εκπροσώπου της Νέας Δημοκρατίας για τα παρελθόντα χρόνια. Κρατώ με πάρα πολύ μεγάλο ενδιαφέρον τη διαπίστωση και το συμπέρασμα ότι επήλθε η χρεοκοπία το 2009. Νομίζω ότι αυτό παράγει πολιτικό ενδιαφέρον για τα εσωτερικά της Νέας Δημοκρατίας και δείχνει ότι οι διαφορετικές διαδρομές οι οποίες έχουν συναντηθεί στο εσωτερικό τους, έχουν ακόμη ανοιχτούς λογαριασμούς να λύσουν.

Για το 2015 νομίζω ότι ο κύριος Κοινοβουλευτικός Εκπρόσωπος δεν έκανε τίποτε άλλο από αυτό που μονότονα γίνεται από την πλευρά της παράταξής του να ξεχνά τις εκλογές του Σεπτεμβρίου του 2015. Διότι ο Αλέξης Τσίπρας έφερε ό,τι κατάφερε και ό,τι δεν κατάφερε ενώπιον του ελληνικού λαού και ζήτησε ξανά την εντολή. Την εντολή την έλαβε και έβγαλε τη χώρα από τα μνημόνια.

Τώρα, για το ποιος συσσώρευσε το χρέος, -ε, κύριε Πλεύρη, άμα θέλετε να τσακωθείτε με την αλήθεια και την EUROSTAT- δεν θα μας βρείτε συμπαραστάτες.

**ΜΙΧΑΗΛ ΚΑΤΡΙΝΗΣ:** Τον λόγο παρακαλώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Κατρίνης, επίσης, για ένα λεπτό.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Άκουσα από πολλούς συναδέλφους της Νέας Δημοκρατίας και από τον προλαλήσαντα, τον κ. Πλεύρη, μια προσπάθεια να μας πείσουν ότι αυτό που παρουσιάζεται σήμερα, που είναι ο απολογισμός του 2021, με την υπογραφή του Ελεγκτικού Συνεδρίου μιλάει για δημιουργική λογιστική, μιλάει για μη ακριβή στοιχεία, μιλάει για ρεκόρ απευθείας αναθέσεων, μιλάει για όλα αυτά τα οποία έζησε η χώρα και οδηγήθηκε το 2009 στη χρεοκοπία. Βέβαια, ο κ. Πλεύρης -θέλω να είμαι δίκαιος- είχε ψηφίσει το πρόγραμμα «ΔΙΑΔΟΣΗΣ», ο κ. Μητσοτάκης και η Νέα Δημοκρατία δεν το είχαν ψηφίσει τότε.

Θέλει, λοιπόν, με όλη αυτή την αφήγηση η Κυβέρνηση να πείσει την ελληνική κοινωνία και εμάς, τα πολιτικά κόμματα, ότι δεν επαναλαμβάνονται τα ίδια λάθη τα οποία τα πλήρωσε η χώρα κι οι πολίτες μέσα από μία μακροχρόνια δημοσιονομική προσαρμογή. Όλα όσα εμείς αναφέραμε με στοιχεία και για τις επιλογές που οδηγούν σε αποεπένδυση από τις τράπεζες και για τις επιλογές που έχουν ένα ρίσκο, όπως αυτή με την «AEGEAN», αλλά και για τις επιλογές που ίσως οδηγήσουν να έχουμε αύξηση ληξιπρόθεσμων δαπανών και για τις επιλογές να πληρώνουμε πρόστιμα για ελλιπείς ελέγχους για τους δασμούς και για τις επιλογές τού να φορολογήσουμε τελικά τους επαγγελματίες για να «ξύσει»ο κ. Χατζηδάκης, δήθεν, «τον πάτο του βαρελιού», για να μπορέσει ο κ. Μητσοτάκης αυτά που υποσχέθηκε προεκλογικά να τα υλοποιήσει εν ευθέτω χρόνω. Συγγνώμη, αλλά εμείς θα τα στηλιτεύουμε και θα σας θυμίζουμε ότι ναι, η Νέα Δημοκρατία είναι η παράταξη η οποία, με την ίδια λογική της δημιουργικής λογιστικής, οδήγησε τη χώρα εκεί που την οδήγησε και δεν μας επιτρέπεται, ως πολιτικό σύστημα, να αφήσουμε να ζήσουμε πάλι την ίδια περιπέτεια.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Αθανάσιος Πλεύρης έχει τον λόγο για ένα λεπτό και κλείνει αυτός ο διάλογος.

**ΑΘΑΝΑΣΙΟΣ ΠΛΕΥΡΗΣ:** Για ένα λεπτό, κύριε Πρόεδρε, ευχαριστώ πολύ!

Προσέξτε! Γιατί άκουσα και τον κ. Παππά, άκουσα και τον κ. Κατρίνη. Προφανώς, το 2010 η χώρα μπήκε στο μνημόνιο. Έχει γίνει πολύ μεγάλη κουβέντα, δεν θα μεταφέρουμε αυτή την κουβέντα πλέον στο Κοινοβούλιο. Προφανώς, οι αναφορές παθογενειών αναφέρονται στη δεκαετία του ’80. Αυτό έλεγε πάντοτε η Νέα Δημοκρατία. Ποια είναι, όμως, η ειδοποιός διαφορά που κάνουμε ότι δεν το καταλαβαίνουμε; Ότι η ταλαιπωρία της χώρας 2010 με 2015 θα μπορούσε να είχε ολοκληρωθεί το 2015 και ξαφνικά, λόγω της διακυβέρνησης του ΣΥΡΙΖΑ, βρεθήκαμε σε προηγούμενο στάδιο και χρειαστήκαμε άλλα έξι με επτά χρόνια, για να μπορέσουμε να φτάσουμε σε σημείο που θα ήμασταν το 2015.

Αναφέρθηκε ο κ. Παππάς στο κομμάτι ότι μεσολάβησαν εκλογές. Ναι, προφανώς, μεσολάβησαν εκλογές. Και δημοψήφισμα μεσολάβησε και μάλιστα ο Αλέξης Τσίπρας πήρε το αποτέλεσμα του δημοψηφίσματος και το άλλαξε και πήγε σε εκλογές. Να σας θυμίσω, όμως, ότι έχουν μεσολαβήσει πολύ πιο πρόσφατες εκλογές. Έχουν μεσολαβήσει οι εκλογές του 2023, όπου για πρώτη φορά ο Κυριάκος Μητσοτάκης αυξάνει ποσοστό κόμματος, έχοντας κυβερνήσει στις μεγαλύτερες κρίσεις και προφανώς, ο απολογισμός που συζητάμε σήμερα, έχει κριθεί από τον ελληνικό λαό με τις εκλογές του Μαΐου και του Ιουνίου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου για δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι υποκρισία! Κύριε Παππά, κύριε Πλεύρη, τι υποκρισία! Τσακώνεστε ποιος χρέωσε τη χώρα πρώτος, ποιος την χρέωσε πιο πολύ, ποιος φταίει λίγο λιγότερο ή λίγο περισσότερο και δεν ομολογείτε στους ανθρώπους που μας παρακολουθούν ότι χρεώσατε τη χώρα. Φαντάζομαι θα έρθουν και οι μαθητές να παρακολουθήσουν τη συνεδρίαση να δουν πόσοι λίγοι Βουλευτές εμφανίζονται στην Αίθουσα. Ευτυχώς, κύριε Πλεύρη, ήταν η ομιλία σας και ήρθαν δεκαπέντε Βουλευτές της Νέας Δημοκρατίας από τους εκατόν πενήντα οκτώ του 40% και κάτι.

Τσακώνεστε, λοιπόν, ποιος χρέωσε πρώτος ή ποιος χρέωσε πιο πολύ. Επί σαράντα χρόνια καταχρεώσατε τη χώρα ΠΑΣΟΚ και Νέα Δημοκρατία και όταν δόθηκε η μοναδική θεσμική ευκαιρία να αποκηρυχθεί αυτό το παράνομο χρέος, το οποίο ελέγχθηκε και εκδόθηκε στις 17 Ιουνίου του 2015 πόρισμα λογιστικού ελέγχου αυτού του χρέους που τεκμηριώνει ότι πρόκειται για χρέος παράνομο, αθέμιτο, απεχθές, επονείδιστο και μη βιώσιμο, δηλαδή, για χρέος που έχει τα τέσσερα χαρακτηριστικά κατά το Διεθνές Δίκαιο και κατά τη διεθνή πρακτική του ΟΗΕ, για να αποκηρυχθεί, να διαγραφεί και να περιοριστεί -ω, του θαύματος!- ήρθε ο κ. Τσίπρας και ο κ. Παππάς -που τον άκουσα εδώ πέρα ​​να βγάζει λόγους κατά του χρέους και κατά της πολιτικής ΠΑΣΟΚ και Νέας Δημοκρατίας- και τα νομιμοποίησαν και ψηφίσατε όλοι μαζί 13 και 14 Αυγούστου του 2015 -όλοι μαζί, κύριε Παππά, κύριε Κουκουλόπουλε, κύριε Πλεύρη και κύριοι της Νέας Δημοκρατίας- το τρίτο μνημόνιο, αυτό για το οποίο αλληλοκατηγορείστε για το ποιος φταίει. Και οι τρεις φταίτε και όλοι εκείνοι οι οποίοι …

**ΔΗΜΗΤΡΙΟΣ ΚΥΡΙΑΖΙΔΗΣ:** Ήσασταν κι εσείς μαζί τότε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, μην επεμβαίνετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κυριαζίδη, αφήστε τις συνήθειες του κοινοβουλευτικού μπούλινγκ που αναβιώνουν ανά πάσα στιγμή, αφήστε τα αυτά! Γιατί, υποτίθεται, ότι έχετε έναν Αρχηγό που εκπροσωπεί -υποτίθεται!- τον κοινοβουλευτικό πολιτισμό.

**ΔΗΜΗΤΡΙΟΣ ΚΥΡΙΑΖΙΔΗΣ:** Ιδιαίτερα εσείς ως Πρόεδρος προσπαθούσατε να μας πείσετε …

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην επιμένετε, δεν έχετε τον λόγο. Δεν έχετε κανένα δικαίωμα να επεμβαίνετε. Σας παρακαλώ! Έχει δικαίωμα η Πρόεδρος να πει την άποψή της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έξις δευτέρα φύσις!

**ΔΙΟΝΥΣΙΟΣ ΧΑΤΖΗΔΑΚΗΣ:** Παρακαλώ, πολιτικό πολιτισμό!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ναύαρχε, τι θα γίνει, θα συνεχίσουμε τον διάλογο εδώ; Δεν γίνεται αυτό.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Επικουρικά.

**ΔΙΟΝΥΣΙΟΣ ΧΑΤΖΗΔΑΚΗΣ:** Επικουρικά πολιτικό πολιτισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ παρακαλώ να συνεχίσω;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Όταν ψηφίζατε όλοι μαζί το τρίτο μνημόνιο, χρεώνοντας ακόμη περισσότερο τη χώρα, υπήρχε ήδη και ήταν κοινοβουλευτικό και εθνικό κεκτημένο το πρώτο πόρισμα, η προκαταρκτική έκθεση της Επιτροπής Αλήθειας Δημοσίου Χρέους, κοινοβουλευτικής επιτροπής, την οποία είχα συστήσει ως Πρόεδρος της Βουλής, η οποία τεκμηριώνει όλους τους λόγους για τους οποίους οφείλατε οι κυβερνώντες το 2015 και οι εν συνεχεία κυβερνώντες μέχρι σήμερα να έχετε κάνει ενέργειες αποκήρυξης του χρέους. Γιατί το χρέος αυτό δεν το δημιούργησαν οι πολίτες, όμως το έχετε με τεχνάσματα μετακυλήσει στους ώμους των πολιτών, την ώρα που και οι μεν και οι δε και οι εκ τρίτου τρώτε με χρυσά κουτάλια στην πλάτη του ελληνικού λαού, σε βάρος των Ελλήνων πολιτών, σε βάρος των παιδιών, σε βάρος των επόμενων γενεών.

Καταθέτω για τα Πρακτικά, για αυτή τη συζήτηση, το πόρισμα της Επιτροπής Αλήθειας Δημοσίου Χρέους της 17ης Ιουνίου 2015, αλλά και το επόμενο πόρισμα που αφορούσε στο τρίτο μνημόνιο, το οποίο εκδόθηκε τον Σεπτέμβριο του 2015 και εξηγεί, κύριοι, εσείς που εξανίσταστε για αυτό, αλλά το ψηφίσατε, γιατί είναι και αυτό το χρέος παράνομο, αθέμιτο, αντισυνταγματικό, απεχθές, κατά το Διεθνές Δίκαιο ή αλλιώς επονείδιστο και μη βιώσιμο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα πορίσματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το 2015 μέχρι σήμερα που υπάρχει αυτό το κοινοβουλευτικό κεκτημένο, δεν έχετε κάνει το παραμικρό, για να υπερασπιστείτε τους πολίτες αυτής της χώρας έναντι αυτού του χρέους. Και όχι απλώς δεν έχετε κάνει το παραμικρό, αλλά η χώρα μας στα ψηφίσματα του ΟΗΕ, που προστατεύουν τις παρανόμως χρεωθείσες χώρες, ξέρετε τι κάνει; Αυτό που κάνατε και για την Παλαιστίνη. Απέχει. Τον Σεπτέμβριο του 2015 η υπηρεσιακή κυβέρνηση, με Υπουργό Εξωτερικών τον κ. Μολυβιάτη και συναινετικά επιλεγείσα από όλους σας, έδωσε εντολή στην Εθνική Αντιπροσωπεία μας στον ΟΗΕ να δηλώσει αποχή στο ψήφισμα του ΟΗΕ για την αποκήρυξη των παρανόμων χρεών των κρατών. Δηλαδή, ένα κράτος, μία χώρα που δεν υπερασπίζεται τα εθνικά της δίκαια και τα δίκαια των πολιτών της.

Είναι τεράστια υποκρισία σήμερα να έρχεστε εδώ και να δείχνετε ο ένας τον άλλον. Θα έπρεπε όλοι οι πρώην κυβερνήσαντες και νυν κυβερνώντες να κοιτιέστε μεταξύ σας και στον καθρέφτη. Η κατάσταση της υπερχρέωσης της χώρας οφείλεται στις πράξεις και στις παραλείψεις σας και από το 2015 μέχρι σήμερα που υπάρχουν αυτά τα πορίσματα δεν τα έχει χρησιμοποιήσει κανείς, ενώ οφείλει. Διαχειριστής πολυκατοικίας που θα είχε στοιχεία για να αποκηρύξει τα χρέη της πολυκατοικίας, θα είχε πράξει τα ελάχιστα. Εσείς και οι μεν και οι δε και οι έτεροι δεν έχετε κάνει το παραμικρό.

Και βέβαια, σας εξυπηρετεί πάρα πολύ μία τέτοια συζήτηση για τον ισολογισμό και τον απολογισμό του 2021, όπου λέτε ο καθένας κάποια προσχηματικά πράγματα και κυρίως ποντάρετε σε αυτό το οποίο απεργάζεστε και έχετε συμφωνήσει και οι τρεις, που είναι η απόλυτη υποβάθμιση της Βουλής και του ελέγχου που ασκεί η Βουλή στα δημόσια οικονομικά του κράτους. Διότι δεν είναι εδώ ούτε ο Αρχηγός σας και Πρωθυπουργός, κύριε Πλεύρη, ούτε ο Αρχηγός σας ή ο αντ’ αυτού, κύριε Παππά, ούτε ο Αρχηγός σας, κύριε Κουκουλόπουλε. Δεν είναι εδώ ούτε κανένας Υπουργός, παρά μόνο ο Υφυπουργός κ. Πετραλιάς. Σε μία συζήτηση, η οποία προβλέπεται κατά το Σύνταγμα ως κορυφαία γιατί αφορά λογοδοσία, θα έπρεπε να είναι εδώ όλοι οι Υπουργοί και να δίνουν λόγο για το πώς μεταχειρίστηκαν τα κονδύλια. Θα έπρεπε δηλαδή να υπάρχει λεπτομερής λογοδοσία και αυτή δεν υπάρχει.

Το Σύνταγμα προβλέπει ότι πρόκειται για διαδικασία στην οποία κατατίθεται η Έκθεση του Ελεγκτικού Συνεδρίου το αργότατο, έναν χρόνο μετά τη συμπλήρωση του έτους. Κατατέθηκε, λοιπόν, αυτή η Έκθεση του Ελεγκτικού Συνεδρίου -και με συγχωρείτε, αλλά αυτό θα ήθελα να το τονίσω, για να είμαστε ακριβείς- και συζητούμε σήμερα αυτά, που, υποτίθεται ότι τα επεξεργάστηκε η Επιτροπή του Προϋπολογισμού, Ισολογισμού και Απολογισμού της Βουλής από χθες μέχρι σήμερα. Ενώ το Σύνταγμα και ο Κανονισμός της Βουλής προβλέπουν τρεις τουλάχιστον συνεδριάσεις στην επιτροπή και ενώ, επίσης, το Σύνταγμα και ο Κανονισμός της Βουλής μιλούν για δύο συνεδριάσεις της Ολομέλειας, εσείς ξεπετάξατε δύο συνεδριάσεις χθες στην επιτροπή στις 14.00΄ και στις 16.00΄ και ξεπετάτε σήμερα στην Ολομέλεια και οι τρεις σας -γιατί έχετε την τεράστια κοινοβουλευτική Πλειοψηφία- και δεν αντιλέγετε σε αυτή τη διαδικασία. Πώς να αντιλέξετε, όμως, όταν ο κ. Παππάς είναι μόνος του στα έδρανα; Ο κ. Κουκουλόπουλος είναι, επίσης, μόνος του στα έδρανα. Ποια Αντιπολίτευση και ποιοι ερίζουν για την Αξιωματική Αντιπολίτευση; Εμείς είμαστε πιο πολλοί. Έχουμε έξι Βουλευτές αυτή τη στιγμή, διότι μας έχουν κλέψει τις δύο έδρες και οι τέσσερις είμαστε εδώ και ο άλλος είναι σε επιτροπή.

**ΔΗΜΗΤΡΙΟΣ ΚΥΡΙΑΖΙΔΗΣ:** Στην Ολομέλεια δεν μίλησε κανένας.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Δεν έχετε δικαίωμα να επεμβαίνετε. Μην ενοχλείτε συνέχεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελάτε τώρα! Δεν ήσασταν, για να ακούσετε και τον κ. Καζαμία και την κ. Καραγεωργοπούλου που μίλησαν. Αφήστε, λοιπόν, τα «δεν μίλησε κανείς». Ήρθατε αγουροξυπνημένοι να μας πείτε ότι δεν μίλησε κανένας!

Η συνταγματική, λοιπόν, διαδικασία είναι κορυφαία, ακριβώς γιατί αφορά λογοδοσία. Και αυτό που γίνεται σήμερα στη Βουλή είναι πλήρης απαξίωση μιας κορυφαίας διαδικασίας λογοδοσίας και απολογισμού.

Κύριε Κεδίκογλου, μετά θα σας βγάλουν βίντεο και…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, να απευθύνεστε στο Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εντάξει, αλλά…

**ΠΡΟΕΔΡΕΥΩΝ (Βασίλειος Βιλιάρδος):** Γιατί μετά θα αρχίσει ο διάλογος, θα αρχίσουν να κάνουν φασαρία και μετά θα έχετε παράπονα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κανένας διάλογος. Απλώς, όταν ακούω και εγώ έναν Βουλευτή να μιλάει μεγαλοφώνως στο τηλέφωνο, δεν μπορώ να μην το σχολιάσω, γιατί αυτή είναι η κατάσταση εδώ στη Βουλή.

Η Έκθεση, λοιπόν, του Ελεγκτικού Συνεδρίου έχει κατατεθεί από τον κ. Σαρμά στη Βουλή στις 14 Δεκεμβρίου του 2022 και την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατατέθηκε, λοιπόν, στις 14 Δεκεμβρίου 2022 και τη φέρνετε σε άλλη Βουλή, με άλλους Υπουργούς, έντεκα μήνες αργότερα. Γιατί το κάνατε αυτό, εάν όχι για να ξεπλύνετε διαδικασίες και ευθύνες; Το νομοσχέδιο το υπογράφει χωρίς ακριβή ημερομηνία -λέει, Αθήνα, κενό, Δεκεμβρίου 2022- ο κ. Σταϊκούρας ως Υπουργός Οικονομικών, ο οποίος δεν είναι σήμερα Υπουργός Οικονομικών.

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι Υπουργός Υποδομών και Μεταφορών και είναι μεγαλειωδώς απών από τη διαδικασία.

Μίλησαν τέσσερις Βουλευτές σας, εκ των οποίων ο ένας είναι πρώην Υπουργός και εμπλεκόμενος στη διάθεση κονδυλίων, ο κ. Πέτσας. Μίλησε και ο κ. Κωτσός, ο Πρόεδρος της Επιτροπής Απολογισμού. Από τους Υπουργούς δεν μίλησε κανείς. Μίλησε και ο κ. Πλεύρης, που ήταν Υπουργός την περίοδο εκείνη και είναι σήμερα Κοινοβουλευτικός Εκπρόσωπος.

Είναι πάρα πολύ ξεκάθαρο ότι φυσικά και η Κυβέρνηση δεν θέλει καθόλου να λογοδοτήσει. Όμως, και η Αντιπολίτευση, η ερίζουσα ποια είναι Αξιωματική -αλλά καμμία δεν είναι Αξιωματική Αντιπολίτευση-, δεν θέλει επίσης πολλά-πολλά και μεγάλη ανάλυση ούτε του απολογισμού ούτε του χρέους του κράτους.

Και ακούγεται από Βουλευτή της Κοινοβουλευτικής Ομάδας της Νέας Δημοκρατίας ότι θα έπρεπε να χαιρόμαστε κιόλας γιατί κάνατε καταπληκτική δουλειά και μειώσατε το χρέος από το 220 στο 170 τόσο τοις εκατό, όταν η χώρα μπήκε στα μνημόνια με 119% χρέος. Δεν καταλαβαίνω πραγματικά για πόσο ακόμη όλοι μαζί και κατά μόνας θα κοροϊδεύετε τους πολίτες.

Το σίγουρο είναι ότι τη λογοδοσία δεν την ήθελε κανείς. Το 2015 συστάθηκε Επιτροπή για τον Λογιστικό Έλεγχο του Χρέους, η οποία συνέχιζε την εργασία της, αλλά την κατήργησε, κύριε Παππά, ο κ. Τσίπρας και ο κ. Βούτσης. Οπότε να πείτε στον Αρχηγό σας τον κ. Κασσελάκη, που λέει «τι δουλειά έχω εγώ με αυτούς που χρέωσαν τη χώρα», ότι μαζί τα κάνατε. Από το 2015 και μετά μαζί τα κάνετε. Ο κ. Βούτσης κατήργησε την Επιτροπή Λογιστικού Ελέγχου του Χρέους με πράξη πρωτοφανή.

Και, βεβαίως, ουδέποτε επανασυστήσατε την εξεταστική επιτροπή για τους λόγους που οδήγησαν τη χώρα στα μνημόνια, μια επιτροπή που επίσης είχα συστήσει. Προέδρευε ο κ. Βίτσας. Και αυτή την παρασιωπήσατε και δεν επανήλθατε ποτέ γιατί μεταπηδήσατε σε εκείνους οι οποίοι ψηφίζουν, ομνύουν και ψάλλουν υπό τον ήχο των μνημονίων. Και τώρα αναζητείτε υποτίθεται νέα ταυτότητα.

**ΝΙΚΟΛΑΟΣ ΠΑΠΠΑΣ:** Ψάλλω επειδή είμαι Παππάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Ψάλλετε επειδή είστε παππάς». Εντάξει, θα το σημειώσουμε και αυτό στα Πρακτικά.

Ο Κοινοβουλευτικός μας Εκπρόσωπος, ο κ. Καζαμίας, επεσήμανε, έχοντας μελετήσει όλον αυτόν τον πάκο που θέσατε στη διάθεση των Βουλευτών πριν δύο ημέρες, τις αντιφάσεις και τα ακραία ελλείμματα αυτού του απολογισμού. Η Κοινοβουλευτική μας Εκπρόσωπος κ. Καραγεωργοπούλου παρέθεσε όλα εκείνα τα σημεία που σας εκθέτουν με κορυφαίο ότι αφήσατε αδιάθετα και δεν αξιοποιήσατε εκατοντάδες εκατομμύρια ευρώ που αφορούσαν κονδύλια για την παιδεία, που αφορούσαν κονδύλια για τον αθλητισμό, που αφορούσαν κονδύλια για την υγεία.

Και δεν μπορεί, βέβαια, η απάντηση να είναι ότι επειδή τα κονδύλια αφορούσαν υπερωρίες και τα σχολεία λειτουργούσαν με την τηλεκπαίδευση, δεν υπάρχουν υπερωρίες, άρα δεν τα διαθέτουμε και σε κανέναν άλλον εκπαιδευτικό σκοπό. Για αυτό κατέρρευσε η τράπεζα θεμάτων την ημέρα των εξετάσεων πριν από λίγους μήνες και για αυτό τόσα σχολεία στερούνται βασικών υποδομών. Διότι τα κονδύλια για την παιδεία όταν δεν έχετε να τα διαθέσετε εκεί απ’ όπου αρχικώς τα προϋπολογίσατε, τα τρώτε ή τα μετακινείτε σε ευγενείς σκοπούς, όπως η εθνική άμυνα, όπως λέτε, έχοντας, όμως, καταλήξει αντί να διατίθενται για την άμυνα της χώρας, να διατίθενται για πολεμικούς σκοπούς και για επιθετικούς σκοπούς, όπως κάνατε στον πόλεμο με την Ουκρανία και όπως εξακολουθείτε να κάνετε στη διεθνή μας πολιτική.

Δεν άκουσα καμμία λέξη από πλευράς εκείνων οι οποίοι λογοδοτούν και κάνουν τον απολογισμό για το ξεπούλημα της ΔΕΗ που κάνατε το 2021. Όμως, ποιος να σας ψέξει όταν είχε προκαταλάβει τη διαδικασία ο ΣΥΡΙΖΑ πριν από εσάς και προηγουμένως η κυβέρνηση Σαμαρά-Βενιζέλου;

Δεν άκουσα τίποτε πειστικό για την πολιτική προστασία. Είναι, όμως, αποκαλυπτικό ότι η μοναδική συζήτηση που έγινε μετά από δύο μήνες από τις πυρκαγιές και τις πλημμύρες έγινε σήμερα στην Επιτροπή Περιφερειών -εκεί εμφανίστηκε για πρώτη φορά ο κ. Κικίλιας-, ενώ στη Βουλή δεν υπάρχει καμμία διαδικασία λογοδοσίας.

Δεν άκουσα, επίσης, τίποτε για την αύξηση των κονδυλίων κατά εκατομμύρια ευρώ. Θα τα πει και ο ειδικός μας αγορητής στη διαδικασία αυτή, ο κ. Καζαμίας, για την τεράστια αύξηση κονδυλίων για την ΕΥΠ το 2021 και γιατί αυτή η αύξηση κονδυλίων ήταν αναγκαία.

Καλωσορίσατε, παιδιά!

Έρχομαι τώρα, αφού υπογραμμίσω ότι για μας, το κοινωνικό κράτος δικαίου, η παιδεία, η υγεία, η δικαιοσύνη, η πολιτική προστασία, η πρόνοια είναι κορυφαίοι τομείς στους οποίους θα έπρεπε να διατίθενται τα κονδύλια του προϋπολογισμού, πράγμα που δεν γίνεται, έρχομαι στη διεθνή συνθήκη, την οποία βεβαίως δεν μπορώ να αφήσω ασχολίαστη σήμερα 8 Νοεμβρίου, την ώρα που η χώρα είναι διεθνώς εκτεθειμένη από την πολιτική που ασκεί ο κ. Μητσοτάκης σε διεθνές επίπεδο στον πόλεμο στη Γάζα.

Κύριοι, έχω μιλήσει ων ουκ έστιν αριθμός φορές από αυτό εδώ το Βήμα για την τεράστια ευθύνη της Κυβέρνησης Μητσοτάκη σε σχέση με τον πόλεμο στη Γάζα. Έχετε πάρει ανερυθρίαστα τη θέση του κράτους που διαπράττει διεθνή εγκλήματα. Έχετε πάρει την πλευρά των θυτών που εγκληματούν σε βάρος αμάχου πληθυσμού και παιδιών.

Ο Γενικός Γραμματέας του ΟΗΕ απευθύνει εκκλήσεις κατάπαυσης του πυρός, απευθύνει εκκλήσεις για την ανθρωπιστική τραγωδία που βρίσκεται σε εξέλιξη και για τη γενοκτονία που διαπράττεται σε βάρος του παλαιστινιακού λαού.

Η Πλεύση Ελευθερίας έφερε στην Ολομέλεια της Βουλής την περασμένη Πέμπτη τον Πρέσβη των Παλαιστινίων, του παλαιστινιακού κράτους, και υποχρεωθήκατε με αυτή μας την ενέργεια να πείτε δυο λέξεις συμπαράστασης στα θύματα προσέχοντας, όμως, πάρα πολύ να μη στενοχωρήσετε το κράτος του Ισραήλ και του Νετανιάχου ακόμη και την ώρα που αμετανόητοι ανακοινώνουν συνέχιση των εγκλημάτων.

Και μέσα σε όλη αυτή τη συνθήκη συνέβη και το τραγικό για κράτος δικαίου, να συλλαμβάνεται ένας νεαρός Παλαιστίνιος επειδή ύψωσε τη σημαία των Παλαιστινίων και την ελληνική σημαία στη διαδήλωση που έγινε εναντίον του πολέμου, εναντίον των εγκλημάτων και υπέρ του παλαιστινιακού λαού που δοκιμάζεται, να συλλαμβάνεται, λοιπόν, για ποιο αδίκημα; Για ακούστε: Έκθεση -λέει- σε κίνδυνο αντιποίνων το εικοσιδυάχρονο παιδί. Δώσατε εντολή ως Κυβέρνηση -και θα έρθω σε αυτό και τι σημαίνει για την ελευθερία του λόγου για τη δημοκρατία σε μια χώρα- έκθεση σε κίνδυνο αντιποίνων. Όποιος με πράξεις που θέτουν υπό αμφισβήτηση κυριαρχικά δικαιώματα άλλου κράτους ή με άλλες προκλητικές ενέργειες εκθέτει το ελληνικό κράτος ή σύμμαχό του ή τους κατοίκους του σε κίνδυνο αντιποίνων ή εκθέτει σε κίνδυνο διατάραξης της φιλικές σχέσεις της Ελλάδας ή συμμάχου της με ξένο κράτος τιμωρείται με φυλάκιση έως τρία έτη ή χρηματική ποινή. Αν τα αντίποινα επήλθαν πραγματικά εξαιτίας των ενεργειών του, επιβάλλεται φυλάκιση τριών ετών.

Ο Κυβερνητικός Εκπρόσωπος, ο κ. Μαρινάκης, στη χθεσινή ενημέρωση δήλωσε ότι αυτό έγινε με πρωτοβουλία και με εμπλοκή του κ. Οικονόμου, του Υπουργού Προστασίας του Πολίτη. Συνελήφθη ένας πολίτης, ένας νεαρός, ένας Παλαιστίνιος που διαδήλωσε για τη χώρα του και για τον λαό του και θέλησε η Κυβέρνησή σας να μετατρέψει αυτόν σε αποδιοπομπαίο τράγο και εξιλαστήριο θύμα για να δώσει διαπιστευτήρια στο κράτος του Ισραήλ επειδή υψώθηκε από έναν πολίτη η σημαία των Παλαιστινίων.

Γιατί εσείς έχετε συμφωνήσει μόνο τη σημαία του κράτους του Ισραήλ να υψώνετε και μάλιστα, να φωτίζετε και τη Βουλή, προσβάλλοντας το αίσθημα δικαίου και δημοκρατίας του ελληνικού λαού και των Ελλήνων πολιτών. Διότι οι Έλληνες πολίτες, ο λαός μας, διαχρονικά είναι αλληλέγγυος στον παλαιστινιακό λαό. Και αυτά τα διαπιστευτήρια που εσείς δίνετε και θέλετε να δίνετε είναι διαπιστευτήρια αίματος, είναι διαπιστευτήρια εγκλήματος, είναι διαπιστευτήρια που θα γράψουν με πολύ μελανές σελίδες, με πολύ μελανές γραμμές την ιστορία σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Υπάρχει και ένα όριο, κύριε Πρόεδρε! Διαχρονικά εγκλήματα εμείς!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε, ολοκληρώνετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, βλέπετε ότι γίνεται μετ’ εμποδίων η ομιλία μου, οπότε παρακαλώ να μου επιτρέψετε να ολοκληρώσω.

**ΠΡΟΕΔΡΕΥΩΝ (Βασίλειος Βιλιάρδος):** Το καταλαβαίνω.

Συνέχεια επεμβαίνετε, κύριοι συνάδελφοι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν αρκούν, λοιπόν, τα κροκοδείλια δάκρυα, δεν αρκούν οι επιμελημένες διαρροές ότι κάτι θα γίνει για κάποιον θαλάσσιο ανθρωπιστικό διάδρομο για τη Γάζα. Δεν έχει γίνει τίποτε τέτοιο. Εμείς δηλώσαμε ότι αν πάρετε τέτοια πρωτοβουλία, θα σας βοηθήσουμε και το είπα και προσωπικά στον κ. Γεραπετρίτη, αλλά καμμία τέτοια πρωτοβουλία δεν έχετε πάρει.

Αυτή τη στιγμή έχετε σύρει τη χώρα σε αποχή από το ψήφισμα του ΟΗΕ για κατάπαυση του πυρός και μπαίνετε σε διαδικασίες να μιλάτε για ανθρωπιστικές παύσεις, δηλαδή να τους σκοτώνουν και να κάνουν λίγο διάλειμμα. Είναι ντροπιαστικό πραγματικά στη διεθνή κονίστρα η Ελλάδα που διαχρονικά τάχθηκε με το κράτος δικαίου, με τα δικαιώματα, με τους αδικημένους και με τα θύματα, σήμερα να είναι με την πλευρά των σφαγέων, με την πλευρά ενός κράτους που εγκληματεί. Και προσέξτε τα λόγια μου, γιατί μιλώ πάντα για το κράτος. Και ο λαός του Ισραήλ θύμα είναι αυτού του κράτους και οι άμαχοι του Ισραήλ θύματα είναι αυτού του κράτους. Γι’ αυτό και γίνονται μεγαλειώδεις συγκεντρώσεις Εβραίων πολιτών σε όλη την υφήλιο και λένε «Not in my name!», όχι στο δικό μου όνομα αυτή η σφαγή και αυτή η πολιτική. Να διδαχθείτε από αυτά και επιτέλους να ξεπλύνετε τη χώρα μας από αυτή την ντροπή που της έχετε επισείσει με την πολιτική σας!

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου.

Κύριοι συνάδελφοι της Νέας Δημοκρατίας, αυτό που κάνετε είναι απαράδεκτο. Επεμβαίνετε συνεχώς, δεν αφήνετε την κυρία Προέδρο να μιλήσει, να πει την άποψή της. Δικαίωμά της είναι να την πει. Έχετε Κοινοβουλευτικό Εκπρόσωπο, θα του δώσω τον λόγο και θα πει αυτά που θέλει να πει. Δεν θα μιλά ο καθένας.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Πλεύρη, έχετε τον λόγο για ένα λεπτό.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πρώτα από όλα, θα αναφερθώ κυρίως σε αυτά που είπε στο τέλος η κυρία Πρόεδρος. Όμως, να πούμε και το εξής, επειδή δόθηκε και μια εικόνα, αν δείτε το άρθρο 122 του Κανονισμού της Βουλής, η έκθεση απολογισμού συζητείται από την κατάθεσή της, που είναι στο τέλος του χρόνου, μέσα σε έναν χρόνο. Και πάντοτε, άμα κοιτάξετε την κοινοβουλευτική τάξη, συζητούνταν λίγο πριν τον προϋπολογισμό.

Πάμε, όμως, σε αυτό που ειπώθηκε, γιατί διαφορετικά δεν θα έπαιρνα τον λόγο. Ακούστε, κύριε Πρόεδρε: Αυτή τη στιγμή ακούσαμε προσβολή προς την Κοινοβουλευτική Ομάδα της Νέας Δημοκρατίας και μου κάνει εντύπωση ότι η κυρία Πρόεδρος μέσα στα είκοσι έξι λεπτά που μίλησε αναφέρθηκε επτά, οκτώ λεπτά για τη Γάζα και δεν είπε τη λέξη «Χαμάς». Δεν είπε τη λέξη «Χαμάς»!

Γιατί αυτό το οποίο γίνεται στη Γάζα, κυρία Πρόεδρε, είναι αποτέλεσμα των τρομοκρατικών ενεργειών της Χαμάς που μπήκε μέσα στο Ισραήλ, βίασε γυναίκες, απήγαγε παιδάκια και αυτή τη στιγμή που μιλάμε το κράτος του Ισραήλ έχει πολίτες άμαχους οι οποίοι είναι αιχμάλωτοι.

(Χειροκροτήματα από την πτέρυγα της Νέας Δημοκρατίας)

Αυτοί δεν έχουν ψυχή! Αιχμάλωτοι και όμηροι, όπως πολύ σωστά λέτε και δεν απελευθερώνονται!

Και για πρώτη φορά στη σύγχρονη ιστορία συζητάμε, κύριε Πρόεδρε, να υπάρχουν άνθρωποι άμαχοι τους οποίους τους έχουν απαγάγει, τους οποίους τους έχουν κακοποιήσει, άλλους τους σκότωσαν, από ένα φεστιβάλ μάλιστα, οι περίφημοι μαχητές τρομοκράτες -ακούω την Αριστερά να λέει για μαχητές της «Χαμάς»- και εδώ πέρα δεν γίνεται τίποτα.

Και η ελληνική Κυβέρνηση αυτό το οποίο είπε -και είναι το σύνολο της Ευρωπαϊκής Ένωσης που το λέει αυτό- είναι ότι αποδεχόμαστε το δικαίωμα του Ισραήλ στην αυτοάμυνα.

Και κύριε Πρόεδρε, αυτό το οποίο λέμε -και αύριο ο Πρωθυπουργός γι’ αυτό θα βρίσκεται- είναι ακριβώς για τους ανθρωπιστικούς διαδρόμους και για την ανθρωπιστική βοήθεια που δίνει η Ελλάδα για τους αμάχους, αλλά αυτό δεν αναιρεί το δικαίωμα ενός κράτους να προστατεύει τους πολίτες του από τρομοκράτες.

Και για να ολοκληρώσω την τοποθέτηση γι’ αυτό που είπατε για τον Παλαιστίνιο, θα πρέπει να καταστεί σαφές, κυρία Πρόεδρε, ότι όσοι έρχονται εδώ πέρα και θέλουν να έχουν τα ευεργετήματα της Δύσης ως προς το άσυλο πρέπει να σέβονται και τους νόμους του κράτους στο οποίο έρχονται. Και οι νόμοι του κράτους και τα άρθρα απονέμονται από εισαγγελικές αρχές και θα εξεταστεί το αδίκημα. Οι κυβερνήσεις, όπως ξέρετε, δεν συλλαμβάνουν. Υπάρχουν συγκεκριμένα αδικήματα που αποδίδονται ή δεν αποδίδονται στην πορεία και θα φανεί. Όσοι, όμως, βρίσκονται εδώ πέρα να ξέρουν ότι η ανεκτικότητα της Δύσης αντίστοιχα δημιουργεί την υποχρέωση σε αυτούς να σέβονται τη δημόσια τάξη. Και κανένας εδώ πέρα δεν θα έρθει να μεταφέρει τον πόλεμο της Μεσανατολής στην Ευρώπη! Κανένας εδώ πέρα δεν θα έρχεται να πανηγυρίζει για εγκλήματα τρομοκρατών! Είναι εκτός των αρχών και αξιών της Δύσης!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και έξι συνοδοί εκπαιδευτικοί από το Δημοτικό Σχολείο Νίκαιας Λάρισας.

Καλώς ήρθατε, παιδιά!

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε και καλωσορίζουμε τα παιδιά από τη Νίκαια της Λάρισας, μία πληγείσα περιοχή, για την οποία έχω καταθέσει τέσσερις, πέντε επίκαιρες ερωτήσεις στον κ. Μητσοτάκη, αλλά δεν έρχεται στον κοινοβουλευτικό έλεγχο.

Όπως και για το Ισραήλ, κύριε Πλεύρη, αυτά τα οποία είπατε με εντυπωσίασαν. Τρεις επίκαιρες ερωτήσεις έχω καταθέσει στον Πρωθυπουργό σας, αλλά δεν εμφανίζεται στη Βουλή για να απαντήσει. Αν αυτά που είπατε είναι αυτά που θα έλεγε, είναι πραγματικά θλιβερό να διολισθαίνει η χώρα μας σε αυτό το επίπεδο.

Πρώτα απ’ όλα, θέλω να σας ενημερώσω, αν και είμαι βέβαιη ότι είστε ενήμερος, ότι η Χαμάς δεν είναι κράτος. Αντιθέτως, το Ισραήλ είναι κράτος.

Θέλω, επίσης, να σας ενημερώσω για την περίπτωση που δεν το έχετε πληροφορηθεί ότι η Πλεύση Ελευθερίας έχει από την πρώτη στιγμή καταδικάσει όλα τα εγκλήματα σε βάρος αμάχου πληθυσμού και αθώων προσώπων και πολιτών και με εντυπωσιάζει υπ’ αυτή την έννοια πώς θεωρήσατε ότι θα σηκωθείτε και θα πείτε «δεν ακούσαμε τη λέξη «Χαμάς»» και θα μας φέρετε σε κάποια δύσκολη θέση. Δεν είμαστε, κύριε Πλεύρη, σε δύσκολη θέση, γιατί ξέρουμε πολύ καλά με ποιου το μέρος είμαστε. Σας το έχω πει πολλές φορές σε αυτή εδώ την Αίθουσα: Είμαστε με το μέρος της ειρήνης, είμαστε με το μέρος των πολιτών, είμαστε με το μέρος των αθώων, είμαστε με το μέρος των παιδιών. Το πρόβλημα είναι εσείς με ποιανού το μέρος είστε. Διότι όταν λέτε ότι το να σκοτώνονται εκατόν σαράντα παιδιά τη μέρα, ή όπως μας είπε ο Πρέσβης των Παλαιστινίων…

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ:** Είπαμε τέτοιο πράγμα;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είπε αυτό!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ! Κύριοι συνάδελφοι, τι τρόποι είναι αυτοί; Τι τρόπος είναι αυτός, να μιλάτε όλοι μαζί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως μας είπε εδώ σε αυτή την Αίθουσα ο Πρέσβης των Παλαιστινίων, σε αυτό εδώ το κτήριο της Βουλής που τον προσκάλεσε η Πλεύση Ελευθερίας. Και μέσα σε αυτή εδώ την Αίθουσα δύο είναι μόνο, δυστυχώς, τα κόμματα που είναι κατά του πολέμου και υπέρ του παλαιστινιακού λαού καθαρά. Εγώ δεν έχω ποτέ πρόβλημα να αναφερθώ και σε κάποιο άλλο κόμμα, είναι το ΚΚΕ και είναι και η Πλεύση Ελευθερίας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Άρα δεν είστε υπέρ του ισραηλινού λαού. Μα, τι ακούμε εδώ;

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, τι είναι αυτό που κάνετε;

Κύριε συνάδελφε, κύριε Μαρκόπουλε, τι αγένεια είναι αυτή; Μα, δεν επιτρέπεται να μιλάτε, δεν επιτρέπεται να επεμβαίνετε.

Αν θέλετε, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, να τοποθετηθώ.

**ΠΡΟΕΔΡΕΥΩΝ (Βασίλειος Βιλιάρδος):** Ναι, έχετε ήδη μιλήσει είκοσι επτά λεπτά, οπότε -αν θέλετε- ολοκληρώστε.

Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, να τοποθετηθώ, κύριε Πρόεδρε, επειδή είναι αρκετά σοβαρά αυτά τα οποία ειπώθηκαν και θα ήθελα να τα απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Φυσικά, όλα είναι σοβαρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μας φέρνετε λοιπόν, κύριε Πλεύρη, σε κάποια δύσκολη θέση. Είστε στη δύσκολη θέση να απαντήσετε γιατί νομιμοποιείτε και υποστηρίζετε τη διάπραξη γενοκτονίας και ποιος είναι εκείνος ο ιθύνων νους που σκέφτηκε -αποκλείεται να είστε εσείς, γιατί τα νομικά σας δεν θα τα αμφισβητήσω- ότι μπορεί ποτέ να παρουσιαστεί η γενοκτονία, τα εγκλήματα κατά της ανθρωπότητας και τα εγκλήματα πολέμου ως πράξη άμυνας σε άδικη επίθεση.

Ξέρετε πάρα πολύ καλά, εμένα είναι η ειδίκευσή μου το Διεθνές Ποινικό Δίκαιο, ότι αυτά τα οποία λέτε είναι προκλητικά και προσβλητικά για το διεθνές ανθρωπιστικό κεκτημένο, για το κεκτημένο του Διεθνούς Ποινικού Δικαίου και για το κεκτημένο της ίδρυσης του διεθνούς ποινικού δικαστηρίου, το οποίο το Ισραήλ το καταψήφισε, ακριβώς διότι διαπράττει αυτά τα εγκλήματα αμετανόητα.

Είναι, λοιπόν, πραγματικά θλιβερό να γίνεστε απολογητές αυτών των εγκλημάτων και πραγματικά θλιβερό για μένα να διασύρεται η χώρα μου στο διεθνές στερέωμα, γιατί δεν καταδικάζει εκείνα τα οποία ο Οργανισμός Ηνωμένων Εθνών, ο Γενικός Γραμματέας του Οργανισμού Ηνωμένων Εθνών, ο Παγκόσμιος Οργανισμός Υγείας, οι Γιατροί Χωρίς Σύνορα, όλοι οι διεθνείς οργανισμοί και πολλά άλλα ευρωπαϊκά κράτη καταδικάζουν.

Είναι θλιβερό…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Κατά τον Κανονισμό, έχω πέντε λεπτά στην οποιαδήποτε επόμενη παρέμβασή μου. Θα σας το πει και η κυρία…

**ΠΡΟΕΔΡΕΥΩΝ (Βασίλειος Βιλιάρδος):** Όχι μετά από είκοσι επτά λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Σας ευχαριστώ για την υπόδειξη. Καταλαβαίνω ότι είμαστε λίγοι σε αυτή την Αίθουσα που μιλάμε γι’ αυτά τα θέματα με αυτό τον τρόπο και καταλαβαίνω ότι ενοχλούν.

Εγώ θα περιμένω τον κ. Μητσοτάκη πότε θα φανεί. Αν περιμένει ότι θα υπάρξει εβδομάδα που δεν θα του καταθέσω επίκαιρη ερώτηση, παρακαλώ ενημερώστε τον ότι δεν θα υπάρξει τέτοια εβδομάδα. Οπότε, να μην περιμένει εκείνη την εβδομάδα για να έρθει και να έρθει στη Βουλή να πει αυτά που είπατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου, την κυρία Πρόεδρο της Πλεύσης Ελευθερίας.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

Κύριε Καραθανασόπουλε, θα μιλήσετε δώδεκα λεπτά;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα πάρω και τη δευτερολογία μου, κύριε Πρόεδρε. Το δηλώνω εκ των προτέρων.

Ευχαριστώ πολύ, κύριε Πρόεδρε.

Ούτε ο απολογισμός, αλλά ούτε και ο ισολογισμός μπορεί να διαφέρει ως προς τον προϋπολογισμό τον οποίον εξετάζει. Βεβαίως κάποια μεγέθη του μπορούν να έχουν μικροδιαφορές. Όμως, ως προς το περιεχόμενο, τον προσανατολισμό, αλλά και το τι θέλει να υλοποιήσει, υλοποιεί αυτά τα οποία προβλέπονται στον προϋπολογισμό για το 2021. Και γενικά οι κρατικοί προϋπολογισμοί στο σημερινό σύστημα που ζούμε, στο καπιταλιστικό, είναι πάντοτε αντιλαϊκοί προϋπολογισμοί. Διαφέρουν μόνο ως προς τον βαθμό αντιλαϊκότητας και όχι ως προς τον χαρακτήρα, γιατί συγκεντρώνει χρήματα από τους πολλούς για να τα δώσει στους λίγους μέσα από χρηματοδοτήσεις, μέσα από φοροαπαλλαγές, μέσα από κατασκευές υποδομών που εξυπηρετούν τους επιχειρηματικούς ομίλους και τα επενδυτικά τους σχέδια και μέσα από την πολιτική προμηθειών. Είτε αυτές γίνονται με απευθείας αναθέσεις είτε γίνονται μέσα από διαγωνισμούς, πάντα το κράτος αγοράζει ακριβά και πουλάει φθηνά. Το ίδιο γίνεται και με τις αγοραπωλησίες εταιρειών, κρατικοποιήσεις-αποκρατικοποιήσεις.

Και ερχόμαστε στην αποεπένδυση των τραπεζών, για την οποία έγινε μεγάλη κουβέντα. Εδώ χάθηκαν 40 δισεκατομμύρια από τις δύο ανακεφαλαιοποιήσεις, 35 δισεκατομμύρια από τη δεύτερη ανακεφαλαιοποίηση που έκανε η Νέα Δημοκρατία και άλλα 5 δισεκατομμύρια από την τρίτη ανακεφαλαιοποίηση που έκανε ο ΣΥΡΙΖΑ. Αυτά τα 40 δισεκατομμύρια του ΤΧΣ που δόθηκαν στις τράπεζες έχουν χαθεί και αποτελούν δημόσιο χρέος ήδη για τον ελληνικό λαό. Και βέβαια, η τρίτη ανακεφαλαιοποίηση του ΣΥΡΙΖΑ παρέδωσε τις τράπεζες που ήταν υπό τον έλεγχο του ΤΧΣ στα αμερικάνικα funds, για την απαγόρευση του ΤΧΣ να συμμετάσχει.

Από αυτή την άποψη, εμείς λέμε πολύ συγκεκριμένα ότι μέσα από αυτή τη διαδικασία του κρατικού προϋπολογισμού στηρίζονται τα συμφέροντα των μεγάλων επιχειρηματικών ομίλων. Όμως, θα αντιτείνει κάποιος «μα, εδώ χρηματοδοτεί και ζητήματα που αφορούν λαϊκές ανάγκες, όπως για παράδειγμα την παιδεία, την υγεία και άλλα». Όμως, αυτές οι δαπάνες είναι δαπάνες που αφορούν την αναπαραγωγή της εργατικής δύναμης και θα έπρεπε κανονικά να βαρύνουν αποκλειστικά αυτούς που εκμεταλλεύονται την εργατική δύναμη, δηλαδή τους καπιταλιστές.

Έτσι, λοιπόν, οι δαπάνες για την παιδεία, για την υγεία, για τις συντάξεις πρέπει κατ’ αποκλειστικότητα, κατά τη γνώμη του ΚΚΕ, να βαρύνουν αυτούς που κερδίζουν από την εκμετάλλευση της εργατικής δύναμης, είτε είναι χειρωνακτική, είτε είναι πνευματική. Όμως, όλες αυτές οι δαπάνες βαρύνουν τον ίδιο τον λαό, την ίδια την εργατική τάξη. Και βεβαίως οι όποιες δαπάνες διατίθενται είναι πολύ κάτω από τις ανάγκες που έχουν αυτές οι υπηρεσίες, αλλά και πολύ κάτω από τις δυνατότητες της εποχής. Κι όλα αυτά γίνονται, βεβαίως, στο όνομα της ατομικής επιλογής και της ατομικής ευθύνης, με αποτέλεσμα να αποτελούν εμπορεύματα και με συνέπεια να διευρύνεται όλο και περισσότερο η ψαλίδα ανάμεσα στις δυνατότητες που αντικειμενικά υπάρχουν και στο επίπεδο ικανοποίησης των λαϊκών αναγκών. Έτσι, λοιπόν, ο κρατικός προϋπολογισμός δεν είναι τίποτε άλλο παρά μια αντιλαϊκή αναδιανομή σε βάρος του λαού και προς όφελος των πλουσίων πάντοτε.

Τρανή απόδειξη αυτού το οποίο έλεγα παραπάνω για τα ζητήματα της διεύρυνσης της ψαλίδας αποτελεί η διαχείριση που έκανε η Κυβέρνηση της Νέας Δημοκρατίας για την πανδημία και που εντασσόταν και στον προϋπολογισμό, αλλά και κατ’ επέκταση και στον απολογισμό και ισολογισμό του 2021. Στο επίκεντρο αυτής της πολιτικής της πανδημίας ήταν η ατομική ευθύνη. Άφησε, λοιπόν, στο όνομα της ατομικής ευθύνης αθωράκιστο η Κυβέρνηση το δημόσιο σύστημα υγείας, προχώρησε σε ορισμένα μπαλώματα, σε ανακύκλωση γιατρών και νοσηλευτικού προσωπικού, στην εντατικοποίηση των εργαζομένων και κατ’ επέκταση σε παραιτήσεις, με αποτέλεσμα η σημερινή εικόνα που υπάρχει στα νοσοκομεία, στη δημόσια υγεία, πρωτοβάθμια ή δευτεροβάθμια, να αποτυπώνει τη σημερινή κατάσταση, όπου επί της ουσίας τα νοσοκομεία βρίσκονται υπό κατάρρευση και οι αγώνες των υγειονομικών είναι καθημερινοί, για να μπορέσουν να σώσουν ό,τι μπορεί να σωθεί από την επιδρομή την οποία προετοιμάζει η Κυβέρνηση για να αναδιαρθρώσει το σύστημα με βάση τα σαθρά υλικά της εμπορευματοποίησης μέσω των συμπράξεων δημόσιου και ιδιωτικού τομέα.

Από την άλλη μεριά, στην εποχή της πανδημίας, ο ιδιωτικός τομέας της υγείας, δηλαδή τα αρπακτικά της υγείας, δεν είδαν καμμία επιβάρυνση από την πανδημία, αλλά αντίθετα αύξησαν τις εργασίες τους εξαιτίας της αναστολής των τακτικών χειρουργείων στα δημόσια νοσοκομεία που μεταφέρθηκαν στα ιδιωτικά, τον κύκλο εργασιών και φυσικά την κερδοφορία τους. Την εποχή της πανδημίας, η Κυβέρνηση στήριξε με πολύμορφους τρόπους τους επιχειρηματικούς ομίλους, χωρίς ταυτόχρονα να επιβάλει κανένα μέτρο στους επιχειρηματικούς ομίλους για την υγιεινή και ασφάλεια εντός των επιχειρήσεων, εντός των εργοστασίων ή στα μέσα μαζικής μεταφοράς που αποτελούσαν και τους τροφοδότες, ας το πούμε έτσι, στους λογαριασμούς διάχυσης της πανδημίας.

Ένα δεύτερο ζήτημα είναι το εξής: Η συζήτηση έγινε για το φορολογικό σύστημα, το οποίο είναι πάντοτε άδικο έτσι όπως το ζούμε και γίνεται όλο και περισσότερο φορολογικά άδικο εξαιτίας της πολιτικής του φορολογικού ανταγωνισμού που την αποδέχεται και η Νέα Δημοκρατία και ο ΣΥΡΙΖΑ και το ΠΑΣΟΚ και των νέων φοροαπαλλαγών που δίνονται στους επιχειρηματικούς ομίλους, με αποτέλεσμα να μεταφέρονται όλο και περισσότερα φορολογικά βάρη στις πλάτες των λαϊκών στρωμάτων και να συμμετέχουν όλο και με μεγαλύτερο μερίδιο τα λαϊκά στρώματα σε αυτά τα φορολογικά έσοδα, ενώ αντίθετα απαλλάσσονται οι επιχειρηματικοί όμιλοι.

Η αλήθεια είναι ότι η απαλλαγή των επιχειρηματικών ομίλων από τη φορολογία δεν είναι αποτέλεσμα μόνο της πολιτικής της Νέας Δημοκρατίας, αλλά και του ΣΥΡΙΖΑ και του ΠΑΣΟΚ. Για παράδειγμα, στη συνταγματική αναθεώρηση ως ΚΚΕ είπαμε να καταργηθούν οι απαράδεκτες συνταγματικές φοροαπαλλαγές για τους εφοπλιστές οι οποίοι εθελοντικά συμμετέχουν. Ας γινόταν και για τους συνταξιούχους, να συμμετέχουν δηλαδή εθελοντικά στα φορολογικά έσοδα. Γιατί οι εφοπλιστές; Μήπως είναι ταλαίπωροι άνθρωποι; Τότε το αρνήθηκε και η Νέα Δημοκρατία και ο ΣΥΡΙΖΑ και το ΠΑΣΟΚ και τώρα ψάχνουν να βρουν μικροσκανδαλάκια. Λέει: «Οι τράπεζες που έχουν κέρδη γιατί να μην πληρώσουν;». Μα, τον αναβαλλόμενο φόρο ποιοι τον έβαλαν; Τον έβαλαν οι κυβερνήσεις αυτών των τριών κομμάτων, με τις τράπεζες να μην πληρώνουν φόρο. Τους εφοπλιστές ποιοι τους απαλλάσσουν; Αυτά τα τρία κόμματα και οι κυβερνήσεις τους τους απαλλάσσουν από το να πληρώνουν φόρο και συνολικά εκεί όπου συσσωρεύεται ο πλούτος να μην πληρώνουν επί της ουσίας καμμία φορολογία.

Αντίθετα, χαρακτηριστικό δείγμα της αντιλαϊκότητας είναι η έμμεση φορολογία, ο ΦΠΑ για παράδειγμα που είναι η πιο άδικη μορφή φορολογίας. Ακόμα και ένας ο οποίος δεν έχει εισοδήματα γιατί είναι άνεργος ή ακόμα και αν βρίσκεται σε αυτή την προνομιούχα κατηγορία του 10% που παίρνει επίδομα, αναγκάζεται να καταβάλλει το 20% στη φορολογία. Το επιστρέφει πίσω αυτό το πενιχρό επίδομα ανεργίας που παίρνει.

Είναι ή δεν είναι φοροληστεία αυτή, κύριε Υπουργέ; Πώς αλλιώς μπορεί να ονομαστεί παρά μια τεράστια φοροληστεία; Ακόμη και τώρα και τα χρήματα που δίνουν οι γονείς στα άνεργα παιδιά τους, φορολογούνται και αυτά. Γι’ αυτόν ακριβώς τον λόγο και τονίζουμε ότι η έμμεση φορολογία είναι πιο άδικη. Και, βεβαίως, και τα τρία κόμματα, δηλαδή και η Νέα Δημοκρατία και ο ΣΥΡΙΖΑ και το ΠΑΣΟΚ, έχουν δείξει ιδιαίτερα στοιχεία φορολογικής επιδρομής μέσα από την αξιοποίηση της άδικης έμμεσης φορολογίας.

Από την άλλη μεριά, η Κυβέρνηση έχει το θράσος να μιλάει σήμερα για πάταξη της φοροδιαφυγής, ασκώντας ένα φορολογικό κυνηγητό στους αυτοαπασχολούμενους και τους επαγγελματίες στο όνομα, λέει, της φορολογικής δικαιοσύνης. Σοβαρά μιλάτε; Μιλάτε για φορολογική δικαιοσύνη εσείς που επιτρέπετε να κλέβουν το καρβέλι οι επιχειρηματικοί όμιλοι από το τραπέζι και να προσπαθείτε να κυνηγήσετε αυτούς που προσπαθούν μέσα από τα ψίχουλα που έχουν απομείνει να καλύψουν τις ανάγκες τους, είτε είναι μισθωτοί, είτε είναι συνταξιούχοι, είτε είναι επαγγελματίες;

Το καρβέλι πρέπει να φορολογήσετε, κύριε Υπουργέ και όχι τα ψίχουλα! Εμείς αυτής της άποψης είμαστε ως ΚΚΕ. Αντίθετα, εσείς κυνηγάτε αυτά τα ψίχουλα και μάλιστα στην αντιδραστική φασίζουσα -εμείς θα την πούμε- λογική της συλλογικής ευθύνης όλοι οι επαγγελματίες φοροδιαφεύγουν. Αλήθεια; Πού το βρήκατε αυτό; Και αν φοροδιέφευγαν όλοι οι ελεύθεροι επαγγελματίες, τότε πώς είναι τρία εκατομμύρια φορολογούμενοι που χρωστούν στην εφορία μέχρι 500 ή μέχρι 1.000 ευρώ και οι οποίοι δεν μπορούν να πληρώσουν; Γιατί χρωστάνε; Γιατί έκαναν περιουσιακά στοιχεία με τα 1.000 ευρώ και αύξησαν τις περιουσίες τους ή γιατί δεν έχουν να πληρώσουν; Και έρχεστε και τους βάζετε κεφαλικό φόρο άλλα 1.000 ευρώ να πληρώσουν; Και έχετε το θράσος να λέτε ότι αυτή είναι φορολογική δικαιοσύνη;

Πιάστε τον παράνομο πλουτισμό μέσα από τέτοιες διαδικασίες. Αυτό μπορεί να γίνει, αξιοποιώντας τα σύγχρονα μέσα της τεχνολογίας που έχετε στα χέρια σας. Όμως, πώς θα πιάσετε τον παράνομο πλουτισμό, όταν επιτρέπετε τις off shore εταιρείες; Και, μάλιστα, είναι αφορολόγητες, όταν κατέχουν ακίνητα. Ενώ το σπίτι που έχει ένας του το φορολογείτε με τον ΕΝΦΙΑ, για τις off shore είναι αφορολόγητο. Δεν πληρώνουν ΕΝΦΙΑ οι off shore που έχουν τη μεγάλη ακίνητη περιουσία ή όταν μπορούν να κάνουν τις διάφορες τριγωνικές συναλλαγές ή να αξιοποιούν τους διάφορους φορολογικούς παραδείσους και τα τραπεζικά απόρρητα που υπάρχουν στη χώρα μας και στο εξωτερικό.

Αυτό είναι, λοιπόν, το τραγελαφικό της όλης κατάστασης και γι’ αυτόν ακριβώς τον λόγο όλη αυτή η διαδικασία είναι άδικη και σε βάρος των επαγγελματιών, των αυτοαπασχολούμενων και των εμπόρων και πρέπει το συγκεκριμένο νομοσχέδιο να μην έρθει καν στη Βουλή για συζήτηση.

Ένα τρίτο σημείο στο οποίο θα ήθελα να αναφερθώ, κύριε Πρόεδρε, είναι η συζήτηση που έγινε για τις εξοπλιστικές δαπάνες, οι οποίες πραγματικά το 2021 εκτινάχθηκαν σπάζοντας κάθε ρεκόρ στο 3,54% του ΑΕΠ. Πρωταθλητές στα επίπεδα του ΝΑΤΟ. Και ποιοι τις ψήφισαν αυτές τις εξοπλιστικές δαπάνες; Τις ψήφισαν Νέα Δημοκρατία, ΣΥΡΙΖΑ, ΠΑΣΟΚ και Ελληνική Λύση. Το ΚΚΕ τις καταψήφισε. Γιατί τις καταψήφισε; Διότι είναι εξοπλιστικές δαπάνες οι οποίες δεν σχετίζονται με την άμυνα της χώρας, αλλά σχετίζονται με την ικανοποίηση των αναγκών που προκύπτουν από την όλο και βαθύτερη εμπλοκή της Ελλάδος στους ιμπεριαλιστικούς σχεδιασμούς. Άρα, λοιπόν, πρόκειται επί της ουσίας για εξοπλιστικά προγράμματα μέσα από τα οποία συμβάλλει η χώρα μας στο να ξεδιπλωθούν οι ιμπεριαλιστικοί σχεδιασμοί στην ευρύτερη περιοχή…

**ΜΑΚΑΡΙΟΣ ΛΑΖΑΡΙΔΗΣ:** Δεν θωρακίζεται η χώρα;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** … συμμετέχοντας στον πόλεμο ενάντια στην Ουκρανία και τώρα στη σφαγή που γίνεται και με στρατιωτικά μέσα σε βάρος του παλαιστινιακού λαού.

Από αυτή την άποψη μπορεί να αποτελεί πρόκληση, γιατί αυτό δεν είναι επιλογή μόνο της σημερινής Κυβέρνησης. Είναι συνολικά επιλογή της άρχουσας τάξης να συμμετέχει και να εμπλέκεται όλο και βαθύτερα στους αμερικανο-ιμπεριαλιστικούς σχεδιασμούς.

Γιατί το κάνει αυτό; Διότι θέλει να συμμετάσχει στο πλιάτσικο που θα γίνει σε βάρος των λαών της περιοχής, στις πλουτοπαραγωγικές πηγές και οι επιχειρηματικοί όμιλοι της Ελλάδας να πάρουν ένα κομμάτι από αυτή την πίτα που προκύπτει μέσα από τη σφαγή των λαών. Αυτό είναι το ζήτημα το οποίο έχουμε μπροστά μας.

Εμείς το λέμε καθαρά: Είμαστε πάντα ως ΚΚΕ με τη σωστή πλευρά της ιστορίας και με το δικαίωμα του και του παλαιστινιακού λαού και του κάθε λαού με όποιον τρόπο επιλέξει, ακόμη και ένοπλα, να πολεμάει τον κατακτητή του. Το ισραηλινό κράτος είναι κατακτητής του παλαιστινιακού λαού και πρέπει να το πολεμήσει ακόμη και ένοπλα ο παλαιστινιακός λαός. Εδώ γίνεται γενοκτονία, υπάρχει απαρτχάιντ συνεχόμενο, υπάρχει αποκλεισμός. Τρεις ώρες την ημέρα νερό, νερό ακατάλληλο προς πόση! Και όλα αυτά είναι όλα καλώς καμωμένα; Γιατί δεν μιλάμε για τα εγκλήματα; Οι πέντε χιλιάδες πολιτικοί κρατούμενοι που έχει το Ισραήλ τι είναι; Αυτοί δεν έχουν ψυχή;

Και το λέμε καθαρά βεβαίως ότι όλα αυτά δεν σχετίζονται με το αν το Ισραήλ καταπατά το Διεθνές Δίκαιο. Το Διεθνές Δίκαιο είναι ένα κουρελόχαρτο ούτε ο ΟΗΕ μπορεί να επιβάλει δίκαιη λύση στο παλαιστινιακό ζήτημα, όπως δεν επέβαλε στο Κυπριακό. Πόσα χρόνια τώρα είναι η κυπριακή κατοχή; Ποιοι μπορούν να επιβάλουν τη λύση; Μόνο οι λαοί με την πάλη τους, για να υπάρχει πραγματικά ανεξάρτητο κράτος παλαιστινιακό στα σύνορα του 1967 με πρωτεύουσα την Ανατολική Ιερουσαλήμ και ισραηλίτικο κράτος. Αυτή είναι η διέξοδος και μόνο οι λαοί μπορούν να την επιβάλλουν. Και ο ελληνικός λαός με τις τεράστιες διαδηλώσεις διαμαρτυρίας τις οποίες κάνει, συμβάλλει αποφασιστικά σε αυτή την κατεύθυνση εκφράζοντας έμπρακτα την αλληλεγγύη του, αλλά και ταυτόχρονα απαιτώντας να σταματήσει η εμπλοκή της χώρας μας.

Η Ελλάδα απειλείται από αντίποινα όχι από τη δράση του είκοσι δύο ετών Παλαιστίνιου που φυλακίσατε, αλλά απειλείται από αντίποινα γιατί στο έδαφός της λειτουργεί η Σούδα που συμμετέχει ενεργά στον πόλεμο αυτό, όπως και η Ελευσίνα. Από αυτές τις δράσεις απειλείται με αντίποινα η Ελλάδα από την άλλη πλευρά και όχι από τον Παλαιστίνιο που μαζί με την ελληνική σημαία ύψωσε και την παλαιστινιακή. Γι’ αυτό πρέπει να αποσυρθούν όλες οι κατηγορίες και να απελευθερωθεί.

Και αν νομίζετε ότι με τέτοιο τρόπο θα τρομοκρατήσετε τον λαό και θα σταματήσετε το λαϊκό ποτάμι για το οποίο οι κομμουνιστές είναι περήφανοι, γιατί πρωταγωνιστούν σε αυτόν τον λαϊκό ξεσηκωμό, είσαστε βαθιά γελασμένοι. Η λαϊκή οργή θα φουντώσει με τέτοιες κινήσεις ακόμη περισσότερο, κύριε Υπουργέ και κύριοι της Κυβέρνησης.

Τέταρτο σημείο, η συζήτηση για την αναθεώρηση του δημοσιονομικού συμφώνου που έγινε εδώ. Το ΠΑΣΟΚ βγήκε ως «λαγός» αντιδραστικών λογικών. Τι είπε το ΠΑΣΟΚ με τον εισηγητή του; Ότι πρέπει να εξαιρούνται οι εξοπλιστικές δαπάνες από το δημοσιονομικό έλλειμμα. Αλήθεια; Δεν θα τις πληρώσει αυτές τις εξοπλιστικές δαπάνες ο ελληνικός λαός; Τι λέτε; Να μπορεί να κάνει ασύστολα εξοπλιστικές δαπάνες τις οποίες θα πληρώνει ο λαός, αλλά να μην καταγράφεται στο έλλειμμα, για να είμαστε σύμφωνοι με τους δημοσιονομικούς κανόνες. Επίσης, βγαίνει ο ΣΥΡΙΖΑ και λέει «μαζί με τις εξοπλιστικές, ας βάλουμε και τις υποδομές που κάνει με δημόσια δαπάνη το κράτος, αρκεί να έχουν πολλαπλασιαστική αξία», δηλαδή αρκεί να είναι υποδομές που να εξυπηρετούν τα επενδυτικά σχέδια των επιχειρηματικών ομίλων. Τι λέτε; Και όλα αυτά να εξαιρεθούν, λες και δεν θα τα πληρώσει ο λαός; Και γιατί πρέπει αυτά να εξαιρεθούν; Για να έχει λυτά τα χέρια της η Κυβέρνηση να χρηματοδοτεί ασύστολα τέτοιου είδους υποδομές που είναι ξένες προς τις ανάγκες του λαού, ενώ αντίθετα οι υποδομές που είναι απαραίτητες και έχουν πρωταρχική σημασία για την προστασία του ίδιου του λαού -ολοκληρωμένης αντιπλημμυρικής προστασίας, αντιπυρικής, αντισεισμικής- να μεταφέρονται στις καλένδες, γιατί δεν χωράνε στην προκρούστεια κλίνη της ευρωενωσιακής λογικής περί κόστους - οφέλους.

Από αυτή την άποψη, κύριε Πρόεδρε, η κριτική των άλλων κομμάτων, αξιοποιώντας επαναλαμβανόμενες διαπιστώσεις που κάνει το Ελεγκτικό Συνέδριο για τον απολογισμό και τον ισολογισμό, διαπιστώσεις οι οποίες στο σύνολό τους σχεδόν επαναλαμβάνονται τα τελευταία είκοσι χρόνια και παραπάνω με όλες τις κυβερνήσεις, είναι βαθύτατα επιδερμική κριτική ή αν το σχέδιο νόμου το υπέγραψε άλλος Υπουργός, όπως λένε άλλοι.

Επί της ουσίας όλες οι κυβερνήσεις αξιοποίησαν και την αδιαφάνεια και τις απευθείας αναθέσεις και να μην μπορεί να γίνεται διασταύρωση των στοιχείων, για να μπορέσουν να διαμορφώσουν και να οικοδομήσουν ακόμη πιο γρήγορα ένα κράτος βαθύτατα εχθρικό, όλο και πιο εχθρικό απέναντι στον λαό.

Το αστικό κράτος πάντοτε είναι εχθρικό απέναντι στον λαό και στις ανάγκες του, ακόμη και τότε τη δεκαετία του ̓90 που κάποιοι ψευδεπίγραφα το ονόμαζαν «κοινωνικό κράτος». Τι κοινωνικό κράτος ήταν αυτό; Ήταν ένα αστικό κράτος, αλλά η αστική τάξη αναγκάστηκε να παραχωρήσει στους εργαζόμενους και λόγω της πάλης των σωματείων και των συνδικάτων, αλλά και λόγω των κατακτήσεων που είχε τότε ο σοσιαλισμός, δικαιώματα και να διαμορφώσει ορισμένα συστήματα -υγείας, παιδείας- γιατί η σύγκριση με το σοσιαλιστικό κράτος ήταν συντριπτική. Και βεβαίως όλα αυτά με την ανατροπή του σοσιαλισμού τα πήραν πίσω και με την αλλαγή του συσχετισμού δύναμης σε βάρος του διεθνούς εργατικού ταξικού κινήματος. Άρα έχουμε να κάνουμε με ένα κράτος εχθρικό, είναι απέναντι στον λαό και τις ανάγκες του.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τελείωσε και ο χρόνος της δευτερολογίας σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τελειώνω, κύριε Πρόεδρε.

Είναι επιλεκτικά ανίκανο να ικανοποιεί τις ανάγκες του λαού και επιλεκτικά πολύ ικανό και πανίσχυρο να ικανοποιεί τις ανάγκες των επιχειρηματικών ομίλων, αλλά και να θωρακίζει μέσα από τη βία, την τρομοκρατία, την αστυνομοκρατία, την εξουσία της άρχουσας τάξης σε βάρος των καταπιεσμένων λαϊκών στρωμάτων και επί της ουσίας να συμβάλλει βαθύτατα σε αυτή τη βαρβαρότητα του συστήματος στο οποίο ζούμε, ενός συστήματος το οποίο οξύνει όλο και περισσότερο τις κοινωνικές ανισότητες και θα συνεχίσει να τις οξύνει, ανάμεσα σε μια χούφτα που καρπώνονται τον κοινωνικά παραγόμενο πλούτο και στον λαό που υποφέρει, που θα οδηγήσει και σε νέα κρίση για να πληρώνει συνέχεια ο λαός είτε την ανάπτυξή τους είτε την κρίση τους.

Πρέπει, λοιπόν, να διευρυνθεί ακόμη περισσότερο το ρεύμα αμφισβήτησης της αντιλαϊκής πολιτικής, το ρεύμα αμφισβήτησης αυτής της βαρβαρότητας και η συμπόρευση ευρύτερων λαϊκών στρωμάτων με το ΚΚΕ.

Είναι φανερό ότι καταψηφίζουμε και τον απολογισμό και τον ισολογισμό για το 2021.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Να πω στους συναδέλφους της Νέας Δημοκρατίας, που διαμαρτύρονται ότι ο κ. Καραθανασόπουλος είναι Κοινοβουλευτικός Εκπρόσωπος και δικαιούται δευτερολογία. Άρα δεν υπήρχε λόγος διαμαρτυρίας.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα ένας μαθητές και μαθήτριες και τρεις συνοδοί εκπαιδευτικοί από το Μουσικό Σχολείο Λευκάδας.

Σάς καλωσορίζουμε, παιδιά.

(Χειροκροτήματα από όλες τις πτέρυγες της Βουλής)

 Καλείται στο Βήμα ο Υφυπουργός Εθνικής Οικονομίας και Οικονομικών ο κ. Αθανάσιος Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κατ’ αρχάς να απαντήσω στον προηγούμενο εισηγητή ότι οι εξοπλιστικές δαπάνες του 2021 αφορούσαν τις προκαταβολές για τα Ραφάλ Εκείνη τη χρόνια υπογράφτηκε η συμφωνία -μάλιστα μετά την κρίση στον Έβρο το φθινόπωρο του 2020-, οπότε ήταν επιβεβλημένες.

Σήμερα ήθελα να αναφέρω ότι η ελληνική οικονομία είναι αποδεκτό πλέον διεθνώς ότι πατάει σε στέρεες βάσεις έχοντας μπει σε μια δυναμική τροχιά ανάπτυξης και μείωσης του δημοσίου χρέους. Ο προϋπολογισμός του 2024 που θα κατατεθεί σε λίγες ημέρες είναι ο πρώτος μετά από δεκατρία έτη που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα.

Ωστόσο δεν ήταν αυτονόητο ούτε εύκολο να επιτευχθεί αυτή η θετική πορεία για την ελληνική οικονομία. Τα προηγούμενα χρόνια -ιδίως το 2021- είχαμε να αντιμετωπίσουμε πρωτόγνωρες καταστάσεις με εξωγενείς κρίσεις και ταυτόχρονα να συνεχίσουμε τη μεταρρυθμιστική μας πολιτική τηρώντας τις προεκλογικές μας δεσμεύσεις, αλλά και τους δημοσιονομικούς στόχους.

Η σημερινή, λοιπόν, συζήτηση μας δίνει την ευκαιρία να αξιολογήσουμε πολιτικές που εφαρμόστηκαν στο πρόσφατο παρελθόν και να τις κρίνουμε εκ του αποτελέσματος. Το 2001, όπως ανέφερα, ήταν από δημοσιονομικής πλευράς μια ιδιαίτερα απαιτητική χρονιά, καθώς είχαμε τριπλή κρίση: είχαμε την πανδημία, είχαμε φυσικές καταστροφές το καλοκαίρι και είχαμε και από τον Σεπτέμβριο, Οκτώβριο του 2021 την εμφάνιση της ενεργειακής κρίσης.

Βασική μας επιδίωξη ήταν να κρατήσουμε όρθια την κοινωνία. Μέχρι τον Μάιο του 2021 είχαμε σημαντικά περιοριστικά μέτρα έναντι του κορωνοϊού -να θυμίσω ότι από τον Οκτώβριο έως τον Μάιο του 2021 ήταν το μεγάλο lockdown του κορωνοϊού- ενώ προς τα τέλη του έτους ξεκίνησαν οι επιδοτήσεις για το ηλεκτρικό ρεύμα εξαιτίας των σημαντικών αυξήσεων στην τιμή του φυσικού αερίου. Λόγω της πανδημίας -το έχουμε αναφέρει- από το 2020 έως το 2022 δαπανήθηκαν 43,4 δισεκατομμύρια ευρώ -μαζί με τη μόχλευση των τραπεζών είναι αυτά τα χρήματα- εκ των οποίων 16,1 δισεκατομμύρια μέσα στο 2021, με σαράντα πέντε διαφορετικές κατηγορίες μέτρων. Και λέω «κατηγορίες μέτρων» γιατί κάθε μέτρο το ανανεώναμε κάθε μήνα, αλλάζαμε τους ΚΑΔ, το πλαίσιο, τους αλγόριθμους. Σαράντα πέντε κατηγορίες μέτρων, λοιπόν, ένα τιτάνιο έργο, την ίδια στιγμή που είχαμε και ενισχυμένη εποπτεία και τους θεσμούς και διαπραγματευόμασταν μέτρο μέτρο. Και καταφέραμε δώδεκα θετικές αξιολογήσεις και να εξέλθουμε της ενισχυμένης εποπτείας την ίδια στιγμή.

Θυμίζω ενδεικτικά μέτρα που εφαρμόστηκαν το 2021, όπως: Η αναστολή της ειδικής εισφοράς αλληλεγγύης, που εν συνεχεία μονιμοποιήθηκε. Γίνεται εδώ μια συζήτηση για τους άμεσους και έμμεσους φόρους. Ναι, προφανώς ο λόγος των άμεσων προς έμμεσους φόρους μειώθηκε γιατί μειώθηκαν οι άμεσοι φόροι και αρκετά. Και ο ΕΝΦΙΑ μειώθηκε και καταργήθηκε η εισφορά αλληλεγγύης. Μειώθηκαν κατά τρεις ποσοστιαίες μονάδες οι ασφαλιστικές εισφορές. Μειώθηκε η προκαταβολή φόρου από το 100% στο 80% και στο 55% για τους ελεύθερους επαγγελματίες. Οι επιστρεπτέες προκαταβολές, την ίδια χρονιά, και εν συνεχεία μειώθηκε το ποσοστό επιστροφής τους –σωστά, το επιβεβαιώνω. Από τα 8,26 δισεκατομμύρια βεβαιώθηκαν περίπου τα 3,1 δισεκατομμύρια και έχουν εισπραχθεί έως σήμερα τα 1,4 δισεκατομμύρια, γιατί πολλοί πολίτες επέλεξαν να πληρώσουν εφάπαξ γιατί είχαν την επιπλέον μείωση.

Επίσης, άλλα μέτρα ήταν οι αποζημιώσεις ειδικού σκοπού σε εργαζομένους και το πρόγραμμα «ΣΥΝΕΡΓΑΣΙΑ», η επιδότηση ενοικίων, τα προγράμματα «ΓΕΦΥΡΑ I» και «ΓΕΦΥΡΑ II» για τους δανειολήπτες.

Το 2021 όμως έκανε την εμφάνισή της και η ενεργειακή κρίση. Ήταν ανάγκη να σχεδιαστούν άμεσα και να εφαρμοστούν μέτρα για την άμβλυνση των επιπτώσεων σε νοικοκυριά και επιχειρήσεις. Έτσι κατά τους μήνες Σεπτέμβριο έως Δεκέμβριο του 2021 δόθηκαν 323 εκατομμύρια ευρώ για επιδοτήσεις ρεύματος σε λογαριασμούς νοικοκυριών. Ξεκινήσαμε τότε να επιδοτούμε μέχρι 300 κιλοβατώρες. Μετά, καθώς επεκτάθηκε η κρίση, το 2022 επεκταθήκαμε σε περισσότερες κιλοβατώρες και στις επιχειρήσεις.

Συνολικά έως σήμερα τα μέτρα για την ενεργειακή και πληθωριστική κρίση από τον Σεπτέμβριο του 2021 έως τον Σεπτέμβριο του 2023 έχουν ανέλθει σε περίπου 13,7 δισεκατομμύρια ευρώ εκ των οποίων τα 9,5 δισεκατομμύρια αφορούν επιδοτήσεις ρεύματος και φυσικού αερίου -9,1 για ρεύμα, 400 εκατομμύρια ευρώ για το φυσικό αέριο- που στο μεγαλύτερο μέρος οι επιδοτήσεις ρεύματος, τα 8,5 από τα 9,5 δισεκατομμύρια καλύφθηκαν από τα έσοδα του Ταμείου Ενεργειακής Μετάβασης, μέσα από τον πρότυπο μηχανισμό παρακράτησης των υπερεσόδων στη χονδρική αγορά και τα δικαιώματα εκπομπών ρύπων.

Επανερχόμενος στο έτος 2021 να θυμίσω ότι πέραν της πανδημίας και της ενεργειακής κρίσης είχαμε το καλοκαίρι τις καταστροφικές πυρκαγιές στη Βαρυμπόμπη και στη βόρεια Εύβοια. Όμως, παρ’ όλες τις πρωτόγνωρες αντιξοότητες, δεν σταματήσαμε τις μεταρρυθμίσεις. Συνεχίσαμε να λαμβάνουμε επιπλέον σημαντικά μέτρα, όπως φορολογικά κίνητρα για ηλεκτρονικές συναλλαγές, το πρόγραμμα «Πρώτο Ένσημο», μείωση του φόρου συγκέντρωσης κεφαλαίου, μείωση τέλους κινητής τηλεφωνίας -αυτά είναι μέτρα του 2021-, αλλά και το μέτρο της κατάργησης του φόρου γονικών παροχών, δωρεών -την ίδια χρονιά-, ένα βαθιά ιδεολογικό μέτρο -επιτρέψτε μου να πω- υπέρ της ελληνικής οικογένειας, καθώς ό,τι ανήκει στον γονέα πρέπει να μπορεί να ανήκει και στο παιδί του.

Το 2021 οι προκλήσεις που αντιμετωπίσαμε ήταν πολλές εξαιτίας της πανδημίας, της ενεργειακής κρίσης και των φυσικών καταστροφών. Εφαρμόσαμε όμως μια αποτελεσματική δημοσιονομική πολιτική και μείναμε προσηλωμένοι στις μεταρρυθμίσεις. Έτσι πετύχαμε ανάπτυξη 8,4% από ύφεση 9,3% το προηγούμενο έτος -δεν ήταν αυτονόητο ότι σε ένα μόνο έτος θα ανακτήσουμε τις απώλειες της πανδημίας και αν δείτε, ελάχιστες χώρες το κατάφεραν αυτό, να επανέλθουν τόσο γρήγορα- και την επαναφορά σε ένα έτος του ΑΕΠ από τα 165 δισεκατομμύρια στα 181,5 δισεκατομμύρια, κοντά στα επίπεδα πριν την πανδημία, ενώ αυτή ακριβώς η πολιτική έφερε επιπλέον 5,6% ανάπτυξη το 2022, έτσι ώστε σήμερα να έχουμε μια οικονομία που ξεπερνά τα 206 δισεκατομμύρια ευρώ από 183 δισεκατομμύρια το 2019.

Όλα αυτά τα κάναμε στηρίζοντας την κοινωνία όταν απαιτείτο και ακολουθώντας συνετή δημοσιονομική πολιτική μετέπειτα. Και αυτό έπρεπε να γίνει, γιατί έχουμε υψηλό δημόσιο χρέος σε αυτή τη χώρα. Το 2020 και λόγω της πανδημίας το χρέος αυξήθηκε στο 207% του ΑΕΠ. Το 2021 ωστόσο με αυτή την πολιτική και την προσήλωση στους στόχους μειώθηκε στο 195%, το 2022 στο 172% και φέτος στο 160% του ΑΕΠ, καθιστώντας τη χώρα μας πρωταθλήτρια στη μείωση χρέους στην Ευρωζώνη. Το αποτέλεσμα της πολιτικής αυτής φάνηκε πρόσφατα όταν ανακτήσαμε την επενδυτική βαθμίδα αναβαθμίζοντας την αξιοπιστία της χώρας.

Σε αυτό το σημείο θέλω να αναφερθώ και σε ένα σημείο που έθεσαν οι εισηγητές και είναι δόκιμο. Αφορά τη βασική σύσταση του Ελεγκτικού Συνεδρίου στην έκθεσή του που αφορά την ολοκλήρωση της λογιστικής μεταρρύθμισης. Τα αναλύσαμε και στην επιτροπή. Σκοπός είναι έως το 2025 να έχει ολοκληρωθεί το νέο τεχνικό σύστημα, το πληροφοριακό σύστημα GOV-ERP, και να έχουν όσο γίνεται περισσότεροι φορείς -σίγουρα η Κεντρική Διοίκηση και οι μεγάλοι φορείς- υιοθετήσει τα διεθνή λογιστικά πρότυπα και να «ρεπορτάρουν» στο σύστημα προϋπολογισμού σε δεδουλευμένη βάση και μέχρι το τέλος του έτους σκοπεύουμε να βγάλουμε την πρώτη εγκύκλιο για την κατάρτιση του Μητρώου Παγίων, το οποίο είναι το πρώτο βήμα. Το Μητρώο Παγίων είναι -να το πω έτσι- ένα υποσύνολο του GOV-ERP, που στόχο έχει ακριβώς να έχουμε σε ένα σημείο καταγεγραμμένη και αποτιμημένη όλη τη δημόσια περιουσία. Άλλο είναι η καταγραφή, υπάρχει σε διάφορες βάσεις και τώρα πρέπει να ενωθεί. Και το άλλο είναι να γίνει το evaluation, η αποτίμηση, ακριβώς για να αποτυπώνεται στο ενεργητικό του κράτους η αξία της δημόσιας περιουσίας, κάτι που δεκαετίες ολόκληρες δεν έχει ολοκληρωθεί.

Ο απολογισμός λοιπόν εσόδων και εξόδων του κράτους το 2021, ο ισολογισμός και οι λοιπές χρηματοοικονομικές καταστάσεις που συζητάμε σήμερα αποδεικνύουν πως με μία αποτελεσματική δημοσιονομική πολιτική η χώρα μπορεί να ξεπεράσει δυσκολίες που φαίνονται ανυπέρβλητες και να βγει πιο δυνατή. Γι’ αυτό θα συνεχίσουμε με το ίδιο σθένος την πολιτική αυτή, προς όφελος των πολιτών, προσηλωμένοι στις μεταρρυθμίσεις, στην ενίσχυση του διαθέσιμου εισοδήματος και των μισθών, στον περιορισμό της φοροδιαφυγής και στην ενίσχυση του κοινωνικού κράτους, δημιουργώντας ένα καλύτερο μέλλον για τους Έλληνες πολίτες, βασιζόμενοι στην ανάπτυξη και όχι στον δανεισμό.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Θα ολοκληρώσουμε τη συνεδρίαση με τις δευτερολογίες. Όποιος συνάδελφος θέλει θα μιλήσει.

Ο κ. Καζαμίας δήλωσε ότι έχει κάποια επείγουσα υποχρέωση. Θα του δώσουμε τον λόγο στο τέλος, αν το επιθυμεί.

Κύριε Βορύλλα, θέλετε να δευτερολογήσετε;

**ΑΝΔΡΕΑΣ ΒΟΡΥΛΛΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, εσείς θέλετε τον λόγο;

**ΙΩΑΝΝΗΣ ΚΟΝΤΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ούτε εσείς θέλετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ούτε εγώ επιθυμώ να δευτερολογήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Δεν χρειάζομαι καν όλο τον χρόνο που προβλέπεται, κύριε Πρόεδρε.

Ένα σχόλιο και μία θέση για ένα πολύ σημαντικό θέμα που έχει κυριαρχήσει και αφορά τις τράπεζες και την αποεπένδυση.

Κατ’ αρχάς θέλω να πω ότι με αφετηρία την ατυχή δήλωση του κ. Κασσελάκη με αφορμή την απουσία του -που δεν είναι κι υποχρεωτική στο κάτω κάτω- από την εκδήλωση τιμής στον Κώστα Σημίτη ξεκίνησε ένας διάλογος. Είδε φως και ανέβηκε και η αγαπητή Πρόεδρος της Πλεύσης Ελευθερίας και φούντωσε ένας διάλογος που μας πήγε δέκα χρόνια πίσω. Σπεύδω να πω ότι από την πλευρά του ΠΑΣΟΚ δεν έχουμε το παραμικρό πρόβλημα να συζητήσουμε για όλα όσα συνέβησαν στη χώρα από το 2008, 2009 και μετά μέχρι και σήμερα. Κανένα πρόβλημα. Πιστεύουμε βαθιά -και έχουμε τεκμήρια για να το αποδείξουμε αυτό- ότι μια τέτοια συστηματική συζήτηση θα μας βγάζει μόνο δικαιωμένους στη συνείδηση του ελληνικού λαού, σήμερα που τα πράγματα είναι διαφορετικά.

Όμως η χώρα βρίσκεται σε άλλη φάση. Δεν ξέρω τι νόημα έχει να γυρίζει διαρκώς ο διάλογος εκεί πίσω, παρ’ ότι –ξαναλέω- θα είχαμε κάθε λόγο να τον επιδιώκουμε εμείς προσδοκώντας οφέλη τα οποία θεωρούμε δεδομένα. Γιατί σήμερα ο ελληνικός λαός έχει συγκεκριμένα προβλήματα, με κορυφαίο αυτό της ακρίβειας, και πρέπει να δίνουμε απαντήσεις πρώτα απ’ όλα για το σήμερα, για να εγγυηθούμε ένα καλύτερο αύριο.

Έτσι λοιπόν, κύριε Πρόεδρε, στο ζήτημα της αποεπένδυσης των τραπεζών, σε συνέχεια αυτών που είπε ο Κοινοβουλευτικός μας Εκπρόσωπος κ. Κατρίνης πριν λίγη ώρα στην παρέμβασή του, θέλω να προσθέσω μία φράση μόνο. Έχουμε πει σε ανύποπτο χρόνο -όχι πολύ παλιά, πριν έναν χρόνο περίπου- ότι δεν έχουμε κανένα πρόβλημα να καταργηθεί το ΤΧΣ, που μάλλον επιβάλλεται κιόλας να καταργηθεί, δεν χρειάζεται, και να περάσουν οι μετοχές στο Υπουργείο Οικονομικών με εκπρόσωπο με διακριτική παρουσία στις τράπεζες, στο όνομα του δημοσίου, γιατί έχει μετοχές.

Η αποεπένδυση όμως πρέπει να γίνει ιδιαίτερα προσεκτικά για να υπάρξουν οι καλύτερες δυνατές ανακτήσεις από το δημόσιο, γι’ αυτά που έδωσε στις τράπεζες.

Διότι -μία φράση θα πω μόνο και με αυτή θα τελειώσω- πρέπει να έχουμε συνείδηση όλοι μας, όλες οι πτέρυγες της Βουλής, από εμάς που ξεκινήσαμε την πρώτη μεγάλη ανακεφαλαιοποίηση με τον νόμο του 2011 μέχρι την ανακεφαλαιοποίηση του ΣΥΡΙΖΑ του 2015 –όλα τα θυμόμαστε, κύριε Πλεύρη, εμείς, τίποτε δεν έχουμε ξεχάσει- ακόμα και την επιτροπή που είχε συστήσει η κ. Κωνσταντοπούλου ως Πρόεδρος για το επονείδιστο χρέος και όλα αυτά, πρέπει να έχουμε συνείδηση όλοι μας κοινή για ένα πράγμα, ότι τις έχουμε πληρώσει ως ελληνική πολιτεία και τελικά, ως Έλληνες φορολογούμενοι τις τράπεζες μια και δύο και τρεις και πέντε φορές και είναι τεράστιο το βάρος και δεν υπάρχει κανένας λόγος σήμερα που είμαστε σε συνθήκες ηρεμίας ως χώρα, από κάθε άποψη, να προσθέσουμε και άλλο βάρος.

Είναι πολύ καθαρό αυτό που σας λέω. Εμείς πρόκειται να αναλάβουμε συγκεκριμένες πρωτοβουλίες το επόμενο διάστημα γι’ αυτό το θέμα, διότι δεν είναι θέμα το οποίο μπορεί να μείνει έτσι. Όπως αναλάβαμε την πρωτοβουλία να φέρουμε το θέμα της «AEGEAN» χθες, έτσι θα πράξουμε το επόμενο διάστημα και για τις τράπεζες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε, αλλά για ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή ο ειδικός αγορητής του ΠΑΣΟΚ είπε ότι δόθηκε τώρα μια αφορμή για να μιλήσουμε για το χρέος…

**ΠΑΡΙΣ ΚΟΥΚΟΥΛΟΠΟΥΛΟΣ:** Για τα παλιά όλα είπα, όχι για το χρέος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στα παλιά κατατάξατε και το χρέος της χώρας.

Θα μου επιτρέψετε λοιπόν να σας πω και σε εσάς που εκπροσωπείτε το ΠΑΣΟΚ, που κυβερνήσατε πάνω από τη μισή Μεταπολίτευση και στους κυρίους που εκπροσωπούν τη Νέα Δημοκρατία και κυβέρνησαν την άλλη μισή Μεταπολίτευση και στους κυρίους που εκπροσωπούν τον ΣΥΡΙΖΑ και έχουν μέσα και στελέχη πρώην δικά σας και έχετε πρώην δικά τους, το εξής.

Εάν δεν γίνει πραγματική διεκδίκηση της απόσυρσης των χρεών της χώρας, που γνωρίζετε όλοι πολύ καλά ότι είναι χρέη που δεν συνδέονται με δημόσιες δαπάνες οι οποίες έγιναν επ’ ωφελεία του ελληνικού λαού, αλλά είναι χρέη που συνδέονται με πρακτικές διαχρονικής διαφθοράς, κυβερνητικής, κρατικής, κομματικής, εάν αυτό δεν γίνεται και δεν γίνει, όπως έχετε φροντίσει να μην γίνει, ο ελληνικός λαός μονίμως θα πληρώνει τα δικά σας σπασμένα.

Άρα, αυτά δεν είναι τα παλιά. Είναι δυστυχώς αυτά τα οποία έχετε όλοι συμφωνήσει να τα κάνετε τωρινά και θηλιά στον λαιμό των παιδιών και των επόμενων γενεών. Γιατί οι δόσεις που συμφωνήσατε όλοι, υπογράψατε και ψηφίσατε, είναι δόσεις που πληρώνουν τα αγέννητα παιδιά. Έχετε συμφωνήσει τα παιδιά που έχουν γεννηθεί από το 2010 και μετά και αυτά που γεννιούνται και σήμερα, πριν πάρουν την πρώτη τους ανάσα, να είναι χρεωμένα.

Αυτό λοιπόν για εμάς δεν είναι τα παλιά. Είναι το παρόν και το μέλλον. Σε εσάς εναπόκειται τι θα κάνετε. Τα πορίσματα της Επιτροπής Αλήθειας Δημοσίου Χρέους είναι κοινοβουλευτικό κεκτημένο και κεκτημένο του ελληνικού λαού και όσο και αν τα έβαλαν στο συρτάρι τους εκείνοι που κυβερνούσαν το 2015 και αυτοί που κυβερνούν εντεύθεν, σήμερα το 2023 εξακολουθείτε όλοι να είστε υπόλογοι γι’ αυτά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Έχουμε Υπουργό Υγείας επιφορτισμένο με το πλέον ευαίσθητο κομμάτι που αφορά το κοινωνικό κράτος δικαίου και τη δημόσια υγεία τον κ. Χρυσοχοΐδη που είναι ο Υπουργός του ΠΑΣΟΚ που είπε «Ψήφισα το μνημόνιο χωρίς να το διαβάσω». Ποια παλιά λέμε;

Δυστυχώς τα παλιά είναι τα καινούργια και τα συνεχιζόμενα όσο δεν υπάρχει λογοδοσία και όσο δεν υπάρχει τελικώς και τιμωρία.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ολοκληρώνω με μια φράση, κύριε Πρόεδρε.

Και φαίνεται ότι αυτή η τεχνική του αλληλοεκβιασμού λειτουργεί, διότι ο καθένας από τους τρεις σας, από τα τρία αυτά κόμματα που ευθύνεστε, μιλάτε και εγκαλείτε τους υπολοίπους τόσο όσο, υπολογίζοντας και τι έχουν και εκείνοι να πουν για εσάς.

Εμείς γι’ αυτό είμαστε εδώ, γι’ αυτό η Πλεύση Ελευθερίας διεκδίκησε την εμπιστοσύνη των πολιτών και τους εκπροσωπεί, γιατί εμάς δεν μας έχει κανείς στο χέρι του, κανείς στην τσέπη του και θα συνεχίσουμε να λέμε και λέμε αυτά που πάντα ο ελληνικός λαός εκπροσωπούσε και κάποιοι διαχρονικά τον πρόδιδαν με τις γνωστές ιστορικές ή ανιστόρητες κολοτούμπες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Πρόεδρε.

Θα συνεχίσετε, κύριε Μαμουλάκη; Όχι.

**ΜΙΧΑΗΛ ΚΑΤΡΙΝΗΣ:** Εγώ θα ήθελα τον λόγο για ένα λεπτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο.

**ΜΙΧΑΗΛ ΚΑΤΡΙΝΗΣ:** Είναι γνωστό, κύριε Πρόεδρε, το πώς φτάσαμε στην κρίση χρέους του 2009, είναι γνωστό ποιοι ανέλαβαν τότε το πολιτικό κόστος και ποιοι ρύθμισαν το χρέος ώστε τώρα και μέχρι το 2032, εδώ και πολλά χρόνια, το κόστος εξυπηρέτησης να είναι τέτοιο που να δίνει βαθμούς δημοσιονομικής ελευθερίας στη χώρα. Είναι γνωστό ποιο εννεάμηνο διακυβέρνησης σώρευσε στη χώρα ένα αχρείαστο χρέος αρκετών δισεκατομμυρίων ευρώ.

Είναι όμως ευθύνη μας σήμερα που μιλάμε, κύριε Πρόεδρε, σε αυτήν εδώ την Αίθουσα να επισημαίνουμε ότι κάποιοι, χωρίς να έχουν διδαχθεί από τα λάθη του παρελθόντος, συνεχίζουν να συσσωρεύουν κρατικό χρέος το οποίο επί θητείας της Νέας Δημοκρατίας έχει υπερβεί τα 403 δισεκατομμύρια ευρώ και θεωρούν ότι με δημοσιονομικά τερτίπια, με εσωτερικούς δανεισμούς μεταξύ των φορέων της γενικής κυβέρνησης μπορούν να παρουσιάζουν μια εικόνα προς τα έξω, η οποία όμως φοβόμαστε -και το επισημαίνουμε- έχει ημερομηνία λήξεως το 2032 και θα πρέπει κάποια στιγμή σε αυτήν εδώ την Αίθουσα ως πολιτικό σύστημα με γενναιότητα να αντιμετωπίσουμε ένα πρόβλημα το οποίο δεν θέλουμε –το είπα και πριν- να το ξαναβρούμε μπροστά μας.

Αυτό λοιπόν εμείς, κύριε Πρόεδρε, θα το επισημαίνουμε στην Κυβέρνηση όσο και αν προσπαθεί να μας πείσει ότι όλα τα δημοσιονομικά βαίνουν καλώς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, θέλετε να δευτερολογήσετε; Όχι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις εκπαιδευτικοί συνοδοί από το Γενικό Λύκειο Θεσπρωτικού Πρέβεζας.

Καλωσορίσατε, παιδιά.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση επί των σχεδίων νόμου του Υπουργείου Εθνικής Οικονομίας και Οικονομικών: α) «Για την κύρωση του Απολογισμού του Κράτους οικονομικού έτους 2021», και β) «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2023» και προχωρούμε στην ψήφισή τους ξεχωριστά.

Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Για την κύρωση του Απολογισμού του Κράτους οικονομικού έτους 2021»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς ηγέρθησαν οι περισσότεροι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετρήστε τους πόσοι είναι.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ!

Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Για την κύρωση του Απολογισμού του Κράτους οικονομικού έτους 2021» έγινε δεκτό σε μόνη συζήτηση κατά πλειοψηφία και έχει ως εξής:

(Να καταχωριστεί το κείμενο του νομοσχεδίου, σελ. 252α)

**ΠΡΟΕΔΡΕΥΩΝ (Βασίλειος Βιλιάρδος):** Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς ηγέρθησαν οι περισσότεροι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς είναι οι περισσότεροι, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, είναι οι περισσότεροι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ούτε απαρτία δεν έχουν!

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021» έγινε δεκτό σε μόνη συζήτηση κατά πλειοψηφία και έχει ως εξής:

(Να καταχωριστεί το κείμενο του νομοσχεδίου, σελ. 253α)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς τη συζήτηση και ψήφιση του Απολογισμού και του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς από 1-1-2021 έως 31-12-2021.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 6 Ιουλίου 2023, της Παρασκευής 7 Ιουλίου 2023, της Τρίτης 18 Ιουλίου 2023, της Τετάρτης 19 Ιουλίου 2023, της Παρασκευής 21 Ιουλίου 2023, της Δευτέρας 24 Ιουλίου 2023 και της Τρίτης 25 Ιουλίου 2023 και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς τα Πρακτικά της Πέμπτης 6 Ιουλίου 2023, της Παρασκευής 7 Ιουλίου 2023, της Τρίτης 18 Ιουλίου 2023, της Τετάρτης 19 Ιουλίου 2023, της Παρασκευής 21 Ιουλίου 2023, της Δευτέρας 24 Ιουλίου 2023 και της Τρίτης 25 Ιουλίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 15.31΄ λύεται η συνεδρίαση για αύριο, ημέρα Πέμπτη 9 Νοεμβρίου 2023 και ώρα 10.00΄, με αντικείμενο εργασιών του Σώματος: α) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας (ΕΕ) 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις», σύμφωνα με τη συμπληρωματική ημερήσια διάταξη που θα διανεμηθεί και β) αιτήσεις άρσης ασυλίας Βουλευτών, συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας των Βουλευτών κυρίων Αθανασίου Χαλκιά, Χαραλάμπους Κατσιβαρδά, Γεωργίου Μανούσου, Αλεξάνδρου Ζερβέα, Ιωάννη Δημητροκάλλη, Διονυσίου Βαλτογιάννη, Γεωργίου Ασπιώτη, Μιχαήλ Γαυγιωτάκη, Ιωάννη Κόντη, Πέτρου Δημητριάδη και Κωνσταντίνου Φλώρου, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**